
Pava proglantje 


OBITELJ Dashwood već se odavna smjestila u Sussexu. Imali su veliko imanje, a 
stanovali su u Norland Parku u središtu svoga posjeda, gdje su kroz mnogo naraštaja 
živjeli tako dostojno da su stekli ugled među susjedima. Pokojni vlasnik toga imanja 
bio je neženja, koji je doživio duboku starost i kojemu je za mnogo godina života bila 
stalna družica i domaćica njegova sestra. Ali njezina smrt, deset godina prije njegove, 
prouzročila je velike promjene u njegovu domu. Da bi nadomjestio gubitak sestre, 
pozvao je i primio u svoju kuću obitelj svoga nećaka, gospodina Henryja Dashwooda, 
zakonitog nasljednika imanja Norland, osobu kojoj je namjeravao oporučno ostaviti 
imanje. Stari je gospodin udobno provodio dane u društvu svojega nećaka, njegove 
žene i njihove djece. Njegova je privrženost svima njima postajala sve veća. Stalno 
nastojanje gospodina Henryja Dashwooda i njegove supruge da udovolje njegovim 
željama, koje nije proizlazilo samo iz koristoljublja nego iz dobrote srca, pružalo mu 
je vrhunac prave udobnosti potrebne njegovoj dobi, a veselost djece unosila je ljepotu 
u njegov život. 

Iz prvog je braka gospodin Henry Dashwood imao jednog sina, a sadašnja mu je 
supruga rodila tri kćeri. Sin, staložen, pristojan mladić, bio je dobro zbrinut znatnim 
imutkom svoje majke. Drugu polovicu tog imutka trebao je naslijediti kad postane 
punoljetan. Svojom je ženidbom, do koje je došlo kratko vrijeme nakon toga, također 
povećao svoje bogatstvo. Stoga nasljeđivanje imanja Norland za nj nije zapravo bilo 
tako važno kao za njegove sestre, kojih je imutak bio vrlo malen, ako se ne uzme u 
obzir ono što bi mogle dobiti ukoliko njihov otac naslijedi stričev posjed. Majka im 
nije imala ništa, a njihov otac tek sedam tisuća raspoloživih funti, jer je i preostali dio 
imutka njegove prve žene pripao njezinu djetetu, a on je imao pravo samo na 
doživotne kamate. 

Stari je gospodin umro. Njegova je oporuka pročitana i, kao gotovo svaka druga 
oporuka, izazvala toliko razočaranja kao i zadovoljstva. Nije bio ni tako nepravedan 
ni tako nezahvalan da imutak ne bi ostavio svome nećaku, ali mu ga je ostavio uz 
takve uvjete da su oni uništili polovicu vrijednosti ostavštine. Gospodin je Dashwood 
žalio to nasljeđe više zbog žene i kćeri nego zbog sama sebe ili zbog svoga sina; ali 
njegovu sinu, i sinu njegova sina, četverogodišnjem djetetu, to je imanje bilo 
zajamčeno na takav način da njemu samome nije bilo moguće opskrbiti one koji su 
mu bili najdraži i kojima je najviše bilo potrebno osiguranje. Nije to mogao učiniti 
niti tako da se zaduži na imanje, a niti prodajom vrijednih šuma. Sve su odredbe bile 
u korist toga djeteta, koje je, pri povremenim posjetima Norlandu s ocem i majkom, 

toliko osvojilo ljubav staroga strica dražima koje nisu nipošto neobične u dvogodišnje 
ili trogodišnje djece, tepanjem, tvrdoglavom namjerom da provede svoju volju, 
mnogim lukavštinama i velikom bučnošću, da je bacilo u sjenu vrijednost sve one 
pažnje što ju je godinama primao od svoje nećakinje i njezinih kćeri. On, međutim, 
nije želio biti bezobziran pa je, u znak svoje ljubavi prema trima djevojkama, ostavio 
svakoj po tisuću funti. 

Razočaranje gospodina Dashwooda bilo je u početku bolno, ali on je po prirodi 
bio veseo i vedar, a mogao se s pravom nadati da će poživjeti još mnogo godina i da 
će, živeći skromno, moći uštedjeti znatnu svotu od prihoda imanja koje je već tada 
bilo veliko, a bilo je moguće da se ti prihodi i povećaju. Međutim, on je u blagostanju 
koje je tako kasno došlo, uživao samo godinu dana. Samo toliko je nadživio svoga 
strica, a deset tisuća funti, uključivši nedavno nasljeđe, bilo je sve što je ostalo 
njegovoj udovici i kćerima. 

Čim je postalo jasno da mu se bliži kraj, poslali su po njegova sina, i gospodin 
Dashwood je sinu u posljednji čas, sa svom snagom koju mu je dopuštala bolest, 
stavio na srce interese njegove maćehe i sestara. 

Gospodin John Dashwood nije sve to tako teško uzimao k srcu kao ostali članovi 
obitelji, ali takva želja i u takvo vrijeme djelovala je na nj da je obećao kako će učiniti 
sve što je u njegovoj moći da maćeha i polusestre budu osigurane. Ta je izjava 
donijela olakšanje njegovu ocu, a onda je gospodin John Dashwood imao dovoljno 
vremena da razmisli koliko bi bilo u njegovoj moći da se razborito pobrine za njih. 

On nije bio loš mladić, ukoliko prilična hladnoća srca i prilična sebičnost nisu 
loše. Ali su ga općenito poštovali, jer su mu postupci pri obavljanju redovitih 
dužnosti bili ispravni. Da se oženio ljubaznijom ženom, bio bi još poštovaniji nego 
što je bio — možda bi i sam postao ljubazniji. Jer, kad se oženio, bio je vrlo mlad i jako 
je volio svoju ženu. Međutim, njegova je žena bila ista kao on, samo u gorem izdanju 
bila je uskogrudnija i sebičnija. 

Pošto je dao obećanje svojem ocu, razmišljao je o tome da poveća imutak svojih 
sestara poklonom od tisuću funti svakoj. Tada se doista osjećao dovoljno jakim da to 
učini. Nada da će uz svoj sadašnji prihod imati četiri tisuće godišnje, osim preostale 
polovice imutka svoje majke, zagrijavala mu je srce i činila da se osjećao sposobnim 
za velikodušnost. Da, dat će im tri tisuće funti. To će biti darežljivo i obilno! To će 
biti dovoljno da ih potpuno opskrbi. Tri tisuće funti! On se s malo muke može odreći 
tako znatne svote. Razmišljao je o tome cijeli dan, i mnogo dana uzastopce, i nije se 
pokajao. 

Odmah nakon očeva pogreba, žena Johna Dashwooda, ne obavijestivši o svojoj 
namjeri maćehu svoga muža, stiže s djetetom i pratnjom. Nitko joj nije mogao 
osporavati pravo na dolazak. Kuća je pripadala njezinu mužu od trenutka smrti 
njegova oca. Međutim, bezobzirnost njezina ponašanja bila je vrlo očita, i za ženu u 
položaju gospođe Dashwood zacijelo je bila vrlo neugodna; ali ona je posjedovala 
tako snažan osjećaj časti, tako romantičnu širokogrudnost, da je svaka takva uvreda, 
ma od koga dolazila, bila za nju izvor postojana gnušanja. Supruga Johna Dashwooda 
nije bila nikad omiljena u obitelji svoga muža, ali ona sve do ovog časa nije imala 

prilike pokazati im s kako malo obzira prema udobnosti drugih ljudi ona može 
postupati kada to prilike zahtijevaju. 

Gospođa Dashwood je tako živo osjećala to neljubazno ponašanje, i tako je 
duboko zbog toga prezirala svoju snahu da bi, kad je ova stigla, bila zauvijek ostavila 
kuću da je zaklinjanje njezine najstarije kćeri nije ponukalo da najprije razmisli o 
tome ima li smisla otići i da je njezina nježna ljubav prema svim trima kćerima nije 
nakon toga sklonila da ostane i njima za volju ne raskrsti s njihovim bratom. 

Elinor, najstarija kći, čiji je savjet najviše djelovao, posjedovala je moć shvaćanja 
i hladnoću prosudbe, što ju je osposobljavalo da, iako joj je bilo tek devetnaest 
godina, bude savjetnicom svoje majke, i omogućivalo joj da često suzbije, na korist 
svih njih, onu revnost duha gospođe Dashwood koja bi obično morala dovesti do 
nepromišljenosti. U nje je bilo prekrasno srce — narav joj je bila umiljata, a osjećaji 
snažni. Ali ona je umjela njima vladati. To je bilo znanje koje je njezina majka tek 
trebala naučiti, a koje jedna od njezinih sestara nikada i neće naučiti. 

Mariannine sposobnosti bile su u mnogom pogledu jednake Elinorinima. Bila je 
osjećajna i inteligentna, ali u svemu neobuzdana; njezine tuge, njezine radosti nisu 
znale za umjerenost. Bila je velikodušna, umiljata, zanimljiva. Bila je sve samo ne 
razumna. Sličnost između nje i njezine majke bila je napadno velika. 

Elinor je sa zabrinutošću gledala na preveliku osjećajnost svoje sestre, 
osjećajnost koju je gospođa Dashwood cijenila i voljela. Sada su se obje hrabrile u 
žestini svoje boli. Agoniju tuge koja ih je isprva obuzela, hotimično su podgrijavale, 
tražile i obnavljale iznova i iznova. Potpuno su se predale žalosti, nastojeći povećati 
nevolju u svakoj misli koja je to mogla izazvati, i odlučile su da nikad više neće 
dopustiti da se utješe. I Elinor je bila duboko ožalošćena, ali ona se ipak mogla boriti, 
mogla se odupirati. Ona se mogla savjetovati sa svojim bratom, mogla je primiti svoju 
snahu kad je stigla i iskazati joj dužnu pažnju. Mogla je pokušavati potaknuti majku 
na slične napore i dati joj podstreka za slično popuštanje. 

Margaret, njezina druga sestra, bila je dobroćudna, ugodna djevojka, ali kako je 
već poprimila podosta Mariannine romantičnosti, a da pritom nije imala mnogo 
njezina razuma, ona nije, u svojoj trinaestoj godini, obećavala da će u kasnijem životu 
biti ravna svojim sestrama. 

Drugo pogladtje 


SUPRUGA Johna Dashwooda sada se smjestila kao gospodarica Norlanda, a njezina 
svekrva i snahe svrgnute su na položaj gošća. Međutim, kao prema takvima, ona je 
postupala s njima s mirnom uljudnošću, a njezin muž s toliko ljubaznosti koliko je 
mogao osjetiti prema bilo komu osim prema samome sebi, svojoj ženi i njihovu 
djetetu. On ih je zapravo silio, prilično iskreno, da smatraju Norland svojim domom; 
a kako gospođa Dashwood nije imala nikakav drugi plan koji bi bio tako prihvatljiv 
kao onaj da ostane gdje jest dok se ne uzmogne smjestiti u kakvu kuću u susjedstvu, 
njegov je poziv prihvaćen. 

Živjeti i dalje u kući gdje ju je sve podsjećalo na bivšu sreću bilo je upravo ono 
što je odgovaralo njezinoj ćudi. U razdobljima veselja nijedna narav nije mogla biti 
veselija od njezine, niti u većoj mjeri posjedovati ono vedro iščekivanje sreće koje je 
samo po sebi sreća. Ali u tuzi nju je isto tako zanosila mašta, i to jednako daleko od 
utjehe kao što je u užitku bila daleko od svake primjese lošega. 

Supruga Johna Dashwooda nije nipošto odobravala sve ono što njezin muž 
namjerava učiniti za svoje sestre. Oduzeti tri tisuće funti od imutka njihova dragog 
sinčića značilo bi strahovito ga osiromašiti. Zamolila ga je da ponovno razmisli o 
tome. Kako bi on mogao opravdati samoga sebe, da svoje jedino dijete orobi za tako 
veliku svotu novca? A s kojim bi pravom gospođice Dashwood, koje su s njim u 
srodstvu samo napola, a ona to uopće ne smatra za srodstvo, tražile od njega da bude 
tako velikodušan? Dobro je poznato da se nikada nije vjerovalo ljubavi među 
polubraćom iz različitih brakova; a zašto da on uništava sebe i svoga jadnog malog 
Harryja dajući sav svoj novac svojim polusestrama? 

— Posljednja je želja moga oca bila — odvrati njezin muž — da pomognem 
njegovoj udovici i kćerima. 

— On nije znao što govori, sve se bojim. Okladila bih se deset prema jedan da je 
on u tom času bio duhom odsutan. Da je bio pri zdravoj pameti, ne bi bio mogao 
pomisliti na to da moljaka od tebe da oduzmeš polovicu imutka svome rođenome 
djetetu. 

— On nije naveo nikakvu određenu svotu, draga moja Fanny. Samo me je 
općenito zamolio da im pomognem i učinim njihov položaj udobnijim nego što je on 
to mogao učiniti. Uostalom, mogao je to isto tako potpuno prepustiti meni. Teško da 
je mogao pretpostaviti da ću ih ja zanemariti. Ali, budući da je on tražio obećanje, 

nisam mogao drugo nego da mu ga dam. Barem sam tako u tom času mislio. 
Obećanje je, dakle, dano i mora se održati. Nešto se za njih mora učiniti, kad se 
odsele iz Norlanda i smjeste u novom domu. 

— Pa, onda, neka se nešto učini za njih, ali to nešto ne mora biti tri tisuće funti. 
Zapamti - doda ona - kad se jednom odijeliš od novca, više ga ne možeš vratiti. 
Sestre će ti se poudavati i novac će zauvijek nestati. S druge strane, kad bi se on ipak 
mogao jednom vratiti našem jadnom dječačiću...? 

— E, naravno - reče njezin muž vrlo ozbiljno — to bi bilo nešto sasvim drugo. 
Moglo bi doći vrijeme kad će Harry požaliti što smo se rastali od tako velike svote. 
Ako bi on imao brojnu obitelj, na primjer, bio bi to vrlo zgodan dodatak njegovu 
imutku. 

— Dakako. 

— Možda bi, dakle, bilo za sve najbolje da se ta svota smanji na polovicu. Svakoj 
po pet stotina funti bilo bi veliko povećanje njihova imutka! 

—- O, ite kako! Koji bi brat na svijetu učinio i polovicu od toga za svoje sestre, sve 
da su mu i prave sestre! A ovako — one su samo polusestre! Ali ti si tako velikodušan! 

— Ne bih se htio pokazati škrtim — odvrati on. — U ovakvim prilikama čovjek 
radije dade previše nego premalo. Na svaki način, nitko neće moći reći da nisam za 
njih dosta učinio. Čak ni one same ne mogu zacijelo očekivati više. 

— Tko zna što bi one mogle očekivati - reče gospođa — ali ne smijemo misliti na 
njihova iščekivanja. Pitanje je koliko ti možeš sebi dopustiti da im daš. 

— Svakako - a ja mislim da sebi mogu dopustiti da svakoj dam pet stotina. Ovako 
kako je sada, bez ovoga mog dodatka, svaka će od njih imati više od tri tisuće funti 
nakon smrti njihove majke - a to je vrlo pristojan imutak za svaku mladu ženu. 

— O tome nema sumnje. A, zapravo, meni se čini da njima i nije potreban 
nikakav dodatak. One će zajedno imati deset tisuća funti. Ako se udaju, zacijelo će im 
biti dobro, a ako se ne udaju, mogu vrlo udobno živjeti zajedno od kamara na deset 
tisuća funti. 

— Potpuno se slažem i stoga ne znam ne bi li, sve u svemu, bilo pametnije da se 
radije nešto učini doživotno za njihovu majku nego za njih - mislim na neku vrstu 
godišnjeg prihoda. Moje bi sestre, jednako kao i ona, imale koristi od loga. Stotinu 
funti na godinu učinilo bi im život savršeno lagodnim. 

Međutim, njegova se žena zamisli prije nego što je pristala na taj prijedlog. 

— Zapravo - reče ona - to je bolje nego da se odjednom rastanemo od tisuću i 
petsto funti. Ali, opet, ako gospođa Dashwood poživi petnaest godina, gadno ćemo se 
prevariti. 

— Petnaest godina, draga Fanny. To ona ne može doživjeti. 

— Vjerojatno ne može. Ali, ako malo razmisliš, ljudi uvijek žive beskonačno dugo 
kad im se mora plaćati godišnja renta, a ona je vrlo čvrsta i zdrava, i jedva joj je 
četrdeset godina. Godišnja renta je vrlo opasna stvar. Dospijeva svake godine i ne 
možeš je se osloboditi. Ti nisi svjestan toga što radiš. Vidjela sam ja dobro kolike su 

neprilike s godišnjom rentom, jer moja je majka po očevoj oporuci bila opterećena 
plaćanjem triju renta starim isluženim slugama, i upravo je nevjerojatno kako joj je to 
bilo teško. Te su se rente morale plaćati dvaput godišnje, a osim toga, bilo je neprilike 
kako da im se dostavljaju. Onda se za jednoga od njih reklo da je umro, a kasnije se 
ustanovilo da to nije istina. Moja je majka bila sva bolesna od toga. Znala je reći da 
njezin prihod nije njezin, s tim vječnim tražbinama, a od moga je oca to bilo vrlo 
neobzirno jer bi, drukčije, novac bio potpuno na raspolaganju mojoj majci, bez 
ikakva ograničenja. To je u meni stvorilo takvo gađenje prema godišnjim rentama da 
se ni za cijeli svijet ne bih obvezala na plaćanje rente. 

— Zacijelo je neugodno — odvrati gospodin Dashwood - imati takve godišnje 
izdatke na svoj prihod. Kao što je točno rekla tvoja majka, tvoj prihod nije tvoj. Biti 
vezan za redovito plaćanje takve svote svakog dana kad se isplaćuje renta nije nipošto 
poželjno. To čovjeku oduzima neovisnost. 

— Bez sumnje, a na kraju ti nitko neće biti zahvalan. One se osjećaju osigurane, ti 
radiš samo ono što se od tebe očekuje, i to ne izaziva nikakvu zahvalnost. Kad bih ja 
bila na tvojemu mjestu, ma što učinila, učinila bih samo po svojem vlastitom 
nahođenju. Ja se ne bih vezivala ni na kakvu godišnju rentu. Moglo bi koje godine biti 
vrlo teško izdati stotinu, pa čak i pedeset funti uz naše redovite izdatke. 

— Mislim, ljubavi, da si u pravu. Bit će bolje da u ovom slučaju ne bude nikakve 
godišnje rente. Što god im ja od vremena do vremena dam, bit će od mnogo veće 
pomoći nego godišnja renta. Kad bi bile uvjerene u stalni dohodak, one bi samo 
počele živjeti otmjenije i tako ne bi bile na koncu godine ni za šest penija bogatije. To 
će svakako biti najbolji način. Poklon od pedeset funti, tu i tamo, učinit će da neće 
nikada biti u novčanoj stisci, a mislim da će obilno iskupiti moje obećanje ocu. 

— Hoće, to je sigurno. Zapravo, ako ćemo iskreno, u dnu duše uvjerena sam da 
tvoj otac nije mislio da im uopće daš novca. Pomoć na koju je on mislio, vjerujem, 
bila je samo pomoć koja se zdravorazumski može od tebe očekivati. Na primjer, da 
im potražiš udobnu malu kuću, da im pomogneš preseliti stvari, da im pošalješ pokoji 
poklon, ribe, divljač i tako dalje, već prema sezoni. Dala bih svoj život da nije mislio 
ništa drugo. Zapravo bi bilo vrlo čudno i nerazumno da jest. Samo pomisli, moj dragi 
Johne, kako bi izvanredno udobno mogla živjeti tvoja maćeha i njezine kćeri od 
kamata na sedam tisuća funti, pored tisuću funti koje pripadaju svakoj od djevojaka, 
a to im donosi svakoj pedeset funti godišnje. One će, naravno, od toga plaćati svojoj 
majci za hranu. Sve u svemu, imat će zajedno pet stotina funti godišnje, a što, zaboga, 
mogu četiri žene poželjeti više od toga? Živjet će tako jeftino! Kućanstvo im neće biti 
spomena vrijedno. Neće imati kočiju ni konje, a gotovo i nikakvih slugu. Neće 
pozivati društva pa prema tome neće imati nikakvih izdataka! Zamisli samo kako će 
im biti dobro! Pet stotina na godinu! Zaista ne mogu zamisliti na što bi one mogle 
potrošiti i polovicu od toga. A da bi im ti dao još, na to je smiješno i pomišljati. Prije 
će one biti u mogućnosti da tebi nešto daju. 

— Pošteno govoreći — reče gospodin Dashwood - mislim da si savršeno u pravu. 
Moj otac svojim zahtjevom zacijelo nije mogao misliti ništa drugo nego što ti kažeš. 
Sada mi je to potpuno jasno, i ja ću strogo ispuniti svoju obvezu u obliku pomoći i 

ljubaznosti prema njima kako si ti to zamislila. Kad se moja maćeha preseli u drugu 
kuću, ja ću joj od srca rado pomoći, koliko god budem mogao, da se smjesti. Možda 
će onda biti prihvatljiv i kakav mali poklon u pokućstvu. 

— Svakako — odvrati njegova žena. - Međutim, o nečemu se mora voditi računa. 
Kad su se tvoj otac i maćeha preselili u Norland, premda su prodali pokućstvo iz 
Stanhilla, spašen je sav porculan, srebrnina i platno, i to sada ostaje tvojoj maćehi. 
Prema tome, njezina će kuća biti potpuno snabdjevena čim je ona preuzme. 

— To je bez sumnje veoma važno. Zaia vrijedno nasljeđe! Pa ipak, neki 
predmeti od one srebrnine bili bi vrlo zgodan dodatak našem posuđu ovdje. 

— Da. A porculanski servis za doručak dvaput je ljepši od onoga koji se nalazi u 
ovoj kući. Baš prelijep, po mojemu mišljenju, za bilo koju kuću u kojoj će one ikada 
moći stanovati. No, međutim, to je tako. Tvoj je otac mislio samo na njih. A moram 
reći ovo; ti njemu ne duguješ nikakvu osobitu zahvalnost niti poštovanje njegovih 
želja jer svi vrlo dobro znamo, da bi da je mogao, bio ostavio gotovo sve na svijetu 
njima. 

To je bio snažan dokaz koji je ojačao njegove namjere svom odlučnošću koja mu 
je ranije nedostajala. Konačno je zaključio da bi bilo potpuno nepotrebno, pa čak i 
vrlo neumjesno, da za udovicu i djecu svoga oca učini išta više osim onakvih 
susjedskih usluga koje je spomenula njegova žena. 


Razum i osjećaji 

GOSPOĐA je Dashwood ostala u Norlandu nekoliko mjeseci. Kad je pogled na svako 
dobro poznato mjesto prestao u njoj izazivati žestoka uzbuđenja što ih je neko 
vrijeme stvarao, ona nije bila nesklona pomisli da se odseli. Jer, kad joj se duh počeo 
oporavljati, a mozak joj postao sposoban za druge napore osim za uvećavanje tuge 
sumornim sjećanjima, jedva je čekala da ode, neumorno tražeći povoljno prebivalište 
u susjedstvu Norlanda. Jer, odseliti se daleko od tog ljubljenog mjesta, bilo je 
nemoguće. Ali ona nije saznala ni za kakav smještaj koji bi istodobno odgovarao 
njezinim pojmovima udobnosti i mira i slagao se s razboritošću njezine najstarije 
kćeri, koja je rasuđivala stvarnije te je otklonila nekoliko kuća kao prevelike za njihov 
prihod, a njezina bi ih majka bila prihvatila. 

Gospođu Dashwood je njezin suprug obavijestio o svečanom obećanju njegova 
sina da će se pobrinuti za njih, i to je unijelo spokoj u njegova posljednja zemaljska 
razmišljanja. Ona nije ništa više sumnjala u iskrenost toga obećanja nego on sam, pa 
je u interesu svojih kćeri pomišljala na to sa zadovoljstvom, premda je što se nje same 
tiče bila uvjerena da bi mogla udobno živjeti i s mnogo manjom svotom nego što je 
sedam tisuća funti. A radovala se i zbog njihova brata, te zbog svoga srca samu je 
sebe kudila što je bila nepravedna prema njegovim vrlinama, jer je prije mislila da 
nije sposoban biti širokogrudan. Njegovo pažljivo ponašanje prema njoj i prema 
njegovim sestrama uvjerilo ju je da mu je mnogo stalo do njihova blagostanja, i ona je 
dugo vremena vjerovala u velikodušnost njegovih namjera. 

Prijezir što ga je, u ranim danima njihova poznanstva, osjećala prema svojoj 
snahi, znatno je ojačao kad je bolje upoznala njezin značaj, a to joj je omogućio 
šestomjesečni boravak u njezinoj obitelji: i možda bi te dvije gospođe usprkos svim 
obzirima uljudnosti ili majčinske ljubavi sa strane gospođe Dashwood, ustanovile da 
im je nemoguće tako dugo živjeti zajedno, da se nije dogodila jedna osobita 
slučajnost, koja je još više, po mišljenju gospođe Dashwood, ponukala njezinu kćer da 
i dalje ostanu u Norlandu. 

Ta slučajnost bijaše u tome da se sve više razvijala veza između njezine najstarije 
kćeri i brata supruge Johna Dashwooda, uglađena i simpatična mladića, koji im je bio 
predstavljen uskoro nakon što se njegova sestra smjestila u Norlandu, i koji je odonda 
tamo provodio veći dio vremena. 

Neke bi majke možda iz interesa davale potporu takvoj vezi, jer je Edward 

Ferrars bio najstariji sin čovjeka koji je umro vrlo bogat; neke bi je suzbijale iz 
razboritosti, jer je cijeli njegov imutak, osim jedne neznatne svote, ovisio o oporuci 
njegove majke. Ali gospođa Dashwood nije bila pod utjecajem nijednog od tih 
razloga. Njoj je bilo dovoljno da joj se on činio srdačnim, da voli njezinu kćer, i da mu 
Elinor uzvraća naklonost. Pomisao da bi razlika u imutku rastavila dvoje ljudi koje je 
privukla sličnost naravi, bila je protivna svim njezinim načelima; a da svatko tko 
upozna Elinor ne bi spoznao njezine vrline, za njezino je shvaćanje bilo nemoguće. 

Edward Ferrars nije stekao njihovo dobro mišljenje nikakvom osobitom 
osobnom draži ili nastupom. Nije bio lijep, a njegovo bi ponašanje postalo ugodnim 
tek kad bi ga se bolje upoznalo. Bio je suviše povučen, a to mu nije koristilo, ali kad bi 
svladao prirođenu plahost, njegovo bi ponašanje dalo naslutiti otvoreno, nježno srce. 
Bio je vrlo inteligentan, a obrazovanjem je umnogome razvio prirođenu inteligenciju. 
Međutim, nije imao ni sposobnosti ni sklonosti udovoljiti željama svoje majke i 
sestre, koje su željele vidjeti kako se istaknuo kao... ni samima im nije bilo jasno što. 
Žeble su da na bilo koji način zauzme istaknut položaj u svijetu. Njegova ga je majka 
željela zainteresirati za politiku, uvući u parlament ili povezati ga s kojim od velikih 
ljudi današnjice. To je željela i supruga Johna Dashwooda; ali u međuvremenu, dok se 
ne uzmogne postići jedan od tih uzvišenih ciljeva, njezina bi se ambicija bila 
zadovoljila da ga je vidjela kako upravlja kočijom. Ali Edward nije imao sklonosti ni 
prema velikim ljudima ni prema kočijama. Sve su mu želje bile usredotočene na 
kućnu udobnost i miran privatni život. Na sreću, imao je mlađeg brata, koji je više 
obećavao. 

Edward je već proveo u kući nekoliko tjedana prije negoli je privukao pažnju 
gospođe Dashwood. Ona je u to vrijeme bila toliko zaokupljena svojom žalošću da 
nije marila za događaje oko sebe. Vidjela je samo da je miran i nenametljiv, i to joj se 
na njemu sviđalo. Nije ju u njezinoj tuzi uznemirivao neprikladnim razgovorima. 
Slučajna Elinorina izjava jednoga dana o razlici između njega i njegove sestre, prvi 
put ju je navela da ga pobliže promotri i stvori o njemu povoljno mišljenje. Ta ga je 
suprotnost izvanredno snažno izdigla u očima njezine majke. 

— To je dovoljno - rekla je. - Dovoljno je reći da nije kao Fanny. To samo po sebi 
znači sve najljepše. Već sada ga volim. 

— Mislim da će ti se sviđati — reče Elinor — kad ga bolje upoznaš. 

— Sviđati! - odvrati sa smiješkom majka. — Za mene ne postoji slabiji osjećaj 
sviđanja od ljubavi. 

— Možda ćeš ga poštovati. 

— Nikada nisam znala što znači dijeliti poštovanje od ljubavi. 

Sada se gospođa Dashwood potrudila upoznati ga. Njezino je ponašanje bilo 
srdačno, i ona je uskoro odagnala njegovu povučenost. Ubrzo je spoznala sve njegove 
vrline, a možda je spoznaja o njegovoj sklonosti prema Elinor pomogla njezinoj 
pronicavosti, ali je zaista bila uvjerena u njegovu vrijednost. Čak i ono mirno 
ponašanje, koje se protivilo svim njezinim ustaljenim pojmovima o tome kakav treba 

biti nastup jednog mladog čovjeka, nije više bilo nezanimljivo kad je spoznala da je 
on topla srca i privržene naravi. 

Čim je zapazila znakove ljubavi u njegovu ponašanju prema Elinor, počela je 
njihovu ozbiljnu povezanost smatrati sigurnom i veseliti se njihovu skorom 
vjenčanju. 

— Za nekoliko mjeseci, draga moja Marianne - reče ona - Elinor će po svoj prilici 
biti doživotno opskrbljena. Nedostajat će nam, ali ona će biti sretna. 

— O, mama, kako ćemo mi bez nje? 

— Ljubavi, mi se zapravo i nećemo rastati. Stanovat ćemo nekoliko milja jedni od 
drugih i sastajat ćemo se svakog dana. Dobit ćeš brata, zaista dragog brata. Imam 
izvanredno visoko mišljenje o Edwardovu srcu. Ali, ti mi se činiš nešto ozbiljna, 
Marianne. Zar ne odobravaš odabir svoje sestre? 

— Možda je to — reče Marianne - za mene prilično iznenađenje. Edward je vrlo 
simpatičan, i jako ga volim. Ali ipak — nije on pravi mladić — nešto mu nedostaje — 
nije osobita pojava. Nema onog šarma što bih ga ja očekivala u čovjeka koji bi mogao 
ozbiljno privući moju sestru. Očima mu nedostaje sav onaj duh, ona vatra koja 
nagoviješta i vrlinu i inteligenciju. A uza sve to, bojim se, mama, da on nema pravog 
ukusa. Glazba gotovo da ga i ne privlači i, premda se mnogo divi Elinorinim crtežima, 
to nije divljenje osobe koja je sposobna shvatiti njihovu vrijednost. Pa iako često 
pažljivo prati njezino crtanje, očito je da on zapravo o svemu tome ništa ne zna. On 
se divi kao ljubavnik, a ne kao stručnjak. Mene bi zadovoljavalo kad bi te uloge bile 
ujedinjene. Ne bih mogla biti sretna s čovjekom čiji se ukus ne bi u svakoj pojedinosti 
slagao s mojim. On treba ući u sve moje osjećaje; iste knjige, ista glazba moraju nas 
oboje očaravati. O, nama, kako je Edwardovo čitanje sinoć bilo bež duha, kako 
bijedno! Silno sam žalila svoju sestru. Pa ipak, ona je to podnijela s toliko mira, 
gotovo da nije ni opazila. Ja sam jedva ostala na svome mjestu. Slušati one krasne 
stihove, koji su me često gotovo ludo uzbuđivali, kako ih izgovara s tako 
neosjećajnim mirom, s tako strašnom ravnodušnošću! 

— On bi zacijelo mnogo ljepše čitao jednostavnu, otmjenu prozu. Tada sam i 
sama pomislila na to, ali ti si htjela da čita Cowpera'. 

— Ne, mama, ne bi, ako ga ne može uzbuditi Cowper! Međutim, moramo uzeti 
u obzir razliku u ukusu. Elinor nije osjećajna kao ja pa može to previdjeti i biti s njim 
sretna. Ali, da sam ja zaljubljena u njega i da sam ga čula kako čita s tako malo 
osjećaja, svisnula bih. Mama, što više znam o svijetu, to sam više uvjerena da neću 
nikada sresti čovjeka kojega bih doista mogla voljeti. Ja toliko zahtijevam! On će 
morati imati sve Edwardove vrline, a njegova pojava i ponašanje morat će resiti 
njegovu dobrotu svim mogućim dražima. 

— Upamti, draga, da ti još nije sedamnaest godina. Još je prerano u tvojoj dobi 
gubiti nadu u takvu sreću. Zašto bi ti bila manje sretna nego tvoja majka? Neka ti, 
draga Marianno, sudbina bude samo u jednome različita od njezine! 


1 William Cowper (1721. — 1800.). Njegovo se misaono a ipak osjećajno slavljenje ljepote prirode osobito sviđalo Jane 
Austen. On je u mnogom pogledu bio predromantičar i kao takav kao stvoren da oduševi Mariannu. 

KAKVE li štete, Elinor — reče Marianne - da Edward nema smisla za slikarstvo. 

— Nema smisla za slikarstvo! - odvrati Elinor. - Kako si došla na to? On sam ne 
slika, to je istina, ali silno uživa u slikama drugih ljudi, i ja te uvjeravam da uistinu 
posjeduje prirođeni ukus premda nije imao prilike usavršiti ga. Da je ikada imao 
priliku za učenje, mislim da bi vrlo dobro crtao. On je toliko nepovjerljiv prema 
svome vlastitom sudu kad je u pitanju umjetnost da nikada neće dati svoje mišljenje 
o bilo kojoj slici, ali on posjeduje prirođenu ispravnost i jednostavnost ukusa, i to ga, 
općenito, vodi savršeno ispravnim putem. 

Marianne se bojala da je ne uvrijedi i nije o tome više ništa rekla. Ali način kako 
je on, prema Elinorinu opisu, hvalio slikanje drugih ljudi bio je daleko od onog 
zanosnog užitka koji se jedini, po njezinu mišljenju, mogao nazvati ukusom. Pa ipak, 
iako se u sebi podsmjehivala toj njezinoj pogrešci, odavala je priznanje svojoj sestri 
zbog te slijepe privrženosti Edwardu, koja je i dovela do te pogreške. 

— Nadam se, Marianno - nastavi Elinor - da ne smatraš da mu općenito 
nedostaje ukus. Zapravo, mislim da to ne bi ni mogla jer tvoje je ponašanje prema 
njemu vrlo srdačno i, kad bi ti bila toga mišljenja, zacijelo ne bi nikada mogla biti 
uljudna prema njemu. 

Marianne je jedva znala što odgovoriti. Nije nipošto htjela povrijediti osjećaje 
svoje sestre, a opet, bilo je nemoguće reći nešto u što ne vjeruje. Konačno odgovori: 

— Nemoj se uvrijediti, Elinor, ako moj sud o njemu nije u svemu jednak tvojem 
shvaćanju njegovih vrlina. Nisam baš bila u prilici ocijeniti one finije sklonosti 
njegova duha, njegove naklonosti i ukus, kao što si imala ti, ali imam najviše 
mišljenje o njegovoj dobroti i inteligenciji. On je, po mojemu mišljenju, vrlo vrijedan i 
ugodan. 

— Uvjerena sam - odvrati Elinor sa smiješkom - da ni njegovi najbolji prijatelji 
ne bi mogli biti nezadovoljni takvom pohvalom. Ne vidim kako bi se mogla izraziti 
toplije. 

Marianne je bila presretna da je tako lako ugodila sestri. 

— Nitko se, mislim, ne može kolebati u pogledu njegove inteligencije i dobrote — 
nastavi Elinor - ako je bio s njim dovoljno često da ga uvuče u nevezan razgovor. 
Lakoću njegova shvaćanja i njegova načela može prikriti samo ona bojažljivost koja 

ga i prečesto sili na šutnju. Ti ga dovoljno poznaješ da bi mogla ocijeniti njegovu 
pravu vrijednost. Ali, što se tiče njegovih finijih sklonosti, kako ih ti nazivaš, ti o 
njima, zbog osobitih prilika, znaš manje nego ja. On i ja smo katkad ostajali dulje 
vrijeme zajedno, i imala sam ga prilike bolje upoznati, dok si ti sasvim potpala pod 
osjećajni utjecaj naše majke. Ja sam mnogo bila s njim, i proučavala njegove osjećaje i 
čula sam njegovo mišljenje o književnosti i estetici. I, sve u svemu, usuđujem se 
izjaviti da je on vrlo obrazovan, njegovo uživanje u knjigama izvanredno veliko, 
mašta živahna, opažanje ispravno i točno, a ukus profinjen i neiskvaren. Kad ga 
upoznaš, njegove sposobnosti sve više dolaze do izražaja, kao i njegovo ponašanje i 
ličnost. Na prvi pogled nastup mu doista nije impozantan, a po izgledu bi se teško 
mogao nazvati lijepim dok god se ne uoči izraz njegovih očiju, koje su neobično 
dobre, i opća blagost njegova lica. Sada ga poznajem tako dobro da ga smatram zaista 
lijepim ili, barem, gotovo lijepim. Što kažeš, Marianne? 

— Ako ga ne smatram sada lijepim, Elinor, vrlo brzo ću ga smatrati. Kad mi 
narediš da ga moram voljeti kao brata, neću vidjeti nesavršenost na njegovu licu ništa 
više nego što sada vidim u njegovu srcu! 

Elinor se trgnula na tu izjavu. Požalila je gorljivost u koju se dala uvući dok je 
govorila o njemu. Osjećala je da Marianne ima vrlo visoko mišljenje o Edwardu. 
Vjerovala je da je to visoko mišljenje uzajamno, ali je željela biti još sigurnija u to, 
kako bi postigla da Mariannino mišljenje o njihovoj vezi postane njoj ugodno. Znala 
je da ono što Marianne i njezina majka naslućuju u jednom času, u sljedećem i 
vjeruju —- da za njih željeti znači nadati se, a nadati se znači očekivati. Pokušala je 
svojoj sestri objasniti pravo stanje. 

— Ne pokušavam poreći - reče ona - da imam o njemu vrlo visoko mišljenje - da 
ga visoko cijenim, da mi je drag. 

Nato Marianne bijesno plane: 

— Cijeniš ga! Drag ti je! Kako možeš imati tako hladno srce. Elinor! I gore nego 
hladno! Stidiš se pokazati svoje osjećaje. Još jednom to reci, i ja ću ovog časa izići iz 
sobe. 

Elinor nije mogla a da se ne nasmije. - Oprosti mi - reče. 

Budi uvjerena da te nisam htjela uvrijediti govoreći tako neusiljeno o svojim 
osjećajima. Vjeruj mi da su snažniji nego što sam to izjavila. Ukratko, vjeruj mi da su 
takvi da opravdavaju njegove zasluge, koje opravdava slutnja, ili nada u njegovu 
ljubav prema meni, bez nerazboritosti ili ludosti. Ali više od toga ne smiješ vjerovati. 
Nipošto nisam uvjerena u njegovu naklonost prema meni. Ima trenutaka kada mi se 
jačina te naklonosti čini sumnjivom, i dok god potpuno ne upoznam njegove osjećaje, 
ne smiješ se čuditi ako želim izbjeći bilo kakvo hrabrenje svoje naklonosti prema 
njemu, smatrajući je ili nazivajući većom nego što jest. U svom srcu vrlo malo ili 
gotovo uopće ne sumnjam da me voli. Međutim, osim njegove naklonosti ima i 
drugih momenata koje valja uzeti u obzir. On je vrlo daleko od toga da bi bio 
neovisan. Kakva je zapravo njegova majka, to mi ne znamo, ali prema onome što je 
Fanny nekoliko puta spomenula o njezinu ponašanju i nazorima, nikada nismo bile 
raspoložene smatrati ju ljubaznom. A, ako se ne varam, Edward je i sam svjestan da 

ga čekaju mnoge poteškoće bude li se htio oženiti ženom koja nema ni velik imutak 
ni visok položaj. 

Marianne je bila zapanjena vidjevši koliko je mašta njezine majke i nje same 
nadmašila istinu. 

— Iti se zaista nisi njemu obećala! - reče. — Pa ipak, to će se uskoro dogoditi. No 
iz tog će odgađanja proisteći dvije prednosti. Neću te tako skoro izgubiti, a Edward će 
imati prilike usavršiti svoju prirođenu sklonost za tvoje najmilije zanimanje, što je 
tako prijeko potrebno za vašu buduću sreću. O, kad bi ga tvoja sposobnost toliko 
potakla da i sam nauči slikati, kako li bi to bilo krasno! 

Elinor je svojoj sestri izložila svoje pravo mišljenje. Ona nije mogla vjerovati da 
je njezina naklonost prema Edwardu toliko uznapredovala kako je to Marianne 
mislila. Pokatkad bi mu nedostajalo poleta, a to je, ako nije značilo ravnodušnost, 
upućivalo na nešto što je bilo isto toliko bezizgledno. Sumnja u njezinu sklonost, 
pretpostavivši da ona u njemu postoji, ne bi u njemu izazvala ništa više od nemira. 
Zađelo ne bi izazvala onu potištenost duha koja se u njega često javljala. 
da se prepusti svojoj ljubavi. Znal je da njegova majka ne bi nastojala učiniti mu 
njegov sadašnji dom udobnim, niti bi mu dala bilo kakvo osiguranje kako bi mogao 
osnovati svoj vlastiti dom, kad se ne bi strogo držao njezinih nazora u pogledu svog 
napredovanja. Znajći to, Elinor je bilo nemoguće osjećati se lagodno u tom pogledu. 
Bila je daleko od toga da se pouzdaje kako će njegova sklonost prema njoj dovesti do 
onoga što su njezina majka i sestra smatrale sigurnim. Štwiše, što su dulje bili 
zajedno, to joj se sumnjivijom činila snaga njegove naklonosti, a katkad, na nekoliko 
bolnih minuta, vjerovala je da to nije ništa više od prijateljstva. 

Ali, ma kakav zapravo bio domet te snage, bio je dovoljan da u njegove sestre, 
kad ju je zapazila, izazove nelagodu; a istodobno (što je bilo još običnije), da ju učini 
neuljudnom. Iskoristila je prvu priliku da u vezi s tim napadne svoju maćehu, 
govoreći joj vrlo odrješito o velikim planovima svoga brata, o odluci gospođe Ferrars 
da joj se oba sina dobro ožene i o opasnosti što prijeti svakoj mladoj ženi koja ga 
pokuša uhvatiti; da ona, gospođa Dashwood, ne može ni izigravati da nije toga 
svjesna, niti pokušavati biti ravnodušna. Gospođa Dashwood svojim joj je odgovorom 
izrazila prijezir i smjesta izišla iz sobe, odlučivši, ma koliko bila neprilična i ma koliko 
stajala tako nenadana selidba, da njezina ljubljena Elinor neće ni tjedna više biti 
izvrgnuta takvim insinuacijama. 

Dok je bila u takvu raspoloženju, stiglo joj je poštom pismo, a u njemu prijedlog 
koji je došao baš u pravo vrijeme. Ponuđena joj je mala kuća, uz vrlo povoljne uvjete, 
koja je pripadala jednom njezinu rođaku, uglednu i imućnu gospodinu iz 
Devonshirea. Pismo je napisao sam taj gospodin, u iskrenoj prijateljskoj namjeri da 
joj pomogne. Go je da joj je potreban stan i, premda je kuća što joj nudi obična 
seoska kućica, uvjeravao ju je da će se preurediti kad ona to bude smatrala 
potrebnim, ako joj se svidi položaj. Usrdno ju je nagovarao, pošto joj je iznio 

pojedinosti o kući i vrtu, da dođe sa svojim kćerima u Barton Park, mjesto njegova 
prebivanja, odakle će moći sama prosuditi bi li se Barton Cottage, jer kuće su bile u 
istoj župi, mogao, bilo kakvim izmjenama, učiniti za nju udobnim. Činilo se da mu je 
uistinu jako stalo da im pomogne, a cijelo je pismo bilo napisano tako prijateljski da 
se nije moglo ne svidjeti njegovoj sestrični, pogotovu u trenutku kad je trpjela zbog 
hladna i bezosjećajna ponašanja svojih bližih rođaka. Nije joj trebalo mnogo vremena 
za odlučivanje i raspitivanje. Stvorila je odluku već dok je čitala pismo. Smještaj 
Bartona, u okrugu tako udaljenom od Sussexa kao što je Devonshire, koji bi tek 
nekoliko sati prije bio dovoljan nedostatak da nadmaši sve moguće prednosti toga 
mjesta, bio je sada njegova najbolja preporuka. Ostaviti okolicu Norlanda više nije 
značilo nešto loše, to je sada postalo predmetom želje, to je bila blagodat u usporedbi 
s očajnim položajem da i dalje bude gost svoje snahe. A odseliti se zauvijek iz te 
žena gospodarica. Smjesta je napisala pismo sir Johnu Middletonu, zahvalila mu se za 
njegovu dobrotu i izjavila da prihvaća njegov prijedlog, a onda požurila da pokaže 
oba pisma svojim kćerima, kako bi bila sigurna da odobravaju njezin postupak prije 
nego što pošalje odgovor. 

Elinor je uvijek smatrala da bi bilo razumnije da se smjeste podalje od Norlanda 
nego u neposrednoj blizini svojih sadašnjih znanaca. I zato, što se toga tiče, ona se 
nije mogla suprotstaviti namjeri svoje majke da se presele u Devonshire. A i kuća je, 
prema opisu sir Johna, bila tako jednostavna, a najamnina tako neobično umjerena 
da ni u tom pogledu nije imala nikakva prava na prigovor. I tako, premda to nije bio 
plan kojim bi ona bila oduševljena, premda je to značilo otići od Norlanda dalje nego 
što je ona željela, nije pokušala odgovoriti majku da pošalje pismo u kojem prihvaća 
ponudu. 

ČIM JE poslala odgovor, gospođa Dashwood je sebi dopustila užitak da obavijesti 
svoga pastorka i njegovu ženu da je našla kuću i da će ih smetati samo dotle dok sve 
ne bude gotovo da se u nju useli. Saslušali su je s iznenađenjem. Supruga Johna 
Dashwooda nije rekla ništa, a njezin muž je uljudno izjavio da se nada kako neće otići 
daleko od Norlanda. S velikim je zadovoljstvom odgovorila da odlazi u Devonshire. 
Čuvši to, Edward se naglo okrenuo prema njoj, glasom punim iznenađenja i 
zabrinutosti, što je ona i očekivala, i ponovio: — Devonshire! Zar doista odlazite 
onamo? Tako daleko odavle! A u koji dio Devonshirea? - Ona mu je objasnila gdje je 
to. Oko četiri milje sjeverno od Extera. 

— To je obična seoska kućica — nastavila je - ali se nadam da ću vidjeti u njoj 
mnoge svoje prijatelje. Lako se može dodati jedna ili dvije sobe, a ako mojim 
prijateljima ne bude preteško putovati tako daleko da me posjete, uvjerena sam da ni 
meni neće biti teško smjestiti ih. - Završila je s ljubaznim pozivom gospodinu Johnu 
Dashwoodu i njegovoj supruzi da je posjete u Bartonu, a Edwarda je pozvala s još 
više topline. Premda je nakon nedavnog razgovora sa svojom snahom odlučila da 
neće ostati u Norlandu dulje nego što je to nužno, taj razgovor nije na nju proizveo 
ni najmanji učinak u pogledu onoga na što je prvenstveno bio usmjeren. Rastaviti 
Edwarda i Elinor nije uopće bila njezina želja, a gospođi Johna Dashwooda htjela je 
pokazati tim naglašenim pozivom njezinu bratu kako se uopće ne osvrće na to što 
ona ne odobrava tu vezu. 

John Dashwood je nekoliko puta rekao svojoj maćehi kako mu je neobično žao 
što je uzela kuću tako daleko od Norlanda i time mu onemogućila da joj pomogne 
preseliti pokućstvo. On se tom prilikom zaista osjećao iskreno ražalošćenim, jer mu 
je takvom odlukom onemogućeno da izvrši i ono jedino na što se obvezao pri 
ispunjavanju obećanja danom svome ocu. Sve su stvari otpremljene vodenim putom. 
Bila je to uglavnom posteljina, posuđe, porculan i knjige, s lijepim Marianninim 
klavirom. Supruga Johna Dashwooda s uzdahom je ispratila zavežljaje. Bilo joj mučno 
pri pomisli da će gospođa Dashwood imati ijedan lijep komad namještaja uz prihode 
koji su tako neznatni u usporedbi s njihovima. 

Gospođa je Dashwood unajmila kuću na godinu dana. Bila je namještena i mogla 
ju je odmah preuzeti. Ni s jedne ni s druge strane nisu iskrsnule nikakve poteškoće 

pri pregovorima, i samo je čekala na to da se odvoje njezine stvari u Norlandu i da se 
odredi što će ponijeti u svoje buduće kućanstvo prije nego što krene na zapad, a to je 
bilo uskoro završeno, budući da je ona bila izvanredno brza u obavljanju svega što ju 
je zanimalo. Konje koje joj je ostavio njezin muž prodala je odmah nakon njegove 
smrti, a kako se sada pružila prilika da se riješi i kočije, pristala je na usrdan nagovor 
svoje najstarije kćeri da proda kočiju. Da se ravnala samo prema svojim željama, bila 
bi je zadržala zbog udobnosti svoje djece, ali je prevladala Elinorina razboritost, a 
njezina je razboritost smanjila i broj slugu na troje: dvije djevojke i jednog momka, 
koje su na brzinu odabrali među svojom poslugom u Norlandu. 

Odmah je poslan momak i jedna od djevojaka u Devonshire da pripreme kuću 
za dolazak gospodarice, jer je gospođi Dashwood, budući da uopće nije poznavala 
Lady Middleton, bilo milije da pođe ravno u svoju kuću nego da bude gost u Barton 
Parku. Ona se s mnogo sigurnosti pouzdavala u sir Johnov opis kuće pa nije osjećala 
potrebu da je sama pregleda prije nego što uđe u nju kao svoju. Njezina nestrpljivost 
da ode iz Norlanda nije se ništa smanjila, zahvaljujući očitom zadovoljstvu njezine 
snahe pri pomisli da će se ona odseliti; to je zadovoljstvo tek slabašno pokušala 
prikriti hladnim pozivom da odgodi odlazak. Sada je nastupio čas da se vrlo zgodno 
ispuni obećanje što ga je njezin pastorak dao svome ocu. Budući da je propustio to 
učiniti odmah po dolasku na imanje, njihov odlazak iz kuće mogao bi se smatrati 
najpovoljnijim trenutkom da se obavi. Ali gospođa je Dashwood ubrzo počela gubiti 
svaku nadu u vezi s tim i bivati uvjerena, iz njegova općeg izlaganja, da se njegova 
pomoć ograničava samo na njihov šestomjesečni boravak u Norlandu. Tako je često 
govorio o sve većim troškovima oko vođenja kućanstva i svojim neprestanim sve 
većim izdacima, kojima je prekomjerno izvrgnut svaki iole istaknut čovjek, da se 
činilo kako njemu samom nedostaje novca i kako nema nikakvu nakanu da ih izda. 

Za samo nekoliko tjedana od dana kad je u Norland stiglo prvo pismo sir Johna 
Middletona, sve je bilo sređeno u njihovu budućem obitavalištu do te mjere da su 
gospođa Dashwood i njezine kćeri mogle krenuti na put. 

Mnogo je suza proliveno pri njihovu posljednjem oproštaju od tako voljenog 
mjesta. — Dragi, dragi Norland! - rekla je Marianne dok je sama šetala ispred kuće 
posljednje večeri njihova boravka tamo. - Kad ću prestati žaliti za tobom! Kad ću 
naučiti da se na drugome mjestu osjećam kod kuće! O, draga kućo, kad bi ti mogla 
znati koliko trpim gledajući te s ovoga mjesta odakle te možda više nikada neću 
gledati! I ti, poznato moje drveće! Ali ti ćeš i dalje jednako rasti. Nijedan list neće 
uvenuti zbog našeg odlaska, niti će ijedna grana postati nepokretna zbog toga što je 
više ne promatramo! Ne, ti ćeš i dalje jednako rasti i nećeš biti svjesno ni užitka ni 
tuge što je uzrokuješ, niti ćeš osjetiti da su se promijenili oni koji šeću u tvojoj sjeni! 
A tko će ostati uživati u tebi? 

PRVI je dio njihova puta bio suviše tužan te nije mogao biti drukčiji nego dosadan i 
neugodan. Ali, kako se put primicao kraju, zanimanje za predio u kojem su trebale 
stanovati nadvladao je njihovu potištenost, a pogled na dolinu Barton, dok su ulazile 
u nju, izazvao je u njima radost. Bio je to ugodan, plodan kraj, gusto pošumljen i 
bogat pašnjacima. Vijugajući po dolini više od jedne milje, došle su do svoje kuće. 
Ispred kuće bio je mali zeleni vrt, a ulazilo se u nj kroz lijepa vratašca. 

Kao kuća, Barton Cottage, iako malen, bio je udoban i skladan, ali kao ladanjska 
kuća imao je nedostataka, jer je bio simetrično građen, na krovu je bio crijep, a 
prozorski kapci nisu bili obojeni zeleno, niti su mu zidovi bili obrasli penjačicama. 
Uzak hodnik vodio je ravno kroz kuću u stražnji vrt. Sa svake strane ulaza bila je po 
jedna dnevna soba otprilike šesnaest stopa široka i isto toliko dugačka, a iza tih soba 
bile su kuhinjske prostorije i stube. Četiri spavaće sobe i dva potkrovlja sačinjavali su 
ostali dio kuće. Nije bila sagrađena prije mnogo godina i bila je u dobru stanju. U 
usporedbi s Norlandom bila je doista bijedna i malena! Ali suze što ih je izazvalo 
sjećanje ubrzo su presahnule kad su ušle u kuću. Razvedrila ih je radost slugu zbog 
njihova dolaska, i svaka je od njih za volju druge odlučila izgledati sretna. Bilo je vrlo 
rano u rujnu. Jesen je bila krasna, i kad su one prvi put vidjele to mjesto za lijepa 
vremena, dojam što su ga stekle bio je u njegovu korist, a to je znatno pripomoglo da 
ga trajno zavole. 

Položaj kuće bio je lijep. Odmah iza nje s jedne i druge strane dizali su se visoki 
brežuljci. Jedni su bili goli pašnjaci, a drugi obrađeni i pošumljeni. Selo Barton 
nalazilo se gotovo cijelo na jednom od tih brežuljaka, i s prozora kuće pružao se na nj 
ugodan pogled. Vidik s prednje strane bio je prostraniji. Obuhvaćao je cijelu dolinu i 
sezao u daljinu. Brežuljci koji su okruživali kućicu omeđivali su dolinu u tom smjeru, 
a ona se, pod drugim imenom i u drugom smjeru, ponovno gubila između dvaju 
najstrmijih brežuljaka. 

Gospođa Dashwood je uglavnom bila potpuno zadovoljna veličinom kuće i 
njezinim namještajem. Njezin je prijašnji način života nužno zahtijevao da se u kući 
izvedu mnoge preinake, no nadopune i popravci bili su za nju užitak, a u to je doba 
imala dovoljno gotovine da nabavi sve što je bilo potrebno da stan bude otmjeniji. — 
Što se tiče same kuće - rekla je — ona je bez sumnje za našu obitelj premalena, ali mi 

ćemo se zasad prilično udobno smjestiti jer je prekasno da u ovo doba godine išta 
mijenjamo. Možda ćemo u proljeće, ako budem imala mnogo novaca, a nadam se da 
hoću, moći pomišljati na gradnju. Oba su salona premalena da dočekam prijatelje 
koje ću, nadam se, često vidjeti ovdje na okupu. Pomišljam i na to da spojim hodnik s 
jednim od njih tako da ostatak drugog salona posluži kao ulaz. I tako će to, s novom 
sobom za goste, koja se može lako dozidati, i s još jednom spavaonicom i s 
mansardom, postati udobna ladanjska kuća. Voljela bih da su stube lijepe, ali sve se 
ne može, premda mislim da ih ne bi bilo teško proširiti. Vidjet ću kako ću novčano 
stajati u proljeće, pa ćemo prema tome uskladiti radove. 

Međutim, dok njihova majka, žena koja nikada u životu nije štedjela, ne 
uzmogne provesti sve te promjene od uštede na prihod od pet stotina funti godišnje, 
one su bile dovoljno razumne da se zadovolje kućom kakva jest. Svaka je od njih 
zaokupljena svojim poslom i nastojanjem da, razmještanjem knjiga i drugih predmeta 
oko sebe, stvore sebi dom. Mariannin je klavir izvađen iz škrinje i smješten na svoje 
mjesto, a Elinorini su crteži povješani po zidovima dnevne sobe. 

U takvu ih je poslu odmah poslije doručka drugoga dana zatekao njihov gazda, 
koji je svratio zaželjeti im dobrodošlicu u Barton i ponuditi im iz svoje kuće i vrta sve 
što im trenutno nedostaje. Sir John Middleton bio je lijep čovjek od kojih četrdeset 
godina. On ih je već prije posjetio u Stanhillu, ali to je bilo suviše davno da bi ga se 
njegove mlade nećakinje sjećale. Izgled lica bio mu je vrlo dobroćudan, a ponašanje 
jednako srdačno kao i njegovo pismo. Činilo se da mu je njihov dolazak pružio 
iskreno zadovoljstvo i da mu je njihova udobnost glavna briga. Mnogo je govorio o 
tome kako iskreno želi da one žive u najprisnijem odnosu s njegovom obitelji, i tako 
ih je srdačno nagovarao da svaki dan ručaju u Barton Parku dok god se potpuno ne 
smjeste u svom domu da ga one, iako su njegova nagovaranja bila gotovo nepristojno 
uporna, nisu htjele uvrijediti. Njegova ljubaznost nije ostala samo na riječima, jer je 
već sat nakon njegova odlaska stigla iz Parka velika košara puna povrća i voća, a za 
njom, još istog dana, pošiljka divljači. K tome je uporno zahtijevao da sva njihova 
pisma on odnosi na poštu i donosi s pošte i nije dopustio da mu uskrate zadovoljstvo 
da im svaki dan pošalje svoje novine. 

Lady Middleton im je po njemu vrlo uljudno poručila da namjerava posjetiti 
gospođu Dashwood čim bude sigurna da joj svojim posjetom neće smetati, a kako je 
odgovor na tu poruku bio isto tako uljudan, njezino gospodstvo bilo im je 
predstavljeno već sljedeći dan. 

Naravno da su one jedva čekale da se upoznaju s osobom o kojoj će nužno 
ovisiti veliki dio njihove udobnosti u Bartonu, a otmjenost njezine pojave bila je u 
skladu s njihovim željama. Lady Middleton nije imala više od dvadeset šest ili sedam 
godina. Lice joj je bilo lijepo, stas visok i impozantan, a nastup graciozan. Ponašanje 
joj se odlikovalo svom onom otmjenošću koja je nedostajala njezinu suprugu, ali bi 
lulo još ljepše da joj je on mogao dati nešto od svoje otvorenosti i topline; a njezin je 
posjet potrajao dovoljno dugo da umanji njihovo prvotno divljenje, jer se pokazalo da 
je ona, iako savršeno dobro odgojena, povučena, hladna, i da sama nema što reći 
osim najobičnijih pitanja ili primjedaba. 

Međutim, razgovora bijaše napretek jer je sir John bio vrlo razgovorljiv, a lady 
Middleton je vrlo pametno učinila što je povela sa sobom svoje najstarije dijete, lijepa 
dječačića od kojih šest godina, i on je bio tema razgovora kojoj su gospođe, u 
krajnjem slučaju, uvijek mogle pribjeći, jer su se morale zanimati,kako se zove i 
koliko mu je godina, diviti se njegovoj ljepoti i postavljati mu pitanja na koja je 
umjesto njega odgovarala majka, dok se on vrzmao oko nje spuštene glave, na veliko 
iznenađenje njezina gospodstva, koja se čudila da je u društvu tako plašljiv, a kod 
kuće dosta glasan. Kod svakog formalnog posjeta moralo bi biti prisutno jedno dijete 
kako bi se našla tema za razgovor. U ovom slučaju trebalo je desetak minuta da se 
odredi je li dječak sličniji svome ocu ili majci, i u kojim pojedinostima nalikuje na 
jedno ili drugo, jer su se svi, naravno, razilazili u mišljenju, a i svatko se čudio 
mišljenju ostalih. 

Uskoro će Dashwoodovi imati priliku raspraviti i o ostaloj djeci, jer sir John nije 
htio otići iz kuće dok nije dobio njihovo obećanje da će sutradan večerati u Parku. 

Seđino poglastje 


BARTON Park je bio otprilike milju udaljen od njihove kuće. Gospođe su prošle pored 
njega vozeći se kroz dolinu, ali on je bio sakriven od njihova pogleda izbočinom 
jednog brežuljka. Kuća je bila velika i lijepa, a Middletonovi su živjeli podjednako 
gostoljubivim i otmjenim stilom. Gostoljubivim, da se udovolji sir Johnu, a otmjenim, 
da se udovolji njegovoj gospođi. Gotovo uvijek kod njih su bili u kući kakvi prijatelji, i 
oni su imali više svakovrsnih gostiju nego ijedna druga obitelj u susjedstvu. To je bilo 
potrebno i jednom i drugom jer, ma koliko oni bili različitih naravi i vanjskog 
ponašanja, jako su nalikovali jedno drugome time što im je potpuno nedostajala 
nadarenost i ukus, što je ograničavalo njihovu djelatnost, ako se nije radilo o 
društvenim obvezama, na vrlo usko područje. Sir John je bio sportaš, lady Middleton 
majka. On je lovio i pucao, a ona je ugađala svojoj djeci, i to su bile njihove jedine 
razonode. Lady Middleton je bila u prednosti jer je mogla kvariti djecu cijele godine, 
dok su nevezana zanimanja sir Johna trajala samo pola godine. Međutim, neprestane 
društvene obveze u kući i izvan nje nadoknađivale su sve nedostatke prirode i 
obrazovanja; podupirale su dobro raspoloženje sir Johna i omogućavale primjenu 
dobrog odgoja njegove žene. 

Lady Middleton je bila ponosna na otmjenost svoga stola i na sav svoj kućni red, 
a iz te taštine proistjecalo je njezino izvanredno uživanje u svim svojim društvima. Ali 
sir Johnovo uživanje u društvu bilo je mnogo stvarnije. S veseljem je okupljao oko 
sebe više mladih osoba nego što mu je stalo u kuću, a što su bili bučniji, to su mu se 
više sviđali. On je bio blagodat za svu mladež iz susjedstva jer je ljeti neprestano 
sastavljao društva da ih vani nahrani hladnom šunkom i piletinom, a zimi je njegovih 
privatnih plesova bilo dovoljno da zadovolje svaku mladu damu, ako nije trpjela od 
nezasitne gladi petnaestogodišnje djevojke. 

Dolazak neke nove obitelji u susjedstvo u njemu je uvijek izazivao veselje, a on 
je u svakom pogledu bio očaran stanarima koje je sada pribavio za svoju ladanjsku 
kuću u Bartonu. Gospođice Dashwood bile su mlade, dražesne i neizvještačene, a to 
je bilo dovoljno da stekne o njima dobro mišljenje. Jer, biti neizvještačen bilo je ono 
što je jedna dražesna djevojka mogla poželjeti postići kako bi joj duh bio isto tako 
privlačan kao i pojava. Njegova ugodna narav činila ga je sretnim kad je mogao 
pomoći onima čije se stanje, u usporedbi s prošlošću, može smatrati nesretnim. Stoga 
je on, pokazujući dobrotu prema svojim sestričnama, zaista osjećao pravo 

zadovoljstvo dobrog srca; a time što je obitelj od samih žena smjestio u svoju seosku 
kuću, zadovoljio je poriv lovca, jer lovac, iako cijeni samo one od svoga spola koji su 
također lovci, ne želi često polaskati njihovu ukusu time da im dopusti boraviti na 
njegovu vlastelinskom dobru. 

Gospođu Dashwood i njezine kćeri dočekao je na vratima kuće sir John, koji ih 
je s neizvještačenom iskrenošću pozdravio pri dolasku u Barton Park. I dok ih je 
pratio do salona, ponovno je mladim damama izrazio žaljenje, koje je njihov dolazak 
izazvao u njega i dan prije, zbog toga što nije mogao naći nijednog elegantnog 
mladića da ih dočeka. Upoznat će se kad udu, reče, samo s još jednim gospodinom 
osim njega, jednim njegovim osobitim prijateljem koji boravi kod njega, ali nije ni 
previše mlad ni previše veseo. Reče im kako se nada da će mu one oprostiti što im 
nudi tako maleno društvo, ali ih uvjerava da se to više nikada neće dogoditi. Toga je 
jutra posjetio nekoliko obitelji u nadi da će povećati broj uzvanika, ali, kako je bila 
mjesečina, svi su već bili zauzeti. Na sreću, u Barton je prije nepunih sat vremena 
stigla majka lady Middleton, a ona je, reče, vrlo vesela i ugodna žena, te se nada da 
mladim damama neće biti tako dosadno kako su možda mislile. Mlade su dame, kao i 
njihova majka, bile potpuno zadovoljne što će imati samo dvije potpuno strane osobe 
u društvu, i to im je bilo dovoljno. 

Gospoda Jennings, majka lady Middleton, bila je dobroćudna, vesela, debela 
starija žena, koja je puno pričala i izgledala vrlo sretno i prilično prosto. Bila je puna 
šala i smijeha i, prije nego što je ručak bio gotov, ispripovijedala je mnogo duhovitih 
pričica o ljubavnicima i muževima. Rekla je kako se nada da nisu ostavile svoja srca 
tamo u Sussexu i tvrdila je da su pocrvenjele, bez obzira na to jesu li stvarno bile 
crvene ili ne. Marianne je bila u neprilici zbog svoje sestre i pogledala je Elinor da vidi 
kako podnosi te napade, i to snekom ozbiljnošću koja je u Elinor izazvala mnogo više 
neugode nego što su je mogla izazvati bockanja gospođe Jennings. 

Pukovnik Brandon, sir Johnov prijatelj, očito nije bio, po svom ponašanju, ništa 
prikladniji da bude njegov prijatelj nego lady Middleton da bude njegova žena, ili 
gospođa Jennings da bude majka lady Middleton. Bio je šutljiv i ozbiljan. Njegov 
izgled, međutim, nije bio neugodan, usprkos lome što je, po Marianninu i 
Margaretinu mišljenju, bio pravi stari neženja jer je već bio prešao trideset i petu; ali, 
premda mu lice nije bilo lijepo, izraz lica bio mu je razborit, a nastup osobito 
gospodski. 

Ni na jednom članu društva nije bilo ničega zbog čega bi ga gospođice 
Dashwood poželjele za prijatelja; međutim, hladna nezanimljivost lady Middleton 
bila je tako izvanredno odbojna da je ozbiljnost pukovnika Brandona, u usporedbi s 
njom, pa čak i bučna veselost sir Johna i njegove punice, bila zanimljiva. Čini se da je 
lady Middleton oživjela i razveselila se tek kad je poslije ručka ušlo njezino četvero 
bučne djece, koja su je navlačila, derala joj haljine i dokončala svaku vrstu razgovora 
osim onoga koji se ticao njih samih. 

Uvečer, kad se otkrilo da je Marianne glazbenica, pozvali su je da svira. 


Razum i osjećaji 


Otključali su klavir, svi su se pripremili da budu očarani, a Marianne, koja je vrlo 
lijepo pjevala, otpjevala je uglavnom sve pjesme što ih je lady Middleton udajom 
donijela u obitelj, i koje su možda sve odonda ležale u istom položaju na klaviru, jer 
njezino je gospodstvo proslavilo taj događaj tako da se odrekla glazbe iako je, prema 
izjavi njezine majke, izvanredno dobro svirala, a prema svojoj izjavi, veoma voljela 
glazbu. 

Marianninu su izvedbu dočekali oduševljenim pljeskom. Sir John se na sav glas 
divio pri završetku svake pjesme, a isto tako je na sav glas razgovarao s drugima za 
vrijeme svake pjesme. Lady Middleton često ga je opominjala da prestane, čudila se 
kako se ičija pažnja može i načas odvratiti od glazbe, pa je zamolila Mariannu da 
otpjeva jednu određenu pjesmu koju je Marianne upravo završila. Jedini ju je 
pukovnik Brandon, od cijeloga društva, slušao ne zapadajući u ushit. Odavao joj je 
priznanje samo pažnjom, i ona je tom prilikom osjećala poštovanje prema njemu, 
koje su drugi namjerno proigrali svojim sramotnim nedostatkom ukusa. Njegovo 
uživanje u glazbi, iako nije bilo jednako onom zanosnom užitku koji bi jedino mogao 
biti srodan njezinom, bilo je vrijedno poštovanja kad se usporedilo s onom strašnom 
neosjećajnošću ostalih, a ona je bila dovoljno razumna da prizna da je čovjek od 
trideset i pet godina vjerojatno davno ostavio za sobom sav žar osjećaja i sve divne 
mogućnosti uživanja. Bila je potpuno spremna uzeti u obzir pukovnikovu poodmaklu 
dob, ukoliko to zahtijeva čovječnost. 

GOSPOĐA Jennings bila je udovica s obilnim prihodima. Imala je samo dvije kćeri i 
doživjela da su joj se obje dobro udale te sada nije imala drugog posla nego ženiti sav 
ostali svijet. U ostvarenju toga cilja bila je žustro aktivna, koliko god joj je to 
dopuštala njezina sposobnost, te nije propuštala ni jednu priliku da planira vjenčanja 
svih svojih mladih znanaca. Bila je izvanredno brza u otkrivanju uzajamnih 
naklonosti te je cvala od zadovoljstva kad bi izazvala rumenilo i taštinu kakve mlade 
dame, natuknuvši joj kako je zaludila nekoga mladića, te izjavi kako je pukovnik 
Brandon silno zaljubljen u Mariannu Dashwood. Povjerovala je u to one prve večeri 
kad su bili zajedno i kad je vidjela kako je on pažljivo slušao dok im je Marianne 
pjevala. A kad su Middletonovi uzvratili posjet i došli na večeru u njihovu kuću, to se 
opažanje potvrdilo jer ju je on i opet pomno slušao. Mora biti tako. Ona je u to bila 
potpuno uvjerena. Bio bi to krasan brak, jer je on bio bogat, a ona lijepa. Gospođa 
Jennings je vruće željela doživjeti da se pukovnik Brandon dobro oženi sve odonda 
kad ga je prvi put upoznala kod sir Johna. A ona je uvijek zdušno nastojala da za 
svaku lijepu djevojku nađe dobra muža. 

Njezino posredovanje nije nipošto ostajalo nenagrađeno, jer joj je pružalo 
materijal za beskonačne šale na račun jednoga i drugoga. Kod Middletonovih smijala 
se pukovniku, a kod Dashwoodovih Marianni. Pukovnik, je, vjerojatno, što se tiče 
njega samoga, bio ravnodušan na njezina bockanja, ali Marianne ih isprva nije 
razumjela, a kad je shvatila njihov cilj, nije bila sigurna bi li se više smijala njihovoj 
besmislenosti ili osuđivala njihovu drskost jer ona je to smatrala neumjesnim 
poigravanjem poodmaklim pukovnikovim godinama i njegovim stanjem osamljenog 
starog neženje. 

Gospođa Dashwood, koja čovjeka pet godina mlađeg od sebe nije mogla 
smatrati tako starim kakav se on činio mladalačkoj mašti njezine kćeri, usudila se 
uzeti u obranu gospođu Jennings, tvrdeći da se ona nije željela narugati njegovoj 
dobi. 

— Ali, mama, ti zacijelo ne možeš poreći besmislenost te optužbe, iako možda ne 
smatraš da je ona namjerno zlobna. Pukovnik Brandon jamačno je mlađi od gospođe 
Jennings, ali je dovoljno star da mi bude otac. A ako je ikada bio dovoljno živahan da 
se zaljubi, zacijelo je odavna ostavio za sobom svaki takav osjećaj. Pa to je glupo! Kad 

će čovjek biti pošteđen takvih duhovitosti, ako ga starost i nemoć dovoljno ne 
zaštite? 

— Nemoć! - reče Elinor. — Zar ti pukovnika Brandona nazivaš nemoćnim? Mogu 
lako pretpostaviti da se njegova starost tebi mora činiti mnogo većom nego majci, ali 
nikako ne možeš tvrditi da se on ne može služiti rukama i nogama! 

— Zar nisi čula da se tuži na reumu? A nije li to najobičnija bolest staračke dobi? 

— Drago dijete — reče njezina majka, smijući se — na taj način moraš biti u 
neprestanom strahu zbog moje iznemoglosti, a zacijelo ti se čini čudom da mi je život 
produljen do poodmakle dobi od četrdeset godina. 

— Mama, činiš mi krivo. Ja vrlo dobro znam da pukovnik Brandon nije toliko star 
da bi već sada kod svojih prijatelja izazivao strah kako će ga po zakonu prirode 
uskoro izgubiti. Možda će poživjeti još dvadesetak godina. Ali čovjek od trideset i pet 
godina nije više za ženidbu. 

— Možda je bolje reći — odvrati Elinor — da trideset i pet i sedamnaest godina 
nemaju nikakve veze s brakom. Ali ako bi se kojim slučajem našla žena u dobi od 
dvadeset i sedam godina, neudana, mislim da trideset i pet godina pukovnika 
Brandona ne bi bila nikakva zapreka da se njome oženi. 

— Žena od dvadeset i sedam godina - reče Marianne, zastavši načas — uopće se 
ne može nadati da će ponovno osjetiti ljubav niti nadahnuti koga ljubavlju, pa ako joj 
je dom neudoban ili imutak malen, pretpostavljam da bi se mogla pomiriti sa 
službom bolničarke, kako bi stekla dohodak i sigurnost supruge. Stoga, kad bi se on 
oženio takvom ženom, u tome ne bi bilo ništa neprikladno. Bio bi to brak iz računa, i 
ljudi bi bili zadovoljni. To u mojim očima uopće ne bi bio brak, to ne bi bilo ništa. 
Meni bi se to činilo samo kao trgovački posao pri kojemu jedno nastoji izvući korist 
na račun drugoga. 

— Bilo bi nemoguće, ja to znam — odvrati Elinor — uvjeriti te da bi žena od 
dvadeset i sedam godina mogla osjećati za čovjeka od trideset i pet godina gotovo 
pravu ljubav, dovoljnu da joj on bude poželjan drug. Ali se moram usprotiviti tvojoj 
pomisli da bi pukovnik Brandon i njegova žena morali biti osuđeni na neprekidnu 
zatočenost u bolesničkoj sobi samo zato što se on jučer slučajno potužio (a bio je vrlo 
hladan, vlažan dan) da u jednom ramenu malo osjeća reumu. 

— Ali on je govorio o flanelskim prslucima — reče Marianne - a za mene je 
flanelski prsluk redovito povezan s bolovima, grčevima, reumom i svim vrstama 
bolesti koje mogu zadesiti stare i nemoćne. 

— Da je imao samo jaku groznicu, ti ga ne bi ni upola toliko prezirala. Priznaj, 
Marianne, nema li za te nešto zanimljivo u zažarenim obrazima, upalim očima i bilu 
ubrzanom od groznice? 

Uskoro nakon toga, pošto je Elinor izišla iz sobe, reče Marianne: — Mama, 
osjećam neki strah s obzirom na bolest, koji ne mogu sakriti od tebe. Uvjerena sam 
da Edwardu Ferrarsu nije dobro Ovdje smo već gotovo dva tjedna, a njega nema. 
Samo prava bolest mogla je prouzročiti to neobično odgađanje. Što bi ga drugo 
moglo zadržati u Norlandu? 

— Jesi li ti zamišljala da će on doći tako brzo? - upita gospođa Dashwood. - Ja 

nisam. Naprotiv, ako sam u vezi s tim ikada osjećala kakvu zabrinutost, onda je to 
bilo samo kad sam se sjetila da je on katkad pokazivao nedostatak radosti ili 
spremnosti da prihvati moj poziv kad sam govorila o njegovu dolasku u Barton. Zar 
ga Elinor već očekuje? 

— Nisam s njom uopće o tom razgovarala, ali ga vjerojatno očekuje. 

— Bojim se da se varaš, jer kad sam s njom jučer razgovarala o tome da se nabavi 
novi kamin za gostinsku sobu, izjavila je da za to nema hitne potrebe budući da ta 
soba vjerojatno neće biti potrebna još neko vrijeme. 

— Kako je to čudno! Što bi to moglo značiti? I sveukupno ponašanje njih dvoje 
jednoga prema drugome ne da se objasniti! Kako li su bili hladni, kako smireni 
njihovi posljednji oproštaji! Kako je beživotan bio njihov razgovor one posljednje 
večeri kad su bili zajedno! U Edwardovu oproštaju nije bilo nikakve razlike između 
Elinor i mene. Bile su to jednostavno dobre želje nježnog brata nama objema. Dvaput 
sam ih namjerno ostavila nasamo tijekom posljednjeg prijepodneva, i on je svaki put, 
potpuno neshvatljivo, izišao za mnom iz sobe. A Elinor, ostavljajući Norland i 
Edwarda, nije plakala kao ja. Čak i sada ona postojano vlada sama sobom. Kada je ona 
potištena ili tužna? Kada pokušava izbjeći društvo, i kada u društvu izgleda nemirna i 
nezadovoljna? 

Deveto pogladje 


DASHWOODOVE su se sada prilično udobno smjestile u Bartonu. Kuća i vrt, sa svim 
što je s njima u vezi, sada su im postali bliski, i one su se opet prihvatile svakidašnjih 
poslova, koji su nekad Norlandu davali polovicu njegove draži, i to s mnogo većim 
užitkom nego što im ga je Norland mogao dati nakon očeve smrti. Sir John 
Middleton, koji ih je prva dva tjedna svakodnevno posjećivao, i koji obično nije imao 
mnogo zaduženja kod kuće, nije mogao sakriti čuđenje kad bi ih uvijek zatekao 
zaposlene. 

Njihovih posjetilaca, osim onih iz Bargon Parka, nije bilo mnogo jer, usprkos 
upornom navaljivanju sir Johna da se počnu više družiti sa susjedima, i ponovljenim 
uvjeravanjima da im njegova kočija stoji uvijek na raspolaganju, neovisnost gospođe 
Dashwood nadvladavala je njezinu želju da kćerima pruži društvo, i ona je odlučno 
odbijala posjetiti ijednu obitelj do koje se nije moglo lako doći pješice. Bilo je malo 
onih koji bi došli u obzir, a i k svima od njih nisu mogle ići. Oko milju i po od njihove 
kuće, niz usku zavojitu dolinu Allenham, što se odvajala od Bartona, kako je to već 
prije opisano, djevojke su, za vrijeme jedne od prvih šetnja, otkrile staru vlastelinsku 
kuću otmjena izgleda, koja je, podsjećajući ih malo na Norland, pobudila njihovu 
maštu i stvorila u njima želju da se s njome bolje upoznaju, ali su, raspitujući se, 
saznale da je njezina vlasnica, starija, vrlo ugledna gospođa, na žalost previše bolesna 
da bi se i skim družila i da se nikada ne miče iz kuće. 

Cijeli kraj oko njih pozivao je na prekrasne šetnje. Livade na visoravni, koje su ih 
pozivale s gotovo svakog prozora kuće da na njihovim visinama potraže izvanredno 
uživanje u svježem zraku, bile su sretan nadomjestak kad bi im blato dolje 
onemogućilo pristup u savršene ljepote doline. Prema jednom od tih brežuljaka 
upravile su jednog važnog jutra korake Marianne i Margaret, privučene povremenim 
suncem s kišnog neba, ne mogavši dulje izdržati zatočenost što ju je posljednja dva 
dana prouzročila postojana kiša. Vrijeme nije bilo dovoljno izazovno da i druge dvije 
odvuče od olovke i knjige, usprkos Marianninoj izjavi da će dan biti do kraja lijep i da 
će nestati svih prijetećih oblaka s njihovih brežuljaka. I tako su dvije djevojke krenule 
same. 

Veselo su se uspinjale uz livade, uživajući u svakom tračku plavog neba. A kad 
im je u lice udario osvježavajući jugozapadnjak, bilo im je žao majke i Elinor, koje, 
spriječene strahom od kiše, nisu mogle s njima podijeliti taj užitak. 

— Ima li na svijetu veće sreće od ovoga? - upita Marianne. Hodat ćemo ovuda, 
Margaret, najmanje dva sata. 

Margaret se složila i one nastaviše put protiv vjetra, odolijevajući mu sa 
smijehom i uživanjem još kojih dvadeset minuta, kadli se iznenada nad njihovim 
glavama sklopiše oblaci i oštra kiša poče im udarati ravno u lice. Ražalošćene i 
iznenađene, bile su prisiljene, iako nevoljko, vratiti se, jer je njihova kuća bila najbliže 
sklonište. Preostao im je, međutim, jedan izlaz, koji je više nego obično opravdavala 
prijeka potreba, a to je da počnu trčati što brže mogu niz strmi obronak brijega koji je 
vodio ravno do ulaza u njihov vrt. 

Prošle su. Marianne je isprva bila pred svojom sestrom, ali jedan pogrešan korak, 
i ona se iznenada našla na zemlji. Margaret, koja se nije mogla zaustaviti da joj 
pomogne, projurila je protiv volje dalje i došla bez opasnosti do vrta. 

Neki gospodin, s puškom preko ramena i s dva prepeličara koji su se igrali oko 
njega, penjao se uz brdo na udaljenosti od nekoliko metara od Marianne kad se 
dogodila ta nezgoda. Stavio je pušku na zemlju i pritrčao joj u pomoć. Ona se pridigla 
sa zemlje, ali je pri padu iščašila nogu i jedva je mogla stajati. Gospodin joj ponudi 
pomoć i, opazivši da njezina čednost odbija ono što je zbog situacije bilo nužno, 
podigne je bez okolišanja na ruke i ponese nizbrdo. A onda, prošavši kroz vrtna vrata 
koja je Margaret ostavila otvorena, unese je ravno u kuću, kamo je upravo bila stigla 
Margaret, ne ispuštajući svoj teret dok ga nije položio na stolac u salonu. 

Elinor i njezina majka, zaprepaštene njihovim dolaskom, ustadoše, i dok su oči 
obiju bile uperene u muškarca s očitim čuđenjem i potajnim divljenjem, a jedno i 
drugo bijaše podjednako posljedica njegova dolaska, on se ispriča zbog svoje 
nametljivosti i objasni im uzrok, i to tako otvoreno i ljupko da je njegova pojava, koja 
je bila neobično lijepa, poprimila od njegova glasa i nastupa još više čara. Sve da je 
bio i star, ružan i neodgojen, svaki čin pažnje prema njezinu djetetu bio bi izazvao 
zahvalnost i ljubaznost gospođe Dashwood. Ali mladost, ljepota i elegancija dodale 
su tome činu zanimljivost koja je doprla do njezinih osjećaja. 

Iznova i iznova mu je zahvaljivala, a s toplinom koja joj je bila svojstvena ona ga 
pozva da sjedne. Međutim, on je to odbio jer je bio prljav i mokar. Tada ga gospođa 
zamoli da joj kaže komu je obavezna. Odgovorio je da se zove Willoughby, da sada 
stanuje u Allenhamu, i da se nada da će mu dopustiti čast da odanle sutra svrati i 
raspita se za gospođicu Dashwood. Ta mu je čast spremno iskazana, i on tada ode po 
najjačem pljusku, izazvavši još veće zanimanje. 

Njegova muškaračka ljepota i više nego prosječna skladnost postadoše smjesta 
tema općeg divljenja, a zadirkivanje na Mariannin račun, izazvano njegovom 
uslužnošću, poprimilo je osobito značenje zbog njegove privlačne vanjštine. Sama 
Marianne manje ga je gledala nego ostale, jer joj je zbunjenost, koja joj je žarkim 
crvenilom prekrila lice kad ju je podigao, oduzela moć da ga promatra nakon ulaska u 
kuću. Ali ona ga je vidjela dovoljno da se mogla pridružiti divljenju ostalih, i to sa 
žarom koji je uvijek pratio njezine pohvale. Njegova pojava i nastup odgovarahu 

onome što je njezina mašta oduvijek zamišljala kao svojstva junaka omiljene priče, a 
spremnost da je nosi kući s tako malo prethodnog oklijevanja govorila je o njegovoj 
odlučnosti koja je taj čin osobito uljepšavala. Svaka pojedinost u vezi s njim bila je 
zanimljiva. Ime mu je bilo lijepo, stanovao je u njihovu najmilijem selu, a uskoro je 
zaključila da mu od svih muških odijela najbolje pristaje lovački kaputić. Mašta joj je 
užurbano radila, misli su joj bile ugodne, pa se na bol iščašenoga gležnja nije ni 
osvrtala. 

Sir John ih je posjetio čim mu je prvi nastup lijepa vremena toga prijepodneva 
dopustio da iziđe iz kuće. Pošto su mu opisale Marianninu nezgodu, radoznalo su ga 
upitale poznaje li nekog gospodina u Allenhamu po imenu Willoughby. 

— Willoughby! - uskliknu sir John. - Što, zar je on došao na selo? E, to je lijepa 
novost. Sutra ću odjahati k njemu i pozvati ga na večeru u četvrtak. 

— Prema tome, vi ga poznajete - reče gospođa Dashwood. 

— Da poznajem! Pa jasno da ga poznajem. On dolazi ovamo svake godine. 

— A kakav je on mladić? 

— Takav da ne može biti bolji, uvjeravam vas. Vrlo dobar strijelac, a u Engleskoj 
nema smionijeg jahača. 

— Zar je to sve što možete reći o njemu? — uskliknu Marianne ogorčeno. - A 
kakvo mu je ponašanje kad ga se pobliže upozna? Čime se bavi, za što je nadaren i 
sposoban? 

Sir John se nađe u priličnoj nedoumici. 

— Časne mi riječi — reče — što se toga tiče, ne znam mnogo o njemu. Međutim, on 
je ugodan, dobroćudan momak i ima najljepšu kujicu prepeličarku koju sam ikada 
vidio. Je li danas bila vani s njim? 

Ali Marianne mu nije mogla reći ništa više o boji prepeličarke gospodina 
Willoughbyja nego što je on njoj mogao opisati nijanse njegova duha. 

— A tko je on? - upita Elinor. - Odakle je? Ima li kuću u Allenhamu? 

O tome je sir John mogao dati pouzdanije obavijesti, pa im je rekao da gospodin 
Willoughby nema na selu nikakva imanja, da tamo boravi samo kad dođe u posjet 
staroj gospođi u Allenham Courtu, s kojom je u rodu, a treba naslijediti i njezin 
imutak. A onda je dodao: - Da, da, vrijedno bi ga bilo uloviti, to vam mogu reći, 
gospođice Dashwood. Osim toga, on ima lijepo imanjce u Somersetshireu, a kad bih 
ja bio na vašemu mjestu ne bih ga prepustio svojoj mlađoj sestri, usprkos tom padu 
niz brežuljak. Gospođica Marianne ne smije očekivati da će imati sve muškarce za 
sebe. Brandon će biti ljubomoran ako ne bude oprezna. 

— Ne vjerujem - reče gospođa Dashwood s dobroćudnim smiješkom — da će 
ijedna od mojih kćeri uznemirivati gospodina Willoughbyja s namjerom da ga, kako 
vi to kažete, ulovi. One nisu odgojene za takve poslove. Muškarci su kod nas vrlo 
sigurni, pa ma kako bili bogati. Drago mi je, međutim, da sam, iz onoga što ste rekli, 
razabrala da je on ugledan mladić, mladić s kojim poznanstvo nije naodmet. 

— On je, po mome mišljenju, tako dobar mladić da ne može biti bolji - ponovi sir 
John. - Sjećam se, prošlog Božića na jednome malom plesu kod nas, on je plesao od 
osam do četiri ujutro a da nije sjeo. 

O, zaista? — uskliknu Marianne, blistavih očiju. — Je li elegantno i 
produhovljeno? 

— Da. A u osam je ponovno bio na nogama da odjaši kući. 

— To mi se baš sviđa. Takav treba biti mladić. Ma kakvim se poslom bavio, 
njegova revnost u tome neće znati za umjerenost i neće mu stvarati osjećaj umora. 

— Da, da, vidim ja kako će to biti - reče sir John — vidim kako će to biti. Sada ćete 
ga pokušati upecati i zaboravit ćete jadnog Brandona. 

— To je izraz, sir Johne — reče Marianne zagrijano - koji mi se nikako ne sviđa. 
Odvratne su mi sve prostačke fraze koje bi trebale biti duhovite. A “upecati 
muškarca" ili “osvojiti", te su najgadnije. Njihova je svrha odvratna i surova, i ako se 
njihova uporaba ikada mogla smatrati duhovitom, vrijeme im je već odavna uništilo 
svu duhovitost. 

Sir John nije baš sasvim razumio taj prijekor, ali se nasmijao tako srdačno kao da 
ga je razumio, a onda je odvratio: 

— Da, vi ćete prilično osvajati, ako se ne varam, ovako ili onako. Jadni Brandon! 
On je već potpuno zatravljen, a njega ne bi bilo loše upecati, ja vam kažem, usprkos 
svim tim raznim padovima i iščašenim gležnjevima. 

Deszeto poglartje 


MARIANNIN spasitelj, kako je Margaret, s više elegancije nego točnosti, nazvala 
Willoughbyja, svratio je k njima u kuću rano idućeg jutra da se osobno raspita kako je 
bolesnici. Primila ga je gospođa Dashwood više nego uljudno; sa srdačnošću koju je 
od nje iziskivao izvještaj sir Johna i njezina zahvalnost. A sve što se odigralo tijekom 
posjeta moglo ga je uvjeriti u razboritost, otmjenost, uzajamnu ljubav i udobnost 
doma obitelji u koju ga je uveo slučaj. A da se uvjeri u osobne draži tih žena, za to mu 
nije bio potreban ponovni sastanak. 

Elinor je imala nježnu put, pravilne crte lica i osobito lijep stas. Marianne je bila 
još ljepša. Njezina pojava, iako ne tako pravilna kao njezine sestre, bila je 
upečatljivija, jer je ona bila viša, a lice joj je bilo tako lijepo da ne bismo pozlijedili 
istinu kao što se to obično događa, kad bismo je običnim, praznim riječima divljenja 
nazvali krasnom djevojkom. Koža joj je bila vrlo tamna, ali zbog njezine prozirnosti 
put joj je bila predivna. Imala je lijepe crte lica, smiješak joj je bio ljubak i privlačan, a 
u očima, koje su bile vrlo tamne, bio je neki život, polet, neka gorljivost koja se nije 
mogla zapaziti bez užitka. Isprva je prikrila izraz očiju pred Willoughbyjem zbog 
neugode što ju je prouzročilo sjećanje na njegovu pomoć. Ali kad je to prošlo, kad se 
pribrala, kad je vidjela da se u njemu savršeno dobar odgoj gospodina sjedinjuje s 
iskrenošću i živahnošću i, povrh svega, kad je čula njegovu izjavu da strastveno voli 
glazbu i ples, ona ga je počastila takvim pogledom odobravanja da je za preostalo 
vrijeme njegova boravka osigurala za sebe najveći dio razgovora s njim. 

Bilo je dovoljno samo da se spomene bilo koja omiljena zabava da se ona upusti 
u razgovor. Nije mogla šutjeti kad bi se o tome počelo govoriti i, raspravljajući o 
zabavi, ona nije bila ni bojažljiva ni povučena. Ubrzo su otkrili da je njihovo uživanje 
u plesu i glazbi uzajamno i da potječe odatle što se općenito slažu u svemu što je u 
vezi s glazbom i plesom. Budući da ju je to ohrabrilo da još više sazna o njemu, počela 
ga je ispitivati o knjigama. Spomenula je svoje najmilije pisce i o njima je govorila s 
takvim zanosnim užitkom da bi svaki mladić od dvadeset i pet godina zaista morao 
biti neosjećajan kad ne bi smjesta postao pristalica ljepote tih knjiga, ma koliko za 
njih prije malo mario. Ukus im je bio začudno sličan. I jedno i drugo divilo se istim 
knjigama, istim odlomcima — ako bi se pojavilo kakvo razilaženje ili iznio kakav 
prigovor, on je trajao samo do časa kad bi snaga njezinih dokaza i sjaj njezinih očiju 
došli do izražaja. Slagao se sa svim njezinim zaključcima, povodio se za svakim 
njezinim oduševljenjem, tako da su njih dvoje, mnogo prije kraja njegova posjeta, 
razgovarali s prisnošću starih znanaca. 


"Jane Austen 


— Dakle, Marianne — reče Elinor čim je on otišao — mislim da si u ovo jedno 
prijepodne dobro uspjela. Već si utvrdila mišljenje gospodina Willoughbyja gotovo u 
svim važnim pitanjima. Znaš što misli o Cowperu i Scottu, sigurna si da cijeni njihovu 
ljepotu na pravi način, a potpuno si se uvjerila da se ne divi Popeu više no što se 
pristoji. A koliko će dugo tvoje poznanstvo biti zanimljivo kad s takvom izvanrednom 
brzinom rješavaš sve predmete razgovora? Uskoro ćeš iscrpsti sve omiljene teme. Još 
jedan sastanak bit će dovoljan da objasni njegove osjećaje u vezi s ljepotom slikarstva, 
drugi u vezi sa ženidbama, a onda nemaš više što pitati. 

— Elinor - viknu Marianne - je li to ispravno? Je li to pravedno? Zar su moje misli 
tako oskudne? Ali vidim što hoćeš reći. Bila sam previše smirena, previše sretna, 
previše iskrena. Pogriješila sam protiv svih uobičajenih ideja o pristojnosti. Bila sam 
otvorena i iskrena, a morala sam biti povučena, mrtva, dosadna i neiskrena. Da sam 
razgovarala samo o vremenu i o putovima, i da sam progovorila samo jedanput u 
deset minuta, bila bih pošteđena toga prigovora. 

— Zlato - reče njezina majka — ne smiješ se uvrijediti na Elinor — ona se samo 
šalila. I sama bih je prekorila kad bi pokušala smanjiti tvoj užitak u razgovoru s našim 
novim prijateljem. - Marianne se u času smekša. 

Willoughby je, sa svoje strane, pružio sve dokaze o tome koliko uživa što ih je 
upoznao, sve dokaze što ih je mogla pružiti očita želja da ih još bolje upozna. Dolazio 
je k njima svaki dan. Isprva tobože da se raspita za Mariannino zdravlje. Međutim, 
one su ga primale s toliko usrdnosti i iz dana u dan sve ljubaznije, tako da je ta izlika 
postala nepotrebna i prije nego što je prestala biti moguća zbog Mariannina 
potpunog ozdravljenja. Morala je ostati kod kuće nekoliko dana, ali nikada nijedno 
zatočenje nije bilo manje dosadno. Willoughby je bio mladić velikih sposobnosti, 
živahne mašte, pronicava duha i slobodna, ugodna ponašanja. Bio je kao stvoren da 
zaokupi Mariannino srce jer je uza sve to imao ne samo privlačnu pojavu nego i 
vatrenost duha, koju je ona sada svojim primjerom potaknula i povećala te joj se zbog 
toga sviđao više od ikoga. 

Njegovo društvo postalo joj je postupno divan užitak. Čitali su, razgovarali i 
pjevali zajedno. Imao je izvanredan dar za glazbu, a čitao je sa svom onom 
osjećajnošću i živahnošću koja je, na žalost, nedostajala Edwardu. 

Po mišljenju gospođe Dashwood bio je jednako besprijekoran kao i po 
Marianninu, a Elinor nije nalazila ništa što bi na njemu pokudila osim sklonosti, po 
kojoj je jako nalikovao njezinoj sestri te se ona stoga osobito njime oduševljavala, da 
previše govori o tome što u svakoj situaciji misli, bez obzira na osobe ili prilike. 
Stvarajući i dajući naprečac svoje mišljenje o drugim ljudima, žrtvujući opću 
uljudnost da bi uživao u nepodijeljenoj pažnji tamo gdje je bio svim svojim srcem, i 
olako podcjenjujući forme društvene korektnosti, pokazivao je nedostatak opreza, što 
Elinor nije mogla odobriti, usprkos svemu što bi on ili Marianne mogli reći u obranu 
toga. 

Marianne je sada počela shvaćati da je očaj koji ju je bio obuzeo kad joj je bilo 

šesnaest i po godina, da nikada neće sresti čovjeka koji bi bio sposoban zadovoljiti 
njezine pojmove o savršenstvu, bio prenagljen i neopravdan. U Willoughbyju je bilo 
sve ono što je njezina mašta, u ono nesretno vrijeme i u svim vedrijim razdobljima, 
zamislila da bi je moglo privući. A ponašanje mu je pokazivalo da je u tom pogledu 
jednako iskren u svojim željama kao što je i sposoban provesti ih u djelo. 

I njezina je majka, u duhu koje se nije rodila ni jedna misao o njihovoj 
eventualnoj ženidbi, s obzirom na njegove izglede za buduće bogatstvo, u roku od 
jednog tjedna došla do toga da se tome nada i da to očekuje i da sama sebi potajno 
čestita što je dobila dva takva zeta kao što su Edward i Willoughby. 

Naklonost pukovnika Brandona prema Marianni, što su je vrlo rano otkrili 
njegovi prijatelji, Elinor je zapazila tek sada, kada je kod njih već pala u zaborav. 
Svoju su pažnju i duhovitost sada usmjerili na njegova sretnijeg suparnika, a bockanje 
kojemu je Brandon bio izvrgnut prije nego što je došlo do bilo kakve simpatije 
prestalo je kad su njegovi osjećaji doista počeli opravdavati ismijavanje koje se tako s 
pravom povezuje uz osjećajnost. Elinor je sada morala povjerovati, iako protiv volje, 
da je osjećaje koje je gospođa Jennings pripisala Brandonu sebi za zadovoljstvo, 
njezina sestra sada zapravo probudila, i ma koliko opća sličnost partnera išla u prilog 
ljubavi gospodina Willoughbyja, isto tako izrazita oprečnost karaktera nije bila 
prepreka osobitom poštovanju pukovnika Brandona. Opazila je to zabrinuto. Čemu 
se, naime, može nadati šutljiv čovjek od trideset i pet godina kad mu se suprotstavi 
vrlo živahan mladić od dvadeset i pet? A kako mu čak nije mogla poželjeti uspjeh, od 
srca je željela da bude ravnodušan. Sviđao joj se — usprkos njegovoj ozbiljnosti i 
povučenosti, nalazila je u njemu nešto zanimljivo. Njegovo ponašanje, iako ozbiljno, 
bilo je nježno, a njegova povučenost izgledala je više kao posljedica neke duševne 
potištenosti nego prirođene tmurne prirode. Sir John je natuknuo nešto o 
nekadašnjim uvredama i razočaranjima, a to je opravdalo njezino vjerovanje da je on 
nesretan čovjek, i gledala je na nj s poštovanjem i sućuti. 

Možda ga je još više žalila i cijenila zato što su ga Willoughby i Marianne 
podcjenjivali. Čini se da su oni, neraspoloženi prema njemu zbog toga što nije ni 
živahan ni mlad, odlučili prezreti njegove vrline. 

— Brandon je baš ona vrsta čovjeka —- reče Willoughby jednog dana kad su o 
njemu razgovarali - o kojemu svi lijepo govore, a nikomu nije do njega stalo. Kojega 
svi rado vide, a nikomu ne padne na pamet razgovarati s njim. 

— Upravo to i ja mislim o njemu - viknu Marianne. 

— To vam baš ne služi na čast - reče Elinor - jer ste oboje nepravedni. Cijela ga 
obitelj u Parku visoko cijeni, a ja ga još nikada nisam srela a da se nisam potrudila 
porazgovarati s njim. 

— Svakako mu je na korist da ste mu vi zaštitnica — odvrati Willoughby - ali što 
se tiče toga da ga ti drugi cijene, to je samo po sebi poniženje. Bolje je biti 
ravnodušan svima drugima nego da ga hvale žene kao što su lady Middleton i njezina 
majka. 

— Ako je njihova pohvala prijekor, možda je vaš prijekor pohvala, jer one nisu 
gluplje nego što ste vi opterećeni predrasudama i nepravedni. 

— Braneći svoga štićenika ti čak možeš biti i drska. 

— Moj štićenik, kako ga ti zoveš, razuman je čovjek, a razumnost će za me uvijek 
biti privlačna. Da, Marianne, čak i kod čovjeka između trideset i četrdeset godina. 
Vidio je mnogo svijeta, putovao je po inozemstvu. Načitan je i ima misaoni duh. 
Ustanovila sam da je sposoban pružiti mi mnoge podatke o različitim predmetima, a 
na moje upite uvijek je odgovarao sa spremnošću dobro odgojena i ljubazna čovjeka. 

— To znači - uzviknu Marianne prezrivo — da ti je rekao da je u Indiji vruće i da 
su komarci dosadni. 

— On bi mi to bio rekao, u to ne sumnjam, da sam ga to upitala, ali to su slučajno 
dva podatka o kojima sam već prije bila obaviještena. 

— Možda su se — reče Willoughby - njegova zapažanja proširila na nabobe, 
indijske zlatnike i palankine. 

— Usuđujem se reći da su se njegova zapažanja proširila mnogo dalje nego vaša 
nepristranost. Ali zašto ga vi ne volite? 

— Nije da ga ne volim. Naprotiv, smatram ga za čovjeka vrlo vrijedna poštovanja, 
o kojem svi lijepo govore, ali ga ne zapažaju, koji ima više novca nego što može 
potrošiti, više vremena nego što ga zna upotrijebiti, i svake godine dva nova kaputa. 

— A tome se može dodati - viknu Marianne — da nema ni inteligencije, ni ukusa, 
ni duha. Da u njegovu poimanju nema oštroumnosti, u njegovim osjećajima žara, niti 
u njegovu glasu izražajnosti. 

— Vi donosite zaključke o njegovim nesavršenostima tako u cijelosti — odvrati 
Elinor — i toliko na temelju svoje mašte, da pohvala što je ja mogu dati o njemu 
postaje prilično hladna i nezanimljiva. Mogu samo izjaviti da je on razuman čovjek, 
dobro odgojen, obrazovan, i da mu je nastup otmjen, a vjerujem i da ima plemenito 
srce. 

— Gospođice Dashwood - uskliknu Willoughby - to nije lijepo od vas. Vi me 
pokušavate razoružati razumom i uvjeriti me protiv moje volje. Ali to ne može biti. 
Vidjet ćete da sam baš toliko tvrdoglav koliko ste vi lukavi. Imam tri nepobitna 
razloga zašto ne volim pukovnika Brandona: rekao je da će me uhvatiti kiša, a ja sam 
htio da bude lijepo; prigovarao je zavjesama u mojoj kočiji, i ne mogu ga nagovoriti 
da kupi moju smeđu kobilu. Ukoliko je, međutim, vama ma kakvo zadovoljstvo ako 
vam kažem da vjerujem da je njegov značaj u svakom drugom pogledu besprijekoran, 
spreman sam to priznati. A kao uzvrat za to priznanje, koje je za mene prilično bolno, 
ne možete mi uskratiti povlasticu da ga volim još manje nego ikada. 

Iedanaesto poglastje 


GOSPOĐA Dashwood nije mogla ni slutiti, a ni njezine kćeri, kad su prvi put ugledale 
Devonshire, da će iskrsnuti tolike obveze koje će ispuniti njihovo vrijeme, kao što su 
uskoro iskrsnule, i da će ih tako često pozivati, te da će imati toliko stalnih 
posjetitelja da će im preostati malo slobodnog vremena za ozbiljne poslove. Pa ipak, 
bilo je tako. Kad se Marianne oporavila, počeli su se ostvarivati planovi zabava kod 
kuće i vani, koje je sir John već ranije bio utanačio. Započeli su privatni plesovi u 
Barton Parku, a priređivale su se i zabave na vodi i provodile u djelo kad god je to 
kišoviti listopad dopuštao. U svaki takav sastanak bio je uključen i Willoughby, a 
lakoća i srdačnost, svojstvene takvim zabavama, bile su točno proračunane da bi se 
povećala prisnost njegova poznanstva s Dashwoodovima, da bi mu se pružila prilika 
da uoči Mariannine odlike, da bi joj iskazao svoje vatreno divljenje i da bi, u njezinu 
ponašanju prema sebi, osjetio najizrazitiji dokaz njezine naklonosti. 

Elinor nije bila iznenađena njihovom ljubavlju. Jedino je željela da ju pokazuju 
manje otvoreno, pa se jedanput ili dvaput usudila natuknuti Marianni kako bi bilo 
pristojno da se malo svladava. Ali Marianni je bilo odvratno svako skrivanje tamo 
gdje otvoreno ponašanje nije popraćeno očitom sramotom. A težiti prema sputavanju 
osjećaja koji sami po sebi nisu nepohvalni, njoj se to činilo ne samo kao nepotreban 
napor nego i kao sramotno podvrgavanje razuma otrcanim i pogrešnim idejama. 
Takvo je bilo i Willoughbyjevo mišljenje, a njihovo je ponašanje, u svako doba, bilo 
odraz njihova mišljenja. 

Kad je on bio prisutan, ona nije vidjela nikoga drugoga. Sve što je on učinio, bilo 
je ispravno. Sve što je rekao, bilo je pametno. Ako bi se večeri u Parku završile 
kartanjem, on bi varao i sebe i sve ostale samo da ona dobije dobre karte. 

Ako bi ples bio predmet zabave te večeri, oni bi pola vremena plesali zajedno, a 
kad bi se za dva-tri plesa morali rastati, pazili su da stoje zajedno i gotovo ni s kim 
drugim nisu progovorili ni riječi. Naravno, zbog takva ponašanja prilično su ih 
ismijavali, ali ismijavanje ih nije posramilo, i gotovo da ih nije ni ljutilo. 

Gospođa je Dashwood sudjelovala u svim njihovim osjećajima s toplinom zbog 
koje nije bila sklona kočiti to njihovo preveliko javno pokazivanje. Za nju je to bila 
samo prirodna posljedica velike ljubavi u mladom i plamenom srcu. 

Za Mariannu je to bilo razdoblje sreće. Srcem je bila odana Willoughbyju, a 
nježna ljubav prema Norlandu, što ju je ponijela iz Sussexa, očito je, zbog draži što ju 
je mladićevo društvo davalo njezinu sadašnjem domu, oslabjela više nego što je prije 
mislila da je moguće. 

Elinorina sreća nije bila tako velika. Srce joj nije bilo tako spokojno, niti je 
njezino zadovoljstvo u njihovim zabavama bilo tako potpuno. U njima nije nalazila 
društvo koje bi joj nadoknadilo ono što je ostavila za sobom i koje bi joj pomoglo da s 
manje žaljenja nego ikada pomišlja na Norland. Ni lady Middleton ni gospođa 
Jennings nisu joj mogle pružiti društvo koje joj je nedostajalo, premda je ova 
posljednja bila neumorna na jeziku i od samog ju je početka susretala s ljubaznošću 
koja joj je osiguravala velik udio u njezinim razgovorima. Već je tri ili četiri puta 
ispričala Elinor povijest svoga života, i da je Elinorino pamćenje bilo doraslo njezinim 
sposobnostima informiranja, ona bi vrlo rano bila saznala sve pojedinosti o 
posljednjoj bolesti gospodina Jenningsa i o tome što je rekao svojoj ženi nekoliko 
minuta prije no što je umro. Lady Middleton je bila ugodnija od svoje majke samo po 
tome što je bila šutljiva. Elinor nije bilo potrebno mnogo promatranja da opazi da je 
njezina povučenost samo plod mirnoće u ponašanju s kojom razum nema nikakve 
veze. Prema svome mužu i majci bila je jednaka kao prema njima, i prema tome 
prisnost s njom nije trebalo očekivati niti je ona bila poželjna. Danas nije imala za 
reći ništa što već nije rekla jučer. Njezina nezanimljivost bila je postojana jer joj je i 
raspoloženje bilo uvijek jednako i, premda se nije protivila zabavama što ih je 
priređivao njezin muž, pod uvjetom da se sve provodi otmjeno i da uz nju bude 
njezino dvoje najstarije djece, čini se da u njima nije nikada uživala ništa više nego 
što bi uživala da je sjedila sama kod kuće. A njezina je prisutnost tako malo 
pridonosila užitku ostalih, bilo kakvim udjelom u njihovu razgovoru, da ih je katkad 
samo briga oko njezinih nemirnih dječaka podsjećala na njezinu prisutnost. 

Jedino je u pukovniku Brandonu, od svih svojih novih znanaca, Elinor našla 
osobu koja je uopće mogla zaslužiti poštovanje zbog duševnih sposobnosti, izazvati 
zanimanje kao prijatelj i pružiti užitak kao drug. Willoughby nije bio u pitanju. 
Njezino divljenje i poštovanje, čak i njezino sestrinsko uvažavanje, bilo je potpuno na 
njegovoj strani, ali on je bio ljubavnik, sva njegova pažnja bila je usmjerena na 
Mariannu, pa bi i mnogo nezgodniji čovjek mogao biti, općenito govoreći, ugodan. 
Pukovnik Brandon, na svoju nesreću, nije dobivao poticaja da misli samo na 
Mariannu pa je, u razgovorima s Elinor, nalazio veliku nadoknadu za potpunu 
ravnodušnost njezine sestre. 

Elinorino je suosjećanje prema njemu raslo, i ona je imala razloga posumnjati da 
je on već upoznao muke razočarane ljubavi. Ta se sumnja pojavila zbog nekoliko 
riječi koje su mu slučajno pobjegle kad su jedne večeri, obostranom odlukom, sjedili 
u parku dok su ostali plesali. Oči su mu bile uprte u Mariannu i, nakon šutnje od 
nekoliko minuta, on reče sa slabašnim smiješkom: - Čini mi se da vaša sestra ne 
odobrava da se netko drugi put zaljubi. 

— Ne - odvrati Elinor - njezini su pogledi sasvim romantični. 

— Ili, bolje reći, vjerujem da ona smatra da to ne može postojati. 

— Mislim da je tako. Ali ne znam kako joj to uspijeva a da ne pomisli na karakter 
svoga oca koji je i sam imao dvije žene. Međutim, još nekoliko godina, i njezini će se 

pogledi svesti na logičnu osnovu zdravog razuma i opažanja, a onda će ih lakše nego 
sada definirati i opravdati svatko osim nje same. 

— To će se vjerojatno dogoditi — odvrati on. — Pa ipak, u predrasudama mlade 
glave ima nešto tako ljupko da je čovjeku žao kad vidi kako uzmiču pred 
prihvaćanjem općenitijih pogleda. 

— U tome se ne mogu složiti s vama — reče Elinor. — Osjećaje kao što su 
Mariannini prate takve teškoće da ih nikakve draži oduševljenja niti nepoznavanja 
svijeta ne mogu izgladiti. Sve njezine sklonosti nesretno teže za tim da odbacuju ono 
što se pristoji. Ja očekujem kao njezin najveći mogući dobitak da bolje upozna svijet. 

Nakon kratke stanke on nastavi razgovor riječima: 

— Zar vaša sestra ne pravi nikakve razlike u svojem negodovanju protiv druge 
ljubavi? I osuđuju li je svi tako? Zar oni koji su se razočarali pri prvom izboru, bilo 
zbog nepostojanosti predmeta ljubavi ili zbog nepovoljnih prilika, trebaju ostati 
jednako ravnodušni cijelog života? 

— Iskreno da vam kažem, nisam pobliže upoznata s njezinim načelima. Znam 
samo to da je još nikada nisam čula priznati da je ijedan slučaj ponovne veze 
oprostiv. 

— To - reče on —- ne može biti dobro. Ali promjena, potpuna promjena osjećaja... 
Ne, ne, to nemojte željeti, jer kad su romantične ideje mladog duha prisiljene povući 
se, kako ih često naslijede nazori koji su i previše svagdanji i opasni! Govorim iz 
iskustva. Poznavao sam nekoć jednu damu koja je po naravi i intelektu veoma 
nalikovala vašoj sestri, koja je mislila i sudila poput nje, ali je zbog silom nametnute 
promjene — zbog niza nesretnih okolnosti... - Ovdje on iznenada zastade. Činilo se 
kao da misli da je previše rekao, i svojim je izrazom lica dao povoda nagađanjima koja 
možda inače Elinor ne bi pala na pamet. Možda bi ta dama bila prošla bez 
sumnjičenja da nije Elinor uvjerio da ono što se te dame tiče nije smjelo prijeći preko 
njegovih usana. A ovako, mašti je bio potreban samo mali napor da poveže njegovo 
uzbuđenje s nježnim sjećanjem na prošlu naklonost. Elinor nije više ništa pitala; ali 
Marianne ne bi, na njezinu mjestu, odustala. Pred njezinom živom maštom ubrzo bi 
se stvorila cijela priča i sve bi se utvrdilo po vrlo tužnom redu nesretne ljubavi. 

DOK SU Elinor i Marianne idućeg jutra zajedno šetale, Marianne povjeri svojoj sestri 
jednu novost koja je nju, usprkos svemu onome što je već prije znala o Marianninoj 
nerazboritosti i nedostatku promišljenosti, iznenadila snažno posvjedočivši i jedno i 
drugo. Marianne joj je s najvećim užitkom rekla da joj je Willoughby dao konja 
kojega je sam uzgojio na svom imanju u Somersetshireu i koji je kao stvoren da na 
njemu jaši žena. Ne promislivši da njezina majka nema u planu držati konja i da će, 
ako tu svoju odluku izmijeni u korist tog poklona, morati kupiti još jednog konja za 
slugu, da će morati držati slugu koji će jahati na njemu i, konačno, da će morati za 
konje sagraditi konjušnicu, ne promislivši o svemu tome, ona je bez oklijevanja 
prihvatila poklon i, sva izvan sebe, ispričala sestri o tome. 

— On namjerava smjesta poslati svoga momka u Somersetshire - dodala je - a 
kad dođe, jahat ćemo svaki dan. Moći ćeš i ti jahati na njemu. Zamisli, draga Elinor, 
kakav će biti užitak galopirati po kojoj od ovih livada. 

Nikako se nije htjela probuditi iz tog sna o sreći, shvatiti svu neugodnu 
stvarnost koja će proisteći iz toga, i neko se vrijeme protivila podvrgnuti joj se. Što se 
tiče još jednog sluge, to će stajati malenkost. Uvjerena je da se mama neće tome 
protiviti, a za slugu će biti dobar bilo kakav konj. Mogao bi uvijek dobiti konja od 
Middletonovih. A što se konjušnice tiče, obična će šupa biti dobra. Tada se Elinor 
usudila posumnjati u ispravnost postupka da ona primi takav poklon od čovjeka 
kojega tako slabo poznaje i tako kratko vrijeme. To je bilo previše. 

— Varaš se, Elinor — reče ona zagrijano — ako misliš da vrlo malo poznajem 
Willoughbyja. Zapravo ga ne poznajem dugo, ali ga poznajem bolje nego ikoga 
drugoga na svijetu, osim tebe i mame. Prisnost se ne mjeri vremenom ni prilikama — 
samo naklonošću. I sedam bi godina bilo nekim ljudima premalo da se upoznaju, a 
drugima je sedam dana više nego dovoljno. Osjećala bih se krivom za veću 
neispravnost kad bih primila konja od svoga brata nego od Willoughbyja. O Johnu 
znam vrlo malo premda smo godinama živjeli zajedno, a o Willoughbyju sam već 
odavna stvorila svoj sud. 

Elinor je smatrala da je najpametnije da u to više ne dira. Poznavala je narav 
svoje sestre. Protivljenje u tako osjetljivoj točki samo bi je još više učvrstilo u njezinu 
mišljenju. Međutim, apelirajući na njezinu ljubav prema majci, predstavivši joj 
nepriličnosti što bi ih na se navukla ta popustljiva majka ako bi (što bi se vjerojatno 

dogodilo) pristala povećati broj slugu, ubrzo je pobijedila Mariannu, i ona je obećala 
da neće spominjanjem te ponude siliti svoju majku na tako nerazboritu dobrotu i da 
će reći Willoughbyju, kad se opet sretnu, da mora odbiti njegovu ponudu. 

Održala je riječ, i kad je Willoughby istoga dana navratio u njihovu kućicu, 
Elinor je čula kako mu je, tihim glasom, rekla koliko joj je žao što mora odustati od 
toga da prihvati njegov poklon. Istodobno mu je objasnila razloge, a oni su bili takvi 
da su mu onemogućili daljnje navaljivanje. Njegovo je nezadovoljstvo, međutim, bilo 
vrlo očito i, pošto ga je uvjerljivo očitovao, dodao je istim tihim glasom: — Ali, 
Marianno, konj je ipak vaš, premda se sada ne možete njime služiti. Držat ću ga dok 
ga ne budete mogli zatražiti. Kad odete iz Bartona i osnujete svoje kućanstvo u 
trajnijem domu, Kraljica Mab će vas dočekati. 

Sve je to čula Elinor i u cijeloj toj rečenici, u načinu kako ju je izgovorio i u tome 
kako je njezinu sestru oslovio samo Marianne, smjesta vidjela nesumnjivu bliskost, 
jasan dokaz konačnog sporazuma među njima. Od toga časa više nije sumnjala da su 
se oni jedno drugome obećali, a to uvjerenje nije stvorilo nikakvo drugo iznenađenje 
osim činjenice da su tako iskrene osobe pustile nju, ili bilo kojeg od njihovih 
prijatelja, da to slučajno otkrije. 

Sljedećeg joj je dana Margaret ispripovijedala nešto što je sve to još više 
osvijetlilo. Willoughby je prethodnu večer proveo kod njih, a Margaret je, ostavši 
neko vrijeme u salonu samo s njim i Mariannom, opazila nešto što je, vrlo važna lica, 
povjerila svojoj najstarijoj sestri kad su se prvi put našle nasamo. 

— O, Elinor - uskliknu ona - imam ti povjeriti veliku tajnu u vezi s Mariannnom. 
Uvjerena sam da će se vrlo brzo udati za gospodina Willoughbyja. 

— Pa ti to govoriš — odvrati Elinor — gotovo svakog dana otkad su se upoznali na 
onoj livadi; a mislim da se nisu poznavali ni tjedan dana, a ti si već bila uvjerena da 
Marianne nosi njegovu sliku oko vrata, ali se pokazalo da je to minijatura našeg 
praujaka. 

— Ali ovo je zaista sasvim nešto drugo. Uvjerena sam da će se vrlo brzo vjenčati 
jer on ima jedan uvojak njezine kose. 

— Budi oprezna, Margaret. Možda je to kosa kojeg njegova praujaka. 

— Ali, Elinor, pouzdano je njezina. Gotovo sam uvjerena da jest jer sam ga vidjela 
kad ju je odrezao. Sinoć, poslije čaja, kad ste ti i mama izišle iz sobe, oni su nešto jako 
žurno šaputali i govorili, a čini se da je on nešto molio i odmah zatim uzeo je škare i 
odrezao dugačak uvojak njezine kose koja joj je padala niz leđa i on ga je poljubio, 
zamotao u komad bijelog papira i stavio u svoj novčanik. 

Elinor nije mogla ne povjerovati kad je čula te pojedinosti iz usta takvog 
autoriteta, a nije bila ni raspoložena da proturječi jer su se okolnosti potpuno 
poklapale s onim što je ona sama čula i vidjela. 

Margaretina se oštroumnost nije uvijek očitovala na način koji bi potpuno 
zadovoljavao njezinu sestru. Kad ju je jedne večeri u parku gospođa Jennings napala 
da joj kaže ime mladića koji je Elinorina osobita simpatija, što ju je već odavna veoma 
zanimalo, Margaret, gledajući svoju sestru, reče: - Ne smijem reći, Elinor, zar ne? 

Naravno da su se na to svi nasmijali, a i Elinor se pokušala nasmijati. Međutim, 

taj je napor bio mučan. Bila je uvjerena da Margaret cilja na čovjeka za kojega joj ne 
bi bilo svejedno da mu ime postane stalan predmet ismijavanja gospođe Jennings. 

Marianne ju je iskreno žalila, ali je cijeloj pripovijesti više škodila nego koristila 
jer je pocrvenjela i srdito rekla Margaret: 

— Zapamti, ma kakva bila tvoja nagađanja, nemaš ih pravo iznositi. 

— Pa ja uopće nisam nagađala - odvrati Margaret. — Ti si mi to sama rekla. 

To je još povećalo veselost u društvu, pa su na Margaret silno navaljivali da kaže 
još nešto. 

— O, molim vas, gospođice Margaret, da čujemo sve — reče gospođa Jennings. - 
Kako se zove taj gospodin? 

— Ne smijem vam reći, gospođo. Ali znam vrlo dobro kako se zove, a znam i gdje 
je. 

— Da, da, mi pogađamo gdje je on. Kod svoje kuće u Norlandu, naravno. On je, 
mislim, kapelan u župi. 

— Ne, nije. Uopće nije svećenik. 

— Margaret - reče Marianne vrlo uzrujano — ti znaš da je sve to samo tvoja 
izmišljotina, i da takva osoba ne postoji- 

— Onda je zacijelo nedavno umro, Marianno, jer sam uvjerena da je nekoć 
postojao takav čovjek, a ime mu počinje sa F. 

Elinor je bila vrlo zahvalna lady Middleton što je u tom trenutku spomenula da 
jako pada kiša, iako je bila uvjerena da taj prekid razgovora nije bio toliko posljedica 
bilo kakve pažnje prema njoj, koliko posljedica negodovanja njezina gospodstva 
prema svim takvim neotmjenim predmetima bockanja u kakvim su uživali njezin 
muž i majka. Međutim, za njom se odmah poveo pukovnik Brandon, koji je u svakoj 
prilici pazio na osjećaje drugih; njih su dvoje mnogo toga rekli u vezi s kišom. 
Willoughby je otvorio klavir i zamolio Mariannu da sjedne za nj. I tako se, 
zahvaljujući raznim nastojanjima nekolicine ljudi, taj razgovor nije nastavio. Ali 
Elinor se nije tako lako oporavila od straha koji ju je obuzeo. 

Te se večeri složilo društvo koje će idućeg dana poći na izlet u neko vrlo lijepo 
mjesto oko dvanaest milja od Bartona, koje je pripadalo nekom šurjaku pukovnika 
Brandona, a bez njegova se odobrenja nije moglo posjetiti jer mu je vlasnik, koji je 
tada bio u inozemstvu, dao u tom pogledu stroge naredbe. Za taj se posjed govorilo 
da je izvanredno lijep, a može se priznati da je sir John, koji ga je hvalio s osobitim 
žarom, bio prilično dobar stručnjak jer on je u posljednjih deset godina barem dvaput 
svakog ljeta slagao grupe da posjete to imanje. Tamo je bilo prekrasno jezero, a 
jedrenje po njemu trebalo je sačinjavati pretežni dio prijepodnevne zabave. Ponijet će 
se hladno jelo, ići će se samo u otvorenim kočijama i sve će se izvesti u uobičajenom 
stilu zabavnog izleta. 

Nekolicini iz društva činilo se to prilično smionim pothvatom, s obzirom na 
godišnje doba i na to da već dva tjedna svaki dan pada kiša, a Elinor je nagovorila 
gospođu Dashwood, koja je već bila prehlađena, da ostane kod kuće. 

DOGOVORENI je izlet u Whitwell ispao posve drukčije od onoga što je Elinor 
očekivala. Bila je spremna na to da će pokisnuti do kože, da će se umoriti i 
nastrahovati, ali se dogodilo nešto još nezgodnije: uopće nisu išli. 

Cijelo se društvo skupilo u Barton Parku do deset sati, gdje su trebali 
doručkovati. Jutro je bilo prilično povoljno iako je cijelu noć padala kiša. Oblaci su se 
upravo razilazili, a sunce se često pokazivalo. Svi su bili raspoloženi i dobre volje i 
željni da budu sretni te su odlučili da će se radije izvrgnuti i najvećim nepogodama i 
tegobama nego da pokvare dobro raspoloženje. 

Dok su bili za doručkom, sluga je donio poštu. Među pismima bilo je jedno za 
pukovnika Brandona. Uzeo ga je, pogledao naslov, promijenio boju i smjesta izašao iz 
sobe. 

- Što je s Brandonom? - upita sir John. 

Nitko nije znao. 

— Nadam se da nije primio lošu vijest - reče lady Middleton. - Sigurno je nešto 
izvanredno, čim je pukovnik Brandon tako naglo ustao od doručka. 

Vratio se za pet minuta. 

— Nadam se da nisu loše vijesti, pukovniče - reče gospođa Jennings čim je ušao u 
sobu. 

— Ne, gospođo, hvala vam. 

— Je li to pismo iz Avignona? Nadam se da vam ne javljaju da se stanje vaše sestre 
pogoršalo. 

— Ne, gospođo. Pismo je iz Londona, obično poslovno pismo. 

— Ali, ako je to obično poslovno pismo, kako to da vas je rukopis tako uzrujao? 
Hajde, hajde, time nas nećete otpraviti, pukovniče; dakle, da čujemo istinu. 

— Mama - reče lady Middleton - pazi što govoriš. 

— Možda vam pišu da vam se udala sestrična Fanny? - reče gospođa Jennings, ne 
osvrćući se na prijekor svoje kćeri. 

— Ne, zaista ne. 

— E, onda znam od koga je, pukovniče. Nadam se da joj je dobro. 

— Na koga to mislite, gospođo? - upita on, neznatno pocrvenjevši. 

— O, znate vi na koga ja mislim. 

— Neobično mi je žao, gospođo - reče on, obraćajući se lady Middleton - da sam 
danas primio to pismo, jer se radi o poslu koji zahtijeva da smjesta odem u London. 

— U London! - uskliknu gospođa Jennings. - Kakav posao možete imati u 

Londonu u to doba godine? 

— Za me je velik gubitak - nastavi on - što moram ostaviti tako ugodno društvo, 
ali još me više zabrinjava to što se bojim da će biti potrebno da ja budem prisutan 
kako bismo dobili dopuštenje da uđemo u Whitwell. 

Kakav li je to udarac bio za sve njih! 

— Ali ako napišete nekoliko riječi upravitelju, gospodine Brandon - reče žurno 
Marianne - zar to ne bi bilo dovoljno? 

On odmahne glavom. 

— Moramo ići - reče sir John. - Ne smijemo to odgoditi kad smo već sve priredili. 
Vi, Brandone, možete ići u London tek sutra i gotovo. 

— Volio bih kad bi se to tako lako riješilo, ali nije u mojoj moći da i za jedan dan 
odgodim put! 

— Kad biste nam barem rekli o kakvu se poslu radi - reče gospođa Jennings - 
onda bismo vidjeli može li se odgoditi ili ne može. 

— Ne biste zakasnili ni šest sati - reče Willoughby - kad biste odgodili put do 
našeg povratka. 

— Ne smijem izgubiti ni jedan sat. 

Tada je Elinor čula kako Willoughby tihim glasom govori Marianni: — Ima ljudi 
koji ne podnose zabavne izlete. Brandon je jedan od njih. Čini mi se da se boji 
prehlade, pa je izmislio tu smicalicu da se izvuče. Okladio bih se u pedeset funti da je 
sam napisao to pismo. 

— U to ne sumnjam - odvrati Marianne. 

— Već odavna znam - reče sir John - da se vas, Brandone, ne može nagovoriti da 
promijenite svoju odluku kad ju jednom donesete. Međutim, uza sve to, nadam se da 
ćete se predomisliti. Uzmite u obzir da su ovdje dvije gospođice Carey, koje su došle 
iz Newtona, tri gospođice Dashwood, koje su došle pješice iz svoje kuće, a gospodin 
Willoughby je ustao dva sata prije svoga redovitog vremena samo zato da ide u 
Whitwell. 

Pukovnik Brandon ponovi kako mu je žao što je razočarao društvo, ali je to bilo 
neizbježno. 

— A kad ćete se onda vratiti? 

— Nadam se da ćemo vas opet vidjeti u Bartonu - reče njezino gospodstvo - čim 
se vratite iz Londona, a mi ćemo morati odgoditi izlet u Whitwell do vašeg povratka. 

— To je vrlo ljubazno od vas, ali je vrlo neizvjesno kad će mi biti moguće vratiti 
se, tako da se uopće ne usuđujem obvezivati. 

— O, on se mora svakako vratiti — viknu sir John. - Ako ne bude ovdje do konca 
tjedna, ja ću poći za njim u potjeru. 

— Da, to svakako učinite, sir Johne — viknu gospođa Jennings - pa ćete možda 
saznati o kakvom se to poslu radi. 

— Ne želim se miješati u tuđe poslove. Zacijelo je to nešto čega se on srami. 

Uto je ušao sluga i javio da su konji pukovnika Brandona spremni. 

— Valjda ne idete u London na konju? - upita sir John. 

— Ne. Samo da Honitona. Dalje ću poštanskom kočijom. 

— E pa, kad ste već odlučili ići, želim vam sretan put. Međutim, bilo bi bolje da 
se predomislite. 

— Uvjeravam vas da to nije u mojoj moći. 

Tada se oprosti od cijelog društva. 

— Nema li izgleda da vas i vaše sestre vidim ove zime u Londonu, gospođice 
Dashwood? 

— Bojim se da nema nikakva izgleda. 

— Onda vam moram reći zbogom na dulje vrijeme nego što bih to želio. 

Marianni se samo naklonio bez ijedne riječi. 

— Hajde, pukovniče - reče gospođa Jennings - prije nego što odete, da čujemo po 
kakvom poslu idete. 

On joj zaželi sretan ostanak i, u pratnji sir Johna, izađe iz sobe. 

Prigovori i jadikovanja, što su ih prije iz pristojnosti potiskivali, sada buknuše na 
sve strane, i svi su se opet iznova složili kako je to strašno biti tako razočaran. 

— Ja, međutim, nagađam o kakvu se poslu radi - reče likujući gospođa Jennings. 

— Zaista, gospođo - rekoše gotovo svi. 

— Da, to je u vezi s gospođicom Williams, uvjerena sam. 

— Attko je gospođica Williams? - upita Marianne. 

— Što, zar vi ne znate tko je gospođica Williams? Uvjerena sam da ste morali za 
nju čuti već prije. Ona je draga pukovnikova rođakinja. Vrlo bliska rođakinja. 
Nećemo reći kako bliska da ne sablaznimo mlade dame. - A onda, spustivši malo 
glas, reče Elinor: - Ona je njegova nezakonita kći. 

— O, da, a njegova je slika i prilika. Mislim da će joj ostaviti sav svoj imutak. 

Kad se vratio sir John, svim se srcem priključio općem žaljenju zbog toga 
nesretnog slučaja, ali je ipak zaključio da moraju, kad su se već svi okupili, učiniti 
nešto da se oraspolože. Nakon kratka dogovora složili su se da bi ih, premda bi mogli 
biti sretni samo u Whitwellu, mogla prilično zadovoljiti i vožnja po okolici. Tada 
naručiše kočije. Willoughbyjeva je bila prva. A Marianne nije nikada izgledala sretnija 
nego kad je ušla u nju. Vozio je vrlo brzo kroz park, i uskoro su im se izgubili iz vida, 
i nitko ih više nije vidio sve dok se nisu vratili, a to je bilo tek nakon povratka ostalih. 
Činilo se da su oboje oduševljeni vožnjom, ali su samo usput spomenuli da su se 
držali putova, dok su ostali krenuli preko livada. 

Zaključeno je da će uvečer biti ples i da svatko mora biti izvanredno veseo cijeli 
dan. Na večeru su došli još neki od Careyjevih tako da ih je bilo blizu dvadesetak za 
stolom, a to je sir John primijetio s velikim zadovoljstvom. Willoughby je zauzeo 
svoje uobičajeno mjesto između dviju starijih gospođica Dashwood. Gospođa 
Jennings je sjela Elinor s desne strane. Nisu dugo sjedili, kad se ona nagnula od nje i 
Willoughbyja i rekla Marianni dovoljno glasno da i oni čuju: — Ja sam vas pročitala 
usprkos svim vašim lukavštinama. Znam gdje se proveli jutro. 

Marianne je pocrvenjela i žustro zapitala: - A gdje, molim vas? 

— Zar niste znali - reče Willoughby - samo smo se izvezli u mojoj kočiji? 

— Da, da, gospodine Bestidniče, znam ja to vrlo dobro i bila sam odlučila saznati 
kamo ste se vas dvoje uputili. Nadam se, gospođice Marianno, da vam se sviđa vaša 
kuća. Znam da je vrlo velika, a kad vas dođem posjetiti, nadam se da ćete već imati 
novo pokućstvo jer joj je bilo jako potrebno kad sam tamo bila prije šest godina. 

Marianne se, sva zbunjena, okrenu u stranu. Gospođa Jennings od srca se 
nasmijala, a Elinor je pretpostavila da je ona, u svojoj upornosti da sazna gdje su bili, 
nagovorila svoju služavku da se raspita kod konjušara gospodina Willoughbyja, i da je 
na taj način saznala da su otišli u Allenham i tamo proveli mnogo vremena u šetnji po 
vrtu i razgledavanju kuće. 

Elinor gotovo nije mogla vjerovati da je to istina jer se činilo vrlo nevjerojatnim 
da bi Willoughby predložio, a Marianne prihvatila da uđu u kuću dok u njoj boravi 
gospođa Smith, koju Marianne uopće ne poznaje. 

Čim su izišle iz blagovaonice, Elinor je upita je li to istina i veoma se iznenadila 
kad je čula da je svaka pojedinost što ju je ispripovjedila gospođa Jennings potpuno 
istinita. Marianne se na nju veoma razljutila zbog toga što je sumnjala u to. 

— Zašto bi ti, Elinor, mislila da nismo išli onamo i da nismo pogledali kuću? Zar 
nisi i ti sama to isto često poželjela? 

— Da, Marianne, ali ne bih išla onamo dok tamo boravi gospođa Smith, i sama s 
gospodinom Willoughbyjem, bez ikoga drugoga. 

— Ah gospodin Willoughby je jedina osoba koja ima pravo pokazati kuću, a kako 
je kočija samo za dvije osobe, nitko drugi nije mogao biti s nama. U životu nisam 
provela ugodnije prijepodne. 

— Bojim se — odvrati - da najugodnije provedeno vrijeme nije uvijek i najdoličnije 
provedeno. 

— Naprotiv, ništa ne može biti bolji dokaz za to jer da je bilo išta nepristojno u 
onome što sam učinila, ja bih u tom času bila toga svjesna, jer mi uvijek znamo kad 
radimo krivo, a u tom slučaju ne bih bila mogla uživati. 

— Ali, draga moja Marianno, budući da si se zbog toga već izložila nekim 
nezgodnim primjedbama, ne počinješ li ti sada sumnjati u razboritost svoga 
ponašanja? 

— Ako nezgodne primjedbe gospođe Jennings trebaju biti dokaz nepristojna 
ponašanja, onda mi svi, u svakom času svoga života, griješimo. Ne držim do njezinih 
prijekora ništa više nego što bih držala do njezinih pohvala. Nisam svjesna da sam 
učinila išta loše time što sam se prošetala po posjedu gospođe Smith ni što sam 
pogledala njezinu kuću. Jednoga će dana to pripadati gospodinu Willoughbyju, a... 

— Sve kad bi to jednoga dana i pripalo i tebi, Marianne, ti se ne bi mogla 
opravdati za ono što si učinila. 

Pocrvenjela je na tu primjedbu, ali joj je to čak i vidljivo polaskalo, a nakon 
desetak minuta ozbiljna razmišljanja, prišla je opet svojoj sestri i rekla vrlo 
raspoloženo: — Možda je bilo nepromišljeno od mene što sam pošla u Allenham, ali 
gospodin je Willoughby osobito želio pokazati mi to imanje, a kuća je, uvjeravam te, 

čarobna. Na prvom katu ima jedna osobito krasna dnevna soba, lijepe prikladne 
veličine, za stalni boravak, a bila bi još ljepša s modernim pokućstvom. To je 
pravokutna soba s prozorima na dvjema stranama. S jedne strane gledaš preko tratine 
za kuglanje, koja je iza kuće, na prekrasnu šumu, na padini, a s druge strane imaš 
pogled na crkvu i selo, a iza njih na lijepe, strme brežuljke kojima smo se toliko puta 
divili. Nisam je vidjela u najpovoljnijem stanju jer ništa ne može biti bjednije od 
onoga pokućstva; ali kad bi se nabavio novi namještaj - kaže Willoughby da bi oko 
dvjesta funti bilo dovoljno da se od nje učini najugodnija ljetna soba u Engleskoj. 

Da ju je Elinor moga slušati i da ih drugi nisu prekidali, ona bi bila s jednakim 
užitkom opisala i svaku drugu sobu u kući. 

IZNENADNI prekid boravka pukovnika Brandona u Barton Parku, i njegova postojanost 
da ne oda uzrok svoga odlaska, dva-tri dana zaokupljao je misli i izazivao radoznalost 
gospođe Jennings. Ona je bila vrlo radoznala, kao što mora biti svatko tko se živahno 
zanima za sva kretanja svih svojih znanaca. S malim se prekidima pitala koji bi 
mogao biti razlog njegova odlaska. Bila je uvjerena da su zacijelo stigle neke loše 
vijesti pa je razmišljala o svim mogućim nevoljama koje su ga mogle zadesiti, čvrsto 
uvjerena da im svima neće moći izbjeći. 

— Zacijelo se radi o nečem vrlo tužnom, u to sam uvjerena — rekla je. — Vidjela 
sam mu to na licu. Jadan čovjek! Bojim se da je možda u teškoj situaciji. Za imanje u 
Delafordu nije se nikada računalo da donosi više nego dvije tisuće na godinu, a 
njegov brat je ostavio sve teško prezaduženo. Svatko misli da su poslali po njega u 
vezi s novčanim pitanjima, jer što bi drugo moglo biti? Zanima me je li to tako. Dala 
bih sve da saznam istinu. Možda je u vezi s gospođicom Williams, a, da, zaista, rekla 
bih da jest jer kao da mu je bilo vrlo neugodno kad sam spomenula nju. Možda leži 
bolesna u Londonu. Ništa na svijetu nije vjerojatnije jer imam dojam da je prilično 
boležljiva. Okladila bih se u ne znam što da se radi o gospođici Williams. Nije baš 
vjerojatno da bi sada bio u novčanoj neprilici jer on je vrlo razborit čovjek, a zapravo 
je dosad već sigurno sredio dugove oko imanja. Zanima me što bi to moglo biti! 
Možda se stanje njegove sestre u Avignonu pogoršalo, pa je poslala po njega. To je 
vrlo vjerojatno jer je tako naglo otišao. E, pa ja mu od svega srca želim da se izvuče iz 
svih tih neprilika, a k tome i da dobije dobru ženu. 

Tako je nagađala, tako je govorila gospođa Jennings. Mišljenje joj se pri svakom 
nagađanju mijenjalo, a sva su se, čim bi se pojavila, činila jednako vjerojatnim. Elinor, 
premda je uistinu imala na srcu dobrobit pukovnika Brandona, nije pokazivala svoje 
veliko čuđenje zbog njegova naglog odlaska onako kako je to željela gospođa 
Jennings; jer osim što po njezinu mišljenju taj događaj nije opravdavao tako 
dugotrajno čuđenje i različita nagađanja, njezinu je radoznalost privuklo nešto drugo. 
Ona je bila zaokupljena neobičnom šutnjom svoje sestre i Willoughbyja u pitanju za 
koje su morali znati da sve njih osobito zanima. Kako je ta šutnja potrajala, svakim je 
danom bivala sve čudnijom i sve više nespojivom s naravi jednoga i drugoga. Elinor 
nije mogla shvatiti zašto oni otvoreno ne priznaju njezinoj majci i njoj ono što se, 
prema njihovu stalnom ponašanju jednoga prema drugome, očito dogodilo. 

Mogla je lako razumjeti da se možda ne mogu odmah vjenčati jer, premda je 
Willoughby bio neovisan, nije bilo razloga da se povjeruje da je bogat. Po nagađanju 
sir Johna, njegovo bi imanje moglo donositi oko šest ili sedam stotina godišnje, ali 
njegovi su izdaci bili toliki da bi taj prihod jedva bio dostatan za život, a i sam se 
često tužio na svoje siromaštvo. Međutim, ona sebi nije mogla protumačiti tu 
neobičnu tajanstvenost koja zapravo ništa nije sakrivala. A takav je postupak bio tako 
potpuno u suprotnosti s njegovim općim nazorima i djelima da joj se katkad u dušu 
uvlačila sumnja u to jesu li se oni zaista obećali jedno drugome, i ta je sumnja bila 
dovoljna da je spriječi da išta upita Mariannu. 

Ništa nije moglo biti znakovitije za njihovu vezu od Willoughbyjeva ponašanja. 
Ono je prema Marianni bilo puno nježnosti svojstvene srcu zaljubljena čovjeka, a 
prema ostalim članovima obitelji puno nježne pažnje sina i brata. Činilo se da on 
smatra njihovu kuću svojim domom i da je jednako toliko voli. Tamo je provodio 
mnogo više sati nego u Allenhamu i, ako ih kakva zajednička obveza ne bi skupila 
kod Middletonovih, njegova bi se jutarnja šetnja gotovo sigurno završila kod 
Dashwoodovih gdje bi ostatak dana proveo pokraj Marianne, s njegovim omiljenim 
prepeličarom pored njezinih nogu. 

Posebice jedne večeri, otprilike tjedan dana pošto je pukovnik Brandon otišao sa 
sela, kao da je otvorenije nego obično pokazivao koliko su mu srcu prirasli predmeti 
oko njega i, kad je gospođa Dashwood slučajno spomenula svoju namjeru da u 
proljeće preuredi kućicu, on se gorljivo usprotivio bilo kakvoj promjeni kuće koju je 
ljubav učinila za njega savršenom. 

— Što! — uskliknuo je on. Preurediti ovu dragu kućicu! Ne. Na to nikada neću 
pristati. Ni jedan se kamen ne smije dodati njezinim zidovima, ni jedan palac njezinoj 
veličini, ako se budete obazirali na moje osjećaje. 

— Nemojte se uzbuđivati - reče Elinor - takvih preuređenja neće biti jer moja 
majka neće nikada imati dovoljno novca za takav pokušaj! 

— To mi je neobično drago - viknu on. - Da barem uvijek ostane siromašna ako 
ne bi znala na bolji način utrošiti svoje bogatstvo. 

— Hvala vam, gospodine Willoughby. Međutim, možete biti uvjereni da ne bih 
žrtvovala za ne znam kakve moguće preinake, ni jedan osjećaj vaše privrženosti ovoj 
kući, niti bilo čije koga volim. Uvjeravam vas da bih, kad u proljeće sredim svoje 
račune, sav neupotrijebljeni novac koji mi eventualno preostane radije pustila da 
beskorisno leži nego da potrošim na nešto što je za vas tako bolno. Ali, je li vama ova 
kuća zaista tako draga da na njoj ne vidite nikakvih nedostataka? 

— Jest — reče on. — Za me je bez mane. Štoviše, smatram je za jedini oblik gradnje 
u kojoj čovjek može postići sreću i, kad bih bio dovoljno bogat, smjesta bih srušio 
svoju kuću u Combeu i ponovno je sagradio točno po planu ove kućice. 

— S tamnim, uskim stubištem, s kuhinjom u kojoj se dimi, je li tako? — reče 
Elinor. 

— Da - viknu on istim, uzbuđenim glasom - sa svim i svačim što je u njoj. Ne bi 
se u njoj smjela opaziti ni najmanja promjena ni u jednoj jedinoj udobnosti ni 
neudobnosti. Tada, i samo tada, pod ovakvim krovom, možda bih u Combeu bio 

jednako sretan kao što sam u Bartonu. 

— Laska mi - odvrati Elinor — da ćete čak i u nedostatku ljepših soba i šireg 
stubišta, odsad svoju vlastitu kuću smatrati za jednako savršenu kao što sada 
smatrate ovu. 

— Jamačno postoje okolnosti - reče Willoughby - zbog kojih bih je još više 
zavolio, ali ova će kuća uvijek zasluživati moje simpatije kao nijedna druga. 

Gospođa je Dashwood sa zadovoljstvom pogledala Mariannu. Njezine su lijepe 
oči bile tako izražajno uprte u Willoughbyja da se jasno vidjelo kako ga dobro 
razumije. 

— Kako li sam često poželio - doda on - dok sam ovih dvanaest mjeseci boravio 
u Allenhamu, da kućica u Bartonu bude nastanjena! Nisam tada ni slutio da će prva 
novost koju ću čuti od gospođe Smith kad se opet vratim na selo biti da je kućica u 
Bartonu izdana. Ta me je vijest obradovala i zainteresirala, a to se može objasniti 
jedino nekom vrstom predosjećaja koliko će to sreće meni donijeti. Zar to nije moralo 
biti, Marianne? - obrati se njoj tišim glasom. A tada, nastavivši prijašnjim tonom, 
reče: — A ipak, vi biste, gospodo Dashwood, htjeli pokvariti ovu kuću! Vi biste joj oteli 
njezinu jednostavnost nekim prividnim popravkom! I vi biste taj dragi salon, u kojem 
smo se prvi put upoznali, i u kojem smo zajedno proveli toliko sretnih sati, srozali na 
položaj običnog predsoblja, i svatko bi jedva čekao da prođe kroz prostoriju koja je do 
tada u sebi sadržavala više topline i udobnosti nego što bi je mogao pružiti ijedan 
drugi najskladniji stan na svijetu. 

Gospođa ga Dashwood stade ponovno uvjeravati da takvih promjena neće biti. 

— Vi ste dobra žena — odvrati on toplo. — Vaše je obećanje za me olakšanje. 
Proširite ga još malo dalje, i učinit ćete me sretnim. Recite mi da će ne samo vaša 
kuća ostati ista, nego da ću i vas i vaše naći jednako nepromijenjene kao i vaš stan, i 
da ćete na me uvijek gledati s dobrotom koja je učinila da je sve što pripada vama 
meni tako drago. 

Gospođa Dashwood mu to spremno obeća, i cijelu se večer u Willoughbyjevu 
ponašanju očitovala i njegova privrženost i njegova sreća. 

— Hoćete li doći sutra na večeru? - upita ga gospođa Dashwood kad je odlazio od 
njih. - Ne pozivam vas da dođete prije podne jer moramo posjetiti lady Middleton. 

Obećao je da će doći do četiri sata. 

GOSPOĐA Dashwood je sljedećeg dana posjetila lady Middleton, a s njom su pošle 
njezine dvije kćeri. Marianne se ispričala nekim nevažnim poslom i nije išla s njima, a 
njezina majka, koja je zaključila da joj je Willoughby sinoć obećao da će je posjetiti 
dok one budu odsutne, bila je posve zadovoljna što ona ostaje kod kuće. 

Vrativši se od Middletonovih našle su Willoughbyjevu kočiju i njegova osobnog 
slugu ispred kuće, i gospođa Dashwood je bila uvjerena da je ispravno naslućivala. Do 
toga časa sve je bilo kako je ona predvidjela, ali ušavši u kuću ugledala je nešto za što 
joj nikakvo naslućivanje nije dalo povoda da očekuje. Nisu dobro ni ušle u predsoblje 
kadli Marianne naglo iziđe iz salona, očito silno rastužena, s rupčićem na očima i, ne 
opazivši ih, potrča uza stube. Iznenađene i prestrašene dođoše ravno u sobu iz koje je 
Marianne upravo izašla, gdje su našle samo Willoughbyja naslonjena na kamin, 
leđima okrenuta prema njima. Kad su ušle, okrenuo se, a na licu mu se vidjelo da je 
snažno sudjelovao u uzbuđenju koje je svladalo Mariannu. 

— Je li joj se što dogodilo? - viknu gospoda Dashwood ulazeći. — Je li bolesna? 

— Nadam se da nije - odvrati on, pretvarajući se da je dobre volje. I s usiljenim 
smiješkom začas doda: - Zapravo bi se moglo očekivati da sam ja bolestan — jer sam 
doživio teško razočaranje! 

— Razočaranje! 

— Da, zato što ne mogu danas doći k vama. Gospođa Smith se jutros poslužila 
svojim pravom bogatašice nad siromašnim, ovisnim rođakom, šaljući me poslovno u 
London. Maloprije sam primio naredbe i oprostio se od Allenhama. I, da se od toga 
svega oporavim, došao sam se oprostiti od vas. 

— U London! Odlazite li danas prije podne? 

— Gotovo ovog časa. 

— To je vrlo neugodno. Ali gospođi Smith morate to učiniti - a nadam se da vas 
njezin posao neće dugo zadržati u Londonu. 

Dok je odgovarao, zarumenio se: — To je vrlo lijepo od vas, ali mislim da se neću 
vratiti u Devonshire. Nikad ne posjećujem gospođu Smith dvaput u jednoj godini. 

— A zar je gospođa Smith vaš jedini prijatelj? Je li Allenham jedina kuća ovdje u 
blizini gdje će vam iskazati dobrodošlicu? Sramota, gospodine Willoughby. Zar 
morate čekati da vas pozovemo ovamo? 

On još više pocrvenje i, očiju uprtih u pod, samo odgovori: — To je od vas previše 
ljubazno. 

Gospođa Dashwood iznenađeno pogleda Elinor. Elinor je bila isto tako 

zapanjena. Nekoliko časaka svi su šutjeli. Prva je progovorila gospođa Dashwood. 

— Moram još samo dodati, dragi Willoughby, da ćete uvijek biti rado viđeni u 
našem domu. Neću navaljivati da se odmah vratite ovamo jer samo vi možete 
prosuditi koliko bi to bilo drago gospođi Smith, a što se toga tiče, ja ću jednako 
cijeniti vašu odluku kao što cijenim i vašu naklonost. 

— Moji su poslovi sada - odvrati zbunjeno Willoughby - takve naravi - da - se ne 
usuđujem obmanjivati samog sebe... 

Zaštio je. Gospođa je Dashwood bila previše zapanjena da bi mogla govoriti, i 
uslijedila je još jedna stanka. Prekine je Willoughby rekavši uz slabašni smiješak: — 
Ludost je ovako otezati. Neću se više mučiti i ostati među prijateljima u čijem mi je 
društvu sada nemoguće uživati. 

Nato se u žurbi oprosti od njih i iziđe iz sobe. Vidjele su ga kako ulazi u kočiju i 
za minutu se izgubi iz vida. 

Gospođa Dashwood je bila previše uzbuđena da bi mogla govoriti i istog je časa 
izišla iz salona da u samoći da oduška svojoj zabrinutosti i strahu što ih je prouzročio 
taj nenadani odlazak. 

Elinorina uznemirenost bila je barem takva kao njezine majke. 

S bojazni i sumnjom pomišljala je na ono što se upravo dogodilo. 
Willoughbyjevo ponašanje dok se opraštao od njih, njegova zbunjenost i hinjenje 
veselosti i, povrh svega, to što nije htio prihvatiti poziv njezine majke, odupiranje 
tako nesvojstveno čovjeku koji voli, tako nesvojstveno njemu, sve ju je to silno 
zbunjivalo. U jednom se času pobojala da on nikada i nije imao ozbiljnih namjera, a u 
sljedećemu da je između njega i njezine sestre došlo do kobne prepirke. Po 
Marianninu zaplakanom licu kad je napustila sobu moglo se vrlo lako zaključiti da je 
između njih došlo do ozbiljne svađe, iako, kad se uzme u obzir kakva je bila 
Mariannina ljubav prema njemu, svađa se činila gotovo nemogućom. 

Ali, ma kakve bile pojedinosti što su dovele do raskida, tuga njezine sestre bila je 
nesumnjiva, i ona je s najnježnijom sućuti mislila na žestoku bol kojoj se Marianne 
prepuštala vrlo vjerojatno ne samo radi olakšanja nego ju je podgrijavala kao dužnost 
i davala joj poticaja. 

Zakojih pola sata vratila se njezina majka i, premda su joj oči bile crvene od 
plača, lice joj nije bilo neveselo. 

— Naš dragi Willoughby sada je već nekoliko milja daleko od Bartona, Elinor — 
reče ona sjedajući za posao. - Kako teška srca zacijelo putuje! 

— Sve je to vrlo čudno. Da tako naglo ode! Činše da se sve odigralo u jednom 
času, a još sinoć bio je kod nas, tako sretan, tako veseo, tako drag! A sada, nakon 
obavijesti od samo deset minuta, on je otišao, i to bez namjere da se vrati! Zagelo se 
dogodilo nešto više nego što je on nama priznao. Niti je govorio, niti se ponašao kao 
obično. Ti si sigurno uočila razliku jednako kao i ja. Štebi to moglo biti? Je li moguće 
da su se posvađali? Jer zašto bi inače pokazao takvu nevoljkost da prihvati tvoj poziv 
da dođe ovamo? 

— Nije on bio nesklon prihvatiti moj poziv, Elinor. To sam jasno vidjela. Nije 
imao snage prihvatiti ga. Uvjeravam te da sam o svemu razmislila i mogu potpuno 
obrazložiti sve što se isprva činilo čudnim i meni i tebi. 

— Zar doista? 

— Da. Ja sam to sebi objasnila na vrlo prihvatljiv način. Ali tebe, Elinor, koja si u 
svemu sklona sumnjičavosti, tebe to neće zadovoljiti, to znam. No ti me ne možeš 
riječima razuvjeriti. Uvjerena sam da gospođa Smith naslućuje da se on zagrijao za 
Mariannu, ona to ne odobrava (možda zato što ima druge namjere s njim) i zbog toga 
joj je jako stalo da ga makne odavde, a posao po kojem ga šalje da ga obavi samo je 
izlika da ga ukloni. Eto, vjerujem da se to dogodilo. A budući da on zna da ona ne 
odobrava tu vezu, on joj se sada ne usuđuje priznati svoje zaruke s Mariannom i 
osjeća se obaveznim, zbog svojeg ovisnog položaja, popustiti njezinim planovima i na 
neko se vrijeme udaljiti iz Devonshirea. Znam, ti ćeš mi reći da bi to moglo biti, a 
možda i ne, ali ja ne želim čuti tvoja cjepidlačenja ako ti sama ne možeš naći neki 
drugi, jednako prihvatljiv način da se sve to shvati. A sada, Elinor, što ti imaš za reći? 

— Ništa, jer ti si predvidjela moj odgovor. 

— Znači, ti bi mi bila rekla da bi to moglo biti, a možda i ne bi. O, Elinor, kako su 
nepojmljivi tvoji osjećaji! Ti bi radije prihvatila zlo nego dobro. Ti bi radije gledala 
Mariannino mučenje i Willoughbyjevu krivnju nego našla za njega ispriku. Ti si 
odlučila smatrati ga vrijednim prijekora zato što se od nas oprostio s manje topline 
nego što bi se to od njega očekivalo prema njegovu dosadašnjem ponašanju. A zar se 
ne može pretpostaviti da je to možda bilo nehotično, ili da je zbog nedavnog 
razočaranja bio potišten? Zar se ne smije prihvatiti nijedna vjerojatnost samo zato što 
nije sigurnost? Zar nema nikakva opravdanja za čovjeka kojeg mi svi imamo mnogo 
razloga voljeti, a nemamo uopće nikakva razloga da o njemu loše mislimo? Zar je 
nemoguće da postoje motivi koji se sami po sebi ne mogu riješiti iako su za neko 
vrijeme neizbježno tajni? A, na koncu, što je to za što ga ti sumnjičiš? 

— Ni sama ne znam točno. Ali sumnjam da je nešto neugodno neizbježna 
posljedica te promjene kojoj smo maloprije bili svjedoci. Ima, međutim, mnogo istine 
u tome što si sada iznijela, da mu moramo ponešto uzeti u obzir, no ja želim biti 
objektivna u prosuđivanju svakoga. Willoughby možda ima potpuno dovoljne razloge 
za svoje ponašanje, i ja se nadam da ima. Ali bi Willoughbyju bilo sličnije da ih je 
odmah iznio. Tajnost je možda uputna, no ipak ne mogu ne čuditi se što se on 
poslužio njome. 

— Nemoj ga, međutim, kriviti jer je postupio suprotno svojoj naravi tamo gdje je 
takav postupak bio potreban. Ali ti svakako priznaješ da je ispravno ovo što sam rekla 
u njegovu obranu? Sretna sam, i on je oslobođen optužbe. 

— Ne sasvim. Možda je uputno da oni sakrivaju svoje zaruke (ako su zaručeni) od 
gospođe Smith - i, ako je tako, zacijelo je vrlo korisno za Willoughbyja da se sada ne 
zadržava dugo u Devonshireu. Ali to nije razlog da ih taje pred nama. 

— Taje pred nama! Drago dijete, zar ti optužuješ Willoughbyja i Mariannu zbog 
zatajivanja? To je zaista čudno kad su im tvoje oči svakoga dana predbacivale 
nesmotrenost. 

— Ne tražim da priznaju svoju ljubav — reče Elinor - ali tražim da priznaju da su 
se zaručili. 

— Meni je i jedno i drugo potpuno jasno. 

— Pa, ipak, nijedno od njih ti nije o tome reklo ni riječi. 

— Nisu mi bile potrebne riječi tamo gdje su djela tako očito govorila. Zar nije 
njegovo ponašanje prema Marianni i prema svima nama, barem posljednjih četrnaest 
dana, pokazivalo da je on voli i smatra svojom budućom ženom, i da prema nama 
osjeća privrženost najbližeg rođaka? Zar se nismo uzajamno savršeno razumijevali? 
Nije li on svakoga dana svojim pogledima, svojim nastupom, svojim pažljivim i 
odanim poštovanjem tražio moju privolu? Draga Elinor, zar je moguće sumnjati u 
njihove zaruke? Kako ti je mogla pasti na pamet takva misao? Kako se može zamisliti 
da bi Willoughby, uvjeren, kao što je morao biti, u ljubav tvoje sestre, nju ostavio, 
možda i na nekoliko mjeseci, a da joj ne bi rekao da je voli, i da bi se rastali bez 
uzajamne izjave vjernosti? 

— Priznajem - odvrati Elinor - da svaka pojedinost osim jedne govori za to da su 
zaručeni, a ta jedna je potpuna šutnja jednoga i drugoga o toj stvari; to za mene ima 
veću važnost nego sve ostalo. 

— Kako je to čudno! Ti zacijelo imaš vrlo nisko mišljenje o Willoughbyju ako 
možeš, nakon svega što se dogodilo između njih, posumnjati da su zaručeni. Zar se 
on u svom ponašanju prema tvojoj sestri sve vrijeme pretvarao? Zar ti doista vjeruješ 
da je prema njoj ravnodušan? 

— Ne, to ne mogu vjerovati. Sigurno je voli i bez sumnje je voli, u to sam 
uvjerena. 

— Ali nekom čudnom ljubavlju, ako je može ostaviti tako ravnodušno, s tako 
malo brige za budućnost, kako mu ti to pripisuješ. 

— Ne smiješ zaboraviti, draga majko, da to nisam nikada smatrala sigurnim. 
Priznajem, mučile su me sumnje, ali one su slabije nego što su bile i možda će uskoro 
potpuno iščeznuti. Ako ustanovimo da se njih dvoje dopisuju, nestat će sve moje 
bojazni. 

— Zaista krasna izjava! Kad bi ih vidjela pred oltarom, ti bi vjerovala da će se 
vjenčati. Nemilosrdna djevojko! Ali meni takav dokaz ne treba. Po mom se mišljenju 
nije uopće ništa dogodilo što bi opravdalo sumnju. Nisu pokušali ništa tajiti, sve je, 
bez razlike, bilo otvoreno i iskreno. Ne možeš sumnjati u iskrenost svoje sestre. 
Prema tome, zacijelo je Willoughby onaj u kog sumnjaš. Ali zašto? Zar on nije častan 
i osjećajan čovjek? Je li s njegove strane bilo ijedne nedosljednosti koja bi opravdavala 
bojazan? Zar bi mogao biti himben? 

— Nadam se, vjerujem da ne bi — uskliknu Elinor. - Volim Willoughbyja, iskreno 
ga volim, i sumnja u njegovo poštenje ne može biti bolnija za tebe nego što je za 
mene. Nisam htjela u njega sumnjati, i ne želim svojoj sumnji davati poticaj. 
Priznajem, jutros me zaprepastila promjena u njegovu ponašanju. Nije govorio kao 
obično i nije se srdačno odazvao tvome ljubaznom pozivu. Međutim, sve se to može 

objasniti okolnostima i njegovim poslovima, kao što si ti to pretpostavila. On se 
maloprije rastao s mojom sestrom i vidio ju je kako ga napušta duboko ražalošćena. 
Lako je moguće da je bio zbunjen i u neprilici ako se, iz straha pred gospođom Smith, 
osjećao obveznim oduprijeti se napasti da se ovamo uskoro vrati. A opet, morao je 
biti svjestan činjenice da će se, ako otkloni tvoj poziv rekavši da odlazi na dulje 
vrijeme, dojmiti kao da igra uskogrudnu, sumnjičavu ulogu prema našoj obitelji. U 
tom slučaju, otvoreno i iskreno priznanje poteškoća u koje je zapao služilo bi mu, 
mislim, više na čast, a bilo bi i više u skladu s njegovim značajem. Ali neću prigovarati 
bilo čijem ponašanju na tako uskogrudnoj osnovi kao što bi bilo mišljenje drukčije od 
mojega ili razilaženje od onoga što se meni može činiti ispravnim i dosljednim. 

— Govoriš vrlo ispravno. Willoughby zaista ne zaslužuje da se u njega sumnja. 
lako ga ne poznajemo dugo, on nije stranac u ovom kraju, a tko je ikada rekao nešto 
loše o njemu? Da je bio u mogućnosti postupiti samostalno i odmah se oženiti, bilo bi 
čudno da nas napusti a da mi smjesta sve ne prizna, ali tako nije bilo. To je veza koju 
u neku ruku nije sretno započela jer se njihovo vjenčanje mora odgoditi na 
neodređeno vrijeme, tako da bi čak i tajnost, ukoliko se može sačuvati, bila sada 
možda vrlo preporučljiva. 

Prekinula ih je svojim ulaskom Margaret, i tada je Elinor mogla slobodno 
razmišljati o izlaganju svoje majke, priznati mogućnost mnogočega i nadati se da je 
sve to opravdano. 

Mariannu nisu uopće vidjele sve do ručka. Ušla je u sobu bez ijedne riječi i sjela 
za stol na svoje mjesto. Oči su joj bile crvene i otekle, i činilo se da i sada s mukom 
suspreže suze. Izbjegavala je njihove poglede, nije mogla ni jesti ni govoriti i, nakon 
nekog vremena, pošto joj je majka šutke, sa sućutnom nježnošću, stisnula ruku, 
nestalo je i ono malo njezine jakosti, i ona je briznula u plač i izišla iz sobe. 

To teško duševno stanje potrajalo je cijelu večer. Nije imala u sebi nikakve snage 
jer se nije željela svladavati. I najmanji spomen ma čega u vezi s Willoughbyjem 
smjesta bi je slomio, i premda je njezina obitelj vrlo brižno pazila da je ne povrijedi, 
bilo im je nemoguće, ako bi uopće nešto rekle, ne dotaknuti se bilo kojeg predmeta 
što ga je ona svojim osjećajima povezivala s njim. 

S. onaosto poglartje 


MARIANNE bi bila smatrala neoprostivim da je prve noći nakon rastanka s 
Willoughbyjem uopće mogla spavati. Stidjela bi se drugog jutra pogledati u lice 
svojima da nije ustala iz kreveta više željna odmora nego što je bila kad je legla. Ali 
osjećaji koji su činili takvu smirenost sramotom spašavali su je od opasnosti da 
zapadne u nju. Probdjela je cijelu noć, većinom u plaču. Ustala je s glavoboljom, nije 
bila sposobna razgovarati i nije htjela uzeti nikakvu hranu, zadajući svakog časa bol 
svojoj majci i sestrama i ne dopuštajući da je i pokušaju tješiti. Njena osjećajnost bila 
je vrlo snažna. 

Kad je doručak bio gotov, izišla je iz kuće sama i lunjala po selu Allenhamu, 
prepuštajući se gotovo cijelo prijepodne sjećanju na minule užitke i plačući nad 
sadašnjom nesrećom. 

Večer je prošla u isto takvu prepuštanju osjećajima. Prosvirala je sve omiljene 
pjesme što ih je običavala svirati Willoughbyju, svaku ariju, u kojoj su im se glasovi 
najčešće ujedinjavali, pa je sjedila uz klavir zureći u svaki redak nota što ih je on 
ispisao za nju, dok joj srce nije postalo tako tužno da tužnije nije moglo biti. I 
svakoga je dana tako podgrijavala svoju tugu. Provodila je cijele sate uz klavir, 
naizmjence pjevajući i plačući, a glas joj je često bio potpuno prigušen suzama. A i 
kad bi čitala knjige, jednako kao i kad bi svirala, predavala se tuzi što ju je izazivala 
suprotnost između prošlosti i sadašnjosti. Čitala je samo ono što su njih dvoje 
običavali zajedno čitati. Tako snažna bol nije se doista mogla vječito podnositi. Za 
nekoliko dana prešla je u tihu sjetu, ali radnje, koje je svakodnevno obavljala, njezine 
samotne šetnje i tiha razmišljanja, i dalje su izazivali jednako snažnu tugu kao i prije. 

Od Willoughbyja nije stiglo nijedno pismo, a Marianne, čini se, nije ni očekivala 
da će joj pisati. Majka je bila iznenađena, a Elinor je ponovno postala uznemirena. 
Međutim, gospođa Dashwood je, kad god joj je bilo potrebno, znala pronaći 
objašnjenje koje je barem nju zadovoljavalo. 

— Ne zaboravi, Elinor - rekla je - da si John često donosi naša pisma s pošte i 
nosi ih na poštu. Mi smo se već složile u tome da je tajnost možda potrebna, a 
moramo priznati da se ona ne može sačuvati ako njihovo dopisivanje treba proći kroz 
ruke sir Johna. 

Elinor nije mogla poreći da je to istina, pa je u tome pokušavala pronaći povod 
za njegovu šutnju. Međutim, postojao je jedan način, tako izravan, tako jednostavan 

i, po njezinu mišljenu tako prikladan da se sazna pravo stanje stvari i da se smjesta 
ukloni sva neizvjesnost, da nije mogla ne natuknuti ga svojoj majci. 

— Zašto odmah ne upitaš Mariannu - rekla je — je li zaručena za Willoughbyja ili 
nije? Od tebe, njezine majke, dobre i uviđavne majke, takvo pitanje ne bi je moglo 
povrijediti. Ono bi bilo prirodna posljedica tvoje ljubavi prema njoj. Ona je uvijek bila 
vrlo iskrena, a pogotovu prema tebi. 

— Ni za cijeli je svijet ne bih to upitala. Pretpostavimo da nisu zaručeni, kakvu li 
bi bol zadalo takvo pitanje! U svakom slučaju, bilo bi vrlo neplemenito. Ne bih više 
nikada zaslužila njezino povjerenje pošto bi mi silom priznala ono što zasad treba 
ostati tajna za svakoga. Poznajem Mariannino srce. Znam da me nježno voli i da neću 
biti posljednja koja će sve saznati kad to prilike dopuste. Ne bih ni pomislila da silom 
iznudim bilo čije povjerenje, a najmanje svoga djeteta, jer bi joj osjećaj dužnosti 
zabranio poricanje što joj ga možda naređuju njene želje. 

Elinor je smatrala da je ta velikodušnost, s obzirom na mladost njezine sestre, 
pretjerana, pa je i dalje navaljivala, ali uzalud. Normalan razum, normalan oprez, 
normalna razboritost, sve se to utopilo u romantičnoj osjetljivosti gospođe 
Dashwood. 

Prošlo je nekoliko dana prije nego što je itko od njih pred Mariannom 
spomenuo Willoughbyjevo ime. Naravno, sir John i gospođa Jennings nisu bili tako 
pažljivi i njihove su dosjetke povećavale bol mnogih tužnih trenutaka, ali jedne večeri 
gospođa Dashwood, slučajno uzevši jedan svezak Shakespearea, uskliknu: 

— Nismo završili Hamleta, Marianne. Naš je dragi Willoughby otišao prije nego 
što smo došli do kraja. Stavit ćemo ga u stranu tako da, kad opet dođe... A možda će 
proći mjeseci dok se to dogodi. 

— Mjeseci! - uskliknu Marianne s velikim iznenađenjem. — Ne — tek nekoliko 
tjedana. 

Gospođa se Dashwood pokajala što je to rekla, ali Elinor je bila zadovoljna jer je 
time izazvala Mariannin odgovor koji je tako jasno izražavao povjerenje u 
Willoughbyja i poznavanje njegovih namjera. 

Jednog jutra, oko tjedan dana pošto je on otišao sa sela, Mariannu su njene 
sestre nagovorile da pođe s njima na uobičajenu šetnju umjesto da sama lunja 
uokolo. Dotad je ona brižno izbjegavala svako društvo u svojim izletima. Ako bi se 
njezine sestre spremale na šetnju po visokim livadama, ona bi se odmah izgubila u 
smjeru doline; ako bi one govorile o dolini, ona bi se brzo popela na brežuljke, a kad 
bi one bile spremne za polazak, nju nikada nisu mogle pronaći. Ali konačno su je 
pridobila Elinorina nastojanja, koja se jako protivila toj neprestanoj povučenosti. 
Hodale su putom kroz dolinu, većinom šuteći, jer Mariannina se tuga nije mogla 
obuzdavati, a Elinor, zadovoljna što je prebrodila jednu zapreku, nije htjela dalje 
navaljivati. S onu stranu ulaza u dolinu, gdje je okolina, premda još bujna, bila 
pitomija i otvorenija, pred njima se pružio dugačak komad puta kojim su prolazile 
kad su prvi put došle u Barton. Tu su zastale da pogledaju oko sebe i da promotre 
predio što su ga izdaleka gledale iz svoje kuće i to s mjesta do kojeg nisu nikada došle 
u svojim prijašnjim šetnjama. 


"Jane Austen 


Među predmetima u okolini uskoro su otkrile jedno živo biće. Bio je to 
muškarac na konju, koji je jahao prema njima. Znekoliko su minuta mogle razabrati 
da je to neki gospodin, a trenutak potom Marianne u zanosu usklikne: 

— To je on. Da, zaista. Znam da jest! — i požuri se njemu u susret, kadli Elinor 
viknu: 

— Uvjerena sam, Marianne, da se varaš. To nije Willoughby. Taj čovjek nije tako 
visok i nema njegovo držanje. 

— Ima, ima - viknu Marianne. — Uvjerena sam da ima. Njegovo držanje, njegov 
kaput, njegov konj. Zala sam da će se uskoro vratiti. 

Žstro je hodala naprijed dok je govorila, a Elinor, da bi zaštitila Mariannu od 
neugodnosti, budući da je bila gotovo sigurna da to nije Willoughby, ubrza korak da 
je dostigne. Uskoro su bile na tridesetak metara od toga gospodina. Marianne 
ponovno pogleda, srce joj klonu i, okrenuvši se naglo, žurno pođe natrag, kadli se 
glasovi obiju njenih sestara pojačaše da je zadrže, a priključio im se treći, gotovo 
jednako poznat kao Willoughbyjev, moleći je da stane. Ona se okrenula i s 
iznenađenjem i radošću ugledala Edwarda Ferrarsa. 

On je jedina osoba na svijetu kojoj se u tom času moglo oprostiti što nije 
Willoughby; jedina osoba koja joj je mogla izmamiti smiješak, i ona je rastjerala suze 
da bi mu se nasmiješila pa je, u sreći svoje sestre, na neko vrijeme zaboravila svoje 
razočaranje. 

Sjahao je i, predavši konja svome sluzi, pošao s njima pješice do Bartona, kamo 
ih je upravo išao posjetiti. 

Sve su ga vrlo srdačno pozdravile, a pogotovu Marianne, koja ga je dočekala s 
više topline nego i sama Elinor. Za Mariannu je, zapravo, sastanak Edwarda i njene 
sestre bio samo nastavak one neobjašnjive hladnoće što ju je često opazila u 
Norlandu u njihovu uzajamnom ponašanju. Osobito se kod Edwarda osjećao 
nedostatak svega onoga što bi zaljubljen čovjek u takvom času morao pokazivati i 
reći. Bio je zbunjen, činilo se da gotovo i nije svjestan užitka što ih vidi, nije 
pokazivao ni zanos ni radost, govorio je malo, i to samo ono na što su ga svojim 
pitanjima prisilile, i nije počastio Elinor nikakvim znakom osobite naklonosti. 
Marianne je to gledala i slušala sa sve većim iznenađenjem. Gotovo da je počela 
osjećati nesklonost prema Edwardu i taj osjećaj, kao i svi drugi njeni osjećaji, završio 
je tako da je sve svoje misli ponovno usmjerila na Willoughbyja, čije je ponašanje 
predstavljalo dovoljno očitu suprotnost ponašanju čovjeka koji je određen da mu 
bude šurjak. 

Nakon kratke šutnje, koja je uslijedila nakon prvog iznenađenja i mnogih pitanja 
pri susretu, Marianne je upitala Edwarda dolazi li ravno iz Londona. Ne, već je 
četrnaest dana u Devonshireu. 

— Četmaest dana! - ponovi ona, iznenađena što je on tako dugo u istom kraju u 
kojem i Elinor a da je nije posjetio. 

Izgledao je prilično žalostan kad je dodao da stanuje kod nekih prijatelja blizu 

Plymoutha. 

— Jeste li u posljednje vrijeme bili u Sussexu? — upita Elinor. 

— Bio sam u Norlandu otprilike prije mjesec dana. 

— Pa kako izgleda dragi, dragi Norland? - viknu Marianne. 

— Dragi, dragi Norland - rekla je Elinor — vjerojatno izgleda jednako kao uvijek u 
ovo doba godine. Šume i staze pokrivene debelom naslagom uveloga lišća. 

— O! — viknu Marianne. — S kakvim li sam ga zanosnim osjećajem nekoć 
promatrala kako pada! Kako li sam, hodajući, uživala gledati kako ga vjetar u velikom 
mnoštvu kovitla oko mene! Kakve li je sve osjećaje budilo u meni lišće, jesen i sam 
zrak! Sada nema nikoga da gleda to lišće. Na nj gledaju samo kao na smetnju, žurno 
ga metu i gone koliko je moguće dalje od pogleda. 

— Nije svatko slab na uvelo lišće kao ti - reče Elinor. 

— Ne. Malo njih sudjeluje u mojim osjećajima i nema ih mnogo koji ih razumiju. 
Ali katkad da. - Rekavši to, zapade načas u sanjarenje; međutim, trgnuvši se 
ponovno, reče, upozorivši Edwarda na vidik: — Eto, to je dolina Barton. Pogledajte niz 
nju i, ako možete, budite mirni. Pogledajte one brežuljke! Jeste li ikada vidjeli takve? 
Lijevo je Barton Park, usred onih šuma i nasada. Možete vidjeti jedan kraj kuće. A 
tamo, ispod onoga najdaljeg brežuljka, koji se tako veličanstveno uzdiže, tamo je naša 
kućica. 

— Krasan kraj — odvrati on - ali zimi zacijelo ima mnogo blata u tim udolinama. 

— Kako možete misliti na blato dok gledate ove ljepote? 

— Jer - odvrati on smiješeći se — među ostalim ljepotama pred sobom vidim 
jedan vrlo blatan puteljak. 

— Čudno! - reče Marianne sama za se, idući dalje. 

— Imate li ovdje ugodne susjede? Jesu li Middletonovi ugodni ljudi? 

— Ne, nipošto - odgovori Marianne - gore susjede ne bismo mogli imati. 

— Marianne - viknu njezina sestra - kako to možeš reći? Kako možeš biti tako 
nepravedna? Oni su vrlo otmjena obitelj, gospodine Ferrars, a prema nama su se 
ponijeli najprijateljskije. Zar si zaboravila, Marianne, koliko ugodnih dana dugujemo 
njima? 

— Nisam - reče Marianne tihim glasom - ali ni to koliko im mučnih trenutaka 
dugujemo. 

Elinor se nije osvrnula na to i, svraćajući pažnju prema njihovu gostu, 
pokušavala je održavati s njim nešto poput razgovora, govoreći o njihovu sadašnjem 
stanu, o njegovim lošim stranama itd., silom izvlačeći iz njega povremena pitanja i 
napomene. Ozbiljno ju je mučila njegova hladnoća i povučenost, bila je uzrujana i 
gotovo srdita, ali, odlučivši da će svoje ponašanje prema njemu podesiti više prema 
prošlosti nego sadašnjosti, izbjegavala je svaki znak negodovanja ili nezadovoljstva i 
postupala je s njim kako je mislila da treba postupati s obzirom na staro prijateljstvo. 

GOSPOĐA se Dashwood samo načas iznenadila kad ga je ugledala, jer je, po njezinu 
mišljenju, njegov dolazak u Barton bio nešto najprirodnije. Njezino veselje i izraz 
pažnje nadvladali su čuđenje. Ona mu je iskazala najtopliju dobrodošlicu, tako da se 
plašljivost, hladnoća i povučenost nisu mogle održati pred takvim dočekom. Ti su 
osjećaji počeli slabjeti u njemu i prije nego što je ušao u kuću, a bili su potpuno 
nadvladani srdačnim ponašanjem gospođe Dashwood. Zapravo, muškarac ne bi 
mogao voljeti ijednu od njezinih dviju kćeri a da taj osjećaj ne prenese i na nju. Elinor 
je bila zadovoljna kad je vidjela da je on uskoro bio onaj stari Edward. Njegova ljubav 
prema svima njima kao da je ponovno oživjela, i opet se počelo zapažati njegovo 
zanimanje za njihov život. Međutim, nije bio raspoložen. Hvalio je njihovu kuću, 
divio se pogledu, bio je pažljiv i ljubazan, ali ipak nije bio raspoložen. To je opazila 
cijela obitelj, a gospođa Dashwood, pripisujući to nedostatku velikodušnosti njegove 
majke, sjela je za stol ogorčena na sve sebične roditelje. 

— Kakvi su sada planovi gospođe Ferrars s vama, Edwarde? — rekla je kad se 
završila večera i kad su posjedali oko kamina. - Hoćete li još biti veliki govornik 
protiv svoje volje? 

— Ne. Nadam se da se moja majka sada uvjerila da nemam ni nadarenosti ni 
sklonosti za javnog radnika! 

— Ali kako ćete postići slavu, jer slavni morate biti da biste udovoljili svojoj 
obitelji? A bez sklonosti za trošenje, bez želje da srećete strane ljude, bez stalnog 
zanimanja i bez samopouzdanja to će vam možda biti teško. 

— Neću ni pokušati. Nemam želje da se istaknem, a imam mnogo razloga da se 
nadam da se nikada i neću istaknuti. Hvala Bogu! Silom me ne mogu natjerati da 
budem genij i govornik. 

— Dobro znam da niste častoljubivi. Sve su vam želje umjerene. 

— Jednako kao i želje većine ljudi, mislim. Želim jednako kao i svatko drugi biti 
savršeno sretan, ali, kao i u svih ostalih, to mora biti sreća kakva meni odgovara. 
Visok položaj neće me učiniti sretnim. 

— Bilo bi čudno da vas učini! - uskliknu Marianne. - Kakve veze ima bogatstvo ili 
visok položaj sa srećom? 

— Visok položaj ima malo veze - reče Elinor — ali bogatstvo i te koliko. 

— Sram te bilo, Elinor! - reče Marianne. - Novac može pružiti sreću samo tamo 

gdje nema ničega drugog. Iznad onoga što je dovoljno za život, novac ne može pružiti 
pravo zadovoljstvo, ukoliko je to ovisno o samom pojedincu. 

— Možda bismo — reče Elinor, smiješeći se - mogle doći do istog zaključka. Ono 
što ti zoveš dovoljnim za život, a ja bogatstvom, to dvoje je, rekla bih, vrlo slično. A 
složit ćemo se u tome da u današnjem svijetu nema udobnosti bez bogatstva. Samo 
što su tvoje ideje plemenitije od mojih. Dakle, da čujemo, što ti zoveš dovoljnim za 
život? 

— Otprilike tisuću osamsto ili dvije tisuće na godinu. Ništa više. 

Elinor se nasmija. — Dvije tisuće na godinu! Jedna je tisuća za mene bogatstvo! 
Slutila sam kako će završiti ta rasprava. 

— Pa ipak, dvije tisuće na godinu vrlo je skroman dohodak - reče Marianne. — S 
manjim se dohotkom ne može uzdržavati obitelj. Uvjerena sam da nisam pretjerala u 
svojim zahtjevima. Valjano kućanstvo, sa slugama, kočijom, ili možda i dvjema, i 
lovačkim psima, ne može se uzdržavati s manjim prihodima. 

Elinor se ponovno nasmiješila kad je čula svoju sestru kako s toliko točnosti 
opisuje njihove buduće troškove u Combe Magni. 

— Lovački psi! - ponovi Edward. — Ali zašto morate imati lovačke pse? Nije 
svatko lovac. 

Marianne se, dok je odgovarala, zacrvenjela. 

— Ali većina ljudi jest. 

— Ne bi bilo loše — reče Margaret, načinjući novu misao - kad bi nam netko dao 
svakoj jedan veliki imutak! 

— O, kad bi barem! - uskliknu Marianne, a oči joj zablistaše od uzbuđenja, dok 
su joj se obrazi zažarili od užitka pri pomislili na tu dočaranu sreću. 

— Sve se mi, mislim, slažemo u toj želji - reče Elinor — iako na to ne možemo 
utjecati. 

— O, Bože! - viknu Margaret — kako bih ja bila sretna! Pitam se što bih učinila s 
tim bogatstvom! 

Marianne kao da nije bila u nedoumici što se toga tiče. 

— Ne bih uistinu znala kako da sama potrošim veliko bogatstvo — reče gospođa 
Dashwood - kad bi mi sva djeca i bez moje pomoći bila bogata. 

— Moraš početi preuređivati ovu kuću — primijeti Elinor - pa će uskoro nestati 
tvojih briga. 

— Kave bi raskošne narudžbe u tom slučaju odlazile iz ove obitelj u London! - 
reče Edward. - Bio bi to sretan dan za knjižare, trgovce muzikalijama i 
reprodukcijama! Vi biste, gospođice Dashwood, naručili da vam šalju svaku vrijednu 
novu reprodukciju - a što se tiče Marianne, poznavajući uzvišenost njezinih osjećaja, 
u Londonu ne bi bilo dosta muzikalija da joj udovolje. A knjige! Thompson, Cowper, 
Scott — ona bi ih kupovala i kupovala. Kupila bi svaki primjerak, vjerujem, kako ne bi 
pali u nevrijedne ruke. I nabavila bi sve knjige koje govore kako se treba diviti starom 
savijenom drvetu. Zar ne, Marianne? Oprostite mi ako sam jako drzak, ali htio sam 
vam pokazati da nisam zaboravio naše stare prepirke. 

— Drago mi je kad me tko podsjeća na prošlost, Edwarde - bez obzira na to je li 

tužna ili vesela, volim je se sjećati — i nikada me nećete uvrijediti govoreći o prošlim 
vremenima. Sasvim ste ispravno zamislili kako bi se potrošio moj novac - barem 
jedan dio — moja bi se gotovina zacijelo upotrijebila za popunjavanje moje zbirke 
nota i knjiga. 

— A glavnina imutka utrošila bi se na godišnje rente za pisce ili njihove 
nasljednike. 

— Ne, Edwarde, znala bih je korisnije upotrijebiti. 

— Možda biste je onda upotrijebili kao nagradu osobi koja bi napisala najbolju 
obranu vašeg omiljenog načela da nitko ne može biti zaljubljen više nego jednom u 
životu - jer, vjerujem da je vaše mišljenje u tom pogledu ostalo nepromijenjeno. 

— Bez sumnje. U mojoj dobi mišljenja su prilično stabilna. Nije vjerojatno da bih 
sada vidjela ili čula nešto što bi ih promijenilo. 

— Marianne je, kao što vidite, jednako postojana kao uvijek - reče Elinor — uopće 
se nije promijenila. 

— Samo je postala nešto ozbiljnija nego što je bila. 

— Ne, Edwarde - reče Marianne - nije potrebno da mi prigovarate. Ni vi niste 
jako veseli. 

— Po čemu to zaključujete? — odvrati on s uzdahom. — Međutim, veselost nije 
nikada bila sastavni dio moga značaja. 

— Ne smatram da je dio Mariannina značaja — reče Elinor. — Jedva da bih je 
nazvala živahnom djevojkom — vrlo je iskrena, vrlo revna u svemu što radi — katkad 
puno priča, a uvijek s uzbuđenjem — ali nije često uistinu vesela. 

— Mislim da ste u pravu - odvrati on — a ipak, uvijek sam je smatrao živahnom 
djevojkom. 

— Često sam sebe uhvatila da zapadam u takve pogreške — reče Elinor — da 
nipošto ne shvaćam karakter u ovom ili onom pogledu. Zamišljala sam da su ljudi 
mnogo veseliji ili ozbiljniji, ili dovitljiviji ili gluplji nego što doista jesu, a teško bih 
mogla reći zašto i odakle dolazi do te obmane; katkad se čovjek povodi za onim što 
oni sami o sebi kažu, a vrlo često za onim što drugi ljudi kažu o njima, a da sam sebi 
ne dd vremena da promisli i prosudi. 

— Ali ja sam, Elinor, mislila da je ispravno povoditi se za mišljenjem drugih ljudi 
— reče Marianne. - Mislila sam da nam je moć prosudbe dana samo zato da bude 
podložna prosudbi naših susjeda. To je oduvijek bila tvoja doktrina, u to sam 
uvjerena. 

— Ne, Marianne, nikada. Moja doktrina nije nikada imala za cilj podjarmiti 
razum. Jedino na što sam ikada pokušala utjecati jest ponašanje. Ne smiješ brkati ono 
što sam htjela reći. Kriva sam, priznajem, što sam često željela da općenito s više 
pažnje susrećeš naše znance, ali, kada sam ti ja savjetovala da prihvatiš njihove 
osjećaje ili da se složiš s njihovom prosudbom u ozbiljnim stvarima? 

— Nije vam pošlo za rukom da sestru dovedete na svoju razinu opće udvornosti — 
reče Edward Elinor. - Uspijevate li ikada u tome? 

— Sasvim suprotno - odvrati Elinor, gledajući izražajno Mariannu. 

— Ja se u teoriji potpuno slažem s vama, ali se bojim da mi je praksa više na 
strani vaše sestre. Nikoga ne želim uvrijediti, ali sam tako ludo bojažljiv da se često 
čini da sam nepažljiv, a zapravo me sputava samo moja prirođena nespretnost. Često 
sam mislio da sam predodređen kretati se u nižem društvu jer se tako nelagodno 
osjećam među nepoznatim otmjenim ljudima! 

— Marianne od toga ne pati - reče Elinor. 

— Ona i predobro zna svoju vrijednost a da bi trpjela od neumjesnog stida — 
odvrati Edward. — Bojažljivost je svakako samo posljedica osjećaja manje vrijednosti. 
Kad bih mogao uvjeriti sam sebe da mi je ponašanje savršeno neusiljeno i skladno, ne 
bih bio bojažljiv. 

— Ali biste ipak bili povučeni - reče Marianne -— a to je još gore. 

Edward se zagleda u nju. - Povučen! Zar sam ja, Marianne, povučen? 

— Da, jako. 

— Ne razumijem vas — odvrati on zacrvenjevši se. - Povučen! - Kako, na koji 
način? Što bih trebao reći? Što time mislite? 

Elinor je očito bila iznenađena njegovim uzbuđenjem, ali, pokušavajući šalom 
prijeći preko toga predmeta, reče mu: — Zar ne poznajete dovoljno moju sestru da 
biste razumjeli što ona želi reći? Zar ne znate da ona smatra svakoga povučenim ako 
ne govori tako brzo i ako se s toliko zanosa kao ona ne divi onome čemu se ona divi? 

Edward ne odgovori. Vratila mu se njegova ozbiljnost i zamišljenost u najjačem 
obliku - i on je neko vrijeme sjedio šuteći i utučeno. 

ELINOR je s velikim nemirom opazila potištenost svoga prijatelja. Njegov joj je posjet 
pružao tek djelomično zadovoljstvo dok god se činilo da on sam tako nepotpuno 
uživa u njemu. Bilo je očito da je nesretan, a voljela bi kad bi bilo isto tako očito da je 
on časti istom onom naklonošću za koju je nekoć nesumnjivo osjećala da je 
pobuđuje. Međutim, od toga časa njegova se naklonost činila vrlo neizvjesnom, a 
povučenost u njegovu ponašanju prema njoj opovrgavala je u jednom času ono što joj 
je njegov živahniji pogled govorio čas prije. 

Sljedećeg jutra, prije nego što su sišli, pridružio se njoj i Marianni u sobi za 
doručak. A Marianne, želeći pripomoći njihovoj sreći koliko god je moguće, uskoro ih 
ostavi same. Ali, prije nego što je bila na pola stuba, čula je kako se otvaraju vrata 
salona i, okrenuvši se, s iznenađenjem vidje Edwarda kako izlazi sam. 

— Idem u selo vidjeti svoje konje — reče on - jer još nije gotov doručak. Vratit ću 
se odmah. 

Edward im se vratio ponovno očaran okolinom. Na svojoj šetnji do sela vidio je 
mnoge dijelove doline u svoj svojoj ljepoti, a iz samog sela, koje je bilo na mnogo 
višem položaju nego njihova kuća, pružao se širok pogled na cijeli kraj, i to mu se 
osobito svidjelo. To je bila tema koja je zacijelo privukla Marianninu pažnju, pa je i 
ona počela iznositi svoje divljenje za te vidike i iscrpnije ga ispitivati o stvarima koje 
su ga se osobito dojmile, a tada je Edward prekinu riječima. - Ne smijete, Marianno, 
previše ispitivati - upamtite da ja ništa ne znam o slikovitosti pa ću vas uvrijediti 
svojim neznanjem i nedostatkom ukusa ako prijeđemo na pojedinosti. Nazvat ću 
brežuljke strmima, umjesto, kako bi trebalo reći, vrletnima, ravnice čudnima i 
divljima, umjesto nepravilnima i krševitima kako bi moralo biti, a za udaljene ću 
predmete reći da se ne vide, a trebalo bi kazati da se nejasno razabiru kroz blagu 
koprenu magličastog zraka. Morate se zadovoljiti divljenjem kakvo ja po svojoj 
savjesti mogu iskazati. Ja to nazivam vrlo lijepim krajem — brežuljci su strmi, šume 
su, čini se, pune dobrog drva, a dolina izgleda ugodna i lijepo leži — s bogatim 
livadama i s nekoliko urednih seljačkih kuća razbacanih tu i tamo. To točno odgovara 
mome pojmu o lijepom kraju jer ujedinjuje ljepotu i korisnost - a mislim da je i 
slikovit zato što mu se vi divite. Lako mogu povjerovati da je pun stijena i obronaka, 
sivkaste mahovine i šipražja, ali ja to nisam opazio. Nemam nikakva smisla za 
slikovitost. 

— Bojim se da je to istina — reče Marianne - ali zašto se time hvalite? 

— Naslućujem — reče Elinor — da Edward, da bi izbjegao jednu vrstu 
neprirodnosti, zapada u drugu. Budući da vjeruje da se mnogi ljudi pretvaraju da se 
više dive ljepotama prirode nego što to doista osjećaju, pa mu je takvo pretvaranje 
odvratno, on se pretvara, gledajući ih, ravnodušnijim i manje upućenim nego što 
doista jest. On je sitničav i želi imati svoju vlastitu izvještačenost. 

— Potpuno se slažem — reče Marianne - da je divljenje prirodi postalo puko 
naklapanje. Svatko se pretvara da je osjeća i pokušava je opisati s ukusom i kićenošću 
onoga koji je prvi utvrdio što je to slikovita ljepota. Prezirem sve vrste naklapanja i 
katkad sam zadržala svoje osjećaje za sebe jer nisam našla riječi da ih opišem, osim 
izlizanim i otrcanim frazama koje su već sasvim izgubile svoj smisao. 

— Uvjeren sam - reče Edward — da vi zaista osjećate sav onaj užitak u lijepom 
krajoliku za koji tvrdite da ga osjećate. Ali, zauzvrat, vaša mi sestra mora dopustiti da 
ne osjećam ništa više nego što tvrdim da osjećam. Sviđa mi se lijep vidik, ali ne prema 
načelima slikovitosti. Ne sviđa mi se zgrčeno, svinuto, uvelo drveće. Mnogo mu se 
više divim kad je visoko, ravno i u cvatu. Ne sviđaju mi se propale, dotrajale seoske 
kućice. Ne volim koprivu ni čičak ni vrijesov cvijet. Više uživam u udobnoj seljačkoj 
kući nego u kuli - a skupina čistih, sretnih seljaka milija mi je nego najslikovitiji 
razbojnici na svijetu. 

Marianne je zabezeknuto gledala Edwarda, a sućutno svoju sestru. Elinor se 
samo smijala. 

Više o tome nisu razgovarali, a Marianne je ostala zamišljena i šutljiva dok joj 
iznenada novi predmet nije zaokupio pažnju. Sjedila je pokraj Edwarda dok je uzimao 
čaj od gospođe Dashwood, ispružio je ruku tako blizu nje da se vrlo uočljivo vidio na 
jednom od njegovih prstiju prsten s umetnutim uvojkom kose. 

— Nisam nikada vidjela da nosite prsten, Edwarde - viknu ona. - Je li to Fannyna 
kosa? Sjećam se da vam ju je obećala dati. Ali meni se čini da je njezina kosa bila 
tamnija. 

Marianne je neobzirno rekla ono što je osjećala, ali kad je vidjela koliku je bol 
prouzročila Edwardu, bila je zbog svoje nepromišljenosti u većoj neprilici nego on 
sam. Njega je oblilo tamno rumenilo i, pogledavši načas Elinor, odgovorio je: - Da, to 
je kosa moje sestre. Poznato vam je da boja kose dobije drukčiji ton kad se umetne u 
prsten. 

Elinor se susrela s njegovim pogledom i vidjelo se da sve zna. Ona je smjesta, 
jednako kao i Marianne, shvatila da je to njezina kosa. Jedina je razlika u njihovu 
zaključku bila u tome što ju je Marianne smatrala darom njezine sestre, a Elinor je 
bila svjesna da ju je dobio nekakvom krađom ili lukavštinom bez njezina znanja. Nije, 
međutim, bila raspoložena da to smatra uvredom i, hineći da nije opazila što se 
dogodilo, prešla je smjesta na drugi razgovor, a u sebi je odlučila da će odsad vrebati 
na svaku priliku da vidi kosu i nesumnjivo se uvjeri je li to točno boja njezine kose. 

Edwardova je zbunjenost potrajala neko vrijeme i završila u još jačoj odsutnosti 
duha. Cijelo je prijepodne bio neobično ozbiljan. Marianne se strogo prekoravala 
zbog onoga što je rekla, ali bi sama sebi možda mnogo brže oprostila da je znala kako 

gotovo i nije time povrijedila svoju sestru. 

Nešto prije podneva posjetili su ih sir John i gospođa Jennings, koja je, kad je 
čula da je u njihovu kuću došao neki gospodin, došla izvidjeti tko je gost. Uz pomoć 
njegove punice, sir Johnu nije trebalo dugo da sazna da Edwardovo prezime počinje 
sa F, a u tome je bio budući povod za bockanje Elinor. Nisu je odmah počeli 
zadirkivati samo zbog toga što su se tek sada upoznali s Edwardom. Međutim, ionako 
je iz nekih vrlo znakovitih pogleda razabrala dokle seže njihova pronicavost 
utemeljena na Margaretinim obavijestima. 

Sir John nije nikada došao Dashwoodovima a da ih nije pozvao na večeru 
sljedećeg dana ili na čaj još iste večeri. Ovaj put, da bi se što bolje pobrinuo za 
njihova gosta, za čiju se zabavu osjećao obvezanim, zamolio ih je da dođu i na jedno i 
na drugo. 

— Morate večeras popiti s nama čaj - rekao je - jer ćemo biti potpuno sami - a 
sutra morate svakako večerati kod nas jer će biti veliko društvo. 

Gospođa Jennings još je naglasila nužnost toga posjeta. - A tko zna, možda ćete i 
plesati - reče ona. - A to će vas zacijelo privući, gospođice Marianne. 

— Ples! - viknu Marianne. — Nemoguće! Tko će plesati? 

— Tko! Pa vi, i Careyjeve, i Whitakerovi, naravno. Što! Zar ste mislili da nitko ne 
može plesati jer je otišla stanovita osoba kojoj nećemo spominjati ime! 

— Od srca bih želio — viknu sir John — da je Willoughby opet s nama. 

To i Mariannino rumenilo probudilo je u Edwardu sumnju. — A tko je 
Willoughby? — upita on tihim glasom Elinor, pokraj koje je sjedio. 

Ona mu kratko odgovori, ali Mariannino je lice više govorilo. Edward je vidio 
dovoljno da shvati ne samo što drugi žele reći, nego i onaj izraz na Marianninu licu 
koji mu je prije bio zagonetan. Kad su njihovi gosti otišli, došao je ravno do nje i 
šapćući rekao: - Ja sam naslućivao. Hoćete li da vam kažem što? 

— Što time mislite? 

— Da vam kažem? 

— Svakako. 

— E, pa, naslućujem da je gospodin Willoughby lovac. 

Marianne je bila iznenađena i zbunjena, ali nije mogla ne nasmiješiti se smirenoj 
nestašnosti njegova držanja. Nakon kratke šutnje reče: 

— O, Edwarde! Kako možete? Ali, nadam se da će doći vrijeme... uvjerena sam da 
će vam se svidjeti. 

— U to ne sumnjam — odvrati on, prilično začuđen njezinom usrdnošću i žarom. 
Jer, da nije smatrao da je to šala za njezine znance, utemeljena samo na nečemu ili 
ničemu između gospodina Wiloughbyja i nje, on se ne bi bio odlučio to spomenuti. 

Deretnaosto poglartje 


EDWARD je ostao u njihovoj kući tjedan dana. Gospođa Dashwood usrdno ga je 
nagovarala da ostane dulje, ali on je, kao da mu je cilj trapiti sama sebe, očito odlučio 
otići kad mu među prijateljima bude najljepše. Raspoloženje mu se u posljednja dva- 
tri dana, iako još uvijek neuravnoteženo, znatno popravilo — sve je više volio kuću i 
okolicu — nikada nije govorio o svom odlasku bez uzdaha — izjavljivao je da ima 
dovoljno slobodnog vremena - čak nije točno znao kamo će poći kad ode od njih - pa 
ipak, otići je morao. Nikada nijedan tjedan nije tako brzo protekao — gotovo nije 
mogao vjerovati da je prošao. Ponovio je to nekoliko puta, a rekao je i štošta drugo 
što je pokazivalo da su njegovi osjećaji iskreni a ono što čini neiskreno. Nije se 
osjećao ugodno u Norlandu, mrzio je život u Londonu, a ipak, mora ići ili u Norland 
ili u London. Cijenio je iznad svega njihovu dobrotu i najsretniji je bio u njihovu 
društvu. Pa ipak, potkraj tjedna mora ih ostaviti, usprkos njihovim i svojim željama i 
premda ima vremena. 

Elinor je okrivljavala njegovu majku za sve što je bilo neobično u njegovu 
ponašanju, a za nju je bila sreća što je tako nepotpuno poznavala značaj njegove 
majke pa je to bila isprika za sve što je bilo čudno u mladićevu ponašanju. Međutim, 
kako je bila razočarana i uznemirena, a katkad i nezadovoljna njegovim kolebljivim 
ponašanjem prema njoj, bila je uglavnom vrlo sklona na njegove postupke gledati sa 
svim svesrdnim isprikama i velikodušnim ublažavanjima, što je njezina majka mnogo 
teže iznudila iz nje kad je trebalo dati podršku Willoughbyju. Edwardov se 
nedostatak živahnosti, otvorenosti i dosljednosti najčešće pripisivao njegovoj 
ovisnosti o gospođi Ferrars i slabu poznavanju naravi i planova. Povod kratkoće 
njegova posjeta i postojanosti njegove odluke da ode bio je u toj istoj prisilnoj 
sklonosti, istoj neizbježnoj potrebi da se prilagođuje svojoj majci. Stari ustaljeni 
sukob između dužnosti i želje roditelja i djeteta, bio je uzrok svemu. Ona bi voljela 
znati kad će te teškoće prestati, taj otpor popustiti — kad će se gospođa Ferrars 
obratiti, a njezin sin dobiti slobodu da bude sretan. Međutim, od tih ispraznih želja 
morala se radi utjehe uteći svojoj obnovljenoj vjeri u Edwardovu ljubav, sjećanju na 
svaki znak pažnje u pogledu ili riječima koje joj je uputio dok je bio u Bartonu, a više 
od svega onom laskavom dokazu njegove ljubavi što ga neprestano nosi na svom 
prstu. 

— Mislim da biste vi, Edwarde - reče gospođa Dashwood dok su posljednjeg jutra 
sjedili za doručkom —- bili sretniji kad biste imali bilo kakvo zanimanje koje bi vam 

možda ne bi odgovaralo vašim prijateljima - ne biste im mogli poklanjati toliko svoga 
vremena. Ali - (pritom se nasmiješila) - vi biste imali stvarnu korist barem u jednom 
pogledu - znali biste kamo poći kad odete od njih. 

— Uvjeravam vas — odvrati on —- da već dugo razmišljam o tome. Velika je 
nesreća za me bila, i jest, a vjerojatno će uvijek i biti, da nisam imao nikakvu obvezu 
koja bi me zaokupila, nikakvo zanimanje koje bi me zaposlilo i pružilo mi kakvu- 
takvu neovisnost. Ali, na nesreću, moja izbirljivost, i izbirljivost mojih prijatelja, 
učinila je od mene ono što jesam: dokono, bespomoćno stvorenje. Nikada se nismo 
mogli složiti u izboru zvanja za mene. Uvijek sam volio svećenički stalež, pa još i sada 
volim. Ali to nije bilo dovoljno otmjeno za moju obitelj. Oni su predlagali vojničku 
službu. To je opet bilo suviše otmjeno za mene. Dopuštali su da je pravo dovoljno 
gospodsko, jer mnogi mladi ljudi koji imaju odvjetničke kancelarije u Templeu vrlo 
su rado viđeni u najvišim krugovima i voze se po gradu u vrlo elegantnim 
jednoprežnim kolima na dva kotača. Ali ja nisam osjećao sklonost za pravo, čak ni za 
ono mutno proučavanje prava koje je moja obitelj odobravala. Štose mornarice tiče, 
ona je, istina, pomodna, ali ja sam bio prestar kad se prvi put počelo govoriti o tome 
da uđem u mornaricu - i, na koncu, kako nije bilo potrebe da uopće imam neko 
zanimanje, jer mogu biti jednako elegantan i otmjen bez crvenog kaputa na sebi kao i 
s njim, zaključeno je da je besposlica uglavnom najprobitačnija i najčasnija, a mladić 
od osamnaest godina obično nije tako svesrdno željan da bude zaposlen da bi se 
odupro salijetanjima prijatelja koji su me nagovarali da ne radim. Stoga su me upisali 
u Oxford i odonda sam temeljito besposlen. 

— Sve u svemu, pretpostavljam — reče gospođa Daswhood - budući da dokolica 
nije uvećala vašu sreću, da će se vaši sinovi izobraziti za toliko zvanja, poslova, 
zanimanja i obrta kao Columellini“. 

— Izobrazit će se — reče on ozbiljnim glasom - da budu koliko god je moguće 
drukčiji nego što sam ja. U osjećanju, u djelima, u položaju, u svemu. 

— No, no, Edwarde, sve je to izljev trenutačnog neraspoloženja. Vi ste snuždeni 
pa mislite da svatko tko je drukčiji od vas mora biti sretan. Ali zapamtite da će bol 
zbog rastanka s prijateljima povremeno osjetiti svatko, bez obzira na to kakvo mu je 
obrazovanje ili položaj. Upoznajte svoju sreću. Samo vam treba strpljenja - ili, dajte 
tome privlačnije ime, nazovite to nadom. Vaša će majka s vremenom osigurati onu 
neovisnost za kojom toliko čeznete. Njezina je dužnost, a postat će, mora uskoro 
postati i njezino zadovoljstvo, da spriječi da vam cijela mladost prođe u 
nezadovoljstvu. Što se sve može dogoditi u nekoliko mjeseci?! 

— Mislim — odvrati Edward - da mi ne može pomoći ni mnogo mjeseci. 

Premda potišteno duševno stanje nije prešlo na gospođu Dashwood, zadalo je 


* Columella, ojađeni samotnik, roman Richarda Gravesa (1715. — 1804.), objavljen 1776. Evo kako Samotnik određuje 
sudbinu svojim sinovima. Na primjer: “Za trećega je odredio da bude vrlo slavan čovjek, koji će u sebi ujediniti zvanje 
ljekarnika, kirurga, akušera, ortopeda, zubara, trgovca hmeljem i rakijom." Columella se zanosio nadom da će s tolikim 
zvanjima njegovi sinovi biti osigurani protiv dosade i odvratnosti prema životu što ju je on iskusio, a koju je na se 
navukao nemarnim i neradničkm životom. 

svima njima novu bol pri rastanku, do kojega je uskoro došlo, i neugodno se dojmilo 
osobito Elinorinih osjećaja, pa je trebalo dosta muke i vremena da se taj dojam 
potisne. Ali, kako je ona odlučila potisnuti ga i ne dopustiti da se opazi kako ona trpi 
zbog njegova odlaska više nego što trpi cijela njezina obitelj, ona nije prihvatila 
postupak što ga je tako razborito u sličnoj prilici upotrijebila Marianne, da poveća i 
učvrsti svoju tugu tražeći tišinu, samoću i nerad. Njihova su sredstva bila isto tako 
različita kao i njihovi ciljevi, a jednako su odgovarala i jednoj i drugoj. 

Čim je izišao iz kuće, Elinor je sjela za svoj stol za crtanje. Cijeli je dan bila jako 
zaposlena, a nije ni tražila ni izbjegavala spomen njegova imena. Činilo se da se 
jednako kao uvijek zanima za opće probleme obitelji i, ako tim postupkom nije 
umanjila svoju žalost, barem je spriječila da se ona nepotrebno poveća, a majci i 
sestrama uštedjela je mnogo briga u vezi s njom. 

Takvo ponašanje, sasvim suprotno od njezinoga, nije se Marianni činilo ništa 
pohvalnijim nego što joj se njezino činilo pogrešnim. Vrlo je lako riješila pitanje 
obuzdavanja same sebe; ono je kod velike ljubavi nemoguće, a kod mlake ljubavi nije 
nikakva vrlina. Da je ljubav njezine sestre bila mlaka, nije se usudila poreći, premda 
je nevoljko to priznavala. A o veličini svoje ljubavi pružila je vrlo izrazit dokaz time 
što je uvijek voljela i poštovala sestru, usprkos tome mučnom uvjerenju. 

Umjesto da se isključi iz svoje obitelji, da odlazi od kuće s namjerom da bude 
sama, i da ih izbjegava, ili da cijelu noć leži budna prepuštajući se mislima, Elinor je 
ustanovila da joj svaki dan pruža dovoljno slobodnog vremena da misli na Edwarda i 
na Edwardovo ponašanje u svim mogućim raznolikostima što ih je moglo proizvesti 
njezino različito duševno stanje u razno vrijeme - s nježnošću, samilošću, 
odobravanjem, prijekorom i sumnjom. Bilo je u izobilju trenutaka kad razgovor među 
njima, ako ne zbog odsutnosti njezine majke i sestara, a ono barem zbog vrste posla 
kojim su bile zauzete, nije bio moguć, i tako je ona imala osjećaj da je potpuno sama. 
Duh joj je u svakom pogledu bio slobodan. Misli joj se nisu mogle vezati ni za što 
drugo; a prošlost i budućnost u vezi s tako zanimljivim predmetom morale su biti 
pred njom, morale su privlačiti njezinu pažnju i zaokupljati njezino sjećanje, njezino 
razmišljanje i njezinu maštu. 

Jednoga jutra, ubrzo nakon Edwardova odlaska, dok je sjedila za svojim stolom 
za crtanje, iz takva sanjarenja probudio ju je dolazak gostiju. Slučajno je bila potpuno 
sama. 

Zatvaranje malih vrata na ulazu u zeleni vrt pred kućom privuklo joj je pogled 
prema prozoru i ona ugleda veliko društvo kako ide prema kućnim vratima. Među 
njima bili su sir John i lady Middleton i gospođa Jennings, ali bilo ih je još dvoje, 
jedan gospodin i gospođa, koji su joj bili sasvim nepoznati. Sjedila je blizu prozora i 
čim ju je sir John opazio, prepustio je društvu obred kucanja na vrata pa ju je, 
prešavši preko tratine, zamolio da otvori prozor da bi tako mogla razgovarati s njim, 
premda je razmak između vrata i prozora bio tako malen da je bilo gotovo nemoguće 
govoriti kod prozora a da se razgovor ne čuje kod vrata. 

— E - reče on - doveli smo vam nepoznate ljude. Kako vam se sviđaju? 

_ Pst! Čut će vas. 

— Neka čuju. To su Palmerovi. Charlotte je vrlo dražesna, uvjeravam vas. Možete 
je vidjeti ako pogledate onamo. 

Kako je Elinor bila uvjerena da će je vidjeti za dvije-tri minute, da ne ispadne 
radoznala, nije ga poslušala. 

— Gdje je Marianne? Je li pobjegla zato što smo mi došli? Vidim da joj je glasovir 
otvoren. 

— Mislim da je u šetnji. 

Sad im se priključila gospođa Jennings koja nije mogla dočekati da se otvore 
vrata pa da ispriča svoju pripovijest. Krenula je vičući prema prozoru: Dobar dan, 
draga. Kako je gospođa Dashwood? A gdje su vam sestre? Što! Potpuno sama! 
Razveselit će vas društvance koje je došlo malo posjediti s vama. Dovela sam svog 
drugog zeta i kći da vas posjete. Pomislite, došli su sasvim iznenada! Učinilo mi se da 
bi to mogli biti oni. U prvi mah sam pomislila da se vratio pukovnik Brandon i da bi 
to mogao biti on. I tako sam rekla sir Johnu da mi se čini da čujem kočiju. Možda se 
vratio pukovnik Brandon. 

Elinor se morala usred njezine pripovijesti okrenuti od nje da primi ostale 
članove društva. Lady Middleton je predstavila nepoznate goste. Gospođa Dashwood 
i Margaret siđoše u isto vrijeme, i oni posjedaše dok je gospođa Jennings, prolazeći 
kroz hodnik u salonu u pratnji sir Johna, nastavljala svoju priču. 

Gospođa Palmer bila je nekoliko godina mlađa od lady Middleton i potpuna 
suprotnost njoj. Bila je niska i punašna, imala je vrlo dražesno lice, na kojem se 
odražavala krajnja dobroćudnost. Ponašanje joj nije bilo ni izdaleka tako otmjeno kao 
u njezine sestre, ali je bilo mnogo simpatičnije. Ušla je u sobu sa smiješkom, smiješila 
se sve vrijeme posjeta, a tu i tamo se i glasno smijala, i sa smiješkom je i otišla. Muž 
joj je bio ozbiljan mlad čovjek od dvadeset i pet ili šest godina. Elegantnijeg i 
pametnijeg izgleda od svoje žene, ali s manje želje da ugađa ili da njemu ugađaju. 
Ušao je u sobu samodopadno, neznatno se naklonio damama ne rekavši ni jednu 
riječ, a onda je, pogledavši njih i njihov stan, uzeo sa stola novine i nije ih prestao 
čitati dok god je bio tamo. 

— Gle! Kakve li prekrasne sobe! Nisam nikada vidjela nešto tako čarobno! Pomisli 
samo, mama, kakve li promjene nabolje otkad sam posljednji put bila ovdje! Uvijek 
sam to smatrala vrlo dražesnom kućom, gospođo (obraćajući se gospođi Dashwood), 
ali vi ste je napravili čarobnom! Pogledaj samo, sestro, kako je sve prekrasno! Kako 
bih voljela imati takvu kuću za sebe! Zar ne bi i ti, Palmer? - Gospodin Palmer nije 
odgovorio, pa čak nije ni podigao oči s novina. 

— Gospodin Palmer me ne čuje - reče ona smijući se — to mu se često događa. To 
je tako smiješno! 

To je za gospođu Dashwood bilo nešto potpuno novo. Nikada nije bila navikla 
nalaziti išta zabavno u nečijoj nepažnji, pa nije mogla ne pogledati ih oboje s 
iznenađenjem. 

Gospođa je Jennings u međuvremenu govorila što je glasnije mogla i nastavila sa 

svojim izvještajem o tome kako su sinoć bili iznenađeni kad su ugledali svoje rođake, 
i nije prestajala dok god sve nije bilo kazano. Gospođa se Palmer, sjećajući se njihova 
iznenađenja, od srca smijala, i svi su se složili, i to dva ili tri puta, da je to bilo vrlo 
ugodno iznenađenje. 

— Možete zamisliti kako smo svi bili radosni što ih vidimo — dodala je gospođa 
Jennings, nagnuvši se naprijed prema Elinor i govoreći tihim glasom kao da ne želi da 
je itko drugi čuje premda su sjedili podalje jedni od drugih - ali, ipak, bilo bi mi 
mnogo milije da nisu putovali tako brzo i prevalili toliki komad puta jer su oni zbog 
nekog posla došli čak iz Londona, a znate, (pritom je značajno kimnula glavom i 
pokazala na svoju kćer) to nije bilo dobro za nju u njezinu stanju. Htjela sam da 
danas prije podne ostane kod kuće da se odmori, ali ona je htjela ići snama. Toliko je 
čeznula da vas sve upozna! 

Gospođa se Palmer nasmijala i rekla da joj ništa neće biti. 

— U veljači očekuje dijete — nastavila je gospođa Jennings. 

Lady Middleton nije više mogla podnijeti takav razgovor i stoga je, iako nerado, 
upitala gospodina Palmera ima li što novo u novinama. 

— Ne, baš ništa - odvrati on i nastavi čitanje. 

— Evo, dolazi Marianne — viknu sir John. - Sada ćeš, Palmer, vidjeti jednu 
čudesno dražesnu djevojku. 

Smjesta je otišao u hodnik, otvorio ulazna vrata i sam je uveo unutra. Čim se 
pojavila, gospođa ju je Jennings upitala nije li bila u Allenhamu, a gospođa se Palmer 
na to pitanje tako glasno nasmijala kao da je htjela pokazati da zna o čemu se radi. 
Kad je ušla u sobu, gospodin je Palmer podigao svoju glavu, zagledao se u nju 
nekoliko minuta, a onda se vratio svojim novinama. Sada je gospođa Palmer zapazila 
crteže koji su visjeli po zidovima sobe. Ustala je da ih pogleda. 

— O, Bože, kako su krasni! O, kako divni! Daj, mama, pogledaj kako je to slatko! 
Moram reći da su upravo čarobni. Neprestano bih ih mogla gledati. - A onda, pošto je 
opet sjela, uskoro zaboravi da oni uopće postoje u sobi. 

Kad se lady Middleton digla da krene, ustao je i gospodin Palmer, odložio 
novine, protegnuo se i pogledao ih sve uokolo. 

— Ljubavi, jesi li zaspao? - upita njegova žena smijući se. 

On joj ne odgovori. Samo je, pošto je ponovno promotrio sobu, spomenuo da je 
vrlo niska i da je strop neravan. Tada se naklonio i otišao zajedno s ostalima. 

Sir John je silno navaljivao na sve da sljedeći dan provedu kod njih. Gospođa 
Dashwood, koja nije željela kod njih večerati češće nego što oni večeraju kod nje, 
energično je odbila poziv što se nje tiče, a njezine kćeri neka čine kako hoće. 
Međutim, one nisu bile radoznale da vide kako gospodin i gospođa Palmer večeraju, 
niti su od njih očekivale bilo kakvo drugo zadovoljstvo. Stoga su se i one pokušale 
ispričati. Vrijeme je bilo nesigurno, a nije bilo izgleda da će se popraviti. Ali sir John 
nije o tome htio ni čuti — poslat će po njih kočiju i one moraju doći. I lady Middleton, 
iako nije nagovarala njihovu majku, nagovarala je njih. Gospođa Jennings i gospođa 
Palmer pridružile su se njihovim molbama; činilo se da su svi jako željeli da ne 
večeraju u obiteljskom krugu, i mlade su dame morale popustiti. 

— Zaštmas oni zovu? - upita Marianne čim su otišli. - Kažu da je najamnina za 
našu kuću niska, ali je mi imamo uz vrlo teške uvjete ako moramo večerati u njihovoj 
kući kad god je netko kod njih ili kod nas. 

— Pozivajući nas tako često, oni ne žele biti ništa manje uljudni i ljubazni prema 
nama sada - reče Elinor - nego što su bili kad su nas pozivali prije nekoliko tjedana. 
Ne znači da su se oni promijenili ako su njihove večere postale dosadne i beživotne. 
Moramo tražiti zabavu na drugome mjestu. 

Dvađozeto poglartje 


DOK SU gospođice Dashwood sljedećeg dana ulazile u salon Middletonovih na jedna 
vrata, gospođa Palmer utrča na druga. Izgledala je jednako dobroćudna i vesela kao 
prije. Vrlo ih je srdačno uzela sve za ruku i izrazila svoje veliko zadovoljstvo što ih 
opet vidi. 

— Tako se radujem što ste došle! — reče, sjevši između Elinor i Marianne - jer je 
ružno vrijeme pa sam se bojala da možda nećete doći, a to bi bilo strašno jer mi sutra 
odlazimo. Moramo ići, znate, sljedećeg nam tjedna dolaze Westonovi. To što smo 
uopće došli bilo je tako nenadano i ja nisam ništa znala o tome sve dok kočija nije 
došla pred vrata, a onda me gospodin Palmer upitao bih li htjela poći s njim u 
Barton. On je tako čudan! Nikada mi ništa ne kaže! Tako mi je žao što ne možemo 
dulje ostati. Međutim, nadam se da ćemo se uskoro sresti u Londonu. 

Bile su prisiljene iznevjeriti takvo očekivanje. 

— Ne dolazite u London! — uzviknu gospođa Palmer smijući se. — Bit ću jako 
razočarana ako ne dođete. Mogla bih vam nabaviti najljepšu kuću na svijetu, odmah 
do nas, na Trgu Hanover. Morate svakako doći. Uvjerena sam da ću biti vrlo sretna 
da vam u svako doba budem gardedama sve dok ne legnem u krevet, ako se gospođa 
Dashwood ne bi željela pojavljivati u javnosti. 

Zahvalile su joj se, ali su bile prisiljene oduprijeti se njezinu navaljivanju. 

— O, srce moje — viknu gospođa Palmer svome mužu, koji je u tom času ulazio u 
sobu. — Moraš mi pomoći nagovoriti gospođice Dashwood da sljedeće zime dođu u 
London. 

Njezino srce nije ništa odgovorilo i, pošto se damama neznatno naklonio, počeo 
se tužiti na vrijeme. 

— Kako je sve to strašno! - reče on. — Takvo vrijeme čini sve i svakoga odvratnim. 
Kiša stvara dosadu i u kući i izvan nje. Sili čovjeka da zamrzi sve svoje znance. Koga 
vraga misli sir John kad u svojoj kući nema sobu za biljar? Kako malo ljudi zna što je 
udobno! Sir John je dosadan kao vrijeme. 

Uskoro su se skupili i ostali članovi društva. 

- Žao mi je, gospođice Marianne - reče sir John - što danas niste mogli poći na 
svoju uobičajenu šetnju u Allenham. 

Marianne se držala vrlo ozbiljno i nije ništa rekla. 

— O, nemojte biti tako tajanstveni pred nama — reče gospođa Palmer —- jer, 
uvjeravam vas, mi znamo sve, i ja se veoma divim vašem ukusu jer smatram da je on 
izvanredno pristao. Znate, mi na selu ne stanujemo jako daleko od njega. Mislim, ne 

više od deset milja. 

— Bit će točnije trideset milja - reče njezin suprug. 

— O, to je prilično svejedno. Nisam nikada bila u njegovoj kući, ali kažu da je to 
dražesno gnjezdašce. 

— U životu nisam vidio odvratnije kuće - reče gospodin Palmer. 

Marianne ne reče ni riječi premda joj se na licu vidjelo da je zanima ono o čemu 
se govori. 

— Zar je jako ružna? - upita gospođa Palmer. - Onda je to vjerojatno neka druga 
kuća koja je tako lijepa. 

Kad su posjedali u blagovaonici, sir John sa žaljenjem ustanovi da ih je ukupno 
samo osmero. 

— Draga - reče on svojoj supruzi - strašno me ljuti što nas je tako malo. Zašto 
nisi pozvala Gilbertove da danas dođu k nama? 

— Zar ti nisam rekla, sir Johne, kad si mi to prije spomenuo, da to ne može biti? 
Posljednji put oni su večerali kod nas. 

— Vi i ja, sir Johne - reče gospođa Jennings — ne bismo se držali takvih 
ceremonija. 

— Onda biste bili vrlo loše odgojeni - viknu gospodin Palmer. 

— Ljubavi, ti svakomu protusloviš - reče njegova žena uz svoj uobičajeni smijeh. 
— Znaš li da si baš neuljudan? 

— Nisam znao da ikome protuslovim time što sam tvoju majku nazvao loše 
odgojenom. 

— O, možeš me vrijeđati koliko hoćeš — reče dobroćudna stara dama - skinuo si 
mi Charlottu s vrata i ne možeš je više vratiti. I tako sam ja pobjednik. 

Charlotte se od srca nasmijala kad je čula da je se njezin suprug ne može riješiti i 
likujući reče da joj nije stalo koliko se ljuti na nju kad moraju živjeti zajedno. 
Nemoguće je da bi itko bio savršenije dobroćudan ili više odlučan da bude sretan 
nego gospođa Palmer. Promišljena ravnodušnost, drskost i nezadovoljstvo njezina 
muža nisu joj zadavali nikakvu bol, i kad bi je on psovao ili vrijeđao, ona bi se izvrsno 
zabavljala. 

— Gospodin Palmer je tako čudan! — reče ona šapćući Elinor. — Uvijek je 
neraspoložen. 

Elinor, nakon kraćeg promatranja, nije bila sklona priznati mu da je tako istinski 
i nepatvoreno svadljiv i neodgojen kakvim se želio prikazati. Možda je bio 
neraspoložen i donekle ozlojeđen zbog toga što je ustanovio, kao i mnogi drugi 
muškarci, da je zbog neke neobjašnjive sklonosti prema ljepoti postao muž vrlo glupe 
žene — ali ona je znala da je takva zabluda i previše općenita da bi trajno mučila i 
jednog razborita muškarca. Vjerovala je da će to prije biti želja za isticanjem, i da iz 
nje proistječe taj prezrivi postupak i općenito vrijeđanje svega i svačega. Želio se 
prikazati nadmoćnim drugim ljudima. Ta je pobuda i suviše obična da bismo joj se 
čudili; ali sredstva, ma kako uspješna bila u potvrđivanju njegove nadmoći u lošem 

odgoju, nisu imala puno izgleda da će uza nj privezati ikoga osim njegove žene. 

— O, draga gospođice Dashwood - reče gospođa Palmer ubrzo nakon toga - 
imam veliku molbu na vas i vašu sestru. Hoćete li doći za Božić i provesti neko 
vrijeme kod nas u Clevelandu? Dođite, molim vas, i dođite dok su kod nas 
Westonovi. Ne možete zamisliti kako ću biti sretna! To će biti baš divno! Ljubavi — 
obraćajući se svome mužu — zar ne čezneš da gospođice Dashwood dođu u 
Cleveland? 

— Svakako - odgovori on podrugljivo. - S tom sam jedinom namjerom došao u 
Devonshire. 

— Eto - reče njegova gospođa — vidite da vas gospodin Palmer očekuje. Ne 
možete, dakle, odbiti da dođete. 

One su obje oštro i odlučno otklonile njezin poziv. 

— Ali vi ćete doći i svakako morate doći. Uvjerena sam da će vam se svidjeti više 
od svega. Kod nas će biti Westonovi i bit će baš divno. Ne možete zamisliti kako je 
Cleveland dražesno mjesto. A sada smo tako veseli jer gospodin Palmer ide okolo i 
kortešira pred izbore, i toliko ljudi koje nikada prije nisam vidjela dolazi nam na 
večeru. To je baš čarobno! Ali, jadnik! To ga toliko zamara jer se mora svakomu 
svidjeti. 

Slažući se s njom da je takva obveza zacijelo jako teška, Elinor se jedva svladala. 

— Kako će to biti divno - reče Charlotte - kad on bude u parlamentu! Zar ne? 
Kako ću se ja smijati! Bit će tako smiješno vidjeti da na svim pismima upravljenim na 
njega stoji M. P.* A znate, on kaže da mi nikada neće potpisivati moja pisma“. Rekao 
je da neće. Zar ne, gospodine Palmeru? 

Gospodin se Palmer nije osvrnuo na nju. 

— Znate, on ne podnosi pisanje - nastavi ona - kaže da je pisanje grozno. 

— Ne - reče on. - Nikada nisam rekao nešto tako besmisleno. Nemoj meni 
prišivati sve svoje jezične zlouporabe. 

— Eto, vidite kako je čudan. S njim je uvijek tako! Katkad neće čitavih pola dana 
sa mnom razgovarati, a onda iziđe s nečim tako čudnim - sve ni zbog čega. 

Dok su se vraćale u salon veoma je iznenadila Elinor upitavši je ne čini li joj se 
da je gospodin Palmer sjajan čovjek. 

— Svakako - reče Elinor. — Čini se da je vrlo ugodan! 

—E-to mi je drago. Znala sam da će vam se svidjeti. On je tako ugodan, a mogu 
vam reći da se vi i vaše sestre neobično sviđate gospodinu Palmeru, i ne možete 
vjerovati kako će biti razočaran ako ne dođete u Cleveland. Ne mogu zamisliti zašto 
biste vi bili protiv toga. 

Elinor je ponovno morala odbiti njezin poziv pa ju je, promijenivši predmet 
razgovora, zaustavila u njezinim navaljivanjima. 

Pomislila je da bi gospođa Palmer vjerojatno mogla, budući da žive u istom 
okrugu, iznijeti više pojedinosti općenito o Willoughbyjevu karakteru nego što se to 
moglo zaključiti iz površnog poznanstva Middletonovih s njim. Žarko je željela od 


3 M. P. — Member of Parliament (član parlamenta) 
4 Palmer je, kao član parlamenta, imao povlasticu da ne mora frankirati pisma već samo staviti svoj potpis. 

bilo koga dobiti potvrdu o njegovim vrlinama koja bi uklonila mogućnost straha za 
Mariannu. Počela je s time da ju je upitala viđaju li u fe€velandu često gospodina 
Willoughbyja i poznaju li se s njim pobliže. 

— O, kako ne. Poznajem ga izvanredno dobro - odvrati gospođa Palmer. — 
Zapavo, nisam s njim nikada razgovarala, ali uvijek ga viđam u gradu. Slučajno 
nisam, tko zna zašto, nikada boravila u Bartonu dok je on bio u Allenhamu. Mama ga 
je ovdje jednom prije vidjela; ali ja sam bila kod ujaka u Weymouthu. Međutim, 
mislim da bismo se bili mnogo viđali u Somersetshireu da se na žalost nije tako 
dogodilo da nikada nismo istodobno bili na selu. On je, po mome mišljenju, vrlo 
malo u Combeu, ali kad bi ne znam koliko dugo boravio tamo, mislim da ga gospodin 
Palmer ne bi posjetio jer on je, znate, u opoziciji, a osim toga, to je tako daleko. Znam 
vrlo dobro zašto se raspitujete za nj. Vaša se sestra treba udati za njega. To me 
strašno veseli, jer, znate, onda će mi ona biti susjeda. 

- Časnaiječ — odvrati Elinor — vi o tome znate mnogo više nego ja ako imate 
ikakva razloga očekivati takvu ženidbu. 

— Nemojte pokušavati to osporiti jer znate da je to nešto o čemu svi govore. 
Uvjeravam vas da sam za to čula u Londonu. 

— Ma nemojte, gospođo Palmer! 

— Jesam, časna riječ. U ponedjeljak ujutro srela sam u Ulici Bond pukovnika 
Brandona, malo prije nego što smo otišli iz grada, i on mi je sam to ispričao. 

— To me jako iznenađuje. Pukovnik Brandon da vam je to rekao! Zacijelo se 
varate. Da ovakvu obavijest dade osoba koju to uopće ne može zanimati, pa čak i da 
je istina, to je nešto što ne bih očekivala da će učiniti pukovnik Brandon. 

— Ali, uza sve to, ja vas uvjeravam da je tako, a reći ću vam i kako se to dogodilo. 
Kad smo ga sreli, on nam se pridružio. Onda smo počeli razgovarati o mom šurjaku i 
sestri i, jedno s drugim, ja sam mu rekla: - Čujem, pukovniče, da je u ladanjsku kuću 
u Barton došla jedna nova obitelj, a mama mi poručuje da su vrlo dražesne djevojke i 
da će se jedna od njih udati za gospodina Willoughbyja iz Combe Magne. Je li to, 
molim vas, istina? Vi to, naravno, morate znati jer ste tek nedavno došli iz 
Devonshirea. 

— A što je rekao pukovnik? 

— O - ništa osobito, ali se činilo kao da zna da je to istina, i tako sam od toga 
časa ustanovila da je to sigurno. Moram vam reći da bih bila presretna! Kad će se to 
obaviti? 

— Nadam se da se gospodin Brandon dobro osjeća. 

— O, da, sasvim dobro. Oduševljen je vama, govorio je o vama samo najljepše. 

— Laska mi njegova pohvala. Čini mi se da je krasan čovjek, a smatram da je 
neobično ugodan. 

— Ija. On je tako šarmantan muškarac da je prava šteta što je tako ozbiljan i 
dosadan. Mama kaže da je i on bio zaljubljen u vašu sestru. Vjerujte mi, to je velik 
kompliment jer on se gotovo nikada ni u koga ne zaljubi. 

— Je li gospodin Willoughby općenito poznat u vašem dijelu Somersetshirea? — 
upita Elinor. 

— O, da, vrlo dobro! Zapravo, ne vjerujem da ga mnogi ljudi poznaju jer je 
Combe Magna tako jako udaljen, ali svi ga, uvjeravam vas, drže za vrlo ugodna 
čovjeka. Nikoga ne vole više nego gospodina Willoughbyja, ma kamo pošao, i to 
možete reći svojoj sestri. Ima, časna riječ, sreću da ga je uhvatila. Ali on je imao još 
veću sreću što je uhvatio nju, jer ona je tako lijepa i ugodna i nitko ne može biti 
dovoljno dobar za nju. Međutim, gotovo ne bih rekla da je ljepša od vas, vjerujte mi. 
Ja vas obje smatram izvanredno dražesnima, a uvjerena sam, i gospodin Palmer, iako 
ga sinoć nismo mogli navesti da to prizna. 

Obavijest gospođe u vezi s Willoughbyjem nije bila pouzdana, ali svako 
svjedočanstvo u njegovu korist, ma kako maleno, bilo joj je drago. 

— Tako mi je drago da smo se konačno upoznale - nastavila je gospođa Palmer. — 
Nadam se da ćemo sada uvijek ostati velike prijateljice. Ne možete zamisliti koliko 
sam čeznula da vas upoznam! To je divno da živite u Bartonu! Zacijelo nema ljepšeg 
mjesta! A raduje me da će se vaša sestra dobro udati! Nadam se da ćete mnogo 
boraviti u Combe Magni. Prema svemu što sam čula, to je slatko mjesto. 

— Vi se već dugo poznate s pukovnikom Brandonom, zar ne? 

— Da, jako dugo. Sve od udaje moje sestre. On je bio veliki prijatelj sir Johna. 
Vjerujem - doda tihim glasom -— da bi se on bio rado oženio sa mnom da je mogao. 
Sir John i lady Middleton jako su to željeli. Ali mama nije smatrala da je dovoljno 
dobra partija za mene, inače bi sir John to bio natuknuo pukovniku, i mi bismo se bili 
odmah vjenčali. 

— Zar pukovnik Brandon nije znao za prijedlog sir Johna vašoj majci prije nego 
što je do toga došlo? Zar vam on nikada nije izjavio ljubav? 

— O, ne, ali, da se mama nije tome usprotivila, mislim da bi bio vrlo rado pristao. 
U to me vrijeme nije vidio više nego dvaput, jer to je bilo prije nego što sam izišla iz 
škole. Međutim, ja sam mnogo sretnija ovako. Gospodin Palmer je baš onakav čovjek 
kakav se meni sviđa. 

SLJEDEĆEG su se dana Palmerovi vratili u Cleveland, a dvije obitelji ostale su u 
Bartonu da se međusobno posjećuju. Ali to nije dugo potrajalo. Elinor se nije 
potpuno ni oporavila od njihovih posljednjih gostiju, jedva se prestala čuditi što je 
Charlotte tako sretna a bez razloga, da gospodin Palmer, s dobrim sposobnostima, 
tako prostački postupa i da tako često postoji između muža i žene čudan nesklad, 
kadli joj gorljiva revnost sir Johna i gospođe Jennings u društvenom pogledu pribavi 
nove znance da ih gleda i proučava. 

Na prijepodnevnom izletu u Exter sreli su dvije mlade dame za koje je gospođa 
Jennings sa zadovoljstvom ustanovila da su njezine rođakinje, i to je bilo dovoljno da 
ih sir John odmah pozove u svoj dom čim završe svoje sadašnje obveze u Exteru. 
Njihove su obveze u Exteru smjesta ustuknule pred takvim pozivom, i lady Middleton 
je, po povratku sir Johna, bila nemalo zaprepaštena kad je čula da će ih vrlo skoro 
posjetiti dvije djevojke, koje ona nikada u životu nije vidjela, te prema tome nije 
imala nikakvih podataka o njihovoj otmjenosti, pa čak ni o prosječnim manirama. 
Uvjeravanja njezina muža i majke u tom pogledu nisu ništa značila. A to što su 
njezine rođakinje, samo je još pogoršavalo stvar. Pokušaji gospođe Jennings da je 
utješi pogotovu nisu bili sretno obrazloženi kad je svojoj kćeri savjetovala neka ne 
gleda na to što se one vole dotjerivati jer to su joj sestrične pa se moraju međusobno 
slagati. Kako je, međutim, sada bilo nemoguće spriječiti njihov dolazak, lady 
Middleton se pomirila s tom pomisli sa svom filozofijom dobro odgojene žene, 
zadovoljivši se samo time da zbog toga pet-šest puta dnevno blago ukori svoga muža. 

Mlade su dame stigle. Izgled im nipošto nije bio negospodski i nepomodan. 
Odjeća im je bila vrlo elegantna, ponašanje vrlo uljudno, divile su se kući i pale u 
zanos zbog pokućstva, a slučajno su tako ludo voljele djecu da su prije nego što su i 
jedan sat provele u kući, stekle dobro mišljenje lady Middleton. Izjavila je da su zaista 
ugodne djevojke, a to je za njezino gospodstvo značilo oduševljeno divljenje. Zbog 
toga vatrenog hvaljenja u sir Johnu je porasla vjera u vlastiti sud, i on smjesta krenu 
prema ladanjskoj kućici da kaže gospođicama Dashwood da su stigle gospođice 
Steele i da ih uvjeri kako su one najslađe djevojke na svijetu. Takvo hvaljenje, 
međutim, nije mnogo govorilo. Elinor je dobro znala da se najslađe djevojke na 
svijetu mogu naći u svim dijelovima Engleske, u svim mogućim varijacijama oblika, 
lica, naravi i pameti. Sir John je želio da cijela obitelj odmah došeće do njih i upozna 

njegove gošće. Dobrohotni, čovjekoljubivi muškarac! Bilo mu je čak teško za sebe 
zadržati te daljnje rođakinje. 

— Idemo sada - reče — molim vas, dođite - morate doći - svakako morate doći. 
Ne možete zamisliti kako će vam se sviđati. Lucy je strašno dražesna, a tako 
dobroćudna i ugodna! Sva su je djeca već prihvatila kao da su stari znanci. A one obje 
više od svega čeznu da vas upoznaju jer su u Exteru čule da ste vi najdivnija stvorenja 
na svijetu, a ja sam im rekao da je to prava istina, pa čak i mnogo više od toga. 
Uvjeren sam da ćete biti oduševljene njima. Donijele su punu kočiju igračaka za 
djecu. Kako možete biti takve da ne dođete? Pa one su, znate, na neki način vaše 
sestrične. Vi ste moje sestrične, a one su sestrične moje žene, dakle u rodu ste. 

Međutim, sir John ih nije mogao nagovoriti. Jedino je dobio njihovo obećanje da 
će ih one posjetiti za dan-dva, a onda je otišao začuđen njihovom ravnodušnošću i 
uputio se kući da se opet počne razmetati time kako one čeznu da upoznaju 
gospođice Steele, kao što se prije razmetao time kako gospođice Steele čeznu da se 
upoznaju s njima. Pošto su se odazvale pozivu da posjete Barton Park i upoznale se s 
tim dvjema mladim damama, ustanovile su po izgledu starije, kojoj je bilo blizu 
trideset godina, vrlo neugledna i priglupa lica, da se nemaju čemu diviti, ali drugoj 
kojoj nije bilo više od dvadeset dvije ili tri godine, priznale su da je prilično lijepa. 
Crte lica bile su joj dražesne, a imala je oštar, živahan pogled i skladno držanje koje 
je, iako nije davalo njezinoj osobi pravu eleganciju i draž, davalo njezinoj pojavi 
otmjenost. Ponašanje im je bilo osobito uglađeno, a Elinor je uskoro priznala da 
imaju i neku vrstu razboritosti kad je vidjela s koliko se postojane i proračunane 
pažnje nastoje umiliti lady Middleton. Neprestano su se oduševljavale djecom, hvalile 
njihovu ljepotu, svraćale na se njihovu pozornost i udovoljavale svim njihovim 
mušicama. A ono vrijeme što im je preostajalo od neprestanih napora koje im je 
nametala pristojnost trošile su na to da se dive svemu što bi njezino gospodstvo 
radilo, ako bi slučajno nešto radilo, ili da kopiraju kroj kakve elegantne nove haljine u 
kojoj ih je njezina pojava dan prije bila beskrajno oduševila. Na sreću onih koji u 
svom ulagivanju koriste takve slabe strane, zaljubljena je majka, koja je, u potrazi za 
veličanjem svoje djece, najpohlepnija od svih ljudskih bića, isto tako i najlakovjernija. 
Njezinim zahtjevima nema granica, ali će olako povjerovati svemu. I stoga je lady 
Middleton gledala na pretjeranu nježnost i strpljivost gospođica Steele prema 
njezinoj djeci bez i najmanjeg iznenađenja ili nepovjerenja. S majčinskim je 
zadovoljstvom gledala na sve drskosti i obješenjačke smicalice koje su njezine 
sestrične strpljivo podnosile. Gledala je kako im djeca odvezuju pojaseve, vuku ih za 
kosu oko ušiju, pretražuju njihove košarice za ručni rad, kradu njihove noževe i 
škare, i bila je potpuno uvjerena da je to na obostrano zadovoljstvo. Jedino ju je 
iznenadilo što Elinor i Marianne tako smireno sjede pokraj njih ne želeći sudjelovati 
u onome što se odigrava. 

— John je danas tako dobro raspoložen! - reče ona kad je vidjela kako uzima 
džepni rupčić gospođice Steele i baca ga kroz prozor. - Pun je ludorija. 

A ubrzo nakon toga, kad je drugi dječak čvrstu uštipnuo tu istu damu za prst, 
ona je nježno primijetila - Kako je William razigran! — A, evo i moje slatke male 

Anemarie — doda ona, nježno gladeći trogodišnju djevojčicu koja već dvije minute 
nije dizala nikakvu buku. — Ona je tako nježna i tiha. Tako tihog stvorenja još nije 
bilo na svijetu! 

Ali, na nesreću, dok ju je grlila, iglom koju je imala u frizuri neznatno je ogrebla 
dijete po vratu, a to je kod toga uzora blagosti izazvalo tako divlje vrištanje da ga ne 
bi moglo nadmašiti ni stvorenje za koje se kaže da je izrazito bučno. Majčina je 
zaprepaštenost bila strašna, ali nije mogla nadmašiti strah gospođice Steele, i one su 
sve tri, u tako sudbonosnom času, učinile sve čime ih je ljubav mogla nadahnuti da bi 
ublažile agoniju male patnice. Dijete su stavile u majčino krilo i zasule je poljupcima; 
jedna od gospođica Steele kleknula je da bi joj ranu oprala vodom od lavande, dok joj 
je druga gurala u usta slatkiše. Kad su je tako nagradili za njezine suze, djevojčica nije 
bila toliko glupa da prestane plakati. I dalje je vrištala i snažno jecala, nogom udarala 
svoja dva brata koji su je htjeli dotaknuti, i sva su njihova ujedinjena smirivanja bila 
uzaludna dok se lady Middleton nije na sreću sjetila da je prošlog tjedna, u povodu 
slične nesreće, za modricu na sljepoočici, s uspjehom upotrijebila pekmez od 
marelica, pa je isti lijek oduševljeno predložila i za ovu nesretnu ogrebotinu, a 
neznatan prekid u vrištanju mlade dame kad je to čula, naveo ih je da se s razlogom 
ponadaju da neće biti odbijen. Stoga ju je njezina majka na rukama iznijela iz sobe da 
bi potražila taj lijek, a kako su dva dječaka odlučila poći za njom, iako ih je majka 
usrdno nagovarala da ostanu u sobi, četiri su mlade dame ostavljene u tišini koju ta 
soba već mnogo sati nije poznavala. 

— Jadni mali stvor! - reče gospođica Steele čim su oni izišli. - Moglo je doći do 
vrlo ozbiljne nezgode. 

— Ja baš ne znam kako - uskliknu Marianne - osim da se to dogodilo pod sasvim 
drugim uvjetima. Ali obično se povećava zabrinutost gdje zapravo nema razloga za 
nju. 

— Kako je lady Middleton draga žena! - reče Lucy Steele. Marianne je šutjela. 
Nije mogla reći nešto što ne osjeća, ma kako beznačajna bila situacija, i tako je uvijek 
dužnost da laže, kad je to pristojnost zahtijevala, padala na Elinor. Potrudila se koliko 
je mogla, kad je na taj način izazvana, da govori o lady Middleton s više topline nego 
što ju je osjećala, iako s mnogo manje nego gospođica Lucy. 

— Aisir John - viknu starija sestra - kako je on šarmantan čovjek. 

I ovdje je također pohvala gospođice Dashwood, jednostavna i pravedna, ispala 
bez ikakva sjaja. Jednostavno je izjavila da je savršeno dobroćudan i ljubazan. 

— A kako slatku djecu imaju! U životu nisam vidjela tako fine djece - moram reći 
da sam već sada upravo luda za njima, a i inače ludo volim djecu. 

— To sam i naslućivala — reče Elinor sa smiješkom - po onome čemu sam jutros 
prisustvovala. 

— Imam osjećaj - reče Lucy - da vi mislite da su mali Middletoni prilično 
razmaženi. Možda su malo razmaženiji nego što je potrebno, ali kod lady Middleton 
to je tako prirodno. A što se mene tiče, volim vidjeti da su djeca puna života i žara. 

Nikako mi se ne sviđa kad su krotka i mirna. 

— Moram priznati — odvrati Elinor — kad sam u Barton Parku nikada ne 
pomišljam s negodovanjem na krotku i mirnu djecu. 

Nakon toga nastupila je kratka stanka koju je prva prekinula gospođica Steele. 
Očito je bila vrlo raspoložena za razgovor. Sada je prilično neočekivano rekla: — A 
kako vam se sviđa Devonshire, gospođice Dashwood? Mislim da vam je bilo vrlo žao 
ostaviti Sussex. 

Prilično iznenađena familijarnošću toga pitanja, ili barem načinom kako je 
postavljeno, Elinor je odgovorila da joj je bilo žao. 

— Norland je izvanredno lijepo mjesto, zar ne? - doda gospođica Steele. 

— Čuli smo sir Johna kako mu se beskrajno divi - reče Lucy, koja je smatrala da je 
potrebno nekako ispričati smionost njezine sestre. 

— Mislim da mu se mora diviti svatko - odvrati Elinor - tko je jednom vidio to 
mjesto, iako se ne smije zaključiti da svatko zna cijeniti njegove ljepote kao što mi to 
znamo. 

— A jeste li tamo imale mnogo elegantnih udvarača? Ovdje ih, mislim, nema 
toliko. Što se mene tiče, mislim da oni uvijek znatno uljepšavaju život. 

— Ali zašto ti misliš - reče Lucy, očito se stideći svoje sestre - da nema toliko 
otmjenih mladića u Devonshireu kao u Sussexu? 

— Ne, draga, zacijelo ne tvrdim da ih nema. Uvjerena sam da ima mnoštvo 
elegantnih ljepotana u Exteru, ali odakle bih ja mogla znati koliko bi elegantnih 
ljepotana moglo biti u okolici Norlanda? Ja sam se samo bojala da je gospođicama 
Dashwood možda dosadno u Bartonu ako ih nemaju toliko koliko su ih prije imale. 

Ali možda vi, mlade dame, ne marite za ljepotane pa biste jednako lako bile bez njih 
kao i s njima? Što se mene tiče, mislim da su silno ugodni, pod uvjetom da se 
elegantno odijevaju i uljudno ponašaju. Međutim, ne mogu podnijeti da su prljavi i 
neugodni. Eto, na primjer, gospodin Rose u Exteru, silno elegantan mladić, pravi 
ljepotan, činovnik kod gospodina Simpsona, kojega poznate, a ipak, kad biste ga srele 
ujutro, žalosno ga je pogledati. Mislim da je vaš brat bio pravi kicoš prije nego što se 
oženio, jer je bio tako bogat. 

— Časne mi riječi — odvrati Elinor - ne mogu vam reći jer zapravo ne razumijem 
značenje te riječi. Ali mogu reći, ako je ikada bio kicoš prije nego što se oženio, onda 
je i sada jer se nije ni najmanje promijenio. 

— O, zaista! Čovjek nikada ne pomišlja da bi oženjeni muškarci bili kicoši — oni 
imaju drugog posla. 

— Gospode! Anne - viknu njezina sestra — ti ne znaš ni o čemu nego o 
ljepotanima. Još će gospođica Dashwood povjerovati da ni na što drugo ne misliš. — A 
onda, da bi promijenila temu razgovora, počela se diviti kući i namještaju. 

To je bilo dovoljno da se stvori sud o gospođicama Steele. Prostačka smionost i 
ludost starije nisu joj bile preporuka, a kako Elinor nije zaslijepila ljepota ni pronicav 
izgled mlađe, vidjevši kako joj nedostaje prava otmjenost i prirodnost, otišla je iz 
kuće ne želeći ih bolje upoznati. Ali drukčije sjfe bilo s gospođicama Steele. One su 
došle iz Extera silno oduševljene sir Johnom Middletonom, njegovom obitelji i svim 

njegovim rođacima, a sada je obilan dio toga divljenja dodijeljen njegovim lijepim 
sestričnama, za koje su izjavile da su najljepše, najelegantnije, najobrazovanije i 
najugodnije djevojke koje su ikada vidjele i s kojima su se osobito željele bolje 
upoznati. I stoga je Elinor uskoro ustanovila da im je neminovna sudbina da se bolje 
upoznaju jer, kako je sir John bio potpuno na strani gospođice Steele, njihova bi 
stranka bila prejaka za opoziciju, pa su se morale pomiriti s takvim prijateljevanjem, 
koje se sastojalo u tome da gotovo svaki dan sat-dva sjede u istoj sobi. Sir John nije 
mogao drugo učiniti, ali nije znao ni da se išta drugo od njega traži. Biti zajedno 
značilo je, po njegovu mišljenju, biti prijatelj, i dok su se njegovi neprestani planovi 
da se sastaju ostvarivali, on nije ni najmanje sumnjao da su se one čvrsto sprijateljile. 

Treba mu odati priznanje da je učinio sve što je bio u njegovoj moći da smanji 
njihovu suzdržljivost, na taj način što je gospođice Steele upoznao sa svime što je 
na drugom sastanku starija od njih rekla kako se veseli što je Marianne, otkad je došla 
u Barton, bila tako sretna i osvojila vrlo elegantnog ljepotana. 

— Bit će svakako krasno ako se uda tako mlada - reče ona — a čujem da je pravi 
kicoš i da je izvanredno lijep. Nadam se da ćete i vi uskoro biti isto tako sretni — a 
možda već imate dragog u prikrajku. 

Elinor nije mogla pretpostaviti da će sir John biti diskretniji kad bude objavljivao 
svoje slutnje o njezinoj naklonosti prema Edwardu nego što je bio u vezi s 
Mariannom. Zapravo je to bila njegova omiljena šala na račun njih dviju jer je njihova 
veza bila nešto novija i vjerojatnija, i sve od Edwardova posjeta oni nisu nikada 
večerali zajedno a da on nije, vrlo značajno i s mnogo kimanja glavom i namigivanja, 
izazvavši tako opću pažnju, nazdravio njezinoj najvećoj ljubavi. Slovo F također se 
redovito spominjalo jer je ustanovljeno da izaziva bezbroj šala, te je Elinor odavno 
ustanovila da ono posjeduje svojstvo najduhovitijeg slova u abecedi. 

Gospođice Steele, kao što je ona i očekivala, imale su sada priliku uživati u tim 
šalama što su kod starije izazvale želju da sazna ime toga gospodina na kojega se 
ciljalo, a to je, iako se često nesuvislo izražavalo, bilo u potpunom skladu s njezinom 
općom radoznalošću u pogledu poslova njihove obitelji. Ali sir John se nije dugo 
poigravao radoznalošću koju je s užitkom raspirio jer njemu je bilo jednako drago 
reći to ime kao i gospođici Steele čuti ga. 

— Zove se Ferrars — reče on vrlo čujnim šapatom. - Ali, molim vas, nemojte to 
dalje govoriti jer to je velika tajna. 

— Ferrars! — ponovi gospođica Steele. - Dakle, gospodin Ferrars je taj sretnik! 
Brat vaše šurjakinje, gospođice Dashwood? On je, bez sumnje, vrlo ugodan čovjek. 
Vrlo dobro ga poznajem. 

— Kako to možeš reći, Anne? — uskliknu Lucy, koja je obično ispravljala sve 
tvrdnje svoje sestre. - Premda smo ga dva ili tri puta srele u kući moga ujaka, malo je 
pretjerano tvrditi da ga vrlo dobro poznajemo. 

Elinor je sve to slušala pažljivo i iznenađeno. — A tko je taj ujak? Gdje stanuje? 

Kako su došle do toga da se s njim upoznaju? — Jako je željela da se razgovor o tome 
nastavi iako nije htjela u njemu sudjelovati. Međutim, o tome se više nije govorilo, i 
ona je prvi put u svom životu vidjela da gospođi Jennings nedostaje radoznalosti da 
sazna sitnije pojedinosti, ili raspoloženja da ih priopći. Način na koji je gospođica 
Steele govorila o Edwardu povećao je njezinu radoznalost jer joj se učinio prilično 
zlonamjernim te se po njemu moglo naslućivati da ta dama zna, ili sebi uobražava da 
zna, nešto na njegovu štetu. Ali njezina je radoznalost bila uzaludna jer se gospođica 
Steele više nije obazirala na Ferrarsovo ime kad je sir John na nj aludirao ili ga čak i 
otvoreno spominjao. 

MARIANNE, koja nije nikada bila jako trpeljiva ni prema kakvoj drskosti, prostoti, 
duševnoj inferiornosti, pa čak ni prema različitosti ukusa od njezinog, bila je u to 
vrijeme zbog svoga duševnog stanja suviše neraspoložena da bi joj se svidjele 
gospođice Steele ili da bi dala poticaj njihovim pokušajima približavanja; a postojanoj 
hladnoći njezina držanja prema njima koja je sprečavala svaki njihov pokušaj 
približavanja, Elinor je uglavnom pripisivala činjenicu da nju više vole, što je uskoro 
postalo očito kod obiju, a pogotovo kod Lucy koja nije propustila ni jednu priliku da 
povede s njom razgovor ili da uznastoji povećati njihovo prijateljstvo otvorenim i 
iskrenim iskazivanjem svojih osjećaja. 

Lucy je po prirodi bila pametna; primjedbe su joj često bile na mjestu i zabavne, 
a Elinor se, kao društvo za pola sata, često činila ugodnom. Međutim, osim prirođene 
radoznalosti nije posjedovala ništa drugo, bila je neznalica i nepismena, te uza sve 
svoje neprestano nastojanje da ispadne obrazovana, nije mogla sakriti od gospođice 
Dashwood nedostatak umnog usavršavanja i neznanje u najobičnijim pojedinostima. 
Elinor je vidjela kako su kod nje zanemarene sposobnosti koje bi obrazovanje bilo 
moglo učiniti vrijednima i žalila ju je zbog toga; međutim, s manje nježnim osjećajem 
uočila je kod nje potpun nedostatak profinjenosti, ispravnosti i neporočnosti duha, 
što se vidjelo po njezinoj poniznosti, udvaranju i laskanju u kući Middletonovih, tako 
da Elinor nije mogla pronaći trajno zadovoljstvo u društvu osobe u kojoj je bila 
spojena neiskrenost s neznanjem. Njezin je nedostatak obrazovanja priječio da se njih 
dvije nađu u razgovoru na osnovi jednakosti, a njezino je ponašanje prema drugima 
učinilo da se svako iskazivanje pažnje i poštovanja prema njoj samoj pokazalo 
bezvrijednim. 

— Mislim da će vam se moje pitanje učiniti čudnim - reče joj jednog dana Lucy 
dok su zajedno šetale od Middletonovih prema njihovoj kući — ali, molim vas, recite 
mi poznajete li osobno majku svoje šurjakinje, gospođu Ferrars? 

Elinor se to pitanje zaista učinilo vrlo čudnim pa se to odrazilo i na njezinu licu 
dok je odgovarala da nikada nije vidjela gospođu Ferrars. 

— Zaista! — odvrati Lucy. — To mi je čudno jer sam mislila da ste je katkad morali 
vidjeti u Norlandu. Onda mi zacijelo ne možete reći kakva je to žena? 

— Ne - odvrati Elinor, pazeći da joj ne kaže svoje mišljenje o Edwardovoj majci, a 
i ne želeći osobito zadovoljiti ono što se činilo drskom radoznalošću. - Ništa ne znam 

o njoj. 

— Uvjerena sam da smatrate vrlo čudnim što se na taj način raspitujem o njoj - 
reče Lucy, pažljivo promatrajući Elinor dok je govorila — ali možda imam razloga što 
se to usuđujem, no, međutim, nadam se da ćete mi odobriti i povjerovati da nemam 
namjeru biti drska. 

Elinor joj uljudno odgovori i one su nekoliko minuta hodale šuteći. Šutnju je 
prekinula Lucy, koja se vratila na isti predmet, rekavši prilično neodlučno: 

— Ne mogu podnijeti pomisao da me smatrate drskom i radoznalom. Uvjeravam 
vas da bih radije sve na svijetu nego da me takvom smatra osoba čije dobro mišljenje 
vrijedi sačuvati, a uvjerena sam da se ne bih ni najmanje bojala povjeriti vam se. 
Zapravo bih bila vrlo sretna da mi savjetujete kako da se izvučem iz te neugodne 
situacije u kojoj se nalazim. Međutim, nema smisla da vas uznemirujem. Žao mi je 
što ne poznajete gospođu Ferrars. 

— Meni je žao što je ne poznajem - reče Elinor, vrlo začuđeno — ako bi vam 
moglo iole koristiti da znate moje mišljenje o njoj. Ali, zaista, nikada nisam znala da 
imate ikakve vezu s tom obitelji i stoga sam, moram priznati, malo iznenađena što se 
tako ozbiljno raspitujete o njezinu karakteru. 

— Vjerujem da jeste, i vjerujte mi da se tome nimalo ne čudim. Ali, kad bih se 
usudila reći vam sve, ne biste bili toliko iznenađeni. Sigurno je da mi sada gospođa 
Ferrars nije ništa — ali bi moglo doći vrijeme - koliko skoro, to ovisi o njoj - kad ćemo 
možda biti vrlo tijesno povezane. 

Gledala je u zemlju dok je to govorila, čedno sramežljiva, bacivši jedan jedini 
pogled ispod oka na svoju pratiteljicu da vidi učinak koji je proizvela na nju. 


— Zaboga! - uzviknu. - Što želite reći? Zar poznajete gospodina Roberta 
Ferrarsa? Zar je to moguće? - Nije bila osobito oduševljena pomisli da bi imala takvu 
šurjakinju. 


— Ne - odvrati Lucy — ne gospodina Roberta Ferrarsa - nikad ga u životu nisam 
vidjela, nego - pritom je uprla pogled u Elinor - njegova starijeg brata. 

Što je u tom času osjetila Elinor? Zapanjenost, koja bi bila jednako bolna kao što 
je bila snažna, da je nije smjesta popratila nevjerica prema toj izjavi. Ona se šutke i 
začuđeno okrenula prema Lucy, nesposobna dokučiti razlog ili svrhu takve izjave, i 
premda je promijenila boju lica, ostala je postojana u svojoj nevjerici i nije osjećala 
opasnost od histeričnog napada ili nesvjestice. 

— Nije čudo da ste iznenađeni — nastavi Lucy — jer, zapravo, vi o tome prije niste 
mogli ništa znati; mislim da on to nije nikada ničim natuknuo ni vama ni ikomu od 
vaše obitelji jer je to trebala biti velika tajna, a uvjerena sam da sam je ja do ovog 
trenutka vjerno čuvala. Nitko živ od svih mojih rođaka ne zna za to osim Anne, i ja 
vam to ne bih nikada bila spomenula da nisam osjetila da se mogu u najvećoj mjeri 
pouzdati u vašu diskreciju. Zaista vjerujem da vam se moje ponašanje, kad sam vam 
postavljala toliko pitanja o gospođi Ferrars, moralo pričiniti tako neobično da sam ga 
morala objasniti. A mislim da ni gospodin Ferrars neće biti nezadovoljan kad sazna 
da sam se vama povjerila jer on o cijeloj vašoj obitelji ima vrlo visoko mišljenje, a na 
vas i na ostale gospođice Dashwood gleda kao na rođene sestre. — Tu je zastala. 

Elinor je nekoliko časaka šutjela. Njezina zapanjenost zbog onoga što je čula bila 
je isprva prevelika da bi mogla govoriti. Ali konačno, prisilivši se da nešto kaže i da to 
kaže oprezno, rekla je sa smirenošću koja je prilično dobro prikrivala njezino 
iznenađenje i zabrinutost. - Smijem li vas zapitati jeste li već dugo zaručeni? 

— Već četiri godine. 

- Četiri godine! 

— Da. 

Elinor, iako je bila silno potresena, još uvijek nije mogla vjerovati. 

— Sve do prije nekoliko dana nisam čak znala ni da se poznajete. 

— Naše poznanstvo traje, međutim, već mnogo godina. Za njega se, znate, dugo 
vremena brinuo moj stric. 

— Vaš stric! 

Da. Gospodin Pratt. Zar ga niste nikada čuli da govori o gospodinu Prattu? 

— Mislim da jesam - odvrati Elinor, s duševnim naporom koji je postajao sve veći 
kako je raslo njezino uzbuđenje. 

— Bio je četiri godine kod mog strica, koji živi u Longstapleu blizu Plymoutha. 
Tamo smo se i upoznali, jer smo sestra i ja često boravile kod strica, a tamo su 
obavljene i naše zaruke, ali tek godinu dana nakon što je prestao ići u školu. 
Međutim, poslije je gotovo uvijek bio kod nas. Kao što možete zamisliti, meni se 
nikako nije htjelo ulaziti u to bez znanja i odobrenja njegove majke. Ali sam bila 
premlada i previše sam ga voljela da bih bila toliko razborita koliko sam morala biti. 
lako ga vi, gospođice Dashwood, ne poznajete tako dobro kao ja, vjerojatno ste ga 
dovoljno upoznali da znate da je on kadar privući jednu ženu. 

— Svakako — odvrati Elinor, a da nije uistinu znala što govori. Ali, nakon trenutka 
razmišljanja, kad je u njoj ponovno oživjela sigurnost u Edwardovo poštenje i ljubav, i 
u lažnost njezine sugovornice, reče: — Zaručeni za gospodina Edwarda Ferrarsa! 
Priznajem da sam tako silno iznenađena time što mi kažete da zaista — oprostite, ali 
tu zacijelo mora biti neka zabuna što se tiče osobe i imena. Nemoguće je da mislimo 
na istoga gospodina Ferrarsa. 

— Ne možemo misliti ni na koga dugoga — uskliknu Lucy, smiješeći se. — 
Gospodin Edward Ferars, najstariji sin gospođe Ferars iz Ulice Park, brat vaše 
šogorice i supruge Johna Dashwooda, to je onaj na kojeg ja mislim. Morate dopustiti 
da se zasigurno ne varam što se tiče imena čovjeka o kojemu ovisi sva moja sreća. 

— Čudno je - odvrati Elinor u vrlo mučnoj neprilici - da ja od njega nikada nisam 
čula spominjati vaše ime. 

— Ne, s obzirom na našu situaciju, to nije čudno. Glavna nam je briga bila da sve 
to zadržimo u tajnosti. Vi niste ništa znali o meni ni o mojoj obitelji, pa prema tome 
nije moglo biti ni prilike da pred vama ikada spomene moje ime, a kako se uvijek jako 
bojao da njegova sestra štogod ne posumnja, to je bio dovoljan razlog da moje ime ne 
spominje. 

Šutjela je. Elinorina je sigurnost slabila, ali s njom nije oslabjela i moć 

svladavanja. 

— Zaručeni ste već četiri godine — reče ona čvrstim glasom. 

— Da, a Bog zna koliko ćemo još dugo morati čekati. Jadni Edward! Sasvim je 
klonuo duhom. — A onda, izvadivši iz džepa minijaturu, doda: - Da se izbjegne svaka 
mogućnost zabune, budite tako dobri i pogledajte lice. Baš mu ne laska, pa ipak, 
mislim da možete jasno vidjeti koga predstavlja. Imam je već više od tri godine. - Dok 
je govorila, stavila joj je minijaturu u ruku, a kad je Elinor vidjela sliku, nije više 
mogla sumnjati da je to Edwardovo lice, usprkos tolikim drugim sumnjama što su ih 
njezin strah zbog prenagle odluke ili želja da otkrije lažnost još bili ostavili u njezinu 
duhu. Gotovo ju je smjesta vratila potvrdivši da je to on. 

— Nikada mu — nastavi Lucy - nisam mogla dati za uzvrat svoju sliku, što me 
jako muči jer on ju je uvijek toliko želio dobiti! Međutim, odlučila sam da se prvom 
prilikom dadem slikati. 

— Potpuno ste u pravu — odvrati mirno Elinor. A onda su napravile nekoliko 
koraka šuteći. Prva je progovorila Lucy. 

— Ni najmanje ne sumnjam, u to sam uvjerena — reče Lucy - da ćete vjerno čuvati 
ovu tajnu jer morate znati koliko je važno za nas da ona ne dođe do ušiju njegove 
majke. Mislim da ona to nikada ne bi odobrila. Ja neću imati nikakva imutka, a ona je 
neobično tašta žena. 

— Nipošto nisam - reče Elinor - tražila od vas da mi se povjerite. Međutim, samo 
me ispravno cijenite vjerujući da se u mene možete pouzdati. Vaša je tajna kod mene 
sigurna, ali oprostite mi ako izrazim svoje iznenađenje zbog tako nepotrebnog 
povjeravanja. Morali ste u najmanju ruku osjećati da sigurnost vaše tajne ne može biti 
povećana time što ste mene s njom upoznali. 

Dok je to govorila, gledala je otvoreno Lucy, nadajući se da će na njezinu licu 
nešto otkriti. Možda lažnost većine onoga što je rekla. Ali na Lucynu se licu nije 
vidjela nikakva promjena. 

— Bojala sam se da ćete pomisliti da, kazujući vam sve ovo, sebi previše 
dopuštam — reče ona. - Zapravo vas ne poznajem dugo, barem ne osobno, ali znam za 
Vas i za cijelu vašu obitelj već jako dugo. I čim sam vas vidjela, činilo mi se kao da 
smo stare poznanice. Osim toga, u ovom slučaju, zaista sam mislila da sam vam 
dužna dati neko objašnjenje kad sam se onako potanko raspitivala za Edwardovu 
majku, a tako sam nesretna što nemam živog stvora od kojega bih mogla zatražiti 
savjet. Anne je jedina osoba koja zna za to, ali ona uopće nije sposobna prosuditi. 
Zapravo mi je od nje znatno više štete nego koristi jer neprestano strahujem da će me 
izdati. Ona ne zna držati jezik za zubima, kao što ste to zacijelo opazili, a vjerujte mi 
da sam bila na sto muka da se ne bi izlanula kad je neki dan sir John spomenuo 
Edwardovo ime. Ne možete zamisliti koliko ja zbog svega toga duševno patim. Čudim 
se samo da sam još živa nakon onoga što sam pretrpjela Edwardu za volju u ove 
posljednje četiri godine. Sve je tako neizvjesno i nesigurno, a tako ga rijetko vidim — 
sastanemo se jedva dvaput godišnje. Vjerujte mi da se čudim da mi već srce nije 
puklo. 

Pritom je izvadila rupčić, ali Elinor nije osjećala osobitu samilost. 

— Katkad mislim - nastavi Lucy nakon što je obrisala oči — ne bi li bilo bolje za 
nas oboje da to potpuno prekinemo. - Dok je to govorila, gledala je ravno u svoju 
sugovornicu. — Ali drugi put opet nemam za to dovoljno odlučnosti. Ne mogu 
podnijeti pomisao da ga učinim tako nesretnim kakvim bih ga učinila da samo 
spomenem tako nešto. A i, što se mene tiče, on mi je tako drag da mislim da ne bih 
imala doista snage za to. Što biste mi vi savjetovali da učinim u takvom slučaju, 
gospođice Dashwood? Što biste vi učinili? 

— Oprostite — odvrati Elinor, zaprepaštena tim pitanjem - ali ja vam u takvim 
prilikama ne mogu ništa savjetovati. Morate se ravnati po vlastitoj prosudbi. 

— Zapravo — nastavi Lucy nakon nekoliko minuta obostrane šutnje — prije ili 
kasnije njegova će se majka morati pobrinuti za nj. Samo što je jadni Edward zbog 
toga tako utučen! Zar vam se nije učinilo da je strašno potišten kad je bio u Bartonu? 
Bio je tako nesretan kad je otišao od nas iz 

Longstaplea i pošao k vama da sam se bojala kako ćete pomisliti da je ozbiljno 
bolestan. 

— Zar je tada kad je nas posjetio došao od vašeg strica? 

— O, da. Bio je kod nas četrnaest dana. Zar ste mislili da je došao ravno iz 
Londona? 

— Ne - odgovori Elinor, sve dublje svjesna svake nove pojedinosti koja je govorila 
u korist Lucyne iskrenosti. - Sjećam se da nam je rekao kako je proveo četrnaest dana 
kod nekih prijatelja u blizini Plymoutha. — Isto tako se sjetila i toga kako je sama bila 
u to vrijeme začuđena činjenicom da o tim prijateljima nije više ništa rekao, kao i 
njegovom potpunom šutnjom u pogledu imena tih prijatelja. 

— Je li vam se činilo da je jako potišten? - ponovi Lucy. 

— Jest, zaista, pogotovu kad je došao. 

— Molila sam ga da se potrudi da bude vedriji da ne biste posumnjali o čemu se 
radi. Međutim, bio je tako tužan jer nije mogao ostati kod nas dulje nego četrnaest 
dana i jer je vidio da sam ja tako dirnuta. Jadan čovjek! Bojim se da je s njim i sada 
jednako jer mi piše vrlo nesretno. Javio mi se baš prije nego što sam otišla iz Extera - i 
pritom je izvadila iz džepa jedno pismo i kao usput pokazala ga Elinor. - Vi poznajete 
njegov rukopis, zar ne; krasno piše, ali ovo nije tako lijepo napisano kao obično. 
Mislim da je bio umoran jer mi je to napisao samo toliko da ispuni stranicu. 

Elinor je vidjela da je to zaista njegov rukopis i više nije mogla sumnjati. Za sliku 
je sama sebi dopustila da povjeruje da ju je možda slučajno dobila; možda joj je nije 
poklonio Edward. Međutim, dopisivanje između njih moglo je postojati samo uz 
izričit dogovor i ništa ga drugo ne bi moglo opravdati. Nekoliko časaka bila je gotovo 
zapanjena - srce joj je klonulo i jedva se držala na nogama. Ali svladavanje je bilo 
prijeko potrebno, i ona se tako odlučno borila protiv naleta svojih osjećaja da je u 
tome brzo, a privremeno i potpuno, uspjela. 

— Dopisivanje — reče Lucy, stavivši pismo ponovno u džep - jedino je olakšanje 
koje imam u tako dugim rastancima. Da, imam još jedno olakšanje u njegovoj slici, ali 

jadni Edward nema čak ni to. Kad bi barem imao moju sliku, kaže da bi mu bilo 
lakše. Dala sam mu jedan uvojak svoje kose umetnut u prsten, kad je posljednji put 
bio u Longstapleu, i to mu je bila, kaže, neka utjeha, ali ne isto što i slika. Možda ste 
opazili prsten kad ste bili s njim? 

— Jesam — reče Elinor sa smirenošču u glasu, pod kojom se skrivalo jače 
uzbuđenje i bol nego što ih je ikada prije osjetila. Bila je uvrijeđena, ogorčena, 
zapanjena. 

Na njezinu sreću, sad su stigle do kuće, pa se razgovor nije mogao nastaviti. 
Pošto je s njima nekoliko minuta posjedila, gospođica Steele se vratila u kuću 
Middletonovih i Elinor je sada mogla do mile volje razmišljati i biti nesretna. 


Na ovome mjestu u prvom i drugom izdanju završava I. svezak romana. 


"Jane Austen 


Drađoet neće poglartje 


IAKO Elinor nije mnogo držala do Lucyne istinoljubivosti, ovaj put je, ozbiljno 
razmislivši, zaključila da ne mora sumnjati; nije bilo takva izazova koji bi mogao 
opravdati glupo izmišljanje takvog neistinitog opisa. Dakle, ono što je Lucy držala 
istinitim, Elinor nije mogla i nije se usuđivala podvrgnuti sumnji. Podupirali su to, 
osim toga, i mnogi dokazi, mnoge vjerojatnosti, a ništa nije govorilo protiv — osim 
njezine vlastite želje. Ta imali su lijepu priliku da se pobliže upoznaju u kući 
gospodina Pratta. To se nesumnjivo i dogodilo, zaključi Elinor uzrujano. A kad se u 
tom svjetlu sjetila još i njegova posjeta mjestu nedaleko od Plymoutha, njegova 
neraspoloženja, nezadovoljstva vlastitim planovima, nesigurna držanja prema njoj, 
njegova intimnog poznanstva s gospođicom Steele, slike, pisma i prstena, znala je da 
ga ne može nepravedno osuditi jer je dokaza da se prema noj ponio ružno i neiskreno 
bilo napretek. Uvrijeđeno je shvatila da je bila njegova igračka i to je njegovo 
ponašanje nagna da se rastuži nad svojom zlom sudbinom. No, ubrzo se u nje 
probudiše druge primisli. Je li joj Edward namjerno lagao? Je li hinio naklonost prema 
njoj, ili je doista gajio takve osjećaje? Je li i srcem i dušom bio zaručen s Lucy? Ne, 
nije; nije mogla povjerovati da ono što je nekad postojalo među njima postoji u istom 
obliku i danas. Svoju je ljubav u cijelosti posvetio njoj. U tome se nije varala. I njezina 
majka, i sestre i Fanny primijetile su to u Norlandu. Nije to bio samo plod njezine 
taštine. On ju je doista volio. Kako li joj je godilo to uvjerenje?! I izazivalo je da mu ne 
oprosti! Bio je kriv, zaslužio je prijekor, jer je ostao u Norlandu premda svjestan da ga 
ona privlači više no što bi smio dopustiti. U tome za njega nije bilo obrane. No, ako je 
povrijedio nju, koliko li je tek sebi nanio boli? Ako je nju trebalo žaliti, njegov je 
slučaj bio beznadan. Nju će njegova lakomislenost unesrećiti na neko vrijeme, ali 
njega će zauvijek lišiti izgleda za poboljšanje. Ona će se s vremenom možda pribrati, 
ali on, čemu se on mogao nadati? Hoće li ikada biti sretan s Lucy Steele? Kako će, 
onako čestit, osjetljiv i inteligentan, ako ne bude osjećao ništa za nju, biti zadovoljan 
takvom suprugom - nepismenom, izvještačenom i uskogrudnom? 

U mladalačkoj nedozrelosti devetnaestogodišnjaka bio je, prirodno, zaslijepljen 
opažajući jedino ljepotu i prostodušnost; no, protekle četiri godine u kojima se, ako 
ih razumno proživimo, nazori moraju razvijati - zacijelo su mu otvorile oči. Morao je 
opaziti njezino nedostatno obrazovanje. Za to isto vrijeme koje je provela u 
nepovoljnoj okolini, težeći za jeftinijim životnim ciljevima, vjerojatno je i nju život 

lišio one prostodušnosti koja ju je nekoć činila zanimljivijom i ljepšom. 

Ako mu se činilo da kod majke nailazi na otpor zbog želje da oženi Elinor, kolik 
bi tek otpor morao biti kad mu majka dozna da se zaručio s nesumnjivo 
bezvrednijom i vjerojatno siromašnijom djevojkom? Ako se već otuđio od Lucy, te ga 
poteškoće doista ne bi trebale previše mučiti. A on je, eto, nesretan, namjesto da 
očekivano obiteljsko nesuglasje dočeka kao olakšanje! 

Dok su je tako progonile te bolne misli, oplakivala je više njegovu sudbinu nego 
svoju. Ohrabrena uvjerenjem da nije ništa skrivila čime bi zaslužila svoju sadašnju 
nesreću i utješena vjerom da Edward još nije proigrao njezino povjerenje, znala je da 
se čak i sada, nakon prvog teškog udarca, može savladavati i čuvati tajnu pred 
majkom i sestrama. Pokazalo se da je bila u pravu već nepuna dva sata nakon što su 
joj propale sve najljepše nade, kad je za ručkom tako vješto prikrivala ono što se 
dogodilo te nitko nije primijetio da Elinor tuguje nad vječnim rastankom od svoje 
jedine ljubavi. Jednako se držala i Marianne, diveći se u mislima čovjeku koji joj je 
obuzeo i srce i dušu i kojeg je očekivala sa svakom kočijom što se provezla mimo 
njihove kuće. 

Potreba da pred majkom i Mariannom prikrije ono što joj je u povjerenju 
priopćeno nije otežavala Elinorin težak položaj iako ju je prisiljavala na neprekidan 
oprez. Naprotiv, bijaše za nju olakšanje što ne mora razgovarati o događajima koji bi 
ih sve veoma uzbudili. Ujedno bijaše pošteđena slušanja Edwardove osude, jer 
zacijelo bi ga njezina obitelj žestoko napala, ako ni zbog čega a ono zbog ljubavi 
prema njoj. Ipak, ovako joj je njihova ljubav više godila. 

Znala je da joj obiteljski skup i razgovor ne bi mnogo pomogao. Svojom 
nježnošću i tugom samo bi je još više uznemirili, a njihov primjer i ponos ne bi je 
mogli ohrabriti u samosvladavanju. Bila je jača sama, a vlastiti zdrav razum davao joj 
je dovoljnu potporu. Bila je čvrsta i nepokolebljiva i djelovala vedro koliko je to bilo 
moguće nakon tako svježeg razočaranja. 

lako joj je prvi razgovor s Lucy o tome nanio bol, ubrzo je zaželjela s njom 
ponovno razgovarati. Imala je za to više razloga. Htjela je još jednom čuti mnoge 
pojedinosti o njihovim zarukama, htjela je napokon doznati što Lucy doista osjeća za 
Edwarda i je li iskrena njezina izjava da ga ljubi, a osobito je željela uvjeriti Lucy, 
kako spremnošću da još jednom načne tu temu, tako i mirnoćom s kojom bi se 
upustila u razgovor, da je sve to s Edwardom zanima samo kao prijateljicu. Bojala se, 
naime, da je njezino nehotično uzbuđenje za jutrošnjeg razgovora probudilo u Lucy 
određene sumnje. Izgledalo je vrlo vjerojatno da je Lucy ljubomorna na nju. Edward 
je očigledno govorio uvijek vrlo povoljno o njoj, a to nije proizlazilo samo iz Lucynih 
riječi već i iz činjenice da joj se, premda se nisu ni poznavale, odvažila povjeriti vrlo 
važnu tajnu. Čak je i ono što je u šali rekao sir John imalo određeno značenje. No, 
doista, ako je Elinor bila tako uvjerena u to da je Edward ljubi, nije trebalo mnogo 
drugih pretpostavki da bi se zaključilo kako je prirodno što je Lucy ljubomorna. A da 
je ljubomorna, dokazivala je već i njezina povjerljivost. Ta, odala joj je tajnu jedino 
zbog toga da bi suparnici dala do znanja kako su njezina prava na Edwarda veća i 
kako bi ga se Elinor ubuduće trebala kloniti. Nije trebalo mnogo razmišljati da bi se 

shvatila ta Lucyna igra. I dok je Elinor čvrsto odlučila ponašati se časno i pošteno, 
suzbiti svoju ljubav prema Edwardu i viđati ga što manje, nije se mogla lišiti utjehe 
koju će joj pružiti uvjeravanje Lucy da joj je srce ostalo čitavo i neranjeno. Sad ionako 
više neće biti novih razočaranja, čula je sve što je o tome trebala čuti, te je mogla s 
povjerenjem u svoju snagu još jednom mirno proći kroz sve pojedinosti. 

No, prilika za to nije se smjesta ukazala, iako su i ona i Lucy bile jednako 
spremne iskoristiti ju. Vrijeme im, naime, nije dopuštalo da izađu u šetnju na kojoj bi 
se najlakše odvojile od ostalih. I, premda su se susretale barem svaka dva dana ili u 
Parku ili u njihovoj kući, drugi su im redovito onemogućivali da započnu razgovor. 
Pomisao da njih dvije žele biti nasamo ne bi nikad pala na um ni sir Johnu ni lady 
Middleton koji uglavnom nisu imali vremena i razumijevanja za razgovor, a pogotovu 
ne za onaj ozbiljniji. Susretali su se najčešće zbog jela, pila i smijeha, zbog kartanja, 
zbog društvenog položaja ili neke dovoljno bučne igre. 

Protekla su dva takva susreta, no Elinor nije imala prilike biti nasamo s Lucy. 
Tada ih jednog jutra posjeti sir John i zamoli da svi dođu na ručak kod lady 
Middleton jer je on tog popodneva morao poći u svoj klub u Exter, pa bi mu žena 
ostala sama, to jest, samo s majkom i dvjema gospođicama Steele. Vidjevši u tom 
društvu bolje izglede za ostvarenje svojih namjera, jer se pod paskom uljudne i mirne 
lady Middleton mogla osjećati slobodnijom nego kad bi joj se pridružio njezin bučni, 
neozbiljni muž, Elinor spremno prihvati poziv. Margaret, uz majčino dopuštenje, 
također se složi, a Mariannu, kojoj se nikad nije išlo na njihove zabave, nagovori 
majka ne želeći da joj se jedna kćer odvaja od društva i zabave. 

Djevojke su otišle i spasile sretnu lady Middleton od strašne usamljenosti koja 
joj je bila zaprijetila. Susret je bio baš onako suhoparan kako je Elinor očekivala. Nije 
izrečena nijedna nova misao i cijeli razgovor za ručkom i poslije, u salonu, bijaše 
potpuno nezanimljiv; kasnije su im se pridružila i djeca pa Elinor nije ni pokušala 
zapodjenuti razgovor s Lucy. Kad su popili čaj, premjestiše se za kartaški stol, te se 
Elinor stade pitati kako je uopće mogla pomisliti da će joj se ukazati prilika za 
razgovor s Lucy. Svi su se pripremali za kartanje. 

— Drago mi je — reče tada lady Middleton Lucy — što nećete večeras završiti 
košaricu jadnoj maloj Annamariji; jer, uvjerena sam da biste veoma umorili oči radeći 
taj filigran uz svjetlost svijeće. A sutra ćemo mojoj maloj ljubimici nekako 
nadoknaditi to razočaranje; nadam se da joj neće teško pasti. 

Žalc je pogodio cilj; Lucy se smjesta pribrala i odgovorila: — Doista, vrlo se 
varate, lady Middleton. Htjela sam čuti možete li bez mene nastaviti sjedjeljku. 
Mogla sam već odavna biti na poslu. Nikako ne bih htjela razočarati malog anđela i 
ako me želite sada za stolom, svakako ću završiti košaricu poslije večere. 

— Baš ste dobri. Nadam se da se nećete jako umoriti - pozvonite da vam donesu 
svijeće. Moja jadna djevojčica bila bi jako žalosna kad joj ne biste do sutra dovršili 
košaricu. Premda sam joj rekla da nećete, ona to od vas očekuje. 

Lucy smjesta privuče radni stol i tako se hitro i veselo premjesti za nj, te se činilo 


Razum i osjećaji 


da joj nema većeg zadovoljstva nego da izrađuje filigranske košarice za razmaženu 
djecu. 

Lady Middleton predloži ostalima jedan krug kasina. Nitko nije protuslovio 
osim Marianne koja, kao i obično ne pazeći na pravila pristojnosti, uzvikne: - Bit ćete 
tako dobri da me ispričate — znate, ja ne podnosim karte. Radije bih svirala na 
glasoviru. Nisam ga ni taknula otkad je ugođen. Bez naknadnih izmotavanja okrenula 
se i prišla instrumentu. 

Lady Middleton izgledala je kao da hvali nebesa što ona nikad nije izgovorila 
nešto tako nepristojno. 

— Znate, gospođo, Mariannu kod vas neodoljivo privlači sviranje — nastojaše 
Elinor izgladiti uvredu — a ja se tome i ne čudim mnogo; ta, ovo je najbolje ugođen 
glasovir koji sam ikad čula. 

Sad je bio red na preostalih pet žena da izigraju karte. 

— Kad bih se i ja povukla iz igre — nastavi Elinor — možda bih mogla pomoći 
gospođici Lucy Steele. Ta, ima još toliko posla na toj košarici da je sama zacijelo neće 
do sutra završiti. Bilo bi mi drago kad bih i ja mogla nešto raditi, ako mi ona dopusti. 

— Bit ću vam doista vrlo zahvalna na pomoći - uzvikne Lucy. — Sad i sama vidim 
da ima više posla nego što sam mislila. A bilo bi zaista strašno kad bih iznevjerila 
očekivanja drage Annamarije. 

— Oh! To bi bilo zaista užasno - reče gospođica Steele. Preslatka dušica, kako li 
je samo volim! 

— To je lijepo od vas - reče lady Middleton Elinor. Iako doista volite raditi, 
nećete započeti prije nego odigrate još jedan krug, zar ne? Ili biste možda htjeli 
odmah prijeći na posao? 

Elinor se veselo pokorila prvom prijedlogu i tako, uz malo truda, što Marianne 
nikad ne bi bila učinila, postigla ono što je htjela i istodobno zadovoljila lady 
Middleton. Lucy je spremno dočeka i napravi mjesta, te dvije žestoke suparnice 
sjedoše jedna uz drugu za isti stol i savršeno skladno nastaviše rad na istom ručnom 
radu. Glasovir za kojim je svirala Marianne, zanesena glazbom i mislima, 
zaboravljajući sve oko sebe, bio je, srećom, vrlo blizu, te gospođica Dashwood 
procijeni da pod zaštitom glazbe može otpočeti zanimljiv razgovor bez bojazni da će 
je čuti igrači za kartaškim stolom. 

Drađoet čebinto poglartje 


ČVRSTIM, iako opreznim glasom, Elinor reče: 

— Ne bih ni zaslužila povjerenje kojim ste me počastili, kad ne bih željela da ono 
potraje, ili kad mene predmet tog povjerenja više ne bi zanimao. Zbog toga se neću 
ispričavati što ga ponovno iznosim. 

— Hvala vam - kliknu Lucy srdačno - što ste probili led. Time ste me umirili jer 
sam se bojala da sam vas uvrijedila onim što sam vam povjerila u ponedjeljak. 

— Uvrijedila! Kako ste takvo što mogli pretpostaviti? Vjerujte mi — a to Elinor 
izgovori s najvećom iskrenošću - da mi ni izdaleka nije bila namjera da takvo što 
pomislite. Zar ste mogli imati povod za povjerenje koji ne bi bio častan i laskav za 
mene? 

— A ipak, uvjeravam vas — odvrati Lucy, a njezine sitne oštre oči gledahu je 
značajno - učinilo mi se da u vašem držanju ima hladnoće i zamjerke, pa mi je bilo 
nelagodno. Pouzdano sam osjetila da se ljutite na mene i od tada sebi predbacujem 
što sam se drznula uznemiriti vas svojim brigama. No, vrlo mi je drago što uviđam da 
sam sve to samo umišljala i da mi vi zapravo ne zamjerate. Kad biste znali kakva mi je 
to bila utjeha što sam olakšala srce povjerivši vama ono o čemu razmišljam u svakom 
trenutku svoga života, vaše bi vas suosjećanje ponukalo da sve drugo zanemarite, 
uvjerena sam. 

— Mogu doista zamisliti da vam je jako laknulo kad ste mi povjerili svoj položaj i 
budite uvjereni da nikad nećete imati razloga da se za to pokajete. Vaš je slučaj vrlo 
nesretan; čini se da ste opkoljeni teškoćama i bit će vam potrebna sva obostrana 
ljubav da ih izdržite. Gospodin Ferrars je, vjerujem, potpuno ovisan o svojoj majci. 
Ima samo dvije tisuće funti vlastitog novca; bilo bi bezumno stupati u brak 
računajući samo na to, premda neću žaliti ako samo na tome i ostane. Navikla sam na 
skroman prihod i mogla bih se uhvatiti u koštac sa siromaštvom zbog njega, ali ga i 
suviše volim da bih ga sebično lišila svega što bi mu majka mogla dati ako se oženi po 
njezinoj volji. Morat ćemo čekati, možda još mnogo godina. S bilo kojim drugim 
čovjekom bili bi to užasavajući izgledi, ali Edwardovu mi ljubav i postojanost ništa ne 
može oduzeti. 

Lucy podiže pogled, ali je Elinor pazila da njezine riječi ni na koji način ne 
zazvuče sumnjičavo. 

— To uvjerenje zacijelo vam znači sve, a njega bez sumnje ohrabruje jednako 

povjerenje u vas. Da je snaga vaše obostrane odanosti oslabjela kao što bi bilo 
prirodno u mnogih i u mnogim okolnostima kad zaruke traju četiri godine, vaš bi 
položaj uistinu bio vrijedan žaljenja. 

— Edwardova ljubav - reče Lucy - dobro je izdržala kušnju vrlo dugog rastanka 
poslije naših zaruka. Bilo bi neoprostivo kad bih sada u nju posumnjala. Mogu mirno 
reći da me u tom pogledu od samog početka nije ni jednog trenutka uznemirio. 

Elinor nije bila načisto da li da se na tu tvrdnju nasmije ili da uzdahne. 

Lucy nastavi. 

— I ja sam prilično ljubomorne naravi i bila sam sklona sumnjičavosti zbog naših 
različitih položaja u životu, zbog toga što je on mnogo više no ja bio “svjetski čovjek" 
i zbog naše neprestane razdvojenosti. I zacijelo bih bila smjesta otkrila istinu, da je u 
njegovu ponašanju kad smo se sastali postojala i najmanja promjena ili neka 
potištenost kojoj ne bih znala uzrok ili da je o jednoj dami govorio više nego o 
ostalima, ili da je na bilo koji način pokazao kako je u Longstapleu manje sretan nego 
ranije. Ne želim reći da sam osobito pronicljiva ili općenito oštroumna, ali u takvim 
slučajevima zacijelo se ne bih prevarila. 

— Sve je to lijepo - pomisli Elinor - ali to nas ne može zavarati. 

— Ali, kakvi su vaši izgledi? — upita Elinor nakon kraće šutnje. — Ili, zar možda 
nemate nikakvih osim da čekate smrt gospođe Ferrars, što bi bila žalosna i užasna 
krajnost? 

— Zar je njezin sin odlučio pokoriti se tomu kao i mnogim godinama napetosti 
koje će i vas zahvatiti, radije nego da u ime istine neko vrijeme podnosi njezino 
nezadovoljstvo? 

— Kad bismo sigurno znali da bi to potrajalo samo neko vrijeme! Ali, gospođa 
Ferrars vrlo je svojeglava i ponosna žena, te ako čuje, mogla bi vrlo lako u onom 
prvom nastupu gnjeva sve ostaviti Robertu, a pomisao na to odvraća me, za 
Edwardovo dobro, od ma kakvih prebrzih mjera. 

— I za vaše dobro; u protivnom vaša nezainteresiranost prelazi sve granice 
zdravog razuma. 

Lucy ponovno šutke promotri Elinor. 

— Poznajete li gospodina Roberta Ferrasa? — upita Elinor. 

— Ne, nikad ga nisam vidjela; no pretpostavljam da se vrlo razlikuje od svog 
brata - glupav i veliki kicoš. 

— Veliki kicoš! — ponovi gospođica Steele, koja je načula te riječi zbog stanke u 
Marianninu sviranju. - Oh! Čini mi se da razgovaraju o najdražim udvaračima. 

— Ne, sestro — viknu Lucy - ovaj put si pogriješila; naši najdraži udvarači nisu 
veliki kicoši. 

— Mogu ustvrditi da udvarač gospođice Dashwood zacijelo nije - reče gospođa 
Jennings srdačno se smijući - jer on je odista jedan od najskromnijih i najpristojnijih 
mladića koje sam ikad vidjela. No, što se Lucy tiče, ona je tako prepredeno malo 
stvorenje da je nemoguće otkriti koga voli. 

— Oh! - uzvikne gospođica Steele značajno ih pogledavši. 

— Mislim da je Lucyn udvarač isto toliko skroman i dobro odgojen kao i 

odabranik gospođice Dashwood. 

Elinor porumeni premda se svladavala. Lucy se ugrize za usnu i ljutito odmjeri 
sestru. Svi ušutješe na neko vrijeme. Prva tihim glasom progovori Lucy iako ih je 
Marianne štitila glasnim i veličanstvenim koncertom. 

— Iskreno ću vam povjeriti plan koji sam nedavno smislila kako bih izmijenila 
stanje stvari. Ševiše, obvezna sam odati vam tajnu jer se i o vama radi. Mislim da 
dovoljno poznajete Edwarda te vam je poznato da bi njemu najdraže bilo stupiti u 
svećenstvo. Moj se plan sastoji u tome da se što prije zaredi, a tada, pomoću vašeg 
utjecaja koji ćete, uvjerena sam, upotrijebiti iz prijateljstva prema njemu, a nadam se 
i zbog mene, vaš će nam brat možda dati župu u Norlandu. Činimi se da je to dobra 
župa, a sadašnji pastor, po svemu sudeći, neće još dugo živjeti. To bi za nas bila dobra 
osnova za ženidbu i mogli bismo se uzdati u sreću. 

— Bilo bi mi zadovoljstvo — odgovori Elinor - pokazati poštovanje i prijateljstvo 
gospodinu Ferrarsu; ali, zar ne mislite da bi moj utjecaj bio potpuno nepotreban u 
takvoj prilici? On je brat supruge Johna Dashwooda - to je zacijelo dovoljna 
preporuka njezinu mužu. 

— Ali, gospođi Dashwood se ne bi svidjelo da se Edward zaredi. 

— U tom slučaju bojim se da bi mojim utjecajem vrlo malo postigli. 

Ponovno je nastupila duga tišina. Napokon Lucy reče, duboko uzdahnuvši: 

— Mislim da bi bilo najmudrije odmah zaključiti stvar razvrgnućem zaruka. Čini 
se da smo toliko opterećeni teškoćama sa svih strana da bi to, unatoč privremenoj 
nesreći, na kraju možda bilo najsretnije rješenje. Ali, zar mi nećete dati neki savjet, 
gospođice Dashwood? 

— Ne - odvrati Elinor sa smiješkom iza kojeg se krilo veliko uzbuđenje — u 
takvim pitanjima nikako. Vrlo dobro znate da moje mišljenje ne bi na vas imalo 
nikakva utjecaja, ukoliko nije u skladu s vašim željama. 

— Uistinu ste u krivu — odgovori Lucy posve ozbiljno. — Ničiji sud ne cijenim 
koliko vaš; i zaista, kad biste mi rekli: “savjetujem vam da odmah razvrgnete zaruke s 
Edwardom Ferrarsom, jer će to i vama i njemu donijeti više sreće", vjerujem da bih 
tako i postupila. 

Elinor porumeni zbog neiskrenosti Edwardove buduće žene i odgovori: — Tim 
biste me komplimentom još više odvratili od toga da vam kažem svoje mišljenje kad 
bih ga imala. Precjenjujete moj utjecaj jer držim da jedna nepristrana osoba ne može 
razdvojiti dvoje tako privrženih jedno drugome. 

— Baš zato što ste nepristrani - gotovo zajedljivo će Lucy, naglašavajući te riječi — 
vaš bi sud mogao imati utjecaja na mene. Kad bismo mogli pretpostaviti da su vam 
osjećaji drukčije prirode, ne bi me zanimalo vaše mišljenje. 

Elinor zaključi da je najpametnije ne odgovoriti jer bi inače obje mogle postati 
mnogo otvorenije i nezgodno iskrene. Čak je odlučila da više nikad ne spominje 
predmet ovog razgovora. Tako ponovno nastupi tišina koju je opet prva prekinula 
Lucy. 

— Hoćete li na zimu doći u grad, gospođice Dashwood? - upita s uobičajenom 
samodopadnošću. 

— Nipošto. 

- Žao mi je - odvrati Lucy, a oči joj zasjaše kad je to čula. — Bilo bi mi veliko 
zadovoljstvo tamo vas sresti! Ali mislim da ćete ipak doći. Ta, zacijelo će vas brat i 
šurjakinja pozvati u goste. 

— Ako to učine, neću moći prihvatiti. 

— Kakva šteta! Nadala sam se da ću vas tamo sresti. Anne i ja poći ćemo krajem 
siječnja k nekim rođacima koji već nekoliko godina žele da ih posjetimo! Ali ja 
odlazim samo da bih vidjela Edwarda. On će biti tamo u veljači; inače London ne bi 
za mene imao čari — ne marim ja za taj grad. 

Poslije završetka prve partije bridža Elinor pozvaše k stolu i tako je došao kraj 
njihovu povjerljivom razgovoru, a obje su mu se pokorile bez protivljenja, jer nijedna 
nije rekla nešto što bi umanjilo uzajamnu netrpeljivost koju su gajile i ranije. Elinor je 
sjela za kartaški stol u žalobnom uvjerenju da Edward ne samo što ne ljubi osobu 
koja je imala biti njegovom budućom ženom, već da čak nema nikakvih izgleda da u 
braku bude zadovoljan, što bi mu njezina iskrena ljubav, naprotiv, omogućila. U 
svojoj silnoj sebičnosti, ta je žena bila sposobna vezati zarukama čovjeka za kojeg je 
bila duboko uvjerena kako mu do tih zaruka više nije stalo. 

Otad Elinor više nije načinjala tu temu, a kad bi Lucy, koja je malokad 
propuštala priliku da je spomene, ili da izvijesti svoju suparnicu kako je sretna jer je 
dobila pismo od Edwarda, pokušala započeti o tome razgovor, dočekao bi je njezin 
mir, oprez i uljudno odbijanje da u njemu sudjeluje. Elinor je, naime, osjećala da bi 
takvim razgovorom pružila Lucy užitak kakav nije zaslužila, a i samoj sebi mogla bi 
naškoditi. 

Posjet gospođice Steele oduljio se iznad očekivanja onih koji su ih pozvali. Jačale 
su simpatije prema njima. Sir John nije htio ni čuti o njihovu odlasku; usprkos 
njihovim brojnim i davno utvrđenim obvezama u Exteru, unatoč neospornoj potrebi 
da uskoro otputuju, što je redovito postajalo vrlo važno potkraj svakog tjedna, ostale 
su gotovo dva mjeseca u Barton Parku i sudjelovale u proslavi svetkovine koja je 
iziskivala veći udio od uobičajenih zabava i velikih večera kako bi se potvrdila njezina 
važnost. 


"Jane Austen 


Dvrađeet peto poglartje 


PREMDA je gospođa Jennings dobar dio godine običavala provoditi u domovima svoje 
djece i prijatelja, nije bila bez vlastitog stalnog boravišta. Nakon muževe smrti - a 
bijaše on uspješan trgovac u manje otmjenom dijelu grada — obitavala je svake zime u 
kući nedaleko od Trga Portman. Kako se bližio siječanj, sve je češće pomišljala na to 
utočište i jednog je dana posve neočekivano zamolila stariju gospođicu Dashwood da 
je onamo otprati. Ne opazivši promjenu na sestrinu licu, niti njezin živahan pogled 
što odavaše da nije ravnodušna prema tom planu, Elinor smjesta u svoje i sestrino 
ime sa zahvalnošću, ali odlučno odbi taj prijedlog. Pretpostavljala je, naime, da su im 
u tom pogledu želje zajedničke. Glavni razlog bio je njihova odluka da ne napuštaju 
majku u to doba godine. Gospođa Jennings nemalo se iznenadila odgovorom i 
smjesta ih ponovno pozove. 

— Oh, Bože, uvjerena sam da majka može i bez vas. Molim vas, pridružite mi se; 
do toga mi je vrlo stalo. Budite uvjereni da mi nećete smetati — ta, zbog vas neću 
mijenjati svoje navike. Bit će samo potrebno poslati Betty putničkom kočijom, a 
držim da toliko mogu sebi dopustiti. Nas tri poći ćemo mojim kolima. Kad stignemo 
u grad moći ćete uvijek izići s jednom od mojih kćeri ako vam se ne bude svidjelo 
kamo ja zalazim. Uvjerena sam da vam se majka neće protiviti; napokon, imala sam 
mnogo sreće i uspjeha u udavanju vlastitih kćeri, pa zašto ne bih pokušala i s vama? 
Ne udam li dobro barem jednu od vas za našeg boravka u Londonu, to neće biti moja 
pogreška. Pripovijedat ću sve najbolje o vama pred mladićima - u to se možete 
pouzdati. 

— Čini mi se - reče sir John — da gospođica Marianne ne bi imala ništa protiv 
putovanja samo kad bi njezina sestra pristala. Bilo bi zaista šteta da djevojka ne uživa 
zato što gospođica Dashwood ne želi poći. Zato bih vam predložio da vas dvije pođete 
u grad, čim vam dosadi Barton, a da gospođici Dashwood ne kažete ni riječi. 

— Ne - uzviknu gospođa Jennings. Znam da će mi biti vrlo drago Mariannino 
društvo, bez obzira na to pođe li gospođica Dashwood ili ne, no držim da bi im bilo 
udobnije kad bi bile zajedno; jer, ako im ja dosadim, mogle bi međusobno razgovarati 
i zajedno mi se smijati iz leđa. Moram ipak povesti jednu, ako već ne obje. Bože moj! 
Kako zamišljate da bih živjela sama, ja koja sam do ove zime uvijek uza se imala moju 
Charlottu. Dođite, Marianne, stisnimo ruke na pogodbu, a promijeni li gospođica 
Dashwood s vremenom mišljenje, utoliko bolje. 

— Zahvaljujem vam, gospođo, iskreno zahvaljujem — reče toplo Marianne - bit ću 
vam zauvijek zahvalna na pozivu, a bila bih sretna, odista presretna kad bih ga mogla 
prihvatiti. Ali majka, moja najdraža, najbolja majka — mislim da je istinit Elinorin 
razlog, te ako bi ona bila manje sretna, manje zadovoljna zbog naše odsutnosti — oh! 
ne, ništa me ne bi moglo navesti da je napustim. Tu ne bi smjelo — ne smije biti 
dvoumljenja. 

Gospođa Jennings ponovno je stade uvjeravati da će gospođi Dashwood biti 
dobro i bez njih; ali Elinor koja je naposljetku shvatila sestru uvidjevši koliko joj je 
stalo ponovno biti s Willoughbyjem, te je prema gotovo svemu ostalom bila 
ravnodušna, nije se više izravno opirala planu, već je naprosto prepustila odluku 
majci, od koje nije ni očekivala neku podršku u sprečavanju odlaska što ga nije 
odobravala zbog Marianne, a i sama ga je htjela izbjeći iz određenih razloga. Ma 
kakve bile Mariannine želje, majka će ih htjeti ostvariti. Bila je svjesna toga te nije ni 
očekivala da bi majku mogla natjerati na oprez u takvim postupcima, jer joj to nikad 
ne bi uspjelo. A vlastite motive zbog kojih nije željela poći u London, nije se usudila 
objasniti. Već sama činjenica da je Marianne, onako hirovita, dobro poznavajući 
gospođu Jennings i nedvojbeno mrzeći njezin način ophođenja, ipak bila spremna 
prijeći preko tih nedostataka, odbaciti i zanemariti sve što je zacijelo vrijeđalo njezine 
istančane osjećaje, samo zbog osobe za kojom je čeznula, bila je tako snažna i potpun 
dokaz Willoughbyjeve važnosti za nju, da Elinor, unatoč svemu što se bilo dogodilo, 
nije bila voljna u tome sudjelovati. 

Saznavši za poziv, gospođa Dashwood, uvjerena da bi takvo putovanje zabavilo 
obje njezine kćeri, shvativši koliko je Marianni srcem i dušom bilo stalo do njega, nije 
htjela ni čuti o odbijanju. Tjerala ih je da obje smjesta prihvate poziv i stala vedro 
predviđati kakve će im se sve mogućnosti ukazati nakon njihova rastanka. 

— Oduševljena sam tim planom — uzviknula je. - To je baš ono što sam željela. 
Margaret i meni dobro će doći, baš kao i vama. Kad odete s Middletonovima, nastavit 
ćemo tih i sretan život uz knjige i glazbu! Zateći ćete Margaret vrlo uznapredovalu 
kad se vratite! Namjeravala sam uvesti i neke promjene u vaše spavaonice; sada 
radovi nikomu neće smetati. Odista biste trebali otići u grad; ja bih svaku mladu 
ženu u vašem položaju upoznala s londonskim običajima i zabavama. O vama će 
brinuti majčinski odana žena u čiju dobrotu prema vama ne sumnjam. I vrlo je 
vjerojatno da ćete susresti svojeg brata; ma kakve bile njegove mane ili mane njegove 
žene, kad pomislim čiji je sin, teško mi je što ste tako potpuno odvojeni. 

— lako si, brinući kao i uvijek za našu sreću — reče Elinor — uklonila sve prepreke 
koje bi mogle ugroziti tvoj plan, postoji ipak još jedna koju po mome mišljenju nije 
lako preskočiti. 

Nestalo je Mariannina spokoja. 

— A što bi to bilo, draga moja mudra Elinor? — upita gospođa Dashwood. - Koja 
je to golema poteškoća koju ćeš nam priopćiti? Nemoj samo spominjati cijenu 
putovanja. 

— Radi se o sljedećem: premda imam najbolje mišljenje o dobroti gospođe 
Jennings, nije to žena čije bi nam društvo pričinjavalo zadovoljstvo, niti njezina 

zaštita omogućila sretan ishod čitavog putovanja. 

— To je istina - odgovori majka — od njezina društva, izuzmemo li sve ostalo, ne 
biste zacijelo imali nikakve koristi, ali vi ćete se u javnosti kretati gotovo uvijek u 
društvu lady Middleton. 

— Boji li se Elinor neslaganja s gospođom Jennings - reče Marianne - to u 
najmanju ruku ne bi trebalo sprečavati moj odlazak. Ja nisam tako osjetljive prirode i 
uvjerena sam da bih s vrlo malo truda mogla prebroditi sve neugodnosti. 

Elinor se morala nasmiješiti slušajući kako Marianne zanemaruje loše osobine 
gospođe Jennings. Ta, koliko ju je puta mukotrpno nagovarala da se suzdrži i bude 
pristojna prema njoj. I odluči poći ako joj sestra ustraje na odlasku, jer smatraše da 
Mariannu ne bi bilo uputno prepustiti samoj sebi, a niti ostaviti gospođu Jennings na 
milost i nemilost Marianni, pa bilo to i u njezinu domu. Nije joj bilo teško odlučiti jer 
se prisjetila Lucyne tvrdnje da Edward Ferrars neće stići u grad prije veljače, a njihov 
će posjet, ako ne dođe do nekog bezrazložnog odlaganja, do tada već završiti. 

— Obje morate poći - reče gospođa Dashwood. - Te su prepreke besmislene. 
Uživat ćete u Londonu, a osobito pođete li zajedno. Postoji mnogo načina da se 
Elinor dobro zabavlja; možda bi joj veliko zadovoljstvo pružilo zbližavanje s obitelji 
njezine šurjakinje. 

Elinor je često priželjkivala priliku da pokuša oslabiti majčine nade u njezinu 
vezu s Edwardom, kako bi udarac bio bezbolniji kad jednom cijela istina iziđe na 
vidjelo, i sada, slušajući taj njezin gotovo bezizgledan prijedlog, prisilila se odgovoriti 
što staloženije: 

— Vrlo mi se sviđa Edward Ferrars i uvijek će me radovati da ga vidim, ali sasvim 
mi je svejedno upoznam li ostale u obitelji ili ne. 

Gospođa Dashwood se nasmiješi i ne reče ništa. Marianne zapanjeno podiže 
pogled, a Elinor zaključi kako bi bilo bolje da je šutjela. 

Nakon kraće rasprave napokon uglaviše da se poziv u potpunosti prihvati. 
Gospođa Jennings je primila vijest s velikim veseljem i mnogim uvjeravanjima da će 
biti dobra i brinuti o njima. Nije se samo ona radovala. Sir John bijaše oduševljen; jer 
za čovjeka čiji je najveći strah bio strah od samoće, porast stanovništva Londona za 
još dvije osobe ipak je nešto značio. Čak je i lady Middleton nastojala pokazati 
razdraganost, što zapravo nije bilo u njezinoj prirodi. A gospođice Steele, saznavši 
novost, bile su sretnije no ikad. 

Elinor se podredila dogovoru protivnom njezinim željama, s manje negodovanja 
no što je i sama očekivala. Više nije ni bilo važno želi li ona ići u grad ili ne. Nije 
mogla biti nezadovoljna vidjevši kako je majka sretna zbog putovanja, i koliko je 
sestra živnula i izgledom i glasom i ponašanjem. Nije ih smjela iznevjeriti. 

Marianne je bila više nego presretna, toliko su se uskomešali njezini osjećaji i 
raslo nestrpljenje uoči odlaska. Smirivala ju je samo tuga što napušta majku. 
Rastanak je doista bio bolan. Majka je također patila i jedino je Elinor bila svjesna da 
njihova razdvojenost neće trajati vječno. 

Sestre su otputovale u prvom tjednu siječnja. Idućeg tjedna za njima su trebali 
poći Middletonovi. Gospođice Steele ostale su u Barton Parku, čekajući da ga napuste 
s cijelom obitelji. 

Drađod šesto pojtadtje 


ELINOR se nije mogla snaći u kočiji s gospođom Jennings i, započevši put u London 
pod njezinom zaštitom i kao njezin gost, uopće nije razmišljala o svom položaju, tako 
je kratko bilo njihovo poznanstvo, bile su tako potpuno različite životne dobi i naravi, 
a toliko je mnogo razloga imala protiv tog puta prije samo nekoliko dana! No, bila je 
mlada i uz majčinu i sestrinu pomoć spremno je prešla preko svih svojih razloga. 
Usprkos povremenoj sumnji u trajnost Willoughbyjevih osjećaja, nije mogla biti 
svjedokom slatkih muka iščekivanja koje su ispunjavale cijelo Mariannino biće i 
iskrile joj iz očiju, a da ne osjeti svu prazninu vlastite budućnosti. Kako je nevesela 
bila njezina duša u usporedbi s Marianninom, kako bi rado bila zabrinuta, iščekivala 
budućnost i nadala se poput nje. Ipak, za kratko, vrlo kratko vrijeme, vidjet će se 
kakve su Willoughbyjeve namjere; on je najvjerojatnije već bio u gradu. Sudeći po 
Marianninoj želji za odlaskom vidjelo se da mnogo očekuje od susreta s njim. Elinor 
je bila čvrsto odlučila da sama i pomoću drugih sazna što više o njegovoj naravi i da 
vrlo pažljivo prati njegovo ponašanje prema sestri kako bi već na početku vidjela 
kakav je to čovjek i što smjera. Bude li ishod njezina promatranja nepovoljan, odlučila 
je po svaku cijenu sestri otvoriti oči; bude li drukčije, i svoje će napore usmjeriti 
drukčije - tada će nastojati izbjeći svaku sebičnu usporedbu i borit će se protiv tuge 
kako bi i sama mogla uživati u Marianninoj sreći. 

Tri su dana putovali, a Marianne se putem ponašala onako kako se i ubuduće od 
nje moglo očekivati s obzirom na njezinu susretljivost i druželjubivost prema gospođi 
Jennings. Šutjela je gotovo sve vrijeme, zabavljena vlastitim mislima. Sama nije 
započinjala razgovor, osim kad bi je poneki pogled na lijep krajolik ponukao da ga s 
divljenjem pokaže sestri. Da bi prikrila takvo ponašanje, Elinor je odmah preuzela na 
sebe sve zadatke što ih nalaže uljudnost; odnosila se prema gospođi Jennings s 
najvećom pažnjom, razgovarala je s njom, smijala se, slušala je kad je mogla. A 
gospođa Jennings, je, pak, bila prema njima vrlo draga i stalno se brinula da im bude 
ugodno i zabavno. Smetalo ju je samo što ih nije mogla natjerati da same odabiru 
ručak u svratištima, niti saznati vole li više pastrvu ili bakalar, živad ili teleće odreske. 
Stigli su u grad treći dan putovanja u tri sata, sretni što nakon duga puta mogu izići iz 
skučene kočije, i naužiti se svih blagodati toplog kamina. 

Kuća bijaše udobna i lijepo namještena, a djevojke odmah dobiše vrlo ugodan 
apartman. Ranije je pripadao Charlotti i iznad kamina još je visjela slika krajobraza 

istkana obojenim svilenim nitima kao dokaz da djevojka nije uzalud provela sedam 
godina na visokoj školi. 

Ručak još nije bio gotov kad su stigli i Elinor sjede za stol da napiše majci pismo. 
Začas se i Marianne povela za njom. — Ja pišem kući, Marianne - reče Elinor. Bilo bi 
bolje da se ti javiš za dan-dva. 

— Neću pisati majci — hitro odgovori Marianne, kao da je htjela izbjeći 
ispitivanje. Elinor ne reče ništa: odmah pomisli kako zacijelo piše Willoughbyju, a 
sljedeći zaključak bio je da su jamačno već zaručeni, ali se trude svoje odnose obaviti 
velom tajne. Zadovoljilo ju je to uvjerenje, iako je nije i posve umirilo, i ona vedro 
nastavi pisati. Marianne je brzo završila; bila je to zacijelo samo poruka. Hitro ju je 
presavila, zapečatila i napisala adresu. Elinor se činilo da opaža veliko W u tekstu. 
Čim je završila, Marianne pozvoni i zamoli slugu da pošalje pismo hitnom pošiljkom. 

Bila je i nadalje dobre volje, ali prilično nemirna, što je donekle zabrinjavalo 
sestru. Kako je večer odmicala, uzbuđenje je raslo. Večerala je vrlo polako, a poslije, u 
dnevnoj sobi, napregnuto je slušala zvuk svake kočije koja bi. prošla ulicom. 

Elinor bijaše drago što je gospođa Jennings bila zaposlena u svojoj sobi te nije 
mogla vidjeti što se događa. Primaklo se i vrijeme za čaj, a Mariannu je već u nekoliko 
navrata bila razočarala buka pred susjednim vratima. No, tada odjeknu zvuk za koji 
nije moglo biti zabune. Čuo se pred njihovom kućom i Elinor bijaše uvjerena da je to 
Willoughby, a Marianne hitro pođe prema vratima. Vladala je tišina, ali ne potraj a 
dugo. Onda otvori vrata, pođe nekoliko koraka prema stubama i zastade. Slušaše pola 
minute, a onda se vrati uzbuđena saznanjem da je zacijelo on. U navali osjećaja ne 
mogaše se suzdržati i uzvikne: — Oh, Elinor, to je Willoughby, to je zaista on! - Činilo 
se da je spremna baciti mu se u naručje, kad se na vratima pojavi pukovnik Brandon. 

Bijaše to prejak šok da bi se mogao mirno podnijeti i ona smjesta napusti sobu. I 
Elinor se razočarala, ali odviše je cijenila pukovnika Brandona te mu ne uskrati 
dobrodošlicu. Osobito ju je povrijedilo što je čovjek toliko naklonjen njezinoj sestri 
svojom pojavom izazvao u nje samo bol i razočaranje. Smjesta shvati da je i on to 
opazio, jer ju je začuđeno i zabrinuto ispratio pogledom na izlasku i, što je mogao 
uljudnije, zapitao Elinor: 

— Zar vam je sestra bolesna? 

Elinor zbunjeno potvrdi i pokuša objasniti i opravdati njezino ponašanje 
glavoboljama, malodušnošću i nenadanom tugom. 

Sasluša je vrlo pažljivo, ali kako se već bio pribrao od prvog iznenađenja, ne reče 
ništa o tome, već izrazi zadovoljstvo što ih vidi u Londonu i stade zapitkivati kako su 
putovali i kako su prijatelji u Barton Parku. 

Nastaviše razgovor mirno, nezainteresirano, oboje bez žara, oboje utonuli u 
vlastita razmišljanja. Elinor ga je željela upitati je li Willoughby u gradu, ali ga se 
bojala povrijediti zapitkujući o njegovu suparniku. Polako, okolišajući, upita ga je li 
boravio u Londonu nakon njihova posljednjeg susreta. 

— Da - odgovori on pomalo zbunjeno - gotovo neprekidno; bio sam jednom ili u 
dva navrata nekoliko dana u Delafordu, ali nijednom nisam mogao doći u Barton. 

Te riječi i način na koji su bile izgovorene smjesta je podsjetiše na okolnosti u 

kojima je otišao, na nelagodu i sumnje gospođe Jennings, i ona se poboja da je svojim 
pitanjem pokazala veću znatiželju nego je zaista osjećala. 

Ubrzo je ušla gospođa Jennings. 

— Oh! Pukovnik — reče s uobičajenom bučnom vedrinom - strašno mi je drago 
što vas vidim — žao mi je, nisam mogla doći ranije — oprostite, ali morala sam malo 
srediti svoje stvari; ta, dugo me nije bilo kod kuće, a i sami znate koliko se sitnica 
nakupi kad je čovjek odsutan. Napokon, imala sam posla i s Cartwrightom -— Bože, 
poslije ručka sam bila zaposlena kao pčela! Ali, molim vas, pukovniče, kako ste 
pogodili da ću danas doputovati? 

— Saznao sam to na ručku kod gospođe Palmer. 

— Oh! Zaista? No, a kako su oni? Kako je Charlotti? Pretpostavljam da je već 
prilično krupna. 

— Vrlo je dobro i poručuje vam da ćete je sutra zasigurno vidjeti. 

— Ija sam se tome nadala. Dakle, pukovniče, dovela sam sa sobom dvije mlade 
dame, kao što vidite — to jest, vidite sada samo jednu, ali i druga je tu negdje. To je 
vaša prijateljica, gospođica Marianne - zacijelo vam nije žao što to čujete. Ne znam 
što ćete učiniti vi i gospodin Willoughby s njom. Da, divno je biti mlad i lijep. No, i ja 
sam nekoć bila mlada, ali nikad suviše lijepa - na žalost. Imala sam ipak vrlo dobrog 
muža, a ne znam bi li mi i najveća ljepota u tome više koristila. Ah, jadnik! Već je 
prošlo više od osam godina otkad je umro. Ali, pukovniče, gdje ste bili otkad smo se 
rastali? Kako napreduje vaš posao? Hajde, hajde, ne krijte tajne pred prijateljima. 

Odgovorio je na njezina pitanja blago kao i uvijek, ali tako neodređeno da nije 
saznala ništa novo. Elinor je otišla pripremiti čaj, a Marianne se udostojala opet doći 
k njima. 

Nakon njezina ulaska pukovnik Brandon postade još zamišljeniji i tiši no ranije i 
gospođa Jennings ga ne mogaše nagovoriti da ostane. Te ih večeri više nitko nije 
posjetio i dame jednoglasno odlučiše ranije poći na spavanje. 

Marianne je ustala ujutro sretnija i u boljem raspoloženju. Činilo se da je 
zaboravila sinoćnja razočaranja i da je vedro iščekivala što će joj donijeti novi dan. 
Nedugo poslije doručka pred vratima se zaustavi četvorosjed gospođe Palmer i za 
nekoliko minuta ona nasmijana uđe u sobu. Tako se oduševila što ih vidi da je bilo 
teško prosuditi raduje li se više svojoj majci ili novom susretu s gospođicama 
Dashwood. 

Iznenadio ju je njihov dolazak, premda je to potajno očekivala, ali se ljutila što 
su prihvatile majčin poziv nakon što su odbile njezin. Doduše, nikad im ne bi 
oprostila da nisu došle! 

— Gospodin Palmer bit će presretan kad vas vidi — reče ona. - Pogodite što je 
rekao kad je čuo da dolazite smamom! Ah, zaboravila sam, ali bilo je to nešto tako 
neobično! 

Nakon sata ili dva lagodnog čavrljanja, kako bi se izrazila njezina majka, ili, 
drugim riječima, najraznovrsnijeg zapitkivanja gospođe Jennings i bezrazložnog 

smijeha gospođe Palmer, potonja ih sve pozove u kupnju, što gospođa Jennings i 
Elinor rado prihvate, jer su i same namjeravale obaviti neke poslove u gradu. 
Marianne je najprije odbila, ali naposljetku nagovoriše i nju. 

Cijelim putem budno je promatrala okolinu, a osobito u Ulici Bond gdje su 
obavili veći dio posla. Njezine su oči neprekidno lutale uokolo; u svakom je dućanu 
bila potpuno odsutna mislima ne zamjećujući predmete koji su zanimah druge. Bila 
je tako nemirna i nezadovoljna da Elinor nije mogla izvući iz nje nikakvo mišljenje o 
haljinama koje je namjeravala kupiti premda se kupnja ticala obiju sestara. Ništa ju 
nije zadovoljavalo; tek je nestrpljivo iščekivala da se vrati kući i s mukom svladavala 
srdžbu zbog dosadno uporne gospođe Palmer koja se zaustavljala kod svake zgodne, 
skupe i nove stvarčice. Ona je bjesomučno htjela kupiti sve, a nije mogla odabrati 
ništa pa je tratila vrijeme razdirana svojom neodlučnošću. 

Primicalo se podne kad su se vratili. Čim su ušli, Marianne potrči uza stube. 
Elinor pođe za njom i zateče je kako se odmiče od stola u bolnom saznanju da 
Willoughby nije dolazio. 

— Zar nije stiglo pismo za mene otkad smo otišli? — upita slugu kad je unio 
kupljene stvari. Odgovorio joj je niječno. — Jeste li sigurni? — upita ona. — Jeste ii 
sigurni da nijedan sluga, ni glasnik nije ostavio neko pismo ili poruku? 

Sluga je bio siguran. 

— Vrlo neobično - promrmlja Marianne tihim razočaranim glasom i okrenu se k 
prozoru. 

— Odista neobično! — ponovi Elinor u sebi, promatrajući sestru sa zebnjom. Kad 
ne bi znala da je u gradu, ne bi mu ni pisala; pisala bi u Combe Magnu. Ali, ako je u 
gradu, vrlo je čudno što nije ni dolazio, ni pisao! Oh, draga majko, zacijelo si 
pogriješila dopustivši zaruke tako mlade kćeri s nepoznatim muškarcem na tako 
dvojben i tajanstven način! Htjela bih to ispitati, ali tko zna kako će ona shvatiti to 
miješa nje u njihove odnose? 

Razmislila je i odlučila energično upozoriti majku da je potrebno ozbiljno 
preispitati njihove odnose ako se ovako neugodno stanje nastavi još nekoliko dana. 

Na ručku su im se pridružile gospođa Palmer i dvije starije dame, dobre 
prijateljice gospođe Jennings, koje je i Elinor jutros upoznala. Gospođa Palmer otišla 
je ubrzo nakon čaja jer je uvečer imala druge obveze, a Elinor zamoliše da pripremi 
stol za whist. U takvim prilikama Marianne nije bila od koristi, jer nikad nije htjela 
naučiti tu igru i premda je mogla činiti što joj je volja, večer nije provela nimalo 
udobnije od Elinor. Vrijeme joj bijaše ispunjeno zebnjom iščekivanja, bolom i 
razočaranjem. Povremeno bi pokušala čitati. No ubrzo bi odbacila knjigu i nastavila 
koračati odajom zastajkujući kraj prozora, u nadi da će čuti dugo očekivani zvuk 
pridošle kočije. 

POTRAJE li ovako lijepo vrijeme — reče gospođa Jennings sljedećeg jutra za doručkom — 
sir John sljedećeg tjedna neće htjeti otići iz Bartona. Ljudima sportskog duha žao je 
propustiti ijedan lijep dan. Jadnici! Uvijek ih žalim kad im se to dogodi. Čini se da to 
jako primaju k srcu. 

— Istina je - uzvikne vedro Marianne i priđe prozoru gledajući kakvo je vrijeme. 
— Nato nisam ni pomislila. Mnogi će sportaši zbog vremena ostati u prirodi. 

Ta sretna dosjetka povratila joj je dobro raspoloženje. - Za njih je zaista divno 
vrijeme — nastavi i sjedne za stol zadovoljna lica. - Kako li sad uživaju?! Ali - 
(ponovno se pojavio prizvuk zebnje) - to ne može dugo potrajati. U ovo doba godine 
i nakon tolikih kiša zacijelo nećemo još dugo uživati. Uskoro će mrazovi, 
najvjerojatnije vrlo oštri. Još dan, možda dva; tako blage temperature ne mogu dulje 
potrajati - ne, možda će već noćas poledica! 

— U svakom slučaju - reče Elinor, želeći spriječiti gospođu Jennings da poput nje 
jasno shvati na što ciljaju sestrine misli - mislim da će sir John i lady Middleton već 
potkraj sljedećeg tjedna stići u grad. 

— Da, draga moja, nadajmo se. Mary uvijek postupa kako ona hoće. 

— E, sad će Marianne smjesta pisati u Combe - nagađaše Elinor u sebi. 

No, ako je i napisala i otposlala pismo, učinila je to tako tajanstveno da, usprkos 
nadzoru, Elinor nije mogla biti sigurna. Ma kakva bila istina i ma koliko bilo 
Elinorino nezadovoljstvo, vidjevši Mariannu dobre volje, nije ostala ravnodušna. A 
Marianne je odista bila dobre volje; sretna zbog lijepa vremena, a još sretnija zbog 
očekivanog zahlađenja. 

Jutro je proteklo uglavnom u pisanju posjetnica prijateljima gospođe Jennings 
koje je valjalo obavijestiti da je vrla dama stigla u grad. Marianne je cijelo vrijeme 
marljivo motrila smjer vjetra, promjene na nebu i umišljala da se vrijeme pogoršava. 

— Ne osjećaš li, Elinor, da je hladnije nego jutros? Čini mi se da je razlika sasvim 
očita. Ruke su mi hladne, iako ih pokušavam zagrijati u kolčaku. Mislim da jučer nije 
bilo tako. Izgleda da se i oblaci razilaze; začas će izići sunce i bit će vedro popodne. 

Elinor bi čas razonodilo, a čas rastužilo takvo ponašanje, ali Marianne bijaše 
ustrajna; večerima u odsjaju vatre a jutrima u izgledu vremena vidjela je određene 
znakove skorašnjeg mraza. 

Gospođice Dashwood nisu imale mnogo razloga da budu nezadovoljne načinom 

života gospođe Jennings i izborom njezinih prijatelja, kao što se nisu mogle požaliti 
na njezino ponašanje prema njima Bila je neobično srdačna. Vodila je svoje 
domaćinstvo vrlo slobodno i, izuzevši nekoliko starih prijatelja iz grada koje, na 
žalost lady Middleton, nikad nije napustila, klonila se posjeta osobama koje bi na bilo 
koji način mogle povrijediti osjećaje njezinih mladih gošća. Zadovoljna što je tome 
tako, čak iznad njezina očekivanja, Elinor je bila voljna nadoknaditi nedostatak prave 
zabave na njihovim večernjim sjedjeljkama koje su joj, bilo da su se održavale kod 
kuće ili vani, pružale vrlo malo zadovoljstva. 

Pukovnik Brandon, koji je u domu gospođe Jennings uvijek bio dobrodošao gost, 
posjećivao ih je gotovo svakodnevno; dolazio je gledati Mariannu i razgovarati s 
Elinor kojoj je to najčešće bilo najveće zadovoljstvo dana, iako je istodobno zabrinuto 
primjećivala njegovu naklonost prema sestri. Bojala se da ta naklonost neprestano 
raste. 

Bilo joj je teško gledati kako iskreno i nježno promatra Mariannu, istodobno 
gubeći dobro raspoloženje iz Bartona. 

Otprilike tjedan dana nakon njihova dolaska pokazalo se da je Willoughby 
također u gradu. Kad su se vratili s jutarnje vožnje, dočekala ih je na stolu njegova 
posjetnica. 

— Dobri Bože! — uzviknula je Marianne. — Bio je ovdje za naše odsutnosti. — 
Presretna i napokon uvjerena da je u Londonu, Elinor reče: — Zacijelo će sutra opet 
doći. - Ali Marianne kao da je nije čula i kad je u sobu ušla gospođa Jennings, brzo se 
udaljila s dragocjenom posjetnicom. 

Taj događaj udobrovolji Elinor, a njezinoj se sestri vratiše sve ranije bojazni i 
strahovi. Od tog trenutka više nije bila sabrana; nestrpljivo očekujući željeni susret 
bila je nesposobna za bilo što drugo. Sljedećeg jutra dok su se ostali pripremah za 
izlazak, uporno je zahtijevala da ostane kod kuće. 

Elinor je neprestano razmišljala o onom što se možda događa u Ulici Berkeley za 
vrijeme njihova izlaska: ali kad su se vratili, već kratak pogled na sestru dao joj je 
naslutiti da Willoughby nije dolazio. Uto sluga donese poruku. 

— Za mene! - uzvikne Marianne i hitro istupi. 

— Ne, gospođice, za moju gospodaricu. 

Marianne nije povjerovala. Pročitala je što piše na omotu. 

- Odista je za gospođu Jennings. Čudno! 

— Dakle, očekuješ pismo? - upita Elinor nestrpljivo. 

— Da, pisamce - ništa osobito. 

Nakon kratke stanke: - Zar u mene nemaš povjerenja, Marianne? 

— Oh, Elinor, i ti mi to kažeš — ti, koja nemaš povjerenja ni u koga! 

— Ja! - odvrati Elinor pomalo zbunjeno. — Uistinu, Marianne, ali ja nemam što 
povjeriti. 

— Ni ja - uvjerljivo će Marianne. — Dakle, u sličnom smo položaju. Nijedna od 
nas nema što reći: ti zato što ne razgovaraš, a ja zato što ništa ne krijem. 

Uznemirena sestrinim nepovjerenjem koje nije mogla ukloniti, Elinor nije znala 
kako da nagna Marianne na otvorenost. 

Ubrzo se pojavi gospođa Jennings i primivši pismo, pročita ga naglas. Pisala je 
lady Middleton objavljujući svoj sinoćnji dolazak u grad i pozivajući uvečer majku i 
sestrične u goste. Sir Johnove poslovne obveze i njezina žestoka prehlada spriječili su 
ih da dođu u Berkeley. Poziv bi prihvaćen. Međutim, kad se približio sat ugovorenog 
sastanka, Elinor je teškom mukom nagovorila Mariannu da pođe s njima, iako je 
pristojnost prema gospođi Jennings nalagala da obje budu ondje prisutne. 
Willoughby se još nije pojavio te Marianne bijaše neraspoložena za zabavu. Osim 
toga, nije željela propustiti susret s njim ako ih ipak posjeti. 

Vrativši se kući Elinor je zaključila da preseljenje nije nimalo promijenilo način 
ponašanja Middletonovih. Iako je tek stigao u grad, sir John se potrudio pozvati 
dvadesetak mladih ljudi i prirediti ples. To se, međutim, nije svidjelo lady Middleton. 
Na selu bi tako nenajavljen ples bio i te kako dobrodošao; ali u Londonu, gdje su 
reputacija i elegancija mnogo važniji i mnogo teže dostupni, ne priliči samo zbog 
zadovoljstva nekoliko djevojaka pružiti javnosti mogućnost da dočuje kako je lady 
Middleton priredila skroman ples za osam ili devet parova uz pratnju dviju violina i 
uz skromnu hladnu zakusku. 

Među nazočnima bili su gospodin i gospođa Palmer. On se pretvarao da ih ne 
poznaje. Sestre ga nisu vidjele otkad su doputovale, jer je svjesno izbjegavao punicu i 
nijednom ju nije posjetio. Sad ih je tek ovlaš pogledao te se činilo da ih uopće ne 
poznaje, a gospođi Jennings samo je kimnuo iz drugog kraja prostorije. Marianne je 
na ulazu dugim pogledom obuhvatila prisutne; to je bilo dovoljno — njega nije 
ugledala. Sjela je, neraspoložena za bilo kakvu zabavu. Sjedili su tako otprilike sat kad 
se do njih došeta gospodin Palmer izrazivši golemo iznenađenje što ih vidi, iako je 
pukovnik Brandon baš u njegovu domu saznao za njihov dolazak, a on sam izjavio 
tom prilikom nešto vrlo neukusno. 

— Mislio sam da ste obje u Devonshireu - reče on. 

— Zar zaista? — odvrati Elinor. 

— Kad se vraćate? 

— Ne znam. - I tako je završio razgovor. 

Marianni još nikad nije manje godio ples negoli te večeri. Vrativši se u Ulicu 
Berkeley, požalila se na umor. 

— Da, da - reče gospođa Jennings - vrlo nam je dobro poznat razlog. Da je bila 
prisutna izvjesna osoba koju neću imenovati, ne biste bili nimalo umorni. No, da 
budem iskrena, nije lijepo od njega što nije došao iako je bio pozvan. 

— Bio je pozvan! — uskliknu Marianne. 

— Tako mi je rekla moja kći, lady Middleton, jer izgleda da ga je jutros sir John 
sreo na ulici. - Marianne ne reče ništa; bila je sasvim utučena. Nestrpljivo hoteći 
pomoći sestri u tim okolnostima, Elinor odluči sutradan pisati majci. Nadala se da će 
u njoj pobuditi strah za Mariannino zdravlje i tako je natjerati da se raspita o tom 
čovjeku, kad je to sama tako dugo odlagala. Taj joj se korak sutradan poslije doručka 
učinio sasvim opravdanim i još potrebnijim jer je opazila da Marianne opet piše 

Willoughbyju. Zaključila je tako jer nije mogla zamisliti komu bi osim njega pismo 
moglo biti namijenjeno. 

Oko podneva je gospođa Jennings poslovno izišla i Elinor smjesta započe pismo, 
dok se Marianne, obuzeta tužnim mislima, suviše nemirna da bi radila, suviše 
uzrujana da bi razgovarala, šetala mimo prozora, sjedajući povremeno uz kamin. 
Spomenuvši što se dogodilo, Elinor je iskreno povjerila majci sumnje u 
Willoughbyjevu nestalnost. Kumila ju je njezinom ljubavlju i osjećajem dužnosti 
prema kćeri da zatraži od Marianne temeljito izvješće o tom čovjeku. 

Tek što je završila, začu se buka pred kućom i uto najaviše dolazak pukovnika 
Brandona. Marianne, koja ga je vidjela kroz prozor, napusti sobu prije njegova ulaska 
jer joj je bilo mrsko svako društvo. Izgledao je ozbiljniji no obično. Premda je izrazio 
zadovoljstvo što nalazi gospođicu Dashwood nasamo te se činilo da joj želi nešto 
osobito priopćiti, sjedio je neko vrijeme ne izustivši ni riječ. Elinor je nestrpljivo 
iščekivala, uvjerena da se radi o njezinoj sestri. Nije joj bilo prvi put da se tako osjeća, 
jer je pukovnik ne jedanput u proteklim razgovorima, započevši primjedbom “sestra 
vam danas ne izgleda sasvim zdravo“ ili “čini se da nije dobro raspoložena" izricao 
neko osobito mišljenje ili se raspitivao za neki osobiti podatak o njoj. Nakon nekoliko 
minuta prekinuo je tišinu upitavši prilično uzrujanim glasom kad će joj moći čestitati 
na novom šurjaku. Elinor nije očekivala takvo pitanje te, nemajući spreman odgovor, 
pribježe najjednostavnijem i najčešćem izlazu: upita ga što time misli. Pokušao se 
nasmijati odgovarajući: — Svima je poznato da su se vaša sestra i gospodin 
Willoughby zaručili. 

— Nemoguće da je svima poznato - odvrati Elinor — jer ni njezina obitelj to ne 
zna. 

Djelovao je iznenađeno i rekao: — Oprostite, bojim se da je moje zapitkivanje 
bilo neumjesno, ali nisam očekivao da je to tajna. Ta, oni se otvoreno dopisuju, a o 
njihovu braku govore svi. 

— Kako je to moguće? Tko vam je to spomenuo? 

— Mnogi - neke ne poznajete a s nekima ste u vrlo prisnim odnosima kao, na 
primjer, gospođa Jennings, gospođa Palmer i Middletonovi... No, možda ipak ne bih u 
to povjerovao, jer kad čovjek ne želi biti uvjeren, uvijek će nečim podgrijali svoje 
sumnje, ali sam, dolazeći danas ovamo, slučajno u rukama sluge ugledao pismo, 
pisano rukopisom vaše sestre i naslovljeno na gospodina Willoughbyja. Eto, dođoh se 
o tome raspitati, ali sam se osvjedočio već prije ovog razgovora. Je li već sve konačno 
ugovoreno? Zar je nemoguće da...? Ali ja nemam pravo, i ne bih imao nikakve izglede 
za uspjeh. Oprostite, gospođice Dashwood, pogriješio sam što sam tako mnogo 
izrekao, ali zaista ne znam što da radim. Potpuno se oslanjam na vašu razboritost. 
Recite mi da je sve odlučeno i da mi ne preostaje drugo doli da se povučem i šutim, 
ako je i to sad još uopće moguće. 

Te riječi što su nedvojbeno odavale njegovu ljubav prema Marianni, duboko se 
dojmiše Elinor. Ne mogaše odmah odgovoriti, a kad se pribrala, razmišljaše neko 
vrijeme što bi bilo najbolje reći. Bili su joj sasvim nepoznati Willoughbyjevi odnosi s 
njezinom sestrom te bi pokušavajući ih objasniti mogla reći ili previše ili premalo. 

No, kako bijaše uvjerena da Mariannina ljubav prema Willoughbyju neće pukovniku 
Brandonu uliti nimalo nade u uspjeh bez obzira na to kakav bio ishod te ljubavi, a 
kako je uz to željela zaštititi njezin postupak od osude, Elinor zaključi da će biti 
najrazboritije i najbolje ako kaže više no što je znala i vjerovala. Prizna, stoga, kako 
ne dvoji u pogledu njihovih uzajamnih simpatija, iako joj sami nikad nisu rekli kakvi 
su im odnosi. U pogledu njihova dopisivanja, reče da je ne čudi što o tome čuje. 

Saslušao ju je tiho i pažljivo. Kad je završila, on ustade i uzbuđeno reče: - Žan 
vašoj sestri mnogo sreće, a Willoughbyju da se potrudi i zasluži njezinu ljubav. — 
Zatim ode. 

Elinor su već tištale druge brige, a ovaj joj razgovor nimalo nije olakšao položaj; 
naprotiv, pukovnikova nesreća ostavila je na nju mučan dojam, a nije ga smjela ni 
tješiti, bojeći se i sada događaja koji bi bio uzrokom njegove još veće tuge. 

SLJEDEĆA tri ili četiri sata nije se dogodilo ništa što bi nagnalo Elinor da požali zbog 
pisma majci, jer Willoughby niti je dolazio, niti pisao. Dogovoreno je da toga dana 
obje sestre pođu s lady Middleton na zabavu. Gospođu Jennings zadržala je kod kuće 
mlađa kći koja se loše osjećala. Marianne bijaše sasvim malodušna, nije marila za 
izgled i činilo se da joj je sasvim svejedno ide li ili ne. Pripremala se mrzovoljno, ne 
odavajući nimalo zadovoljstva. Poslije čaja sjela je kraj kamina u dnevnoj sobi ne 
pomaknuvši se do dolaska lady Middleton. Čamila je tako u istom raspoloženju, 
zadubljena u misli, nesvjesna sestrine prisutnosti, a kad su im napokon javili da ih 
lady Middleton očekuje pred vratima, skočila je kao da je zaboravila da je netko 
trebao doći. 

Na vrijeme su stigli do cilja i kad se ispred njih uklonio niz kočija, iziđoše iz 
svoje, uđoše u kuću i, uz glasnu najavu njihovih imena duž stubišta, stupiše u 
svjetlom obasjanu dvoranu punu ljudi i nepodnošljive zapare. Kad su ispunili obveze 
što ih nalaže pristojnost i pozdravili domaćicu, bijaše im dopušteno pomiješati se s 
gomilom i podijeliti s njom vrućinu i nelagodu kojoj su dolaskom i sami pridonijeli. 
Nakon dulje besposlice i dosađivanja, lady Middleton ode u kasino, a Marianne, kojoj 
nije bilo do šetnje, pronađe s Elinor slobodna mjesta nedaleko od kockarskog stola i 
tu se smjesti. 

Nisu dugo sjedile kad Elinor opazi Willoughbyja gdje stoji nekoliko metara od 
njih i gorljivo razgovara s mladom, vrlo otmjenom damom. Ubrzo uhvati njegov 
pogled; on se smjesta nakloni, ali ne pokuša pozdraviti ili prići Marianni premda ju je 
morao primijetiti, već nastavi razgovarati s istom damom. Elinor se nevoljko okrene 
da vidi nije li Marianne štogod primijetila. U tom trenutku i ona ga ugleda. Cijelo joj 
biće zasja nenadanim oduševljenjem i zacijelo bi mu smjesta prišla, ali je sestra 
zadrža. 

— Nebesa! - uzviknula je. - Ona je tamo - on je tamo — oh! Zašto me ne pogleda? 
Zašto ne mogu razgovarati s njim? 

— Molim te, smiri se — reče Elinor — i ne pokazuj svoje osjećaje prisutnima. 
Možda te još nije primijetio. 

U to, doduše, ni sama nije vjerovala; a u tom trenutku Marianne ne samo da nije 
mogla, već nije ni htjela biti pribrana. Sjela je mučena i razdirana nestrpljenjem. 

On se napokon ponovno okrene i odmjeri ih pogledom. Ona ustade, nježno 
izgovori njegovo ime i ispruži ruke. Willoughby im nato priđe i, obrativši se više 
Elinor no Marianni, kao da je time želio izbjeći pogled i prisni pozdrav, užurbano 

upita za gospođu Dashwood i otkad su u gradu. Elinor bijaše tako zaprepaštena 
njegovim nastupom da ne uzmogne ni riječ prozboriti. No, sestra pokaže što osjeća i 
uzbuđeno vikne, porumenjevši: - Zaboga, Willoughby, što znači sad sve to? Zaniste 
primili moja pisma? Nećete li se rukovati sa mnom? 

Sada više nije mogao izbjegavati pozdrav, no činilo se da mu je nelagodan dodir 
njezine ruke. Držao ju je samo tren, i vidjelo se da u tom kratkom vremenu nastoji 
ponovno steći izgubljenu sigurnost. Elinor opazi kako mu lice poprima sve spokojniji 
izraz. Nakon kratke šutnje, on mirno reče: 

— Počastio sam se prošlog četvrtka navrativši u Ulicu Berkeley, ali, na žalost, 
nisam imao sreće zateći vas i gospođu Jennings kod kuće. Nadam se da se moja 
posjetnica nije izgubila. 

— Ali, zar niste primili moje poruke? — uzviknula je Marianne vrlo uzbuđeno. 
Uvjerena sam da se radi o zabuni - o nekoj strašnoj zabuni. Kako to inače objasniti? 
Recite mi, Willoughby, zaboga, ta recite mi što se dogodilo? 

Nije odgovorio. Opet se promijenio — vratio mu se osjećaj nelagode. Ali, 
uhvativši pogled mlade dame s kojom je maloprije razgovarao, a to kao da mu je dalo 
novu snagu, uspio se smiriti i reći: - Da, primio sam obavijest da ste doputovali i 
hvala vam što ste bili tako dobri da mi se javite. 

— Tada se uz lagani naklon hitro okrene i vrati svojoj prijateljici. 

Stravično blijeda, Marianne klone na stolac, a Elinor, očekujući da će se taj tren 
onesvijestiti, pokuša sestru zakriliti od pogleda uzvanika, osvježavajući je usput 
lavandinom vodicom. 

— Priđi mu, Elinor - uzvikne Marianne došavši do daha - i prisili ga da se vrati. 
Reci mu da ga moram vidjeti - moram razgovarati s njim - ne mogu čekati — neću biti 
mirna dok se to ne objasni - zacijelo je neki strašan nesporazum... oh, pođi smjesta k 
njemu! 

— Kako, zaboga? Marianno, moja najdraža, to je nemoguće. Moraš čekati. Ovo 
nije mjesto za objašnjenje. Strpi se bar do sutra. 

Jedva ju je spriječila da sama pođe za njim. Nagovoriti je pak da suspregne nemir 
i pričeka trenutak kad će, ma i hinila hladnokrvnost, s njim razgovarati u četiri oka, 
bilo je neizvedivo, jer Marianne je tihim jecajima neprekidno odavala bol i nesreću. 
Uto Elinor spazi Willoughbyja kako izlazi prema stubištu i brzo reče sestri da je 
otišao, ne bi li joj na taj način dala do znanja da neće moći razgovarati s njim iste 
večeri. Nadala se da će je to umiriti. Marianne smjesta zamoli sestru neka potraži lady 
Middleton da ih odvede kući, jer više ni trenutka ne može ostati. 

Premda igra bijaše u punom jeku, saznavši da Marianni nije dobro, lady 
Middleton zamoli suigrače da joj oproste, preda karte prijateljici i povede ih kući 
prvom slobodnom kočijom. Putem gotovo nisu razgovarale. Marianne je obuzelo 
nijemo očajanje, bijaše toliko potištena da ni plakati nije mogla. Srećom, gospođe 
Jennings nije bilo kod kuće i sestre se smjesta uputiše u svoju odaju gdje se nesretnica 
malo pribrala udahnuvši amonijakovu sol. Brzo se presvukla i legla, a kako se činilo 

da želi biti nasamo, Elinor iziđe iz sobe. Čekajući gospođu Jennings, razmišljaše o 
proteklim događajima. 

Nije dvojila da se nešto zbilo između Marianne i Willoughbyja; bilo joj je isto 
tako jasno da je Willoughbyju to dosadilo. Jer, ma koliko Marianne gajila nadu, Elinor 
nije mogla opravdati takvo ponašanje zabunom ili nesporazumom. Samo je temeljita 
promjena osjećaja mogla uzrokovati nešto takvo. Njezino bi ogorčenje bilo i snažnije 
da nije prisustvovala onoj njegovoj nelagodi koja je odavala koliko je svjestan svog 
nedoličnog ponašanja. Zato nije mogla vjerovati da je toliko pokvaren da se od 
početka poigrava sestrinim osjećajima. Ne, u tom slučaju ni njezina namjera da ispita 
njihov odnos ne bi bila svrsishodna. Možda mu je razdvoje nost oslabila osjećaje, a 
okolnosti ga navele da se sasvim otuđi, no Elinor bijaše čvrsto uvjerena da su ti 
osjećaji ranije postojali. 

Vrlo se zabrinula za Mariannu zbog boli što joj je već bio zadao tako nesretan 
susret i zbog muka koje ju zacijelo tek očekuju. U usporedbi s Mariannom ona je bila 
u mnogo boljem položaju; ma koliko bili razdvojeni, ona će uvijek moći poštovati 
Edwarda i to će joj davati snagu. Ali u sestrinoj nesreći činilo se da su se ujedinile sve 
okolnosti koje vode do konačnog rastanka s Willoughbyjem - do brzog i 
nepopravljivog raskida. 

Drađaset doveo pogladtje 


PRIJE nego što je služavka sljedećeg jutra upalila vatru, a sunce zagrijalo hladno i 
turobno siječanjsko jutro, poluodjevena Marianne klecaše oslonjena na prozorsku 
dasku kako bi uhvatila više dnevnog svjetla i užurbano, koliko su joj suze dopuštale, 
pisaše pismo. Tu ju je zatekla Elinor koju su njezini jecaji probudili iz sna. Promatraše 
je časak brižno, bez riječi, a tada joj se nježno obrati: 

— Marianne, smijem li te upitati...? 

— Ne, Elinor - odgovorila je — ne pitaj me ništa; uskoro ćeš sve saznati. 

Bijaše to izrečeno očajno i mirno, ali taj mir trajaše kratko - smjesta je ponovno 
uslijedilo bolno jecanje. Nastavila je pisati tek nakon dulje stanke, a česti iskazi bola 
što su joj zadržavali uzdrhtalu ruku bijahu dovoljan dokaz njezinih osjećaja. Po 
svemu sudeći bilo je to posljednje pismo kojim se obraćala Willoughbyju. 

Elinor se svim silama trudila da bude tiha, nenametljiva i pažljiva. Nastojala bi 
joj i više pomoći i ublažiti bol, da je Marianne onako uzrujana i razdražena nije 
preklinjala da joj se ne obraća. U takvim je okolnostima za obje bilo najpametnije da 
ne ostanu zajedno. Kad se obukla, Mariannu je nespokoj otjerao iz sobe, a i tada je, 
tražeći samoću, nastavila nemirno tumarati kućom, izbjegavajući susret s ljudima. 

Doručkovala nije - čak nije ni pokušala jesti. Elinor je u tim trenucima glavni cilj 
bio ne da je ohrabri, ili da joj iskaže svoje sažaljenje i ljubav, već da privuče na sebe 
svu pažnju gospođe Jennings. 

Kako je to gospođi Jennings bio najmiliji obrok, proteklo je dosta vremena dok 
su završili i sjeli za zajednički radni stol. Uto stiže pismo za Mariannu. Ona ga željno 
ugrabi iz sobarove ruke, samrtnički problijedi i smjesta istrči iz sobe. Elinor koja je 
zahvaljujući takvom ponašanju shvatila da pismo pripada Willoughbyju, osjeti slinu 
slabost te se jedva držaše uspravno. Bila je gotovo uvjerena da sestrino držanje neće 
izbjeći gospođi Jennings, no ta je dobra žena vidjela samo da je Marianne primila 
pismo od Willoughbyja, što joj se činilo dobrom šalom te je i popratila cijeli događaj 
smijehom i primjedbom kako će se njegov sadržaj Marianni vjerojatno svidjeti. Bila je 
suviše zaposlena mjerenjem konca za pokrivač da bi opazila Elinorino uzbuđenje. 
Čim je Marianne izišla, nastavila je mirno pripovijedati: 

— Vjerujte mi, u životu nisam vidjela tako očajnički zaljubljenu ženu! Moje 
djevojke u usporedbi s njom nisu ništa, a nekoć su i one bile budalaste. Ali gospođica 
Marianne - ta, ona je sasvim drugo biće. Nadam se od srca da je neće još dugo mučiti 

iščekivanjem, jer ju je prilično tužno gledati tako pokunjenu i bolnu. Recite mi kad će 
biti vjenčanje. 

Premda joj u tom trenutku uopće nije bilo do razgovora, Elinor odluči 
odgovoriti na taj napad pa reče uz namješten smiješak: — Ali, zar ste zaista, gospođo, 
samu sebe uvjerili da su moja sestra i gospodin Willoughby zaručeni? Mislila sam da 
je to samo šala, no sudeći po vašem ozbiljnom pitanju, čini se da vi pretpostavljate 
nešto više. Moram vas zamoliti da se više ne zavaravate. Uvjeravam vas da me ništa 
ne bi toliko iznenadilo kao vijest o njihovu vjenčanju. 

— Stidite se, gospođice Dashwood! Kako to možete reći? Zar nam nije svima 
poznato da su njih dvoje izvrstan par, da su od prvog susreta preko glave zaljubljeni 
jedno u drugo. Nisam li ih u Devonshireu svaki dan viđala zajedno — i to cijeli dan 
zajedno? Zar mi nije znano da je Marianne pošla sa mnom u London kako bi kupila 
vjenčane haljine? Hajde, ne vrijedi vam to. Zar zato što ste sami tako tajanstveni, 
mislite da drugi nemaju dar zapažanja? Ali to nije slučaj, kažem vam, jer cijeli grad 
već govori o tome. I ja sam svima pričala, a Charlotte također. 

— Zaista, gospođo - reče Elinor vrlo ozbiljno - jako se varate. Činite nam uistinu 
štetu šireći te glasine. Sad mi ne vjerujete, no vidjet ćete da ste pogriješili. 

Gospođa Jennings se ponovno nasmije, no Elinor ušutje. Htjela je svakako 
saznati što je napisao Willoughby te požuri u svoje odaje. Otvorivši vrata, zateče 
Mariannu na krevetu, gotovo ugušenu bolom, s jednim pismom u ruci dok su dva ili 
tri ležala pored nje. Elinor bez riječi priđe sestri, sjedne na krevet, uze joj ruku i 
nježno ju poljubi. Uto i sama gorko zaplače ne zaostajući mnogo za Mariannom. 
Premda nije mogla govoriti, činilo se da Marianne osjeća svu toplinu njezina 
postupka, a kad su provele neko vrijeme tako zagrljene, ona tutnu sva pisma Elinor u 
ruke, pokrije maramicom lice i gotovo vrisne od silnog jada. Elinor je znala da to 
mora proći, ma koliko je teško bijaše promatrati; zato je nijemo bdjela uz sestru dok 
nisu popustili ti snažni napadaji boli, a onda željno dohvati Willoughbyjevo pismo i 
pročita ove retke: 


Ulica Bond, siječanj 

Draga moja gospođice, netom imah čast dobiti Vaše pismo te Vas molim da 
primite moju iskrenu zahvalnost. Vrlo me zabrinula vijest da sam Vas sinoć povrijedio 
nekim svojim postupkom ili ponašanjem i premda ni sam ne znam čime sam izazvao 
tako nesretan ishod, molim Vas da mi oprostite i uvjeravam Vas da je to bilo sasvim 
nenamjerno. Uvijek ću se sa zahvalnošću i zadovoljstvom sjećati ranijeg poznanstva s 
Vašom obitelji u Devonshireu i laskam samom sebi da ono nikad neće biti narušeno 
nekom pogreškom ili nesporazumom. Moje je poštovanje prema cijeloj Vašoj obitelji 
vrlo iskreno; no, ako sam bio tako zle sreće pa sam Vas svojim ponašanjem potaknuo 
da vjerujete u nešto više nego što sam osjećao ili namjeravao izraziti, pokajat ću se što 
nisam bio oprezniji prilikom iskazivanja tog poštovanja. Dopustit ćete mi, no nikad 
nisam mogao misliti više od toga, jer moje su simpatije, poznato Vam je, već odavno 
upućene u drugom smjeru i nadam se da neće proći mnogo tjedana do potpuno 
uspješnog ostvarenja te veze. Sa žaljenjem se pokoravam Vašem zahtjevu i vraćam 

Vam pisma kojima ste me počastili, kao i pramen kose koji ste mi prisilno udijelili. 
Vaš sam, draga gospođice, najodaniji pokorni sluga, 
John Willoughby 


Može se zamisli s kakvim je ogorčenjem gospođica Dashwood pročitala pismo. Iako 
je unaprijed znala da se u njemu nalazi priznanje njegove nevjere i potvrda konačnog 
rastanka, nije mogla pretpostaviti da će se Willoughby poslužiti takvim jezikom, ni 
da je tako daleko od onoga što krasi svakog džentlmena, no to je grubo pismo to 
nepobitno potvrdilo. Uz želju za rastankom, u njemu nije bilo ni traga žaljenja, ni 
trunke vjere ili ma kakve simpatije - svaki je redak tu bio uvreda i dokaz da je njihov 
pisac ogrezao u tvrdokornoj okrutnosti. 

Zamislila se nad pismom, gnjevna i zapanjena. Zatim ga pročita još jednom, pa 
još jednom, ah je njezina srdžba prema tom čovjeku sve to više rasla. Bila je tako 
ogorčena da se nije usudila progovoriti kako ne bi uvrijedila Mariannu jer bi joj 
zacijelo bila rekla da tim rastankom ne gubi ništa, već izbjegava nepopravljivo i 
najgore od svih zala, a to je doživotna veza s neprincipijelnim čovjekom. Dakle, bilo 
je to za nju istinsko oslobođenje i sreća. 

Iskreno razmišljajući o sadržaju pisma, o izopačenosti duše koja ga je sročila i, 
vjerojatno, o sasvim drukčijoj duši jedne sasvim drukčije osobe koja s tim slučajem 
nije imala nikakve veze osim one kojom ju je njezino srce povezalo s prošlošću, Elinor 
zaboravi trenutnu sestrinu nesreću, zaboravi da joj u krilu leže još tri nepročitana 
pisma i sasvim zanemari gdje se nalazi, pa, začuvši kako se pred vratima zaustavlja 
kočija, priđe prozoru da vidi tko tako nerazumno rano dolazi u posjet. Začudi se kad 
vidje kola gospođe Jennings, jer mišljaše da su naručena tek za jedan sat. Odluči ne 
ostavljati Mariannu iako joj tog časa nije mogla mnogo pomoći. Zato požuri ispričati 
se gospođi Jennings što ne može biti uz nju spomenuvši kao razlog sestrino loše 
raspoloženje. Raspitavši se sasvim dobrodušno za uzrok neraspoloženja, gospođa 
Jennings spremno prihvati ispriku. Elinor ju isprati i vrati se sestri. Zatekla je 
Mariannu kako pokušava ustati iz kreveta. Zadržala ju je u posljednji čas da ne padne 
onako slaba i omamljena od nesanice i umora; jadna djevojka već danima nije gotovo 
ništa jela, i noćima nije spavala. Sad, kad joj duh više nije bio mučen grozničavom 
napetošću, osjećala je glavobolju, mučninu u želucu i opću slabost. Elinor je malo 
osvježi čašom vina te jadnica napokon uzmogne zahvaliti sestri. 

— Jadna Elinor! Koliko ti boli zadajem?! 

— Kad bih bar mogla učiniti nešto čime bih te utješila - odgovori joj Elinor. 

Uostalom, da je rekla bilo što, Marianni bi bilo dovoljno; uzviknula je slomljeno: 
— Oh, Elinor, zaista sam očajna! — a onda joj se glas izgubi u gorkim jecajima. 

Elinor ne mogaše šutke promatrati tu provalu nezadrživa bola. 

— Priberi se, draga Marianne - uzviknula je. - Upropastit ćeš i sebe i sve koji te 
ljube. Pomisli na majku; pomisli kako je nesretna dok ti patiš. Moraš se smiriti za 
njezino dobro. 

— Ne mogu! Ne mogu! - grcaše Marianne. — Pusti me, ostavi me ako te 
uznemirujem; ostavi me, mrzi me, zaboravi me, ali ne muči me tako. Oh, kako je lako 
onima koji ne stradavaju govoriti o smirenju! Sretna, sretna Elinor, ti i ne slutiš koliko 
patim. 

— Nazivaš me sretnom, Marianne?! Ah, kad bi znala! I kako možeš pomisliti da 
sam sretna kad te gledam tako očajnu!? 

— Oprosti mi! Oprosti mi! - Marianne padne sestri oko vrata. — Znam da 
suosjećaš sa mnom. Poznajem te u dušu. No, ipak ti jesi — ti moraš biti sretna; Edward 
te ljubi. Što, ah, što bi moglo zatamniti takvu sreću? 

— Mnoge, mnoge okolnosti - reče Elinor ozbiljno. 

— Ne, ne, ne - klikne divlje Marianne. — On ljubi tebe, samo tebe. Ti ne možeš 
biti nesretna. 

— Mogu i te kako, kad gledam u kakvom si ti stanju. 

— I nikad me nećeš vidjeti drukčiju. Moju nesreću više ništa neće ukloniti. 

— Ne smiješ tako govoriti, Marianne. Zar nemaš utjehe? Prijatelja? Zar je tvoj 
gubitak zaista nenadoknadiv? Premda sad patiš, pomisli koliko bi patila da si još 
kasnije otkrila njegovu narav — da su vam se zaruke oduljile mjesecima, prije no što ih 
on prekine po vlastitom nahođenju, a to se lako moglo dogoditi. Svaki novi dan tvog 
nesretnog povjerenja u nj zadao bi ti još žešći udarac. 

— Zaruke! — skoči Marianne. - Nije bilo nikakvih zaruka. 

— Niste se zaručili? 

— Ne, nije on tako nedostojan kakvim ga držiš. Prema meni nije prekršio nikakvu 
obvezu. 

— Ali, zar ti nije rekao da te ljubi? 

— Da - ne - nije nikad. To se nekako osjećalo, ali nikad mi nije izričito rekao. 
Katkad mi se pričinilo da jest, ali nije. 

— A ipak si mu pisala? 

— Jesam - što je u tome loše nakon svega što se dogodilo? — Oh, ne mogu više 
govoriti. 

Elinor ušuti i ponovno dohvati tri pisma koja su je sad zanimala više no ranije. 
Prvo pismo koje mu je njezina sestra napisala čim su stigli u grad glasilo je: 


Ulica Berkeley, siječanj 


Kako li ćete se iznenaditi, Willoughby, kad primite ovo pismo?! Mislim da ćete 
osjetiti i nešto više od iznenađenja, jer, eto, i ja sam doputovala ovamo. Nisam mogla 
odoljeti iskušenju da dođem s gospođom Jennings. Nadam se da ćete na vrijeme primiti 
pisamce i još večeras stići do nas. Ako ne dođete, očekujem Vas sutra. Za sada, adieu. 

M. D. 


U sljedećoj poruci koju mu je poslala jutro nakon plesa kod Middletonovih pisalo je: 


Ne mogu izraziti razočaranje što se prekjučer nismo susreli, ni iznenađenje što nisam 

primila nikakav odgovor na poruku koju sam Vam poslala prije više od tjedan dana. 
Očekivala sam da ćete se javiti, toplo se nadala da ću Vas uskoro vidjeti. Molim Vas, 
javite se što prije i objasnite zašto sam to uzalud očekivala. Bit će najbolje da sljedeći 
put dođete ranije, jer smo mi oko jedan uglavnom vani. Rekoše mi da ste i Vi bili 
pozvani na zabavu. Ali zar je to moguće? Zacijelo ste se vrlo izmijenili otkad smo se 
rastali, kad niste došli iako su Vas pozvali. No, u to jednostavno ne želim vjerovati. 
Nadam se da ćete me uskoro osobno uvjeriti u suprotno. 
M. D. 


A ovako je glasilo posljednje pismo: 


Što da pomislim, Willoughby, nakon vašeg sinoćnjeg ponašanja? Ponovno zahtijevam 
objašnjenje. Htjela sam Vas pozdraviti sa zadovoljstvom koje je sasvim prirodno nakon 
tako dugog rastanka, i prisno jer mi se činilo da poslije naših odnosa u Bartonu, za 
takvo ponašanje ima dovoljno opravdanja. Istinski ste me ogorčili! Provela sam užasnu 
noć tražeći ispriku za Vaš postupak koji je bio u najmanju ruku uvredljiv; ali, iako još 
nisam uspjela naći razumno opravdanje Vašeg ponašanja, voljna sam čuti objašnjenje. 
Možda ste pogrešno obaviješteni ili namjerno prevareni u nečemu što se odnosi na 
mene pa imate o meni loše mišljenje. Recite mi o čemu se radi, objasnite mi na temelju 
čega ste se tako ponašali i bit ću zadovoljna i spremna umiriti Vas i razuvjeriti. Zaista 
bi me rastužilo kad bih morala loše misliti o Vama. No, ako je to neizbježno, ako zaista 
spoznam da niste onakvi kakvim smo Vas smatrali, da je Vaša naklonost prema nama 
bila neiskrena, da je Vaše ponašanje prema meni bilo smišljeno samo zato da me 
zavede, neka to bude što prije izrečeno. Osjećam se užasno neodlučno. Želim da sve 
objasnimo jedno drugome, jer će mi to biti olakšanje u odnosu na patnje koje sad 
proživljavam. Ako više ne gajite nekadašnje osjećaje, vratite mi moja pisma i pramen 
kose koji su sada u Vašem posjedu. 
M. D. 


Za Willoughbyjevo dobro, Elinor bi bila spremna i ne povjerovati da je moguće onako 
odgovoriti na ta divna pisma puna ljubavi i povjerenja. No, premda ga je osuđivala, 
ona shvati da je i njezina sestra pogriješila što ih je uopće napisala; žalila je sad što 
mu je Marianne tako nerazborito povjerila koliko ga ljubi, iako za to nije imala 
čvrstog povoda. Zbog lakovjernosti ju je stigla preteška kazna. 

Primijetivši da je pročitala pisma, Marianne napomenu kako je napisala tek ono 
što bi i netko drugi napisao u jednakim okolnostima. 

— Osjećala sam da smo tako čvrsto vjerni kao da su nas najstroži zakoni vezali 
jedno uz drugo - dodala je. 

— Vjerujem ti - reče Elinor - ali, na žalost, on to nije tako shvatio. 

— Jest, Elinor, shvatio je - danima, tjednima je tako osjećao. Znam da jest. Ma što 
da ga je sada promijenilo (a to je mogla učiniti samo najcrnja magija uperena protiv 

mene), nekoć sam mu bila vrlo draga. Taj pramen kose koji mi sada tako spremno 
vraća, jednom je najiskrenije molio. Zar nisi opazila njegov pogled i ponašanje, zar 
mu nisi u tom trenutku čula glas? Ne sjećaš li se posljednje večeri koju smo proveli 
zajedno u Bartonu? I jutra našeg rastanka! Kad mi je rekao da će možda proći mnogo 
dana dok se ponovno sretnemo; njegov nemir - nikad neću zaboraviti taj nemir! 

Ušutješe. Nije mogla nastaviti; kad se opet smirila, pridoda sigurnijim glasom: 

— Elinor, mene su grubo iskoristili, ali ne Willoughby. 

— A tko, draga Marianne? Tko bi ga mogao nagovoriti na takav postupak? 

— Cijeli svijet prije nego njegovo vlastito srce. Povjerovala bih radije kako su se 
svi moji poznanici urotili da me upropaste, nego da bi on bio sposoban za takvu 
grubost. Ta žena o kojoj piše - ma tko bila - ili, uostalom, netko drugi, osim tebe, 
mame i Edwarda, svatko me je mogao oklevetati. Zar postoji na svijetu biće, osim vas 
troje, kojeg ne bih osumnjičila prije no Willoughbyja čije srce tako dobro poznajem? 

Elinor joj ne htjede potvrditi, ali reče: - Ma tko bio tvoj ljuti neprijatelj, potrudi 
se da ga prevari prividna pobjeda u zlu. Neka te vide dostojanstvenu i svjesnu svoje 
nevinosti, draga sestrice. To je razuman i hvalevrijedan ponos kojim ćeš se oduprijeti 
svim podlostima. 

— Ne, ne - zajeca Marianne. - U nesreći poput moje nema ponosa. Ne marim što 
netko zna da sam nesretna. Nek' cijeli svijet likuje što me vidi takvu. Elinor, Elinor, 
oni koji ne pate nek' budu ponosni i neovisni koliko hoće — neka se oni odupiru 
uvredama i uzvraćaju udarce, ali jane mogu. Moram osjećati - moram biti nesretna — 
a oni koji žele neka uživaju u tome. 

— Ali zbog majke i mene... 

— Ne bih učinila ništa više no za sebe. Zar sada da hinim sreću, kad sam tako 
nesretna - oh, kako to možeš od mene zahtijevati? 

Obje ponovno zašutješe. Elinor zamišljeno koračaše od kamina do prozora i od 
prozora do kamina, ne mareći što se primiče čas toplini, a čas hladnoći. Marianne 
sjeđaše kraj kreveta umorno naslonivši glavu na drveni doglavak. Dohvati tada 
ponovno Willoughbyjeva pisma i, drhteći nad svakom rečenicom, vikne: 

— O, to je previše! Willoughby, Willoughby, zar to od vas potječe?! Okrutnosti, 
okrutnosti - ništa vas ne može opravdati. Ne, Elinor, nema tu pomoći. Ma što da je 
čuo o meni - morao je zauzdati nevjericu. Ta, morao je to najprije meni ispričati kako 
bih se mogla obraniti. “Pramen kose" (ponavljala je rečenicu iz pisma) “koji ste mi 
prisilno udijelili." — To je neoprostivo. Willoughby, gdje vam je bilo srce kad ste to 
pisali? Oh! Barbarski neotesano! Elinor, ima li opravdanja za njega? 

— Ne, Marianne, to je sasvim isključeno. 

— A ipak, ta žena - tko zna čime se sve mogla poslužiti - tko zna koliko se 
možda pripremala i kako temeljito smišljala podvalu! Tko je ona? Tko bi mogla biti? 
Jesam li ga ikad čula spominjati neku mladu zgodnu poznanicu? Oh, ne, nikoga — 
nikoga - sa mnom je razgovarao samo o meni. 

Nastupila je nova stanka; Marianne bijaše vrlo uzrujana. Razgovor se završio 
ovako: 

— Elinor, moram kući. Moram otići i utješiti majku. Ne bismo li mogle sutra 

otputovati? 

— Sutra, Marianne? 

— Da, zašto da ostanemo ovdje? Došla sam samo zbog Willoughbyja — sad, tko 
mari za mene? Tko me želi? 

— Bilo bi to nemoguće. Dugujemo gospođi Jennings više nego nam nalaže 
uljudnost; a ni osnovna uljudnost ne dopušta nam da tako nenadano otputujemo. 

— Dobro, onda još dan-dva; ali ovdje ne mogu još dugo ostati. Neću izdržati 
pitanja i primjedbe tolikih ljudi. Middletonovi, Palmerovi — kako ću otrpjeti njihovo 
sažaljenje? Samilost osobe poput lady Middleton! Oh, što bi on na to rekao? 

Elinor je savjetovaše da legne. Poslušala ju je, no ne bijaše joj lakše. Neprekidna 
bol u duši i tijelu tjerala ju je s kraja na kraj kreveta. Njezina je histerija rasla te je 
Elinor jedva zadržavaše u postelji. Bojala se da će morati pozvati pomoć. Pomogoše 
joj kapljice lavande što ih Marianne uze nakon mnogo nagovaranja. Do povratka 
gospođe Jennings ležaše u postelji tiha i nepomična. 

Trilaseto poglastje 


GOSPOĐA Jennings se smjesta uputi u Mariannine odaje. Otvori vrata ne pričekavši 
odgovor na njezin zahtjev da je prime i uđe zabrinuta lica. 

— Kako si, draga moja? — upita brižno djevojku, a ova okrene glavu ne 
odgovorivši. 

— Kako joj je, gospođice Dashwood? Jadnica. Vrlo loše izgleda. Nije ni čudo. Da, 
da, na žalost, to je istina. Uskoro će se oženiti — ništarija bijedna! Nema za njega 
isprike. Rekla mi je to gospođa Taylor prije pola sata, a ona je saznala od izvjesne 
prijateljice gospođice Grey osobno; u protivnom, ne bih u to povjerovala. I ovako sam 
jedva prihvatila tu novost. Dakle, rekoh, ako je to istina, tvrdim da je teško unesrećio 
moju mladu prijateljicu i svim srcem želim da mu buduća supruga učini isto toliko 
zla. I to neću nikad poreći, draga moja, budi uvjerena. Nisam ni slutila da su 
muškarci postali takvi. Ako ga ikada ponovno sretnem, isprašit ću ga kako ga još 
nitko nije. Ali, nešto me ipak tješi, draga moja Marianne; nije on jedini pažnje 
vrijedan mladić na svijetu. Djevojci tvoje ljepote nikad neće nedostajati obožavatelja. 
No, dobro, draga sirotice! Neću joj više smetati. Najbolje da se odmah isplačeš i svršiš 
s tim zauvijek. Srećom, poznato vam je da večeras dolaze Parryjevi i Sandersonovi; to 
će je oraspoložiti. 

I ona na prstima iziđe kao da se bojaše da bi buka mogla povećati tugu njezine 
mlađe prijateljice. 

Začudo, Marianne odluči ručati s njima. Elinor joj je čak savjetovala suprotno. 
Ali, ne, sići će; izdržat će, a ljudi je neće toliko ogovarati. lako nije vjerovala da će 
izdržati cijeli ručak, Elinor bijaše zadovoljna što joj se sestra povodi za takvim 
pobudama i ne reče ništa. Pripremi joj lijepu haljinu i, dok je Marianne ostala u 
postelji, očekivaše poziv da sestru povede u blagovaonicu. 

Premda vrlo utučena, Marianne se za stolom smirila i pojela više no što je sestra 
očekivala. Da je pokušala govoriti i da je bila svjesna samo polovice dobronamjernih, 
ali pogrešno procijenjenih sitnih pažnji gospođe Jennings, njezin mir bio bi narušen. 
Međutim, nije izustila ni slova i zadubljena u misli uopće nije primjećivala što se oko 
nje događa. 

Elinor, koja je cijenila dobrotu gospođe Jennings iako ju je njezina pažnja često 
smetala a ponekad djelovala gotovo smiješno, odgovaraše i uzvraćaše joj lijepim 
riječima i ponašanjem umjesto sestre. 'Ta dobra žena bila je opazila Marianninu tugu i 
držala da o njoj ovisi koliko će joj ublažiti bol. Postupala je prema njoj s ljubavlju 
kojoj roditelj obdaruje najmilije dijete posljednjeg dana praznika. Marianne je morala 

sjesti na najbolje mjesto do kamina, morala je dobiti najbolje poslastice u kući, 
morala se razonoditi slušajući najzanimljivije dnevne događaje. Da Elinor nije 
suosjećala sa sestrom, nasmijali bi je pokušaji gospođe Jennings da razočaranje u 
ljubavi izliječi raznovrsnim kolačićima ili maslinama i toplom vatrom iz kamina. Kad 
je, pak, neprestano nagovaranje doprlo do Mariannine svijesti, ona više nije mogla 
izdržati. Nenadano je zajecala, dala znak sestri da ju ne slijedi i žurno se povukla iz 
blagovaonice. 

— Jadna duša! - uzdahnu gospođa Jennings za njom. - Tuga me obuzima kad je 
gledam! A gle, ni vino nije dokraja ispila! Ni sušene trešnje! Gospode, čini se da joj 
ništa ne pomaže! Kad bih samo znala što bi je utješilo, pretražila bih cijeli grad. 
Dakle, zaista je čudno kako čovjek može toliko napakostiti tako dragom stvorenju! 
Ali kad se na jednoj strani nađe novac u izobilju, a na drugoj gotovo ništa, dobrota i 
ljepota ništa ne znače! 

— Prema tome, ta je dama - spomenuli ste, mislim, da se zove gospođica Grey - 
vrlo bogata? 

— Pedeset tisuća funti, draga moja. Jesi li je ikad vidjela? Bistra i otmjena 
djevojka, kažu, ali nelijepa. Dobro se sjećam njezine tetke, Biddy Henshawe; udala se 
za vrlo imućna čovjeka. No, cijela je obitelj bogata. Pedeset tisuća funti! A po svemu 
sudeći dobro će mu doći. Kažu da se pošteno istrošio. Nije ni čudo! Juri naokolo u 
svojoj dvoprežnoj kočiji i vuče za sobom skupe lovačke pse! Dakle, moje je mišljenje, 
kad mladić, bio on tko mu drago, izjavi ljubav mladoj djevojci i obeća je oženiti, 
nema prava iznevjeriti je samo zato što je osiromašio, a bogatija ga djevojka prihvaća. 
Zaštou takvom slučaju ne proda konje, ne iznajmi kuću, ne otpusti sluge i ne 
provede smjesta temeljitu reformu? Uvjerena sam da bi gospođica Marianne mirno 
pričekala dok se stvari ne srede. Ali danas se više tako ne radi; suvremeni mladići više 
ništa ne žrtvuju — zabava i zadovoljstva na prvom su im mjestu. 

— Je li vam poznato kakva je djevojka ta gospođica Grey? Govore li o njoj da je 
ugodna? 

— Nisam o njoj čula ružno govoriti; uistinu, nitko je u mom društvu nije ni 
spominjao osim gospođe Taylor koja mi je jutros rekla da joj je gospođica Walker 
neki dan napomenula kako joj se čini da gospodinu i gospođi Ellison ne bi bilo žao 
kad bi se gospođica Grey udala, jer ona i gospođa Ellison nikako ne mogu... 

— A tko su sad Ellisonovi? 

— Njezini staratelji, draga moja. No sad je djevojka punoljetna i može sama 
birati; a lijepo li je izabrala! A što — zastala je na trenutak - tvoja sestra se povukla u 
svoje odaje da sama tuguje. Zar je nikako ne možemo utješiti? Jadnica, čini mi se 
okrutnim što je ostavljamo samu. Doduše, posjetit će nas nekoliko prijatelja i to će je 
malo razonoditi. Kako ćemo se zabavljati? Znam da mrzi whist; ali možda postoji 
neka igra koja joj se sviđa? 

— Draga gospođo, vaša uviđavnost posve je suvišna. Bojim se da Marianne 
večeras neće izlaziti iz sobe. Ako uzmognem, nagovorit ću je da pođe rano na 


Razum i osjećaji 


spavanje jer joj je potreban odmor. 

— Dobro, vjerujem da će to za nju biti najbolje. Neka sama izabere što će 
večerati, a zatim u krevet. Gospode, nije ni čudo što već tjedan i dulje izgleda tako 
loše i sumorno. Pretpostavljam da ju je sve to vrijeme mučio isti problem. A s 
današnjim pismom sve se okončalo. Jadnica! Da sam samo znala, ne bih se bila s 
njom šalila. Ali kako sam mogla znati? Bila sam uvjerena da se radi o običnom 
ljubavnom pismu, a mladi ljudi, znadeš i sama, vole kad se o tome zbijaju šale. Bože, 
kako li će se zabrinuti sir John i moje kćeri kad to čuju!? Da sam ranije saznala, 
svratila bih k njima na povratku i sve im ispričala. No, vidjet ću ih sutra. 

— Neće biti potrebno, uvjerena sam, upozoravati gospođu Palmer i sir Johna da 
pred mojom sestrom ne spominju Willoughbyja i protekle događaje. Zacijelo će u 
svojoj dobroti i sami shvatiti kako bi okrutno bilo da pred njom pokažu da sve znaju. 
A i moje će osjećaje poštedjeti ne budu li o tome uopće govorili. Vi me, draga 
gospođo, razumijete, zar ne? 

— Oh, da, svakako. Zacijelo joj je strašno pri duši kad se o tome govori. Što se 
tiče Marianne, pred njom neću reći ni riječi. Vidjela si da sam za ručkom na to pazila. 
Tako će postupiti i sir John i moje kćeri — ta, oni su svi vrlo pažljivi i uviđavni; osobito 
ako im to napomenem, što ću svakako učiniti. Pitaš li mene, mislim da je najbolje što 
manje o tome govoriti. Prije će se sve zaboraviti. Uopće, kakvo dobro može donijeti 
pričanje. 

— U ovom slučaju može samo štetiti; čak i više nego u sličnim prilikama, jer se 
ovdje radi o okolnostima koje nisu pogodne za ogovaranje. Govorim to za dobro onih 
na koje se taj događaj odnosi. Toliko za gospodina Willoughbyja moram učiniti jer on 
nije razvrgao službene zaruke s mojom sestrom. 

— Tja, draga moja! Ne pretvaraj se da ga braniš. Službene zaruke! A bio joj je 
pokazao cijelu kuću u Allenhamu i odredio odaje u kojima će živjeti nakon ženidbe! 

Za Mariannino dobro, Elinor više ne htjede o tome govoriti. Držaše da to nije 
potrebno ni za Willoughbyjevo dobro; jer, otkrivanjem istine on ne bi dobio ništa, a 
Marianne bi izgubila mnogo. Nakon kratke obostrane šutnje, gospođa Jennings 
nastavi s urođenim veselim načinom govora: 

Dakle, draga moja, ima istine u onoj da svako zlo nosi i neko dobro, a to će 
najbolje osjetiti pukovnik Brandon. Napokon će je osvojiti. Kladim se da će do ljeta 
već biti vjenčani. Bože, kako će se radovati kad čuje vijest! Nadam se da će nas 
posjetiti večeras. On će svakako vašoj sestri biti bolja partija. Dvije tisuće funti 
godišnje bez dugova i odbitaka. Doduše, umalo zaboravih, tu je i malo dijete ljubavi. 
No, djevojčica ne iziskuje velike troškove i ne predstavlja nikakvu poteškoću. A 
Delaford je lijepo mjestance, uvjeravam te. Rekla bih, upravo lijepo smješteno i 
udobno opremljeno staromodno imanje; kuću okružuje veliki vrtni zid, a u vrtu rastu 
najbolje voćke u zemlji. U jednom uglu nalazi se prekrasan dud! Gospode, kako smo 
se Charlotte i ja najele kad smo jednom bile tamo! Uz to se na posjedu nalazi 
golubinjak, nekoliko predivnih malih ribnjaka i jedan vrlo zgodan kanal; ukratko, sve 
što bi čovjek mogao poželjeti. Štoviše, blizu je i crkva, a samo četvrt milje dalje vodi 
cesta prema mitnici, te nikad nije dosadno, jer ako sjedneš u sjenicu od tisova drveća 

iza kuće vidjet ćeš sve kočije što prolaze putom. Oh! Lijepo je to mjesto! Mesar je u 
blizini, a i kuća u kojoj se okupljaju mjesni uglednici. Po mom ukusu, tisuću je puta 
ljepše nego u Barton Parku, gdje su prisiljeni ići po meso tri milje daleko, a najbliže je 
susjedstvo kuća vaše majke. Dakle, obradovat ću pukovnika čim mi se ukaže prilika. 
“Tko bi oli, sad je gori." Kad bismo joj samo mogli izbiti Willoughbyja iz glave! 

— Da, kad bismo to mogli učiniti, gospođo - reče Elinor — sve bi bilo dobro, s 
pukovnikom Brandonom ili bez njega. Ona ustade i uputi se k Marianni. Zatekla ju 
je, prema očekivanju, kako zanijemjela od tuge sjedi kraj kamina nad ostacima vatre 
koja je isijavala blijedu slabašnu svjetlost. 

— Ostavi me radije nasamo - bijahu jedine riječi koje je izgovorila. 

— Ostavit ću te - odgovori Elinor - ako pođeš u krevet. — U prvi mah Marianne 
odbije, gonjena izopačenim osjećajem da mora patiti. Ubrzo ipak popusti pred 
sestrinim upornim, iako nježnim nagovaranjem. Elinor se pobrinu da legne i da 
nasloni bolnu glavu na jastuk. Djevojka napokon utone u san. 

Elinor se vrati u salon gdje joj se ubrzo pridruži gospođa Jennings noseći vinsku 
čašu punu nekog pića. 

— Draga moja - reče joj ona na ulasku — netom se sjetih da imam u kući 
najukusnijeg starog vina “Constantia" pa sam donijela Marianni jednu čašu. Jadni moj 
muž! On ga je obožavao! Kad bi imao napad svog vječnog gihta, govorio bi da mu 
ništa ne pomaže kao gutljaj tog pića. Odnesite ga sestri. 

— Draga gospođo! - reče Elinor smiješeći se pri pomisli na razliku između boljke 
njezina muža i sestrinih jada. — Zaista ste ljubazni! No, netom sam smjestila 
Mariannu u krevet i nadam se da već spava. Kako smatram da će joj odmor najbolje 
pomoći, popit ću vino sama, ako mi dopustite. 

Premda joj bijaše žao što nije došla pet minuta ranije, gospoda Jennings pristade 
na kompromis, a Elinor ispije nekoliko gutljaja. Pritom pomisli kako ni njoj nije vino 
potrebno kao lijek protiv gihta, ali ga vrijedi kušati kao sredstvo protiv ljubavnih jada 
umjesto sestre. 

Dok su pili čaj, došao je pukovnik Brandon, a po načinu kako je pogledom tražio 
Mariannu, Elinor smjesta zaključi da ju niti očekuje niti želi vidjeti, dakle, ukratko, da 
je već saznao što je uzrokovalo njezinu odsutnost. Gospođa Jennings nije tako mislila. 
Ubrzo nakon njegova dolaska priđe čajnom stoliću za kojim je sjedila Elinor i 
prošapta: — Pukovnik je, izgleda, jako zabrinut. Ne zna još ništa; molim, 
ispripovijedajte mu. 

On, međutim, primakne stolac njezinom i s izrazom koji ju je sasvim uvjerio da 
mu je sve poznato, upita kako je Marianni. 

— Ne osjeća se dobro - odgovori ona. - Cijeli dan bilo joj je loše pa smo je 
nagovorili da pođe ranije na spavanje. 

On će, oklijevajući: - Dakle, možda u onom što sam jutros čuo ima više istine 
nego što sam isprva vjerovao. 

- Što ste čuli? 

— Da je gospodin za kojeg sam imao razloga vjerovati - ukratko, da čovjek za 
kojeg sam znao da je već zaručen... ali kako to izraziti? Ako vam je stvar poznata, a 
zacijelo jest, poštedite me toga. 

— Vjerojatno mislite na ženidbu gospodina Willoughbyja s gospođicom Grey - 
pomogne mu Elinor usiljeno. - Da, to nam je svima poznato. Čini se da je danas bio 
dan općeg razjašnjavanja, jer smo jutros i mi saznali. Gospodin Willoughby je 
nedokučiv! Gdje ste vi čuli o tome? 

— U papirnici na Pall Mallu. Bio sam tamo poslom. Dvije dame čekale su kočiju i 
jedna je tako glasno izvještavala drugu o predstojećoj ženidbi da je bilo nemoguće 
prečuti razgovor. Ime Willoughby, John Willoughby, koje je dotična dama često 
spominjala privuklo je moju pažnju, a sve što je uslijedilo samo je potvrdilo da je brak 
s gospođicom Grey već dogovoren, dakle, više nema tajni — i da će se samo vjenčanje, 
uz mnogo pripreme, održati za nekoliko tjedana. Sjećam se osobito pojedinosti koja 
mi je pomogla da pouzdano utvrdim o komu se radi; odmah nakon ceremonije, par 
će otputovati u Combe Magnu — njegovo boravište u Somersetshireu. Kojeg li 
iznenađenja!? No, ne mogu vam opisati što sam tada osjećao. Ostao sam tako nakon 
njihova odlaska i raspitao se za ime blagoglagoljive gospođe. Rekoše mi da se zove 
Ellison, a to je, kako sam kasnije saznao, starateljica gospođice Grey. 

— To je točno. No, jeste li saznali da gospođica Grey posjeduje pedeset tisuća 
funti? U tome bismo mogli naći objašnjenje. 

— Možda, ali Willoughby je kadar... barem ja tako mislim... — zastao je i zatim 
dodao nesigurnim glasom: — A vaša sestra - kako ona... 

— Velike su njezine patnje. Usuđujem se nadati da će biti isto tako kratkotrajne. 
Bio je to za nju vrlo okrutan udarac. Mislim da do jučer nijednom nije posumnjala u 
njegovu ljubav. Možda čak ni sad... ali, gotovo sam uvjerena da je on nikad nije 
istinski volio. Grubo ju je prevario. Može se zaključiti da mu je i duša tako okorjela. 

— Ah, istina je, doista! — reče pukovnik Brandon. - No, rekli ste, čini mi se, da 
Marianne ne dijeli vaše mišljenje. 

— Poznato vam je koliko je nesretna. Vjerujte, još uvijek bi ga žarko željela 
opravdati kad bi to bilo moguće. 

Nije odgovorio. Uto je posluga odnijela čajno posuđe, na stol su došle karte i o 
tome se više nije razgovaralo. Gospoda Jennings, koja ih je zadovoljno promatrala 
dok su razgovarali očekujući da će pukovnik nakon izlaganja gospođice Dashwood 
procvasti poput čovjeka u cvijetu mladosti, nadanja i sreće, kako je večer odmicala s 
čuđenjem primijeti da biva se ozbiljniji i zamišljeniji. 

MARIANNE je, začudo, dobro spavala. Ipak se ujutro probudila s istim osjećajem 
nesreće s kojim je zaklopila oči. 

Elinor ju je svim silama hrabrila da se otvoreno izjada. Već prije doručka 
nekoliko su puta ponovile cijeli tijek događaja. Elinor je iznova uporno uvjeravaše i 
nježno savjetovaše, a Marianne uzvraćaše silovitim izljevima osjećaja i promjenama 
mišljenja. Na trenutke bi povjerovala da je Willoughby nesretan i nevin kao i ona, a 
zatim bi ponovno izgubila svaku nadu i utjehu jer ga nije mogla opravdati. U jednom 
bi trenutku bila posve ravnodušna prema opažanjima ostalog svijeta, u drugome bi se 
potpuno ogradila od njih, da bi im se čas kasnije energično suprotstavila. Bila je ipak 
odlučna u jednome, kad je i to došlo na red: izbjegavat će gospođu Jennings kad god 
je to moguće, a šutjet će bude li prisiljena boraviti s njome. Nije htjela vjerovati da je i 
gospođa Jennings želi utješiti. 

— Ne, ne, ne, to nije istina — uzviknula je. - Ona ne može sažalijevati. Nije ona 
ljubazna zbog sućuti. Njezina dobrodušnost nije nježnost. Ona samo želi ogovarati, a 
ja joj se sviđam jer joj pružam za to priliku. 

Elinor je i bez toga znala da joj sestra često nepravedno sudi o drugima. 
Uzrokovali su to pretjerana uglađenost njezine duše i prevelika važnost što ju je 
pridavala osjećajima i vrlinama otmjenog ponašanja. Poput polovice čovječanstva, 
ako su više od polovice sačinjavali plemeniti i mudri, ni Marianne, premda vrlo 
nadarena i odlično odgojena, nije bila ni razumna, ni sasvim iskrena. Očekivala je od 
drugih ista mišljenja i osjećaje koje je sama gajila, a sudila je o njihovim motivima po 
neposrednom učinku njihovih postupaka na nju. I upravo dok su djevojke nakon 
doručka sjedile u svojoj sobi, zbilo se nešto što je učvrstilo Mariannino loše mišljenje 
o gospođi Jennings. Jer, zbog vlastite slabosti, gospođin postupak nanio joj je novu 
bol, iako njezine namjere bijahu posve suprotne. 

Ušla je nasmiješena, vesela i uvjerena da donosi utjehu. Pružila joj je pismo, 
rekavši: 

— Eto, draga moja, donosim ti nešto što će ti zacijelo mnogo pomoći. 

Marianni i to bijaše dovoljno. Istog je časa u mašti zamislila da je pismo od 
Willoughbyja, prepuno nježnosti i pokajanja. U njemu će sve biti objašnjeno na 
zadovoljavajući i uvjerljiv način. Prirodno, zatim će dotrčati Willoughby, pasti do 
njezinih nogu i jednim značajnim pogledom potvrditi ono što je napisao. Sljedeći 

tren razorio je sve te plodove mašte. Ugledala je pred sobom do tada uvijek rado 
viđen majčin rukopis. Toliko je bilo razočaranje što je uslijedilo poslije iznenadne 
nade i očekivanja sreće, da se jadnoj djevojci učinilo kao da nikad dotad nije patila. 

Ni u najsretnijim trenucima Marianne ne bi bila u stanju odgovoriti na grubost 
gospođe Jennings. Sad su joj u znak ogorčenja navrle suze na oči. Bijaše to, međutim, 
ogorčenje bez pravog cilja, te je nakon mnogih jecaja i žalopojki ponovno potražila 
utjehu u pismu. Smirila se i pročitala ga, ali u njemu nije našla utjehe. U svakom 
retku spominjao se Willoughby. Još uvijek sigurnu u njihove zaruke i uvjerena u 
njegovu vjernost, majku su Elinorine sumnje samo potaknule da od Marianne 
zahtijeva veću otvorenost i iskrenost. Bilo je u toj molbi toliko nježnosti prema njoj i 
toliko ljubavi prema Willoughbyju, da je djevojka gorko jecala čitajući pismo. 

Ponovno ju je obuzela nestrpljiva želja za povratkom. Majka joj je bila važnija no 
ikad; tim vrednija što je pogriješila u procjeni Willoughbyjeve naravi. Htjela je 
smjesta otputovati. Elinor nije mogla odlučiti što bi za Mariannu bilo bolje - ostati u 
Londonu ili otići u Barton. Zato ju je savjetovala da se strpi dok ne saznaju što želi 
majka. Nije ju lako nagovorila, ali sestra napokon pristade. 

Gospođa Jennings napustila ih je ranije no inače. Nestrpljivo je iščekivala 
Palmerove i Middletonove kako bi i njih upoznala s kućnom tragedijom. Odlučno je 
odbila Elinorinu ponudu da pođe s njom i provela je prijepodne sama izvan kuće. 
Uviđajući koliko će bola nanijeti majci i shvaćajući po njezinu pismu kako je malo 
postigla pripremajući je za taj šok, Elinor je teška srca sjela za stol da joj opet piše. 
Namjeravala joj je opisati što se dogodilo i savjetovati je kako da postupa ubuduće. 

Marianne je ušla u sobu nakon gospođina izlaska, sjela za isti stol i stala 
netremice promatrati kretanje pera po bijelom papiru, žaleći sestru zbog tako teške 
zadaće i još više tugujući zbog dojma što će ga pismo izazvati u majke. 

Provele su tako četvrt sata, kadli usplahirena i prenapregnuta Marianne skoči 
uznemirena bukom na ulaznim vratima. 

— Tko bi to mogao biti? - uzvikne Elinor. - Tako rano! Mislila sam da nas nitko 
neće uznemirivati. 

Marianne priđe prozoru. 

— Pukovnik Brandon! - reče uzrujano. - Nikad nas ne ostavlja na miru. 

— Neće ući jer gospođa Jennings nije kod kuće. 

— Nisam baš uvjerena — reče Marianne odlazeći u svoju sobu. - Čovjek koji ne 
zna kako iskoristiti slobodno vrijeme, nema obzira kad smeta drugima. 

Pokazalo se da ima pravo, premda je njezin zaključak bio nepravedan. Pukovnik 
Brandon doista je ušao, a Elinor, koja je bila uvjerena da ga je dovela briga o 
Marianni, opazivši tu brigu na njegovu uznemirenom, tužnom licu i u zabrinutom, 
premda kratkom raspitivanju za njezino zdravlje, prekoravaše u sebi sestru što ga je 
tako površno procijenila. 

— Susreo sam gospođu Jennings u Ulici Bond - rekao je nakon pozdrava. - 
Nagovorila me da dođem. To joj i nije bilo teško jer sam se bio nadao da ću vas zateći 
nasamo. Zato što... želio sam to... nadao sam se, vjerujem -— htio sam vas nekako 
utješiti. Ne, ne smijem reći - utješiti; ne, radi se o uvjerenju. Htio bih zauvijek uvjeriti 


"Jane Austen 


vašu sestru. Poštovanje koje osjećam prema njoj, prema vama i vašoj majci — dopustit 
ćete mi da dokažem koliko vas cijenim i da spomenem neke okolnosti koje ne bih 
nikad spominjao da vas ne poštujem i... Iskreno želim biti koristan, a mislim da 
mogu... No, kad sam već toliko vremena utrošio da sam sebe uvjerim kako sam u 
pravu, vjerojatno nešto nije u redu - možda sam ipak u krivu. — Ušutio je. 

— Razumijem vas — reče Elinor. — Htjeli biste mi reći nešto o Willoughbyju što će 
rasvijetliti njegovu narav. Vaša pripovijest bit će najčvršći dokaz prijateljstva prema 
Marianni. Ja sam vam već zahvalna, ako se radi o njemu, a njezinu ćete zahvalnost 
zacijelo s vremenom osjetiti. Molim vas, da čujem. 

- Čućete, a bit ću kratak; kad sam prošlog listopada otišao iz Bartona — no, 
otuda nećete ništa shvatiti - moram se vratiti dalje u prošlost. Primijetit ćete da sam 
vrlo loš govornik, gospođice Dashwood. Odista ne znam kako početi. Činimi se da ću 
vam morati ukratko ispripovjediti sve o sebi, i to zaista ukratko. — Duboko je 
uzdahnuo. - Ne želim biti opširan. 

Zastao je, pribrao se i, uzdahnuvši još jednom, nastavio: 

— Vjerojatno ste zaboravili onaj razgovor - zacijelo nije na vas ostavio nikakav 
dojam — razgovor što smo ga vodili jedne večeri u Barton Parku - bijaše to one večeri 
kad je priređen ples - tada sam vam pričao o dami koju sam nekoć poznavao a koja je 
donekle slična vašoj sestri, Marianni. 

— Doista - odgovori Elinor - nisam zaboravila. — Vidjelo se da ga je obradovalo 
njezino pamćenje. Nastavio je: 

Ako se ne varam, jer odavno su izblijedjele te nježne uspomene, vrlo su sličile, 
kako u izgledu, tako i u naravi; jednako blago srce, jednako bujna mašta i duh. Ta 
dama bila mi je jedno od najbližih bića; inače bijaše posvojče, od povoja pod 
skrbništvom mog oca. Bili smo vršnjaci, od najranije mladosti drugovali smo u igri i 
među nama se razvilo duboko prijateljstvo. Ne sjećam se vremena kad još nisam volio 
Elizu. Danas, sudeći po mom tugaljivom i neveselom izgledu, ne biste mogli ni sanjati 
kolika je bila ta ljubav. Ona je mene, vjerujem, isto tako vatreno ljubila, kao vaša 
sestra Willoughbyja, a naš odnos završio se isto tako nesretno, premda iz drugog 
razloga. Kad joj je bilo sedamnaest godina izgubio sam je zauvijek. Udali su je protiv 
njezine volje za mog brata. Bila je vrlo imućna i naše se obiteljsko bogatstvo znatno 
povećalo. Bojim se da je to sve što bi se moglo reći o postupku čovjeka koji joj je 
istodobno bio i ujak i staratelj. Moj je brat nije zaslužio; nije ju čak ni volio. Nadao 
sam se da će prebroditi sve teškoće zahvaljujući ljubavi koju je gajila prema meni. 
Neko vrijeme bilo je tako. Ali napokon ju je slomio bijedan položaj u kojem se našla, 
jer iskusila je uistinu mnogo zala. lako mi je obećala da je ništa... ali, kako sam 
zaboravljiv! Još vam nisam ispričao kako se to dogodilo. Trebali smo u kratkom roku 
zajedno uteći u Škotsku. Slučajno ili namjerno, no odala nas je dvorkinja moje 
rođakinje. Mene su protjerali vrlo daleko, k nekom rođaku, a njoj uskratili sve 
slobode, društvo, zabavu, dok moj otac nije postigao cilj. Suviše sam računao na 
njezinu izdržljivost i hrabrost, te je i udarac za mene bio žešći — ali, da je.njezin brak 


Razum i osjećaji 


bio sretan, ne bi mi bilo teško onako mladom pomiriti se sa sudbinom, ili barem ne 
bih sada žalio zbog svega što se dogodilo. To, međutim, nije bio slučaj. Moj je brat 
nije volio; nalazio je zadovoljstva u drugim stvarima i od početka je loše postupao s 
njom. Posljedice su bile sasvim prirodne za tako mlado, živahno i neiskusno biće 
poput gospođe Brandon. Isprva se potpuno prepustila očaju; i bilo bi najbolje da se tu 
završio njezin život i da nije preboljela sve one trenutke tuge i čežnje za mnom. No, 
zar će nas začuditi što je, uz takva muža koji ju je i sam poticao na nevjeru, te bez 
ijednog prijatelja koji bi je savjetovao ili razonodio, doživjela takav pad? (Moj je otac 
umro ubrzo nakon njihova vjenčanja, a ja sam služio vojni rok u Indiji.) Da sam ostao 
u Engleskoj... možda... no, htio sam im oboma omogućiti sretan život, pa sam se 
uklonio i čak produljio za nekoliko godina boravak u inozemstvu. Šok što sam ga bio 
doživio kad su se vjenčali, sitnica je prema onome što sam osjetio otprilike dvije 
godine kasnije, kad sam čuo da su se razveli. Baš je to učinilo od mene ovako 
sumornog čovjeka — i sad, kad se sjetim što sam sve propatio... 

Nije mogao govoriti. Žurno je ustao i nekoliko minuta šetao po sobi. Dirnuta 
njegovim uspomenama, a još više nemirom, Elinor nije znala što da kaže. On je 
opazio tu zabrinutost. Prišao joj je, uhvatio je za ruku, nježno stisnuo i zahvalno 
poljubio. Nakon nekoliko minuta nijeme patnje, pribrao se i nastavio mirnije. 

— Prošle su od tih nesretnih događaja gotovo tri godine, a onda se vratih u 
Englesku. Prva mi briga bijaše, prirodno, potražiti nju. No, tragao sam bezuspješno... 
i tugovao. Nisam odmakao dalje od njezina prvog zavodnika, a mnogo je pojedinosti 
upućivalo na to da ga je ostavila tek da bi utonula još dublje u ponor grijeha. 
Naknada što joj je bila pripala, nije odgovarala njezinu bogatstvu niti joj je 
omogućavala udoban život, a kako sam saznao od brata, pravo na primanje te 
naknade dospjelo je nakon nekoliko mjeseci u ruke neke druge osobe. On je 
pretpostavljao, vrlo hladnokrvno, da se zbog razuzdanosti i njezinih posljedica 
morala odreći te naknade, kako bi barem kratkotrajno olakšala svoj položaj. 
Naposljetku, šest mjeseci nakon što sam se vratio u Englesku, ipak sam je pronašao. 
Moj nekadašnji sluga, kojeg sam vrlo volio, a koji je u međuvremenu upao u 
neprilike, doveo me na pravo mjesto. Jednog sam ga dana posjetio u privremenom 
zatvoru za dužnike i tamo, pod istim krovom, pod sličnom optužbom, nalazila se i 
moja nesretna rođakinja. Silno se bila promijenila - tako uvenula — iscrpljena 
mnogim raznolikim stradanjima. Umalo nisam povjerovao da je to jadno, bolesno 
biće preda mnom bilo ono što je ostalo od divne, ljupke i zdrave djevojke koju sam 
nekoć žarko ljubio. Što li sam propatio gledajući je...? No, nemam vas prava ranjavati 
opisujući te pojedinosti - već sam vam zadao dovoljno boli. Činjenica da je po svemu 
sudeći bila u zadnjem stadiju sušice bila je - oh, da, u takvim okolnostima - za mene 
najveća utjeha. Život joj više ništa nije mogao pružiti. Mogao joj je jedino dati 
vremena da se bolje pripremi za umiranje. Tako je i bilo. Smjestio sam je u udoban 
stan i pribavio brižljive njegovateljice. Svakodnevno sam je posjećivao do kraja... 
njezina kratkog života. Bio sam uz nju kad joj je kucnuo sudnji čas. 

Ponovno je zastao, uzbuđen gorkim uspomenama. Elinor mu suosjećajno reče 
da žali zbog sudbine njegove nesretne prijateljice. 

— Nadam se da vam se sestra neće uvrijediti zbog sličnosti koju sam primijetio 
između nje i moje jadne, obeščašćene rođakinje. Ali, ona ne smije doživjeti istu 
sudbinu; da je odlučniji duh ili sretniji brak očuvao slatku, iskrenu narav one jadnice, 
danas bi možda bila onakva kakva će Marianne zacijelo biti. Ali kamo sve to vodi? 
Čini mi se da sam vas uzalud uznemirivao. Ah, gospođice Dashwood, opasno je 
govoriti o onome što je četrnaest godina bilo netaknuto! Bit ću kraći i jasniji. Ostavila 
mi je jedno dijete, djevojčicu, plod njezina prvog grijeha. Tada su joj bile otprilike tri 
godine. Voljela je to dijete i uvijek ga vodila sa sobom. Dragocjeno je bilo to 
povjerenje u mene, te bih rado bio prihvatio obvezu i sam se brinuo o njezinu odgoju 
da mi je to dopuštao položaj. Ali, ja nisam imao obitelj, nisam imao dom. Zato sam 
svoju malu Elizu dao u školu. Posjećivao sam je kad sam mogao, a nakon bratove 
smrti (što se dogodilo prije pet godina kad sam naslijedio obiteljsko imanje) i ona je 
mene redovito posjećivala u Delafordu. Nazivao sam je dalekom rođakinjom, ali 
dobro mi je poznato sa su svi sumnjali u mnogo bliže srodstvo. Prije tri godine (bilo 
joj je tada četrnaest godina) izvukao sam je iz škole i dao na čuvanje vrlo cijenjenoj 
ženi u Dorsetshireu koja je već odgajala četiri ili pet djevojaka njezine dobi. Dvije 
godine sve je bilo dobro - radovao sam se njezinu napredovanju. No, protekle veljače, 
prije gotovo godinu dana, odjednom je nestala. Dopustio sam joj (vrlo nesmotreno, 
kako se kasnije pokazalo) da ode u Bath s mladom prijateljicom koja je tamo 
njegovala oboljelog oca. Znao sam da je to dobar čovjek, a o njegovoj kćeri imao sam 
bolje mišljenje nego je zaslužila. Jer, ona je bezobrazno i nepromišljeno čuvala tajnu 
ne odavši mi kamo je otišla Eliza premda je to sasvim pouzdano znala. Njezin otac, 
dobrodušan ali ne i oštrouman čovjek, zaista mi nije mogao pomoći... Uglavnom je 
boravio u kući dok su djevojke lutale gradom i upoznavale se s kim su htjele. Pokušao 
me uvjeriti, ta i sam je u to bio uvjeren, da mu kći uopće nije umiješana. Ukratko, 
saznao sam jedino da je otišla. Tijekom dugih osam mjeseci sve ostalo bilo je 
prepušteno nagađanju. Možete zamisliti kako sam se osjećao - i što sam propatio. 

— Nebesa! - kliknu Elinor. — Zar je moguće da je Willoughby... 

— Prve vijesti o njoj — nastavio je - čuo sam prošlog listopada. Poslala mi je pismo 
iz Delaforda, a primio sam ga baš onog jutra kad smo namjeravali poći na izlet u 
Whitwall; eto zato sam onako nenadano otišao iz Bartona. Znam da je u to vrijeme 
svima izgledalo čudno što odlazim, a mislim da je neke i uvrijedilo. Kad me je već i 
samim držanjem gospodin Willoughby optužio što tako nepristojno napuštam 
društvo, pretpostavljam kako nije ni sanjao da hitam u pomoć osobi koju je baš on 
upropastio. No, da je i znao, kakva korist od toga? Bi li se drukčije ponašao prema 
vašoj zaljubljenoj sestri? Ne, on je već bio učinio ono što ne bi učinio nijedan živi 
stvor s ljudskim osjećajima. Ostavio je djevojku nakon što je zlorabio njezinu mladost 
i nevinost; prepustio ju je strahu, lutanjima, ulici. Nije imala prijatelja, nitko joj nije 
mogao pomoći, a nije joj ostavio ni svoju adresu! Otišao je obećavši da će se vratiti; 
niti se vratio, niti pisao, niti joj pomogao. 

— To prelazi sve granice! — uzvikne Elinor. 

— Njegov vam je karakter sad jasan: nesavjestan, raskalašen i još gore. Svjestan 
toga, pogodite kako sam se osjećao gledajući vašu sestru kako ga ljubi; a kako sam se 
tek bio zabrinuo za sve vas kad sam saznao da se namjerava udati za njega. Kad sam 
prošlog tjedna došao k vama i zatekao vas nasamo, odlučio sam svakako saznati 
istinu, iako nisam znao što ću potom učiniti. Vjerojatno vas je začudilo moje 
ponašanje, no sad ćete me shvatiti. Kako bih mogao dopustiti da svi budete 
prevareni? Kako bih mogao izići na oči Marianni - ali što sam mogao učiniti? Bilo je 
malo vjerojatno da ću se uspješno u to umiješati; a pomišljao sam nekoliko puta da bi 
se on mogao i popraviti pod Marianninim utjecajem. Sad, međutim, kad ju je tako 
nepošteno zlorabio, tko zna kakve su mu bile podle namjere. Ma kakve bile, 
Marianne ipak može, a i ubuduće će moći, s olakšanjem promotriti svoj položaj i 
usporediti ga s bijednim stanjem moje jadne Elize. Osobito ako shvati beznađe te 
jadnice i zamisli koliko ga je ona ljubila i koliko je muči kajanje što će je progoniti 
cijeli život. Zacijelo će joj pomoći ta usporedba. Shvatit će da su njezine patnje 
ništavne. One ne proistječu iz nekog određenog zlodjela, ne mogu je obeščastiti. 
Naprotiv, prijatelji će je nakon svega još više zavoljeti. Zabrinutost zbog njezine 
nesreće i divljenje njezinoj hrabrosti u toj nesreći zacijelo će ojačati njihovu ljubav. 
Budite ipak povjerljivi kad joj budete prenosili ovo što sam vam rekao. Vi zacijelo 
najbolje znate kako će to na nju djelovati. No, kad ne bih iskreno vjerovao da ću joj 
pomoći i možda joj ublažiti bol, ne bih mučio ni sebe ni vas tom tužnom obiteljskom 
pričom, koja se mogla i pogrešno protumačiti — to jest, da sam njome htio istaknuti 
sebe nauštrb drugih. 

Elinor mu se iskreno zahvali na ispovijesti uvjeravajući ga da će Marianne 
zacijelo imati koristi od njihova razgovora. 

— Najviše me kod nje smetalo — rekla je - što ga je nastojala opravdati; to ju je 
mučilo više negoli spoznaja da je Willoughby ništarija. Sad sam uvjerena da će joj biti 
lakše premda će isprva mnogo patiti. - Nakon kratke stanke, upita: — Jeste li vidjeli 
Willoughbyja poslije Bartona? 

— Jesam - odgovorio je ozbiljno. Jednom. Taj susret nisam mogao izbjeći. 

Uznemirena njegovim odgovorom, Elinor ga zabrinuto pogleda i upita: 

—- Što? Zar ste se sastali da... 

— Morao sam. Premda nevoljko, Eliza mi je odala ime svog ljubavnika. Kad se 
četrnaest dana nakon mene vratio u grad, susreli smo se pred svjedocima - on da se 
brani, a ja da ga kaznim. Sve se završilo bez posljedica i zbog toga javnost nije saznala 
za dvoboj. 

Elinor uzdahnu nad tako neumjesnim obračunom, ali ne htjede prigovoriti 
muškarcu i vojniku. 

Pukovnik Brandon završi svoju pripovijest: — Eto, i majku i kći zadesila je slična 
sudbina! A ja sam sasvim iznevjerio ukazano mi povjerenje! 

— Je li Eliza još u gradu? 

— Ne, čim se oporavila od trudnoće, jer zatekao sam je takoreći na porodu, 
preselio sam i nju i dijete na selo. Sad je tamo. 

Pukovnik uskoro primijeti da vjerojatno svojom prisutnošću razdvaja sestre. 

Elinor mu još jednom zahvali i otprati ga do vrata osjećajući sućut i poštovanje prema 
tom čovjeku. 

Trideset Mungo poglartje 


GOSPOĐICA Dashwood ubrzo je prenijela sestri sve pojedinosti razgovora. 
Pukovnikova priča na nju nije ostavila željeni dojam. Marianne je, doduše, 
povjerovala u njezinu istinitost i saslušala je mirno, pokorno, šutke, ne 
suprotstavljajući se i ne pokušavajući opravdati Willoughbyja, te se činilo da samo 
suzama pokazuje kako joj nevjerojatno zvuči to što čuje. Premda ju je njezino 
ponašanje uvjerilo da je uvidjela njegovu krivicu, te je sa zadovoljstvom opazila da 
više ne izbjegava pukovnika Brandona već dobrovoljno i prisno razgovara s njim, i 
premda joj se učinila mirnijom i pribranijom nego ranije, Elinor osjećaše da je 
Marianne duboko nesretna. Istina, ona se smirila, no bijaše to neki sumoran i 
potišten mir. Teže je podnijela istinu o Wiloughbyjevoj naravi nego gubitak njegove 
ljubavi. Zavođenje i napuštanje gospođice Williams, bijeda te jadnice i pomisao na 
mračne namjere koje bi možda jednog dana i sama iskusila, toliko su je slomile da 
više ni Elinor nije htjela povjeriti sve što osjeća. Tiho proživljavajući svoju nesreću 
zadavala je sestri više brige nego da se otvoreno i svakodnevno ispovijedala. 

Prikazati osjećaje i riječi gospođe Dashwood kad je primila i odgovorila na 
Elinorino pismo, značilo bi samo ponoviti ono što su već osjećale i izgovorile njezine 
kćeri; razočaranje je bilo gotovo jednako kao Mariannino, a prijezir još žešći no 
Elinorin. Slala je u kratkim razmacima jedno za drugim dugačka pisma u kojima im je 
kazivala što misli i koliko pati; brinula je za Mariannu, nastojala ju je poduprijeti i 
savjetovati da hrabro podnese nesreću. Uistinu golemi bijahu Mariannini jadi kad joj 
i majka savjetovaše hrabrost! Uvrede i poniženja bili su toliki te je čak i ona zamolila 
kći da im ne podlegne! 

Usprkos vlastitom interesu, gospođa Dashwood zaključi da je za Mariannu 
najbolje ako se ne vrati u Barton, gdje bi je sve na najneugodniji način podsjećalo na 
prošlost i gdje bi, na svakome mjestu, u svakom kutu, vidjela u mašti samo 
Willoughbyja. Zato je savjetovala kćerima da nikako ne skraćuju posjet gospođi 
Jennings. Premda njihov boravak u Londonu nije unaprijed točno određen, svi su 
očekivali da će trajati najmanje pet ili šest tjedana. U gradu zacijelo neće moći izbjeći 
poznanstva, događaje i druge zanimljivosti, a to bi, nadala se gospođa Dashwood, 
moglo privremeno zavarati, a možda i zabaviti Mariannu, ma koliko joj se to sad 
činilo nevjerojatnim. 

U gradu neće biti opasnosti da još jednom susretne Willoughbyja, smatrala je 
majka, jer će ga sada izbjegavati svi oni koji tvrde da su Mariannini prijatelji. 
Namjerno se zacijelo neće sastati, nepažnja ih neće iznenaditi, a slučajni susret manje 

je vjerojatan u gradskoj vrevi nego u pustom Bartonu, gdje bi ga jadnica mogla vidjeti 
prilikom njegova posjeta Allenhamu nakon vjenčanja koje će se ubrzo održati, kako 
je vjerovala gospođa Dashwood, iako je isprva tu mogućnost shvaćala samo uvjetno. 

Imala je još jedan razlog zbog kojeg je željela da joj djeca ostanu u Londonu; 
John ju je obavijestio da će prije sredine veljače doputovati sa ženom u grad pa je 
procijenila da ne bi bilo loše kad bi kćeri vidjela brata. 

Marianne je obećala da će poštovati majčino mišljenje te mu se bez protivljenja 
pokorila, iako se pokazalo sasvim drukčijim no što je očekivala i željela. Držala ga je 
pogrešnim, zasnovanim na pogrešnim pretpostavkama i osjećala je da će, ostane li u 
Londonu, biti lišena jedine utjehe - majčine ljubavi. Umjesto nje imat će takvo 
društvo i doživjeti takve scene koje joj neće pružiti ni trenutka odmora. 

Ipak se tješila da će ono što je njoj smetalo, koristiti njezinoj sestri. A Elinor se, s 
druge strane, pretpostavljajući kako neće biti u njezinoj moći da izbjegne susret s 
Edwardom, tješila mišlju da će produljeni boravak u gradu, iako njoj na štetu, 
Marianni više koristiti nego povratak u Devonshire. 

Elinor je nastavila paziti da nitko pred Mariannom ne spominje Willoughbyja. 
lako nesvjesna te brige, Marianne je osjetila njezine prednosti, jer ni gospođa 
Jennings, ni sir John, pa čak ni gospođa Palmer nijednom nisu pred njom spomenuli 
to ime. Elinor je žalila što se zabrana ne odnosi i na nju, jer je dan za danom morala 
slušati njihovo gnušanje. No, to je bilo neizbježno. 

Sir John je držao da se to naprosto nije moglo dogoditi. - Čovek o kojem sam 
uvijek s razlogom mislio najbolje! Tako dobronamjeran momak! - Vjerovao je da u 
Engleskoj nema hrabrijeg jahača. Bio je to neoprostiv postupak! Od srca ga je poslao 
dođavola! Ma gdje ga susreo, neće s njim progovoriti ni riječ! Pa makar se sreli u lovu 
u bartonskoj šikari i zajedno čekali na divljač dva sata! Takav podlac! Takva nevjerna 
psina! A prilikom njihova posljednjeg susreta ponudio mu je divno štene iz Follyjeva 
legla! Sad je među njima svršeno! 

Gospođa Palmer ljutila se na svoj način. Odlučila je odbiti svaku priliku da se s 
njim upozna i bila je vrlo zadovoljna što ga dotad nije susrela. Zalila je iskreno što je 
Combe Magna tako blizu Clevelanda; no to nije predstavljalo nikakvu poteškoću jer 
je udaljenost ionako bila prevelika za posjete. Toliko ga je mrzila da je odlučila 
nikada ne spomenuti njegovo ime, i svim svojim poznanicima reći kakva je ništarija! 

Gospođa Palmer iskazala je svoju naklonost pribavljajući pojedinosti o skorom 
vjenčanju i prenoseći ih Elinor. Ubrzo je saznala kod kojeg se kolara gradi nova 
kočija, koji slikar slika Willoughbyjev portret i kod kojeg se krojača mogu vidjeti 
vjenčane haljine gospođice Grey. 

Smirena i uljudna nebriga lady Middleton za cijeli slučaj bila je sretno olakšanje 
Elinorinoj duši opterećenoj prebučnom susretljivošću drugih. Tješilo ju je što bar 
jednu od njezinih prijateljica ne zanimaju ti događaji, što bar jedna osoba ne 
zapitkuje o pojedinostima, niti brine o sestrinu zdravlju. 

Svaka ocjena s vremenom i s promjenom okolnosti u određenom trenutku 

dobiva veću vrijednost nego što joj uistinu pripada; i Elinor je, mučena 
prenaglašenom sućuti, ponekad pomišljala kako nečiji dobar odgoj može više utješiti 
čovjeka negoli nečija dobra narav. 

Jednom dnevno, otprilike, ili dvaput, ako se o tome često govorilo, lady 
Middleton je izražavala svoje mišljenje riječima: - To je zaista strašno! - Ponavljajući 
tu rečenicu, koja uglavnom ništa ne odaje, ona je od samog početka gledala 
gospođice Dashwood bez trunka osjećaja i brzo zaboravljala sve što se odnosilo na 
Marianninu tragediju. Lady Middleton je s takvom uzrečicom podržavala ponos 
osobe istog spola, odlučno uputila na grešku suprotnoga, ali je istodobno zadržala 
slobodu da štiti vlastite interese. Zato je odlučila (iako joj sir John to nije odobravao) 
odmah nakon vjenčanja poslati posjetnicu gospođi Willoughby, jer ona će zacijelo 
postati osoba rado viđena u bogatim i otmjenim krugovima. 

Pažljiva i nenametljiva zapitkivanja pukovnika Brandona nisu smetala gospođici 
Dashwood. On je s prijateljskom gorljivošću kojom je Marianni nastojao ublažiti 
patnje obilato zaslužio prednost u intimnim razgovorima o razočaranjima, i tako su 
često razgovarali s mnogo uzajamnog povjerenja. Najveća nagrada za bolno odavanje 
njegove žalosne prošlosti i za sadašnja poniženja bio je sažaljiv pogled što bi mu ga 
katkad uputila Marianne i njezin topli glas, kad bi bila prisiljena ili kad bi se sama 
prisilila razgovarati s njim (a to se nije događalo često). Ti su ga postupci uvjerili da je 
svojom ispoviješću izazvao njezinu naklonost, a Elinor ulijevali nadu da će se s 
vremenom pojaviti i snažniji osjećaji. Samo je gospoda Jennings, koja o svemu tome 
nije ništa znala i koja je opazila jedino to da je pukovnik smrknut kao i prije, ne 
mogavši ga nagovoriti da sam zaprosi Mariannu ili da njoj povjeri taj zadatak, počela 
nakon dva dana sumnjati u svoje proročanstvo da će se njih dvoje vjenčati do početka 
ljeta, a po isteku cijelog tjedna zaključila da se to uopće neće dogoditi. Uzajamno 
pukovnikovo i Elinorino razumijevanje nagovještavalo je, čini se, da će dud, kanal i 
šumarak tisovine pripasti prije starijoj sestri negoli Marianni; to je navelo gospođu 
Jennings da neko vrijeme ne razmišlja o gospodinu Ferrarsu. 

Početkom veljače, četrnaest dana nakon primitka Willoughbyjeva pisma, Elinor 
je dobila bolni zadatak da obavijesti sestru kako je vjenčanje održano. Bila se 
pobrinula da prva dočuje tu vijest jer nije željela da Marianne dozna za događaj iz 
novina koje je svakog jutra marljivo čitala. 

Primila je novost hrabro i staloženo. Nije ništa rekla, a isprva nije ni zaplakala; 
ali suze su joj ipak ubrzo potekle niz obraze. Provela je dan u jadnom stanju, ništa 
manje bolnom od onoga kad je prvi put čula da bi moglo doći do vjenčanja. 
Willoughbyjevi su otputovali odmah nakon ženidbe i Elinor se ponadala da će 
nagovoriti sestru, koja od prvog udarca nijednom nije bila napustila kuću, da češće 
iziđe u grad, jer sad više nije vrebala opasnost od neželjena susreta. 

Nekako u to vrijeme, gospođice Steele koje su nedavno bile doputovale svojoj 
sestrični u Martlett na Holbornu, posjetiše daljnje rođake u Conduitu i Ulici Berkeley. 
Srdačno ih dočekaše. 

Samo je Elinor žalila što ih vidi. Njihova joj je prisutnost uvijek zadavala bol. 
Nije znala kako bi istom mjerom uzvratila Lucy na njezinu nevjerojatnom 

oduševljenju što je još uvijek zatječe u Londonu. 

— Veoma bi me razočaralo da vas nisam zatekla ovdje - ponovila je naglašavajući 
riječi. — No, bila sam uvjerena da hoću. Znala sam da još neko vrijeme nećete 
otputovati, iako ste mi u Bartonu rekli, sjećate se, kako nećete ostati dulje od mjesec 
dana. Ipak, zaključila sam već tada da ćete najvjerojatnije promijeniti mišljenje kad to 
bude potrebno. Bila bi velika šteta da ste otišle prije dolaska vašeg brata i šurjakinje. 
Sad zacijelo nećete žuriti. Neobično me raduje što niste održali svoju riječ. 

Elinor ju je odlično razumjela i morala se svim silama suzdržati da izgleda da 
nije. 

— Dakle, draga moja - upitala je gospođa Jennings - kako ste putovali? 

— Ne u običnoj kočiji, budite uvjereni — odgovorila je gospođica Steele 
pobjedonosno. - Doputovali smo poštanskom diližansom koja se ne zaustavlja na 
usputnim stanicama, a pratio nas je vrlo lijep gospodin. Naime, i doktor Davies je 
putovao u grad pa smo mu se pridružile; bio je vrlo pristojan i platio je deset ili 
dvadeset šilinga više od nas. 

— Oh, oh! — klikne gospođa. — Uistinu vrlo zgodno! A doktor je još uvijek 
momak, upozoravam vas! 

— No, hajde - reče gospođica Steel budalasto se smijuljeći - svi mi se tako rugaju 
zbog doktora, a ja ne mogu dokučiti zašto. Moje sestrične tvrde da sam se zaljubila, 
ali što se mene tiče, ja nikad ne mislim na njega dulje od sata. “Gospode! Eno tvog 
ljepotana, Nancy", reče mi neki dan sestrična, ugledavši ga kako prelazi ulicu blizu 
naše kuće. Moj ljepotan, doista, rekoh ja - nemam pojma na koga smjeraš. Doktor 
nije moj. 

— Da, da, lijepo rečeno - ali to vam neće upaliti. Doktor je muškarac, zar ne? 

— Nemojte tako! — odgovori ona hineći ozbiljnost. — I molim vas da opovrgnete 
glasine, ako čujete da se o tome govori. 

Gospođa Jennings odmah ju je umirila uvjeravanjem da ih nikako neće 
opovrgnuti, što sasvim zadovolji gospođicu Steele. 

— Pretpostavljam, gospođice Dashwood, da ćete stanovati kod brata i šurjakinje 
kad doputuju u London - prijeđe Lucy nakon zlobnih nagovještaja u izravan napad. 

— Ne, mislim na nećemo. 

— O, da, mislim da hoćete. 

Elinor je ne htjede dulje zabavljati nijekanjem. 

— Zar nije lijepo što gospođa Dashwood može tako dugo izdržati bez vas? 

— Doista dugo! - umiješa se gospođa Jennings. — Ta, djevojke su tek došle! 

To je stišalo Lucy. 

- Žao mi je što vam ne možemo vidjeti sestru, gospođice Dashwood - reče 
gospođica Steele. — Šteta što se ne osjeća dobro. — Marianne je, naime, napustila 
odaju prije njihova dolaska. 

— Vrlo ste dragi. I mojoj će sestri biti žao što vas nije mogla dočekati; na žalost, u 
posljednje vrijeme muče je jake glavobolje pa nije sposobna za društvo i razgovor. 

— Oh, to je zaista velika šteta! No, stare prijateljice poput Lucy i mene — mislim 
da bi nas mogla vidjeti; ja neću prozboriti ni riječi, uvjeravam vas. 

Elinor je uljudno odbila ponudu. Objasnila im je da joj sestra najvjerojatnije leži 
u krevetu ili je u kućnoj haljini te ne može doći. 

— Oh, ako je samo to - klikne gospođica Steele — poći ćemo k njoj. 

Ta nametljivost opasno je načela Elinorino strpljenje; srećom, nije bilo većih 
iskušenja, jer Lucy strogo ukori sestru, te tako i tom prilikom, kao i u mnogim dotad, 
uspješno ukroti njezinu neotesanost, premda to samu Lucy nije učinilo nimalo 
dražesnom. 

NAKON dosta opiranja, Marianne popusti sestrinu nagovaranju i jednog jutra pristade 
izići na pola sata s njom i gospodom Jennings. Izričito je, doduše, zahtijevala da 
nikoga ne posjećuju. Poći će s njima samo do Greya" gdje je Elinor pregovarala o 
zamjeni nekoliko staromodnih majčinih dragulja. 

Kad su stigli do ulaznih vrata, gospođa Jennings se sjeti da na drugoj strani ulice 
stanuje dama koju je obećala posjetiti; kako kod Greya nije imala nikakva posla, 
dogovoriše se da ona ispuni to obećanje i dođe kasnije po njih. 

Popevši se u draguljarnicu, gospođice Dashwood zatekoše u prostoriji mnogo 
ljudi pa ih nitko nije mogao smjesta poslužiti. Bile su prisiljene čekati. Sjedoše na rub 
pulta gdje je bilo najviše izgleda da brzo dođu na red. Tamo je stajao samo jedan 
gospodin i Elinor očekivaše da će ih kavalirski propustiti. No, pokazalo se da su 
njegov izoštren pogled i istančan ukus nadjačali sva pravila ponašanja. Birao je 
kutijicu za čačkalice i sve dok nije pronašao jednu odgovarajuće veličine, oblika i 
ukrasa, što je zajedno s proučavanjem i razgledanjem svake kutijice za čačkalice u 
dućanu trajalo punih četvrt sata, gospodin se nije obraćao djevojkama. Uputio im je 
tek nekoliko vrlo smionih pogleda, što je Elinor pomoglo da uoči očitu, prirodnu i 
nepatvorenu beznačajnost njegove pojave. Jedino vrijedno spomena bilo je njegovo 
prvoklasno odijelo. 

Marianne bijaše pošteđena nužnog osjećaja prijezira zbog tih prodornih pogleda 
i njegova prenemaganja prilikom biranja užasnih kutijica za čačkalice, jednostavno 
zato što neznanca nije ni opazila. Bila je u stanju povući se u sebe i svoja razmišljanja 
u Greyevu dućanu kao i u vlastitoj spavaonici. 

Neznanac napokon zaključi narudžbu. Slonovača, zlato i biseri bijahu izabrani, 
gospodin navede posljednji rok do kojeg može preživjeti bez kutijice za čačkalice, 
pažljivo navuče rukavice, pokloni gospođicama Dashwood još jedan pogled koji je 
prije zahtijevao nego izražavao divljenje, pa zadovoljno i umišljeno izađe iz 
draguljarnice hineći potpunu ravnodušnost. 

Ne gubeći vrijeme, Elinor priđe pultu. Bila je gotovo završila posao kad se kraj 
nje zaustavi još jedan gospodin. Pogledala ga je i iznenađeno u njemu prepoznala 
brata. 


5 Grey and Constable, 1800. godine, draguljarnica u središtu Londona. 

Sreća i zadovoljstvo zbog nenadanog susreta izvrsno su pristajali mjestu na 
kojem su se našli. Johnu Dashwoodu bijaše uistinu drago da ponovno vidi sestre, a i 
one se obradovaše. Stade se uljudno i pažljivo raspitivati o majci. 

Elinor sazna da su on i Fanny već dva dana u Londonu. 

— Htio sam jučer doći k vama - rekao je - ali nisam mogao, jer smo morali voditi 
Harryja u Exeter Exchange da vidi divlje životinje; a drugi dio dana proveli smo s 
gospođom Ferrars. Harryju je bilo strašno zabavno. Ujutro sam doista namjeravao 
navratiti —- trebalo je samo naći pola sata slobodnog vremena - ali čovjeka očekuju 
toliki poslovi čim dođe u grad. Svratio sam ovamo da naručim pečat za Fanny. No, 
sutra ću svakako doći u Ulicu Berkeley i upoznati vašu prijateljicu, gospođu Jennings. 
Koliko mi je poznato, to je vrlo imućna žena. Ali i Middletonovi također, morate me i 
s njima upoznati. Kako su oni rođaci moje punice, bit će mi drago iskazati im 
poštovanje. Čuo sam da su vam divni susjedi, tamo na selu. 

— Uistinu divni. Ne mogu ih nahvaliti, toliko su pažljivi i dobri prema nama. 

— Vrlo mi je drago što to čujem, časna riječ; doista, vrlo drago. No, tako bi i 
trebalo biti; oni su vrlo bogati, rođaci su vam, pa se od njih može očekivati da će sve 
poduzeti da vam ugode. Dakle, udobno ste se smjestili u vašu kućicu i ništa vam ne 
nedostaje! Edward nam je najljepšim riječima opisao to mjestance. Rekao je da je to 
najpotpuniji kutak te vrste na svijetu i da mu se čini kako vam je tamo nadasve lijepo. 
Bilo nam je vrlo drago kad smo to čuli, uvjeravam vas. 

Elinor se malo zastidjela brata. Nije žalila što mu ne mora odgovoriti, jer je 
upravo tada stigao sluga gospođe Jennings i objavio da ih njegova gospodarica 
očekuje. 

Gospodin Dashwood ih otprati do izlaza i pozdravi gospođu Jennings na vratima 
kočije. Tu ponovi da će ih sutradan posjetiti, a zatim ode. 

Ispunio je obećanje. Trsio se opravdati Fanny što nije došla. — Eto, toliko je 
zaposlena oko svoje majke da uistinu nije mogla izići. - Gospođa Jennings ga, 
međutim, smjesta upozori da ne želi nikakve ceremonije, jer — svi su oni bratići i 
sestrične ili nešto slično, i ona će svakako uskoro posjetiti gospođu Johna Dashwooda 
i dovesti joj šurjakinje. On se prema njima ponašao mlako, ali savršeno uljudno; 
prema gospođi Jennings vrlo uglađeno; a pukovnika Brandona, koji je došao ubrzo 
nakon njega, znatiželjno je promatrao, te se moglo zaključiti da bi i prema njemu bio 
tako ljubazan kad bi samo bio uvjeren da je taj njemu neznani gost dovoljno bogat. 

Proveo je s njima pola sata, a onda zamoli Elinor da ga otprati do Ulice Conduit i 
predstavi sir Johnu i lady Middleton. Vrijeme bijaše izvanredno i ona rado pristade. 
Čim su izišli, stade je zapitkivati: 

— Tko je pukovnik Brandon? Je li bogat? 

— Da, posjeduje lijepo imanje u Dorsetshireu. 

— Drago mi je. Izgleda kao pravi džentlmen. Elinor, čini mi se da ti mogu 
čestitati na vrlo dobrim izgledima za budućnost. 

— Meni, brate?! Kako to misliš? 

— Sviđaš mu se. Pažljivo sam ga promatrao i uvjeren sam u to. Koliko mu je 
bogatstvo? 

— Pretpostavljam, oko dvije tisuće godišnje. 

— Dvije tisuće godišnje - reče, pa nastavi hineći oduševljenje i velikodušnost: — 
Elinor, od srca bih želio da ima dvostruko više — za tvoje dobro. 

— Vjerujem ti - odvrati Elinor - no, uvjerena sam da se pukovnik Brandon uopće 
ne namjerava oženiti mnome. 

— Griješiš, Elinor; jako griješiš. Uhvatit ćeš ga ako se samo malo potrudiš. Sada je 
možda još neodlučan, ali to je privremeno; možda ga zadržava tvoja neimaština; i 
prijatelji ga možda loše savjetuju. No, male pažnje i ohrabrenja što ih žene tako lako 
pružaju, smirit će ga, htio on to ili ne. Nema razloga da ne pokušaš. Nezanimljivo je 
da te neka ranija veza... ukratko, dobro ti je poznato da ta veza ne dolazi u obzir; 
prepreke su nesavladive, a ti si dovoljno razumna da to i sama uvidiš. Taj čovjek mora 
biti pukovnik Brandon. Dat ću sve od sebe da mu približim i tebe i tvoju obitelj. Ta će 
partija zadovoljiti obje strane. Ukratko, to je nešto što će... — nastavi značajnim 
šapatom — uvelike pogodovati svim zainteresiranim stranama. — Pribravši se, ipak 
primetnu: — Htjedoh time reći da će se svi tvoji prijatelji obradovati ako se dobro 
udaš; osobito Fanny, jer njenom si srcu vrlo prirasla, uvjeravam te. I njezina majka, 
gospođa Ferrars, također. To je vrlo dobroćudna žena; nju bi to jako obradovalo. Ta, 
neki dan smo o tome razgovarali. 

Ona mu ne odgovori. 

— Bilo bi doista sjajno — nastavi on — upravo čudesno, kad bi se Fannyn brat i 
šurjakinja istodobno vjenčali. Pa ipak, to nije nemoguće. 

— Zar će se Edward Ferrars oženiti? - odlučno upita Elinor. 

— Još nije sve dogovoreno, ali nešto se sprema. Divna je njegova majka. Ako dođe 
do braka, gospođa Ferrars će mu osigurati tisuću funti godišnjeg prihoda. Odabranica 
je gospođica Morton, jedinica pokojnog lorda Mortona s mirazom od trideset tisuća. 
Bila bi to obostrano poželjna veza, pa ne sumnjam da će se s vremenom i ostvariti. 
Tisuću funti godišnje velika je svota za jednu majku, ali gospođa Ferrars je plemenita 
duša. Ispričat ću ti još jedan primjer njezine velikodušnosti: Neki dan, tek što smo 
doputovali u grad, svjesna da trenutno nemamo mnogo novca, tutnula je Fanny u 
ruke dvije stotine funti. To nam je uistinu dobro došlo, jer ovdje moramo živjeti na 
velikoj nozi. 

Zastao je čekajući njezino odobravanje i suosjećanje, no ona samo reče: 

— Vaši su izdaci zacijelo i na selu i u gradu poprilični, ali i tvoj prihod je velik. 

Bojim se da nije tako velik kao što mnogi pretpostavljaju. Ne žalim se, doduše; 
zasad je nesumnjivo pristojan, a nadam se da će s vremenom i porasti. Mnogo me je 
stajala ograda oko Norland Comona. No, i kupio sam nešto u ovih pola godine; sjećaš 
se onog posjeda u East Inghamu gdje je živio stari Gibson. Vrlo mi se sviđala ta 
zemlja, položajem tako blizu moje, te sam se smatrao obveznim kupiti je. Ne bih 
mogao sebi oprostiti da je dopala nekom drugom u ruke. Čovjek mora platiti ako želi 
da mu bude udobno i ja sam, bogme, vrlo mnogo platio. 

— Misliš li, više nego uistinu vrijedi? 

— Oh, ne, ne bih rekao toliko. Mogao sam je već sutradan skuplje prodati. Radi 
se o gotovini; tu sam mogao stradati, jer je cijena mojih dionica u to vrijeme bila tako 
niska da bih jako mnogo izgubio njihovom prodajom. Ali, srećom, kreditirao me moj 
bankar. 

Elinor se samo nasmiješila. 

— Kad smo prvi put došli u Norland, dočekao nas je još jedan velik i neizbježan 
izdatak. Naš je cijenjeni otac, kao sto ti je dobro poznato, ostavio tvojoj majci u 
nasljedstvo svu pokretnu imovinu iz Norlanda (a to su bile vrlo vrijedne stvari). 
Daleko od toga da mu bilo što predbacujem; imao je puno pravo raspolagati svojom 
imovinom kako je želio, ali smo zbog toga bili prisiljeni kupiti velike količine platna, 
posuđa i slično kako bismo nadomjestili što je odneseno. Nakon tolikih izdataka, 
možeš zamisliti kako smo se istrošili i kako nam je bila dobrodošla susretljivost 
gospođe Ferrars. 

— Sigurno - reče Elinor. - Nadam se da ćete uz njezinu širokogrudnost doživjeti 
još mnogo ugodnih trenutaka. 

— Vjerojatno hoćemo za godinu ili dvije - odgovori on ozbiljno. - Mora se, 
doduše, još mnogo učiniti. Nismo ni započeli gradnju Fannyna staklenika, a za 
cvjetni vrt dovršen je samo nacrt. 

— Gdje će biti staklenik? 

— Iza kuće, na uzvisini. Srušili smo stara orahova stabla. Bit će to lijepa 
građevina, a cvjetni vrt na padini ispred nje bit će još ljepši. Uklonili smo trnje što je 
raslo na obronku. 

Elinor je prikrila tugu. Bilo joj je drago što nema Marianne. Tko zna kako bi ona 
podnijela taj izazov? 

Izjadavši se zbog siromaštva i otklonivši na taj način obvezu da prilikom 
sljedećeg posjeta Greyevoj draguljarnici kupi sestrama naušnice, gospodin John 
Dashwood upusti se u vedriji razgovor i stade čestitati na odličnom prijateljstvu s 
vrlom gospođom Jennings. 

— Čini se, doista, da je to vrlo dragocjena žena. Njezin način života, njezin dom 
odaju izvanredne prihode. To vam je poznanstvo već sada mnogo pomoglo, a možda 
će vam kasnije donijeti i materijalnu korist. Ta, koliko je samo učinila za vas kad vas 
je pozvala u goste. Sudeći po tome, vrlo vas voli i vjerojatno nećete biti zaboravljene 
kad jednog dana ispusti dušu. Zacijelo ima golemo nasljedstvo. 

— Prije bih rekla da nema ništa; ima samo pravo uživanja posjeda, što ga je 
naslijedila nakon muževljeve smrti, a to će pravo prijeći na njezinu djecu. 

— Ne misliš valjda da živi prema prihodima. Vrlo malo razboritih ljudi to čini. 
Zacijelo joj nešto i pretekne, a to će jednog dana nekomu ostaviti. 

— A ne smatraš li ti vjerojatnijim da će to radije ostaviti svojim kćerima nego 
nama? 

— Kćeri su joj se izvrsno udale pa ne vidim potrebu da i dalje brine o njima. Po 
mome mišljenju, upravo je tako lijepim odnosom prema vama potvrdila da će vas i 
ubuduće imati na umu, a to jedna razumna žena poput tebe ne bi smjela zanemariti. 
Ona vam je zaista sklona i jamačno je svjesna da saznanje o tome budi u vama 

izvjesna očekivanja. 

— Neka ne bude ono što ti misliš. Brate, zaista te je predaleko odvela briga za naš 
probitak i sreću. 

— Doista, čovjek je često nemoćan, sasvim nemoćan - reče on rezignirano. - Ali, 
draga Elinor, što se to događa s Mariannom? Vrlo loše izgleda, izgubila je boju, 
smršavila je. Zar je bolesna? 

— Nije joj dobro. Popustili su joj živci i tako to traje već nekoliko tjedana. 

- Žao mi je. U njezinim godinama bolest može zauvijek uništiti cvijet! Njezina je 
mladost bila kratka vijeka! Prošlog rujna bila je najljepša djevojka na svijetu. Lako je 
mogla privući svakog muškarca. Bilo je nešto u njezinoj ljepoti što ih je osobito 
privlačilo. Sjećam se kako je Fanny govorila da će se udati i prije i bolje nego ti. Voli 
ona i tebe, ne sumnjam u to, ali, eto, tako joj se učinilo. Ipak, prevarila se. Dvojim da 
će se Marianne sada moći udati za nekoga s većim prihodima; najviše pet do šest 
stotina funti, no uvjeren sam da ćeš ti bolje proći. Dorsetshire! Ne poznajem taj kraj, 
ali, draga moja Elinor, bit će mi neobično drago upoznati ga. Mogu ti već sad obećati 
da ću sa zadovoljstvom i među prvima prihvatiti poziv u tvoj novi dom. 

Elinor vrlo ozbiljno pokuša objasniti da nema izgleda za brak s pukovnikom 
Brandonom, ali on je teško odustajao od uvjerenja koje mu je obećavalo toliko 
zadovoljstvo. Čvrsto je bio nakanio da se što prisnije upozna s tim gospodinom i da 
svim sredstvima ugovori ženidbu. Upravo ga je toliko grizla savjest što sam nije ništa 
učinio za sestre, da mu bude vrlo stalo da drugi učine što više; a pukovnikova ponuda 
ili nasljedstvo gospođe Jennings predstavljali su mu najlakši način prikrivanja 
vlastitog nemara. 

Imali su sreću da zateknu lady Middleton kod kuće, a prije njihova odlaska 
došao je i sir John. Obilje lijepih riječi i uzajamnog laskanja pljuštalo je sa svih strana. 
Sir Johnu se redovito svatko svidio i premda gospodin Dashwood nije znao mnogo o 
konjima, on ga ubrzo proglasi za nadasve dobrodušna čovjeka. Lady Middleton je, 
pak, zapazila njegovo otmjeno držanje i ukusnu odjeću, te zaključi da se s njim isplati 
družiti. Gospodin Dashwood je otišao oduševljen domaćinima. 

— Prenijet ću Fanny svoje divne dojmove - rekao je na povratku. — Lady 
Middleton je doista vrlo otmjena žena! Uvjeren sam da će je Fanny rado upoznati. 
Gospođu Jennings također. To je iznimno pristojna dama, iako ne tako otmjena kao 
njezina kći. Marianne nije trebala strahovati prije odlaska k njoj, a, istinu govoreći, 
nije se baš radovala. No, prirodno; ta, znali smo jedino da je gospođa Jennings 
udovica čovjeka koji je sav svoj novac stekao na sumnjiv način. Ni Fanny, ni gospođa 
Ferrars nisu je zbog takvih predrasuda namjeravale upoznati, a ni njezine kćeri. Ali 
sada im mogu podnijeti iznimno povoljan izvještaj. 

Trideset četnto poglartje 


GOSPOĐA Johna Dashwooda imala je povjerenja u muževljevu sposobnost 
procjenjivanja pa je već sutradan posjetila i gospođu Jennings i njezinu kći. 
Povjerenje joj bijaše nagrađeno, jer je utvrdila da je žena kod koje su joj odsjele zaove, 
zavrijedila njezinu pažnju. A što se tiče lady Middleton, zaključila je da je to jedna od 
najdivnijih žena na svijetu! 

Gospođa Dashwood se jednako svidjela lady Middleton. Bilo je u te žene 
izvjesne hladnokrvne sebičnosti i to ih je uzajamno privuklo. Laskale su jedna drugoj 
tupo, nemaštovito, bez trunčice razumijevanja. 

Ponašanjem kojim je osvojila simpatije lady Middleton nije se, međutim, 
proslavila kod gospođe Jennings. Ona je u njoj vidjela samo beznačajnu, gizdavu ženu 
nedolična držanja koja je hladno pozdravila sestre svoga muža i koja za njih nije našla 
nijednu lijepu riječ; tijekom četvrt sata, koliko je provela u Ulici Berkeley, sjedila je 
najmanje sedam i po minuta šuteći. 

lako nije htjela upitati, Elinor je veoma zanimalo je li Edward u gradu. A Fanny 
nikako da ga samovoljno spomene pred njom. Vjerojatno je najprije htjela biti 
sigurna ili u njegovu ženidbu s gospođicom Morton ili u ostvarenje predviđanja 
njezina muža u pogledu Elinor i pukovnika Brandona. Fanny se, naime, bojala da se 
Edward i Elinor još vole, što bi moglo otežati njihov vječni rastanak. Međutim, ono 
što nije mogla saznati od nje, Elinor je čula od druge osobe. Posjetila ju je Lucy i, 
očekujući sažaljenje, ispričala joj kako nije mogla vidjeti Edwarda, iako je doputovao 
u London s obitelji Dashwood, jer se on bojao da će ga netko opaziti ako dođe u 
njezin dom. Zato im je, usprkos uzajamnom nestrpljenju i želji za susretom, preostalo 
jedino da se dopisuju. 

Edward je uskoro osobno potvrdio dolazak, navrativši dva puta u Ulicu Berkeley. 
U dva navrata su nakon povratka iz jutarnjih posjeta našli njegove posjetnice na 
stolu. Elinor je bilo drago što ih je tražio; a još draže što se nisu sreli. 

Dashwoodovi su, začudo, bili oduševljeni Middletonovima, te ih odlučiše 
pozvati na ručak iako im taj običaj baš nije bio blizak. 

Nedugo nakon upoznavanja pozvali su ih u Ulicu Harley gdje su na tri mjeseca 
iznajmili vrlo lijepu kuću. Pozvane su i obje sestre i gospođa Jennings, a John 
Dashwood se potrudio dovesti pukovnika Brandona koji je, donekle iznenađeno, ali 
sa zadovoljstvom, prihvatio njegovo ustrajno pozivanje, jer je volio društvo gospođica 
Dashwood. Trebali su se sastati kod gospođe Ferrars. Elinor nije mogla doznati hoće 
li i njezini sinovi sudjelovati, ali je pristala na takav dogovor i poradi same majke. Još 

ju je željela upoznati, premda više nije osjećala bojazan koja ju je nekoć obuzimala 
uoči predviđenog susreta, jer joj je sada bilo svejedno što će ona misliti o njoj. 

Zamnanje s kojim je očekivala gozbu ubrzo se povećalo kad je čula da su 
pozvane i gospođice Steele. 

Tako su se toplo preporučile lady Middleton i tako joj se uporno i uspješno 
udvarale da su ih, usprkos njihovu potpunom nedostatku otmjenosti i profinjenosti, 
lady Middleton i sir John pozvali na tjedan-dva u svoj dom. Budući da su bile saznale 
za gozbu koja se pripremala kod Dashwoodovih, dogodilo se da je gospođicama 
Steele osobito odgovaralo započeti posjet nekoliko dana uoči te zanimljive priredbe. 

Njihovo nastojanje da ih gospođa Johna Dashwooda zapazi kao nećakinje 
gospodina koji se godinama brinuo o njezinu bratu možda ne bi bilo urodilo plodom 
i osiguralo im mjesto za stolom, ali kao gošće lady Middleton morale su biti 
dobrodošle. Lucy je bila presretna kad je primila pozivnicu gospođe Dashwood jer je 
već odavna htjela osobno upoznati tu obitelj kako bi izbliza sagledala njihov karakter 
i procijenila svoje izglede. Bila je to ujedno i dobra prilika da im se dodvori. 

Elinor je sve to drukčije proživljavala. Odmah se domislila da je zacijelo pozvan i 
Edward jer je živio s majkom, a ručak priređuje njegova sestra. Nije znala kako će 
podnijeti taj susret, nakon svega što se među njima dogodilo, i k tome u Lucynu 
društvu. 

Ta strahovanja možda nisu bila posve razborita, a pokazala su se i suvišnima jer 
ju je Lucy, iako je vjerovala da će je to razočarati, sasvim umirila, rekavši joj da 
Edward zacijelo neće u utorak doći u Ulicu Harley. Ona se čak bila ponadala da će je 
još žešće pogoditi ako je uvjeri da Edward ne dolazi jedino iz ljubavi prema njoj, jer se 
naprosto ne može suzdržati kad su zajedno. 

Došao je i taj važni utorak kad su dvije djevojke trebale upoznati strašnu 
svekrvu. 

— Imajte sažaljenja prema meni, draga gospođice Dashwood - rekla je Lucy dok 
su se zajedno uspinjale stubama. — Middletonovi su, naime, stigli odmah iza gospođe 
Jennings, te su sad svi istodobno slijedili slugu koji ih je dočekao. Tu osim vas nema 
nikoga tko bi me shvatio. Kažem vam, jedva stojim na nogama. Dragi Bože! 

— Za koji trenutak vidjet ću osobu o kojoj ovisi sva moja sreća; i to bi trebala biti 
moja majka! 

Elinor bi je smjesta umirila samo da joj je spomenula kako bi žena kojoj će se 
uskoro pokloniti prije mogla postati majka gospođici Morton negoli njoj; no, umjesto 
toga, iskreno joj je povjerila da suosjeća s njom. — To je zapanjilo Lucy, koja se nadala, 
iako joj nije bilo lako pri duši, da će u Elinor probuditi barem nezatomljivu zavist. 

Gospođa Ferrars bijaše malena, mršava žena, uspravna i čak dostojanstvena 
držanja, te ozbiljne, oštre naravi. Imala je boležljivo žućkastu put i sitne, nelijepe crte 
lica koje nisu odavale nikakav određen izraz. No, sretno svinut luk obrva spasio ju je 
sramotno tupa izgleda, snažno odavajući gizdavu i zlu narav. Ne bijaše rječita; za 
razliku od mnogih, govorila je ono što misli, a i to vrlo šturo. Od onih nekoliko 

slogova što su joj bili pobjegli s usana nijedan nije posvetila gospođici Dashwood koju 
je promatrala s nadahnutim i potpunim neprijateljstvom. 

Sada Elinor više nije moglo rastužiti takvo ponašanje. Prije nekoliko mjeseci bilo 
bi je vrlo povrijedilo; no, sada više nije bilo u moći gospođe Ferrars da je na taj način 
uznemiri. Čak ju je zabavljalo promatrati kako se sasvim drukčije odnosi prema 
gospođicama Steele čime ju je, izgleda, htjela još više osramotiti. Nasmiješila se 
opazivši razdraganost i majke i kćeri upravo prema Lucy koju bi, da su je poznavale 
tako dobro kao ona, zacijelo uznastojale poniziti. A Elinor, koja im za razliku od Lucy 
nije mogla nauditi, trpjela je njihove napadne uvrede. Ali, dok se smiješila toj 
pogrešno upućenoj dobroti, dok je pomišljala iz kakve zlobne gluposti ta dobrota 
izvire i opažala s kakvom izvježbanom pažnjom gospođice Steele izvlače iz domaćina 
takav postupak, nije odoljela a da ih sve četiri ne prezre iz dubine duše. 

Lucy je likovala što je postala tako časna iznimka, a gospođici Steele je za 
potpunu sreću bilo dovoljno da je zadirkuju zbog doktora Davisa. 

Gozba bijaše veličanstvena, a posluga brojna. Sve je govorilo u prilog domaćici i 
njezinoj težnji za sjajem, te sposobnosti domaćina da joj to omogući. Usprkos 
nadogradnjama posjeda i novim kupnjama, usprkos opasnosti od gubitka velike svote 
novca, ništa nije odavalo siromaštvo na koje se nekoliko dana ranije bio žalio John 
Dashwood; ništa nije nedostajalo osim razgovora, a u tome se osjetno oskudijevalo. 
John Dashwood nije rekao nešto što bi vrijedilo čuti, a njegova supruga još manje. To 
im, međutim, nije mnogo naudilo, jer su im gosti većinom bili sličnih mogućnosti. 
Gotovo svima bio im je zajednički ili nedostatak pameti, ili prirođen ili postupno 
stečen - nedostatak otmjenosti - nedostatak duha, ili - nedostatak karaktera. 

Kad su se nakon ručka dame povukle u salon, to je siromaštvo došlo osobito do 
izražaja, jer su gospoda ipak bila razgovarala malo o politici, malo o ograđivanju 
zemljišta, malo o konjima - no tada je i toga uzmanjkalo. Dok nisu donijeli kavu, 
dame su razglabale samo jedno; tko je viši rastom - Harry Dashwood ili njegov 
vršnjak William, mlađi sin lady Middleton. 

Da su dječaci bili tamo, bili bi ih smjesta izmjerili i cijela bi zagonetka trajala 
tragično kratko, no kako je prisustvovao samo Harry, pogađalo se do mile volje; svaka 
je navijačka strana mogla sa sigurnošću tvrditi da je u pravu i ponavljati svoje 
mišljenje do besvijesti. 

Zainteresirani su se ovako podijelili: 

Dvije majke, premda svaka uvjerena da je njezin sin viši, uljudno su se izjasnile u 
korist drugoga. 

Dvije bake, jednako pristrane, ali iskrenije, podržavale su vlastite unuke. 

Lucy nije mogla odlučiti kojoj bi se majci trebalo dodvoriti, pa je izjavila da su 
oba dječaka vrlo visoka za svoje godine i da među njima nema ni najmanje razlike u 
visini; a gospođica Steele izjašnjavala se što je brže mogla u korist jednog i drugog. 

Odlučivši se jednom za Williama te uvrijedivši tako još više gospođu Ferrars i 
Fanny, Elinor nije držala potrebnim da to dalje ponavlja, a Marianne je, upitana za 
mišljenje, izjavila da ne zna što bi rekla, jer o tome uopće nije razmišljala, što je 
prisutne smrtno uvrijedilo. 

Prije odlaska iz Norlanda, Elinor je bila naslikala dva vrlo lijepa platna za zaovu 
i, budući da su ih nedavno bili dopremili, sad su slike ukrašavale salon. Kad su 
gospoda ušla, John Dashwood ih opazi i nametljivo pruži pukovniku Brandonu u 
ruke očekujući njegovo divljenje. 

— To je naslikala moja starija sestra — reče. - Usuđujem se primijetiti da ćete kao 
čovjek s dobrim ukusom biti zadovoljni. Ne znam jeste li ranije vidjeli njezine radove, 
ali opće je mišljenje da ona vrlo dobro slika. 

Pukovnik izjavi da nije nikakav stručnjak, ali srdačno pohvali platna kao što bi 
pohvalio sve što je naslikala gospođica Dashwood. Prirodno, probudila se i znatiželja 
ostalih, te slike krenuše iz ruke u ruku na opći pregled. Ne znajući da su to Elinorini 
radovi, gospođa Ferrars ih je osobito željela vidjeti. Kad se pokazalo da platna 
odgovaraju ukusu lady Middleton, Fanny ih pokaže majci, savjesno je upozorivši da 
ih je naslikala gospođica Dashwood. 

— Hm - reče gospođa Ferrars - vrlo zgodno - i vrati ih kćeri ni ne pogledavši ih. 

Možda je Fanny na tren pomislila da je majka ipak pretjerala. Malo se 
zarumenjela i užurbano rekla: 

— Vrlo su lijepe, zar ne, mama? — Ali, strahujući opet od prevelike hvale i 
prevelike vlastite dobrote, odmah nadoda: 

— Ne misliš li da stilom prilično sliče radovima gospođice Morton, mama? Ona 
doista predivno slika! Kako je lijep njezin posljednji krajolik. 

— Uistinu lijep! Ali njoj sve polazi za rukom. 

Marianne to više nije mogla izdržati. Gospođa Ferrars joj se od početka nije 
sviđala, a ta neumjesna pohvala druge osobe na Elinorinu štetu smjesta ju je izazvala, 
iako nije bila svjesna što se iza nje uistinu krije. 

— To je vrlo čudno divljenje — reče odrješito. — Što je nama gospođica Morton? 
Tko je poznaje? Tko pita za nju? Sad govorimo i mislimo o Elinor. 

Rekavši to, uze platna iz zaovinih ruku kako bi im se sama primjereno divila. 

Gospođa Ferrars izgledaše vrlo srdito. Ukrutivši se više no ikad, izgovori sljedeću 
jetku filipiku: - Gospođica Morton kći je lorda Mortona. 

I Fanny se rasrdi, a muž joj je premro od straha zbog sestrine otvorenosti. Elinor 
je mnogo više zaboljelo Mariannino uzbuđenje nego ono što ga je prouzrokovalo. 
Vidjelo se, međutim, da je pukovnik Brandon, čiji se pogled nije odvajao od 
Marianne, zapazio samo ono što je bilo najljepše u tom postupku: njezinu dobrotu, 
jer nije mogla podnijeti da joj sestru tako omalovažavaju. 

Mariannini osjećaji nisu tu iščeznuli. Sudeći po svom ranjenom srcu, zaključila 
je da hladni prijezir gospođe Ferrars bolno vrijeđa Elinor. Gonjena snažnim osjećajem 
ljubavi, prišla je njezinu stolcu, zagrlila sestru i, primaknuvši obraz njezinu, tiho ali 
uzbuđeno prošaputala: 

— Najdraža Elinor, ne mari za njih. Ne daj da i tebe žaloste. 

Dalje nije izdržala; duša joj bijaše prepuna bola. Sakrila je lice na Elinorinom 
ramenu i briznula u plač! To je privuklo pažnju prisutnih. Gotovo svi su se zabrinuli. 


Razum i osjećaji 


Pukovnik je ustao i prišao im, ne znajući što čini. Gospođa Jennings je vrlo mudro 
kliknula: - Ah! Jadnice moja - i smjesta joj dala lijek. A sir John je bio tako očajnički 
bijesan na žrtvu tog živčanog poremećaja da se smjesta primaknuo za jedno mjesto 
Lucy Steele i šapatom joj ukratko povjerio cijelu pripovijest: 

— Jadna Marianne! - rekao je tiho njezin polubrat pukovniku Brandonu čim je 
uspio svratiti na sebe njegovu pozornost. - Nije tako dobra zdravlja kao njezina sestra 
— vrlo je nervozna - nije Elinorina kova; očito je da mladu ženu koja je nekoć bila 
lijepa, teško pogađa kad izgubi tu privlačnost. Vi možda i ne znate, ali Marianne je 
prije nekoliko mjeseci bila iznimno lijepa; gotovo kao Elinor. Vidite, sad je sve to 
nestalo. 

ELINOR je zadovoljila znatiželju i upoznala gospođu Ferrars. U njoj je pronašla sve 
razloge koji su mogli prekinuti poznanstvo i odnose između dviju obitelji. Imala je 
prilike zapaziti njezinu oholost, zlobu i odrješitu predrasudu s kojom ju je dočekala u 
svojoj kući; uvidjela je koliko bi poteškoća prethodilo njihovim zarukama i kasnijem 
vjenčanju, čak i kad bi Edward bio slobodan. A shvatila je također da, srećom po nju, 
postoji još jedna veća prepreka koja je spašava od zloće gospođe Ferrars, od njezinih 
mušica i potrebe da zadobije njezino povjerenje. Ili, ako se već nije mogla u 
potpunosti radovati činjenici da je Edwardu namijenjena Lucy, zaključila je da bi se 
tome vrijedilo radovati, kad bi Lucy bila malo pristojnija. 

Čudilo ju je što se Lucy tako oduševila susretljivošću gospođe Ferrars; što su je 
interes i taština toliko zaslijepili te nije razumjela da je obasipaju tolikom pažnjom 
samo zato što ona nije Elinor. I još je to shvatila kao pohvalu. Dopustila je, štoviše, da 
je ohrabri laskanje kojim su je okružili samo zato što nisu poznavali njezin stvarni 
položaj. A da je tome bilo tako, potvrdila je i sama Lucy te večeri ne krijući veselje, a 
još manje sljedećeg jutra kad je zamolila lady Middleton da ju otprati u Ulicu 
Berkeley u nadi da će zateći Elinor nasamo i pohvaliti joj se nenadanom srećom što ju 
je zadesila. 

Pokazalo se da su joj nade bile opravdane, jer je gospođa Jennings otišla u posjet 
gospođi Palmer ubrzo nakon njezina dolaska. 

— Draga moja prijateljice - uzviknula je kad su ostale nasamo. — Dolazim vam 
pripovijedati o svojoj sreći. Zar bi mi išta moglo više polaskati od jučerašnjeg držanja 
gospođe Ferrars? Bila je tako ljubazna! - Znate kako sam strahovala pri pomisli na 
naš susret. - Ali. Čim su me predstavili, tako me ljupko dočekala kao da je odmah 
htjela pokazati koliko joj se sviđam. Zar nije bilo tako? — Vi ste sve vidjeli, nije li vas 
iznenadilo? 

— Nema dvojbe, bila je prema vama vrlo uljudna. 

— Uljudna! Zar ste opazili samo uljudnost? Ja sam vidjela mnogo, mnogo više. 
Nikoga nije obasula tolikom pažnjom! bez oholosti, bez ikakvih primisli, a vaša zaova 
isto tako — dobra kao med i mlijeko! 

Elinor htjede razgovarati o nečem drugom, no Lucy uporno zahtijevaše od nje 
potvrdu da njezina sreća nije bezrazložna; pa ona moraše odgovoriti: 

— Dakako, da su znale za vaše zaruke, ništa ne bi moglo biti ugodnije od njihova 

držanja prema vama; ali, kako to nije bio slučaj... 

— Očekivala sam da to kažete — hitro ju je prekinula Lucy. — Ali nema tog razloga 
zbog kojeg bi gospođa Ferrars samo hinila da joj se sviđam. Ona me zaista voli, a to 
mi znači sve. Nećete me razuvjeriti. Uvjerena sam da će sve dobro završiti, te neće 
biti poteškoća kad dođe do onoga o čemu mislim. Gospođa Ferrars je divna. I vaša 
zaova također. Doista ljupke žene! Čudi me što vas nikada nisam čula hvaliti gospođu 
Dashwood! 

Elinor nije znala što bi na to odgovorila, pa nije ni pokušala. 

— Bolesni ste, gospođice Dashwood? Loše izgledate, ništa ne govorite, zacijelo 
vam nije dobro. 

— Naprotiv, osjećam se izvrsno. 

— Od srca mi je drago, premda ne izgledate tako. Bilo bi mi vrlo žao da se i vi 
razbolite; ta bili ste mi najveća utjeha. Bog zna što bih učinila bez vašeg prijateljstva... 

Elinor je pokušala biti uljudna, no sumnjala je u uspjeh. Ipak, čini se da je njezin 
odgovor zadovoljio Lucy, jer je smjesta primijetila. 

— Čvrsto sam uvjerena da me volite, a nakon Edwardove ljubavi to mi je najveća 
utjeha. - Jadni Edward! No, eto, bar nešto dobro. Sad ćemo se moći češće sastajati, jer 
je lady Middleton oduševljena gospođom Dashwood. Bit ćemo, dakle, dobrodošli 
gosti u Ulicu Harley, a Edward pola vremena provodi uz sestru — osim toga, lady 
Middleton i gospođa Ferrars sada će se posjećivati. A gospođa Ferrars i vaša zaova 
bile su tako dobre da nekoliko puta naglase kako će im uvijek biti drago kad ih 
posjetim. Obje su tako drage! Ako budete pričali zaovi što mislim o njoj, uvjerena 
sam da ćete reći sve najbolje. 

Ali, Elinor joj to ne htjede obećati, pa Lucy nastavi: 

— Bila bih zacijelo smjesta primijetila da se ne sviđam gospođi Ferrars. Da me je, 
na primjer, samo službeno, šutke, pozdravila, ne poklanjajući mi kasnije pažnju i ne 
gledajući me - znate već što mislim - dakle, da se tako ponijela, digla bih u očajanju 
ruke od svega. To ne bih bila podnijela. Jer, kad uskraćuje naklonost, vrlo je žestoka. 

Elinor nije dospjela odgovoriti na to likovanje, jer su se naglo otvorila vrata i 
sluga najavi gospodina Ferrarsa koji potom stupi u sobu. 

Bijaše vrlo nezgodan trenutak. Vidjelo im se to i na licima. Svi su izgledali 
glupavo, a Edward, činilo se, nije mogao odlučiti da li da ostane ili da se vrati odakle 
je došao. Dogodilo se upravo ono najneugodnije što je svaki od njih nastojao izbjeći. 
Ne samo što su se sve troje našli zajedno, već su bili i nasamo. Prve su se snašle 
djevojke. Lucy se nije mogla isticati u tuđoj kući, a nije ni htjela skinuti veo 
tajanstvenosti s njihovih odnosa. Zato ga kratko pozdravi, pa ušuti, hineći obazrivost. 

No, Elinor je morala učiniti više; bilo joj je stalo, i zbog njega i zbog sebe, da sve 
dobro svrši, te se prisili da ga ljubazno dočeka. Nastojala je biti jednostavna i gotovo 
iskrena. Bilo je razloga da to izvede što uspješnije. Nije htjela dopustiti da je Lucyna 
prisutnost i osjećaj da joj je nanesena nepravda, spriječe u iskazivanju sreće i 
zadovoljstva što ga vidi. Izrazila je usput žaljenje što nije bila kod kuće kad je prije 
nekoliko dana navratio u Ulicu Berkeley. Iako je opazila da ih Lucy prati prodornim 
pogledom, nije se dala zaplašiti. Ta, Edward je njezin prijatelj i gotovo rođak, a kao 

takav nedvojbeno zaslužuje toplu dobrodošlicu. 

Smiren i ohrabren takvim ponašanjem, Edward sjedne. Ipak, vidjelo se da je još 
uzbuđen - čak i više od gospođica, premda to kao muškarac ne bi smio biti. No, imao 
je razloga, jer u dubini duše nije bio ravnodušan kao Lucy, a savjest mu nije bila tako 
čista kao Elinorina. 

Naoko smjerna i smirena, Lucy očito nije namjeravala olakšati drugima položaj. 
Sjedila je šuteći pa je gotovo cijeli razgovor održavala Elinor dobrovoljno kazujući o 
majčinu zdravlju, o putovanju u London i slično. O svemu tome trebao se Edward 
sam raspitati, ali nije. 

Njezini napori nisu tu presahnuli. Ubrzo je sakupila dovoljno hrabrosti i ostavila 
ih nasamo, izgovarajući se da ide po Mariannu. Vođena hrabrim porivima punim 
dostojanstva, najprije je neko vrijeme besposleno stajala na stubama, kako bi 
proteklo što više vremena. Kad je naposljetku dovela sestru, došao je kraj 
Edwardovim mukama, jer se Marianne iskreno obradovala što ga vidi i nije se 
ustezala to pokazati. Srdačno mu je pružila ruku i uzviknula glasom punim sestrinske 
ljubavi: 

— Dragi Edwarde, to je za mene sretan trenutak! Kog njega će pasti u zaborav 
sve ružno! 

Edward pokuša uzvratiti istom mjerom na njezinu dobrotu, no pred takvim 
svjedocima nije se usudio odati ni polovicu svojih osjećaja. Ponovno sjedoše i neko 
vrijeme provedoše šuteći. Marianne nježno pogledavaše malo Edwarda, malo Elinor, 
žaleći što njihovu sreću narušava Lucyna neželjena prisutnost. Prvi progovori 
Edward, opazivši Mariannin iscrpljeni izraz lica. Reče da mu je žao što u Londonu 
očito nije sretna. 

— Oh! Ne mislite na mene! - odgovorila je iskreno, premda joj se pogled zamutio 
suzama. - Ne mislite o mojem zdravlju. Vidite, Elinor je zdrava. To nam oboma mora 
biti dovoljno. 

Tom primjedbom nije nimalo olakšala Edwardov i Elinorin položaj, niti je 
pridobila Lucy koja ju je značajno prostrijelila pogledom. 

— Sviđa li vam se London? - upita Edward, spreman na sve ne bi li promijenio 
temu razgovora. 

— Ni najmanje. Očekivala sam u njemu mnogo zadovoljstva, a nisam doživjela 
nijedno. Susret s vama jedina je utjeha što mi ju je pružio taj grad. I hvala nebesima! 
Isti ste kakvi ste uvijek bili! 

Ušutjela je. Nitko nije nastavio. 

— Elinor, mislim da bismo morali zamoliti Edwarda da se pobrine oko našeg 
povratka u Barton - dodala je. - Pretpostavljam da ćemo otići odavde za tjedan-dva, a 
nadam se da se Edward neće protiviti toj dužnosti. 

Jadni je Edward nešto promrmljao, ali nitko nije znao što, pa čak ni on sam. 
Vidjevši njegovu zbunjenost, Marianne nije mnogo razmišljala o uzrocima. Sasvim 
zadovoljna, prešla je na drugu temu. 

— Jučer smo proveli grozan dan u Ulici Harley! Tako dosadan - tako užasno 
dosadan! No, o tome ću vam pripovijedati drugom prilikom - ne sada. 

Na taj, vrlo indiskretan način, odgodila je do sljedeće zgode kad budu nasamo 
da mu povjeri kako joj se ne sviđaju njihovi zajednički rođaci, a osobito njegova 
majka. 

— Ali, zašto vas tamo nije bilo, Edwarde? Zašto niste došli? 

— Imao sam druge obveze. 

— Obveze! Ta, što je to prema susretu s dobrim prijateljicama? 

Željna osvete, Lucy se umiješa u razgovor: -— Možda vi, gospođice Marianno, 
mislite da mladići ne ispunjavaju svoje obveze ako im do njih nije baš stalo. 

Elinor bijaše vrlo ljutita, ali Marianne naizgled ne osjeti žaoku, i mirno odvrati: 

— Nije tako; jer, ozbiljno govoreći, uvjerena sam da ga je baš savjest spriječila. 
Duboko sam uvjerena da je on najsavjesniji čovjek na svijetu; zacijelo mu je vrlo stalo 
da ispuni svaku obvezu, ma kako beznačajna bila, i ma koliko mu zadovoljstva 
oduzimala. On zazire od postupaka koji bi nekomu mogli nanijeti bol ili pobuditi 
lažna očekivanja. Ta, on je najširokogrudniji čovjek kojeg sam ikad upoznala. Da, 
Edwarde, to je istina i ja je mirne savjesti kazujem. Što! Ne želite da vas netko hvali?! 
Tada ne smijete biti moj prijatelj; jer oni koji prihvaćaju moju ljubav i poštovanje, 
moraju podnijeti i otvorenu pohvalu. 

U tom je trenutku, međutim, njezina pohvala osobito neprilično djelovala na 
dvije trećine slušateljstva i tako rastužila Edwarda da se uskoro stao spremati na 
odlazak. 

— Tako brzo odlazite! - reče Marianne. - Dragi Edwarde, to nikako ne smijete 
učiniti. 

I, povukavši ga u stranu, šapne mu da Lucy zacijelo neće još dugo ostati. Ali, ni 
to ga ohrabrenje nije uspjelo zadržati; a Lucy, koja bi sjedila i puna dva sata da je 
toliko trajao njegov posjet, ode ubrzo nakon Edwarda. 

— Zašto tako često dolazi ovamo!? — upita Marianne nakon njezina odlaska. — Zar 
nije opazila da je ne želimo?! Jadni Edward! 

— Zašto? Sve smo mi njegove prijateljice, a Lucy najdulje poznaje. Sasvim je 
prirodno da i nju želi vidjeti, kao i nas. 

Marianne je odlučno pogleda i reče: — Elinor, znaš da ne podnosim takve riječi. 
Ako si to izjavila samo da bih ti se suprotstavila, a moram pretpostaviti da je tako, 
trebala bi imati na umu da sam ja posljednja osoba na svijetu koja bi to učinila. Ne 
trpim kad me netko uvjerava u ono u što ni sam ne vjeruje. 

Zatim izađe iz sobe. Elinor se bojala poći za njom i objasniti joj svoje mišljenje, 
jer je obećala Lucy da će čuvati tajnu. Bila je svjesna da Marianne živi u zabludi i da 
posljedice mogu za nju biti vrlo bolne, ali morala je šutjeti. Nadala se samo da 
Edward više neće ni sebe ni nju izlagati nelagodi što su je izazvale Mariannine tople 
riječi ljubavi izgovorene u neznanju, niti osjećaju bola koji je pratio njihov nedavni 
susret. A bilo je mnogo razloga da to od njega očekuje. 

Trideset joto poglartje 


NEKOLIKO dana nakon opisanog susreta, novine su objavile svijetu da je supruga 
Thomasa Palmera sretno rodila sina i nasljednika. Bijaše to vrlo zanimljiva i radosna 
vijest, osobito za sve one bliske poznanike koji su očekivali sretan događaj. 

Taj je slučaj, vrlo važan za sreću gospođe Jennings, prouzročio privremene 
promjene u rasporedu njezina slobodnog vremena i utjecao na obveze njezinih 
mladih prijateljica. Kako je željela biti što češće sa Charlottom, odlazila bi k njoj 
ranom zorom, a vraćala se kasno uvečer. Na osobit zahtjev Middletonovih, gospođice 
Dashwood provodile su cijele dane u Ulici Conduit. U pogledu udobnosti, obje bi 
radije jutrom ostajale u kući gospođe Jennings, ali nije bilo pametno suprotstaviti se 
željama drugih. Provodile su dakle sate i sate s lady Middleton i dvjema gospođicama 
Steele, koje su točno toliko cijenile njihovo društvo koliko su one hinile da im je do 
njega stalo. 

Elinor i Marianne bijahu suviše razborite za njih i gospođice Steele dočekaše ih 
ljubomornim pogledima, kao uljeze na njihovu lovištu i kao bića s kojima će morati 
podijeliti dobrotu domaćina, koju su htjele samo za sebe. Premda se lady Middleton 
odnosila prema došljakinjama vrlo ljubazno, djevojke joj se nisu nimalo sviđale. Nije 
htjela vjerovati u njihovu dobrodušnost, jer nisu laskale ni njoj, ni njezinoj djeci; 
voljele su čitati, pa je zaključila da su satirične, možda i ne znajući što točno znači — 
biti satiričan, ali to nije bilo važno. Taj se loš sud često upotrebljavao, te se na 
svakoga mogao olako prilijepiti. 

Njihova nazočnost smetala je i njoj i Lucy. Sprečavala je ljenčarenje prvoj, a 
otežavala posao drugoj. Lady Middleton se stidjela pred njima što ništa ne radi, a 
Lucy se bojala da će je prezreti zbog laskanja i dodvoravanja domaćici, čime se inače 
veoma ponosila. Gospođicu Steele pridošlice su najmanje smetale; nju su djevojke 
sasvim lako mogle pridobiti; da joj je jedna od njih samo ukratko ispričala što se 
dogodilo između Marianne i Willoughbyja, smatrala bi to dovoljnom nagradom za 
žrtvu koju je morala podnijeti ustupajući im najbolje mjesto kraj kamina, gdje je 
običavala sjediti poslije večere. Ali, sestre joj nisu omogućile tu radost. Iako je pred 
Elinor često žalila njezinu sestru i pred Mariannom ne jednom spominjala nevjeru 
tadašnjih udvarača, rezultata nije bilo. Prva je ostala ravnodušna, a druga se zgražala. 
Mogle su s njom sklopiti prijateljstvo još lakše; samo da su je zadirkivale zbog 
doktora! No, za razliku od drugih, one joj ni u tome nisu htjele udovoljiti, pa se 

događalo, osobito kad je sir John ručao izvan kuće, da prođe cijeli dan a da nitko, 
osim nje, ne spomene doktora. 

Gopođa Jennings, međutim, nije imala pojma o svim tim ljubomorama i 
nezadovoljstvima. Mislila je da je djevojkama divno što su zajedno. Svake je večeri 
čestitala svojim mladim prijateljicama jer su cijeli dan sretno izbjegle društvo 
dosadne i glupe starice. Ponekad bi se sastali kod sir Johna, a ponekad u njezinu 
domu; u oba slučaja dolazila je uvijek izvrsno raspoložena, vedra i oduševljena, 
hvaleći se kako Charlotte dobro napreduje jer ona o njoj brine. Rado bi pripovijedala 
o njezinu stanju upuštajući se u takve pojedinosti da ju je samo gospođica Steele 
mogla do kraja saslušati. Nešto ju je ipak brinulo, i na to se svakodnevno žalila. 
Gospodin Palmer se nije htio odreći inače uobičajenog, ali vrlo neočinskog mišljenja 
da je sva novorođenčad nalik jedno na drugo. Ona je već bila uočila bjelodanu i 
golemu sličnost tog djeteta sa svim rođacima s obiju strana, ali uvjeriti oca nije 
uspjela. On naprosto nije htio priznati da to dijete nije poput ostalih njegova uzrasta, 
niti uvidjeti tako jednostavnu činjenicu da je to najljepše dojenče na svijetu. 

Sad ću opisati nesreću koja je otprilike u to doba zadesila gospođu Johna 
Dashwooda. Dogodilo se da je za prvog posjeta gospođe Jennings i dviju šurjakinja 
njezinu domu, još jedan posjetitelj došao u Ulicu Harley — što samo po sebi nije bilo 
zlo. Ali, dok god bude mašta ljude navodila da pogrešno prosuđuju postupke drugih i 
da donose zaključke na osnovi nedovoljnih podataka, čovjekova će sudbina u 
izvjesnoj mjeri ovisiti o nizu slučajnosti. U ovom slučaju, dotična je dama sasvim 
zaobišla istinu i činjenice te je, čuvši imena gospođica Dashwood i shvativši da su one 
sestre gospodina Dashwooda, smjesta zaključila kako djevojke žive u Ulici Harley. 
Rezultat te pogrešne pretpostavke stigao je za nekoliko dana u obliku pozivnica na 
malu glazbenu zabavu za sve četvero Dashwoodovih. Zahvaljujući tome, gospođa 
Dashwood bijaše izložena velikoj neudobnosti jer je morala poslati svoju kočiju po 
šurjakinje i, što je bilo još gore — bijaše prisiljena mučiti se i pretvarati da joj je vrlo 
stalo do njih. To je rađalo novu opasnost; djevojke su mogle pogrešno shvatiti njezinu 
pažnju i poželjeti još jednom izići s njom. Istina, ostat će joj mogućnost da ih 
razočara. Ali, to nije bilo dovoljno; jer kad ljudi svjesno postupaju pogrešno, bivaju 
povrijeđeni ako netko od njih očekuje veće dobročinstvo. 

Marianne se postupno navikla na svakodnevne izlaske pa joj je bilo svejedno 
hoće li poći na tu zabavu ili ne. Tiho i bez razmišljanja pripremala se svake večeri za 
izlazak, nikad ne očekujući razonodu, premda vrlo često do posljednjeg trenutka nije 
znala kamo je vode. 

Postala je tako ravnodušna prema svom izgledu i haljinama da im tijekom 
odijevanja nije poklanjala ni upola toliko pažnje koliko gospođica Steele samo u prvih 
pet minuta zajedničkih priprema za izlazak. Ništa nije izmaknulo njezinu oštrom oku 
i znatiželji. Vidjela je sve i pitala o svemu. Nije se smirila dok nije saznala cijenu 
svakog komadića njezina rublja. Pogađala je brojeve i veličine njezinih haljina 
uspješnije od same Marianne, i bila je blizu velikog pothvata da prije odlaska sazna 
koliko je tjedno stoji pranje rublja i koliko Marianne godišnje troši na odijevanje. Svoj 
bezobrazluk zaključila je velikom pohvalom i, premda je u tom trenutku mislila 

upravo suprotno, Marianne je taj kompliment shvatila kao najveću drskost; jer, 
nakon proučavanja vrijednosti, kakvoće i kroja njezine haljine, boje cipela i frizure, 
rekla joj je: - Vjeruj mi, divno izgledaš. Uvjerena sam da ćeš privući mnogo udvarača. 

S takvim ohrabrenjem ušla je u bratovu kočiju. Obje sestre bile su spremne za 
polazak pet minuta nakon dolaska kola, i ta se točnost nije baš svidjela njihovoj 
šurjakinji koja ih je bila preduhitrila i u to vrijeme već sjedila kod prijateljice nadajući 
se da će djevojke zakasniti pa bi ona i njezin kočijaš imali razloga za predbacivanje. 

Večer nije protekla osobito sjajno. Kao na svim glazbenim zabavama, i ovoj je 
prisustvovalo mnogo ljudi s razvijenim ukusom i sluhom i još više onih koji ih uopće 
nisu posjedovali. A glazbenici su po osobnoj procjeni i sudu njihovih najbližih 
prijatelja bili najbolji kućni izvođači u Engleskoj. 

Kako Elinor nije marila za glazbu, a nije se ni pretvarala da joj je stalo, odvraćala 
bi pogled s klavirista kad god bi joj se svidjelo i stala promatrati nešto zanimljivije. Na 
jednom od takvih promatračkih izleta opazila je u grupi mladića baš stvorenje koje 
im je u Greyevoj draguljarnici održalo predavanje o kutijicama za čačkalice. Uskoro je 
primijetila da i on nju promatra prijateljski razgovarajući s njezinim bratom. Upravo 
je od potonjeg htjela saznati njegovo ime, kad joj obojica priđoše i gospodin joj 
Dashwood predstavi gospodina Roberta Ferrarsa. 

Oslovio ju je umjereno uljudno, a njegov joj je naklon kazivao jasnije od bilo 
kakvih riječi da je baš onakav kicoš kakvim ga je opisala Lucy. Kamo sreće da je 
njezina ljubav za Edwarda manje ovisila o njegovim osobnim vrlinama a više o 
odlikama njegovih rođaka. U tom bi slučaju taj naklon dokrajčio sve ono što je 
narušila zloba njegove majke i sestre. No, razmišljajući o razlici između dva brata 
osjetila je da tupost i uobraženost jednoga ni najmanje ne umanjuje njezino dobro 
mišljenje o skromnosti i vrijednosti drugoga. Robert je i sam spomenuo tu razliku 
tijekom četvrtsatnog razgovora. Razmišljajući naglas o bratu i njegovoj nezgrapnosti, 
a vjerovao je kako ga ona sprečava da se kreće u odabranom društvu, velikodušno je i 
lukavo objasnio da to u Edwarda nije toliko prirodni nedostatak koliko nedostatak 
odgoja; on sam, međutim, iako možda bez osobitih prirođenih prednosti, snalazio se 
mnogo bolje u svijetu samo zahvaljujući izvrsnom školovanju. 

— Tako mi svega - dodao je - mislim da se samo o tome radi. I zato često kažem 
majci ako je zbog toga nesretna. “Draga gospo, ne zabrinjavajte se. To je zlo sad 
nepopravljivo i sami ste ga uzrokovali. Zašo ste protiv svoje volje dopustili da vas sir 
Robert, vaš ujak, nagovori da Edwarda prepustite nadzoru privatnog skrbnika i to u 
najkritičnijem razdoblju njegova života? Da ste ga umjesto gospodinu Prattu poslali u 
Westminster kao mene, sve bi drukčije završilo." Tako ja gledam na to, a majka je 
shvatila svoju pogrešku. 

Elinor mu nije htjela proturječiti, jer ma što mislila o prednosti javnog 
školovanja, na Edwardov boravak kod Prattove obitelji gledala je s još manje 
oduševljenja. 

— Vi živite u Devonshireu, čini mi se - bijaše njegova sljedeća opaska. — U kući 

blizu Dawlisha. Ipak je srdačno pohvalio mjesto koje su izabrali za novi dom. 

— Što se mene tiče — rekao je — jako volim male ljetnikovce; tako su udobni i 
otmjeni. Kad bih imao suvišnog novca, kupio bih malo zemlje i sagradio takav 
ljetnikovac blizu Londona. Mogao bih se u svako doba onamo odvesti, okupiti 
nekoliko prijatelja i biti sretan. Svakomu tko namjerava graditi, savjetujem da 
podigne ljetnikovac. Neki dan dođe k meni moj prijatelj lord Courtland tražeći savjet. 
Pokaza mi tri različita nacrta slavnog arhitekta Bonomija. Trebao sam prosuditi koji 
je najbolji. “Dragi moj Courtlande", rekao sam bacivši smjesta sve nacrte u vatru, 
“nemojte prihvatiti nijedan već svakako sagradite ljetnikovac." Eto, to vam je moje 
mišljenje. 

— Neki misle da u ljetnikovcima nema dovoljno prostora, ali to je pogrešno. 
Prošli mjesec posjetio sam prijatelja Elliotta blizu Dartforda. Lady Elliott zaželjela je 
prirediti ples. “Ali, kako ću?" rekla je. “Dragi moj Ferrarse, recite mi kako bih to 
izvela? U ovom ljetnikovcu nema prostorije u koju bi stalo deset osoba, a gdje ću 
onda poslužiti večeru?" Odmah sam shvatio da tu nema nikakve poteškoće, te joj 
rekoh: “Draga moja lady Elliott, ne brinite. U blagovaonicu će stati i osamnaest 
osoba; stolove za kartanje možete postaviti u dnevnu sobu; u knjižnici poslužite čaj i 
slastice, a u salonu večeru." Lady Elliott bijaše oduševljena. Izmjerili smo 
blagovaonicu i utvrdili da će primiti točno osamnaest ljudi, zabava se odvijala točno 
po mojim savjetima. Vidite, dakle, kad ljudi znaju što im je činiti, u ljetnikovcu se 
može uživati kao i u najprostranijim kućama. 

Elinor se složi s njim zaključujući da sugovornik ne zaslužuje razumno 
protivljenje. 

Kako John Dashwood nije volio glazbu kao ni njegova starija sestra, mogao je 
slobodno razmišljati o drugim stvarima. Tako mu je te večeri pala na um zamisao 
koju je, vrativši se kući, rekao ženi da čuje njezino mišljenje. Zahvaljujući pogrešnom 
zaključku gospođe Dennison da su mu sestre odsjele kod njih, dosjetio se da bi ih 
uistinu mogli pozvati u goste, dok je gospođa Jennings zauzeta svojom kćeri. To ih ne 
bi mnogo stajalo, i ne bi im naudilo. Ukratko, umirio bi savjest i zauvijek se riješio 
obećanja ocu da će brinuti o njima. Fanny se zapanjila zbog te ideje. 

— Ne znam kako bismo to mogli učiniti — rekla je - a da ne uvrijedimo lady 
Middleton, jer kod nje borave svaki dan. Da nije tako, vrlo bih ih rado pozvala. 
Poznato ti je da brinem o njima koliko je to u mojoj moći, što pokazuje i večerašnji 
izlazak. Ali one su gošće lady Middleton. Kako da ih odvedem? 

Ne opažajući koliko je žestoko njezino protivljenje, muž joj ponizno odgovori: - 
Već su cijeli tjedan u Ulici Conduit. Mislim da se lady Middleton ne bi protivila da ih 
ustupi bliskim rođacima na sedam dana. 

Fanny zastade pa nastavi odlučnije: 

— Dragi, pozvala bih ih od svega srca kad bih mogla. No, upravo sam bila 
odlučila pozvati na nekoliko dana gospođice Steele. One su vrlo pristojne i dobre 
djevojke. Mislim da im moramo ukazati gostoprimstvo jer je njihov ujak toliko učinio 
za Edwarda. Tvoje sestre možemo pozvati i druge godine; ali gospođice Steele možda 
više neće dolaziti u grad. Uvjerena sam da će ti se svidjeti; zapravo, već ti se sviđaju, 

kao i mojoj majci, a Harry ih obožava. 

Uspjela je nagovoriti gospodina Dashwooda. Shvatio je koliko je nužno da ih 
smjesta pozovu, tješeći se da će njegove sestre doći na red dogodine. Nešto mu je, 
doduše, govorilo da dogodine poziv više neće vrijediti, jer će se Elinor udati za 
pukovnika Brandona, a Marianne otići k njima u goste. 

Sretna zbog uspjeha i ponosna na svoje lukavstvo, Fanny sljedećeg jutra napiše 
Lucy pismo, pozivajući nju i njezinu sestru u goste ako ih lady Middleton pusti. Lucy 
je bila doista presretna. Čiro se da gospođa Dashwood radi za nju i da joj pogađa 
očekivanja i nade, poboljšavajući joj izglede! Bit će uz Edwarda i njegovu obitelj, a 
takva prilika značila joj je više no sve što je dotad postigla. Zamju je trebalo mnogo 
zahvaljivati i iskoristiti je što prije. I tako se ubrzo ispostavilo da su boravak kod lady 
Middleton, za koji prije nije bilo utvrđeno trajanje, gospođice Steele od početka 
namjeravale završiti za dva dana. 

Pročitavši Fannyno pismo, a to se zbilo desetak minuta nakon njegova 
prispijeća, Elinor je prvi put pomislila da Lucy ipak ima izgleda za uspjeh, jer je taj 
neočekivani znak pažnje, postignut nakon tako kratkog poznanstva, pokazivao da 
njezina naklonost prema Lucy ne proistječe samo iz mržnje prema Elinor. S 
vremenom i lukavom taktikom Lucy bi mogla postići što želi. Laskanjem je već bila 
podjarmila ponos lady Middleton i zadobila simpatije gospođe Johna Dashwooda; ti 
uspjesi otvarali su put do još većih zalogaja. 

Gospođice Steele preseliše se u Ulicu Harley, a vijesti koje su o njima stizale do 
Elinor potvrdiše njezine slutnje. Sir John, koji ih je nekoliko puta posjetio, kazivaše 
joj kako su ih tamo neočekivano lijepo primili. Gospođa Dashwood još nikada nije 
susrela dvije tako divne djevojke; poklonila je svakoj zbirku pletaćih igala koju je 
izradio neki izbjeglica; zvala je Lucy krsnim imenom i često naglašavala da će joj biti 
teško rastati se od njih. 


Na ovome mjestu u prvom i drugom izdanju završava II. svezak romana. 

NAKON četrnaest dana gospođa Palmer se izvrsno oporavila pa njezina majka zaključi 
da više nije nužno ostajati s njom po cijeli dan; zadovoljivši se da je vidi jednom do 
dva puta dnevno, vrati se u svoj dom, svojim navikama, i zapazi da je gospođicama 
Dashwood jako drago što joj se opet mogu priključiti. 

Trećeg ili četvrtog jutra nakon ponovnog okupljanja u Ulici Berkeley, vrativši se 
iz redovita posjeta kćeri, gospođa Jennings uđe u salon s posebnim izrazom lica, te se 
Elinor koja je tu sjedila pripremi da čuje važne novosti. Ispravno je postupila, jer 
gospođa Jennings ubrzo reče: 

— Nebesa, draga moja gospođice Dashwood! Jeste li čuli novosti?! 

— Ne, gospođo. O čemu se radi? 

— Dogodilo se nešto vrlo čudno! No, sve ću vam ispričati. Kad sam stigla 
Palmerovima, zatekoh Charlottu vrlo zabrinutu zbog djeteta. Bila sam uvjerena da je 
bolesno — plakalo je, znojilo se i osulo bubuljicama. Smjesta ga pogledah i rekoh: 
“Zaboga, pa to je obična dječja urtikarija", a dadilja potvrdi. Ali Charlotte se ne htjede 
umiriti te pozvasmo doktora Donavana. On se, srećom, netom bio vratio iz Ulice 
Harley te je mogao brzo stići do nas. Čim je pogledao dijete, reče što i ja, da je to 
obična urtikarija, pa se Charlotte umiri. I tako, baš kad je odlazio, pade mi na um, 
odista ne znam kako sam na to pomislila. No pade mi na pamet da ga upitam ima li 
kakvih novosti. On se najprije budalasto nasmiješio, zatim se uozbilji, a činilo se da 
nešto zna, te napokon šapnu: “Iz bojazni da bi neugodna vijest mogla doprijeti do 
ušiju vaših mladih gošća, bit će za mene najbolje ako kažem da u vezi s 
neraspoloženjem njihove šurjakinje nema mjesta panici. Nadam se da će se gospođa 
Dashwood ubrzo oporaviti." 

— Što? Zar je Fanny bolesna?! 

— Baš sam to i ja upitala, draga moja. “Gospode! rekoh. “Zar je gospođa 
Dashwood bolesna?" I tada je sve izašlo na vidjelo. A čitava se pripovijest, koliko sam 
shvatila, sastoji od sljedećeg: gospodin Edward Ferrars, a to je baš onaj mladić zbog 
kojeg sam vas zadirkivala (ali pokazalo se da među vama ništa nije bilo, što mi je 
strašno drago); dakle, gospodin Edward Ferrars zaručen je, čini se, već više od 
dvanaest mjeseci mojom nećakinjom Lucy! Zamislite vi to, draga moja! I nitko o tome 
pojma nije imao osim Nancy! Vjerujete li vi da je to uopće moguće?! Nije neobično 
što se vole, ali tko bi očekivao da je među njima to otišlo tako daleko! To je neobično! 
Nikad ih nisam vidjela zajedno. Inače bih sve i sama otkrila. Dakle, sve su to krili iz 
straha pred gospođom Ferrars te ni vaš brat ni šurjakinja nisu ništa slutili; do jutros, 

kad ih je odala jadna Nancy koja je, znate, vrlo dobronamjerno biće, ali ne umije 
čuvati tajne. Zagelo je zaključila da Lucy svi toliko vole te neće od toga praviti 
pitanje. Dakle, izbrbljala se vašoj šurjakinji koja je sjedila sama i kačkala ne sanjajući 
što će čuti - jer je prije pet minuta rekla vašem bratu kako ne bi bilo loše da Edward 
oženi kći nekoga lorda, zaboravila sam kojega. Zanslite kakav je to bio udarac 
njezinoj taštini i oholosti. Smjesta je dobila histerični napadaj i stala tako vriskati da 
ju je čuo vaš brat koji je sjedio u sobi u prizemlju i spremao se pisati upravitelju svog 
imanja. Dotrčao je gore i došlo je do strašne scene, jer je baš tada naišla i Lucy ne 
znajući što se događa. Jadno stvorenje! Zlim je. Moram reći da je mnogo propatila 
jer ju je vaša šurjakinja tako izgrdila da se sirotica onesvijestila. Nancy je pala na 
koljena i gorko zaplakala, a vaš se brat ushodao prostorijom ponavljajući da ne zna 
što mu je činiti. Gospođa Dashwood htjede ih smjesta izbaciti iz kuće pa je i vaš brat 
morao pasti na koljena i moliti za dopuštenje da ostanu bar dok spakiraju stvari. Tada 
je ona opet dobila napadaj, a on se tako prepao da je pozvao gospodina Donavana 
koji je zatekao ukućane u tom strašnom stanju. Kad je stigao pred kuću, tamo je već 
čekala kočija da odvede moje jadne nećakinje i one su upravo ulazile u nju. Jadna 
Lucy, ispričao mi je, jedva je hodala, a Nancy je bila u jednako bijednom stanju. Ne 
mogu prešutjeti da mi se uopće ne sviđa takav postupak vaše šurjakinje i nadam se od 
srca da će usprkos njoj doći do vjenčanja. Gospode! Kako li će tek Edward patiti kad 
sazna kako mu zlostavljaju ljubav!? Kažu da je strastveno ljubi, a to je sasvim moguće. 
Ne bih se začudila da presvisne od boli! I gospodin Donavan je tog mišljenja. Mnogo 
smo razgovarali o tome, a on se, štoviše, vratio u Ulicu Harley kako bi se našao u 
blizini kad priopće gospođi Ferrars novost. Naime, tek što je moja nećakinja otišla iz 
kuće, pozvali su i nju, a Fanny je uvjerena da će i ona dobiti histerični napadaj. I 
neka, što se mene tiče. Ne žalim ni jednu ni drugu. Nisam znala da ljudi mogu podići 
toliku prašinu zbog novca i ugleda. Nema razloga da se Edward i Lucy ne vjenčaju; 
uvjerena sam da gospođa Ferrars može i sebi i sinu priuštiti sve, a Lucy, premda ne 
posjeduje gotovo ništa, umije iz svega izvući najveću korist. Kad bi im gospođa 
Ferrars dala samo pet stotina funti godišnje, ona bi ih bolje iskoristila nego netko 
drugi osam stotina. Kako bi ugodno mogli živjeti u nekoj maloj seoskoj kući poput 
vaše - ili malo većoj — s dvije služavke i dva sobara?! Mislim da bih im i ja mogla 
pomoći da nađu domaćicu jer sestra moje Betty nije zaposlena, a izvrsno bi im 
pristajala. 

Gospođa Jennings tu zastade, a kako je Elinor imala dosta vremena da razmisli, 
odgovorila je upravo onako kako bi se od nje moglo očekivati. Zadvoljna što 
gospođa Jennings nije u nje opazila posebno zanimanje za cijeli slučaj, dakle, što nije 
više pomišljala kako s Edwardom održava neku tajnu vezu (iako se prije bila tome 
nadala) i nadasve sretna što nema Marianne, osjećala se dovoljno jakom da o cijelom 
događaju govori bez uzbuđenja i da nepristrano sudi o postupcima sudionika. 

Ni sama nije znala što da misli o tom događaju. Doduše, pokušala je odagnati 
slutnju da bi ta veza mogla završiti i drukčije nego što se podrazumijevalo, to jest 

ženidbom Edwarda i Lucy. Zanimalo ju je što će reći gospođa Ferrars, iako nije dvojila 
da će biti bijesna. Kako će postupiti Edward? S njime je veoma suosjećala - s Lucy 
vrlo malo -a i to malo stajalo ju je napora; za ostale nije nimalo marila. 

Budući da gospođa Jennings nije mijenjala temu razgovora, Elinor ubrzo uvidje 
da mora pripremiti Mariannu za novosti. Nije smjela gubiti vrijeme; trebalo joj je 
objasniti pravu istinu i upozoriti je da će i drugi pred njom o tome pričati i da u 
takvim slučajevima ne smije žaliti nju, Elinor, niti bilo što predbacivati Edwardu. 

Bio je to težak zadatak. Trebalo je uništiti ono što je, vjerovala je, sestri 
predstavljalo jedinu utjehu. Bojala se da će njezina ispovijest zauvijek ocrniti 
Edwarda u njezinim očima. I, još gore, Marianne će poistovjetiti njezinu i svoju 
sudbinu i to će je podsjetiti na sve patnje koje je već pomalo zaboravljala. Ali ma 
koliko neugodna bila, ta se zadaća morala izvršiti, te Elinor požuri k sestri. 

Nije joj se namjeravala jadati i naglašavati joj svoje patnje; naprotiv, nadala se da 
će joj dati primjer mirnoćom koju je, uostalom, hinila još od prvog saznanja o 
Edwardovim zarukama. Govorila je jasno i jednostavno; i premda osjećajne, riječi joj 
ne bijahu popraćene ni ljutnjom ni prevelikom tugom. Ali Marianne nije krila baš 
takve osjećaje; užasnuto ju je slušala i gorko zaplakala. Naposljetku je Elinor morala 
tješiti nju zbog vlastite nevolje; a trudila se u tome, uvjeravajući sestru u svoju 
postojanost i mirnoću, iskreno braneći Edwarda kojem nije predbacivala ništa osim 
nepromišljenosti. 

Ali Marianne dugo ne htjede popustiti. Edward joj se učinio drugim 
Willoughbyjem; ta, Elinor je priznala da ga je istinski ljubila — zar nije sad isto tako 
nesretna?! Što se tiče Lucy Steele, držala ju je sasvim nelijepom; sasvim nesposobnom 
da privuče razumna čovjeka, te isprva ne htjede vjerovati, a kasnije oprostiti Edwardu 
zbog ljubavnih veza s njom. Nije čak htjela pristati da je to bio prirodan odnos. 
Povjerovala je tek kad je Elinor iznijela posljednji dokaz — da ona ipak bolje poznaje 
muški rod. 

U početku razgovora uspjela joj je samo reći da su Edward i Lucy zaručeni već 
godinu dana. Marianne se smjesta rasplakala i prekinula sestru u opisu pojedinosti. 
Uslijedilo je dugotrajno umirivanje, tješenje i savladavanje bolnih osjećaja. Poslije 
nastaviše razgovor. 

— Koliko ti je dugo to poznato, Elinor? Je li ti pisao? - upita Marianne. 

— Poznato mi je već četiri mjeseca. Kad nas je u studenom Lucy prvi put posjetila 
u Bartonu, povjerila mi je tajnu o svojim zarukama. 

Marianne bijaše zapanjena te neko vrijeme nije mogla izustiti ni riječi. Napokon 
uzviknu: 

- Četiri mjeseca...! Znala si to četiri mjeseca...? 

Elinor potvrdi. 

— Što! Dok si me tješila u mojoj nesreći, sve ti je to ležalo na srcu? A ja sam ti 
predbacivala zbog tvoje sreće. 

- Nije to bilo pogodno vrijeme da te uvjerim u suprotno! 

—- Četiri mjeseca! - klikne još jednom Marianne. - Tako mirna! Tako vedra! Što ti 
je dalo toliku snagu? 

— Osjećaj da izvršavam dužnost. Obećanje koje sam dala Lucy obvezalo me na 
šutnju. Dakle, nisam mogla reći istinu. Osim toga, nisam htjela da me moji prijatelji i 
bližnji sažalijevaju. Ta, kako bih ih utješila, ako sama sebi nisam mogla pomoći? 

Marianne bijaše teško povrijeđena. 

— Koliko sam puta poželjela i tebi i majci otvoriti oči? — nastavi Elinor. - Jednom 
ili dvaput sam i pokušala, ne odavajući tajne, ah nisam uspjela. 

- Četiri mjeseca! A istodobno si ga ljubila! 

— Da. Ali, nisam voljela samo njega; radovalo me što i druge mogu poštedjeti 
svojih patnji. Sad mogu o tome razmišljati i govoriti bez uzbuđenja. Ne želim da patiš 
zbog mene. Uvjeravam te da mi sada više nije tako teško. Tješi me štošta. Svjesna sam 
da nisam nikoga razočarala, nisam bila nepromišljena i nagla, čuvala sam tajnu. Ne 
zamjeram Edwardu na njegovim postupcima. Želim mu sreću. Uvjerena sam da će je 
na koncu postići, premda ga možda sad očekuju teža vremena, jer znam da je u njega 
vrlo razvijen osjećaj dužnosti. Lucy ne nedostaje razboritosti, a to je osnova na kojoj 
se može mnogo dobra započeti. Napokon, Marianne, poslije svega što očarava u tako 
dugoj i stalnoj ljubavi, poslije svega što čovjeka čini sretnim da ovisi o jednom 
određenom biću, moramo se nadati da će sve dobro završiti. Edward će oženiti Lucy, 
oženit će bolju ženu od većine njoj sličnih; vrijeme i navike naučit će ga da zaboravi 
kako je nekoć drugu smatrao boljom od nje. 

— Ako doista tako misliš - reče Marianne — ako tako lako nadoknađuješ gubitak 
onog što ti je najvrednije, možda se i ne treba mnogo čuditi tvojoj odlučnosti i miru. 
Sad mi je to mnogo razumljivije. 

— Shvaćam te. Vjerojatno misliš da nikad nisam jako patila. Četiri je mjeseca, 
Marianne, to bilo u meni, a nisam se smjela nikom povjeriti. Znala sam da ćete i ti 
majka biti vrlo nesretne kad saznate, a nisam vas smjela pripremiti za taj udarac. Tu 
tajnu mi je povjerila, i na neki način nametnula, baš ona osoba koja je svojim 
zarukama upropastila moju budućnost. A ispričala mi ju je pobjedonosno. Dakle, 
morala sam opovrgnuti njezine sumnje, morala sam se truditi da izgledam 
ravnodušno, upravo kad mi je bilo najviše stalo. I to ne jednom. Morala sam uvijek 
iznova slušati kako se nada i očekuje. Znala sam da me je sudbina zauvijek rastavila 
od Edwarda, a morala sam trpjeti to saznanje svejednako ga ljubeći. Jer, ništa nije 
odavalo da ne zavređuje ljubav, niti se on pokazao ravnodušnim prema meni. Morala 
sam se oduprijeti njegovoj zlobnoj sestri i drskoj majci; morala sam trpjeti kaznu 
zbog veze u kojoj čak nisam imala prilike uživati. A sve se to događalo u vrijeme kad 
me snašla još jedna nesreća, što ti je dobro poznato. Ako vjeruješ da mogu osjećati, 
sada moraš shvatiti da sam patila. Sad sam pribrana, priznajem. Mirno sagledavam 
cijeli slučaj. Ali to je rezultat neprestanog i bolnog napora. Nije to došlo samo od 
sebe; nisam se oduvijek tako tješila. Ne, Marianne. Da nisam morala šutjeti, ništa me 
tada ne bi zadržalo - čak ni uviđavnost prema prijateljima — da otvoreno pokažem 
koliko sam nesretna. 

Marianne bijaše vrlo potištena. 

— Oh, Elinor! - uzviknula je. - Natjerala si me da zamrzim samu sebe. Kako sam 
se neljudski ponijela prema tebi! Tebi, koja si mi bila jedina utjeha, koja si trpjela sa 
mnom svu moju nesreću, koja si, činilo mi se, patila samo zbog mene! Zar je to moja 
zahvalnost? Zar ti ovako uzvraćam? Pokušala sam ti zanijekati vrline, a ti me u njima 
toliko nadmašuješ. 

Nakon tog priznanja uslijedilo je najnježnije milovanje. Marianne bijaše vrlo 
dirnuta, pa Elinor nije bilo teško dobiti od nje ma kakvo obećanje. Na njezin se 
zahtjev zaklela da neće ni s kim razgovarati o toj stvari ogorčeno ili prijekorno; 
obećala je da će se prema Lucy odnositi kao do tada; pa čak i prema Edwardu, ako se 
slučajno sretnu. Bijahu to veliki ustupci. Ali Marianne nije žalila zbog njih, jer je 
htjela ispraviti uvredu koju je nanijela sestri. 

Bijaše divno kako je ispunila obećanje. Saslušala je gospođu Jennings, ne 
mijenjajući izraz lica, i ne protiveći joj se. 

Tri puta je, štoviše, potvrdila sa: - Da, gospođo. - Slušajući kako hvali Lucy, tek 
se pomicala sa stolca na stolac, a dok je gospođa Jennings opisivala Edwardovu 
ljubav, samo se zagrcnula, te se činilo da je to zbog kašlja. Elinor je u sebi vrlo 
pohvalno ocijenila sestrinu hrabrost. 

Sutradan izjutra Marianne se ponovno našla u iskušenju kad ih je posjetio brat 
koji je htio ozbiljno porazgovarati o užasnom događaju i izvijestiti ih o stanju svoje 
žene. 

— Pretpostavljam da ste čuli o strašnom otkriću do kojeg je jučer došlo pod 
našim krovom — rekao je ozbiljnim glasom čim je sjeo na ponuđeno mjesto. 

Svi su potvrdno kimnuli. Nitko u tom trenutku nije bio raspoložen za razgovor. 

— Vaša se šurjakinja strašno napatila — nastavi on. — Gospođa Ferrars također; 
ukratko, događaj je izazvao vrlo mučna uzbuđenja - no, nadam se da će oluja proći i 
bez težih posljedica po nas. Jadna Fanny! Cijeli jučerašnji dan bila je histerična. Ali, 
ne bih vas želio previše uplašiti. Donavan kaže da se zapravo nemamo zašto bojati. 
Izdržljiva je i uporna. Podnijela je hrabro sva iskušenja! Kaže da više nikomu neće 
vjerovati; a nije ni čudo kad su je tako grubo prevarili! Tolika nezahvalnost, nakon 
tolike dobrote i povjerenja što smo im ukazali! Pozvala je u kuću te mlade žene u 
najboljoj namjeri; jednostavno je smatrala da zaslužuju izvjesnu pažnju, da su 
bezopasne, uljudne djevojke, ugodne u društvu. Ionako smo htjeli ugostiti tebe i 
Mariannu dok je vaša dobra prijateljica njegovala kći. I to nam je sad nagrada! “Od 
srca mi je žao što nismo pozvali tvoje sestre umjesto njih", rekla mi je Fanny nježno 
kako samo ona umije. 

Tu je zastao čekajući da mu sestre zahvale. Kad je i to učinjeno, nastavi: 

— Ne može se opisati što je sve propatila jadna gospođa Ferrars kad joj je Fanny 
rekla novost. Dok je ona u najboljim namjerama planirala za njega vrhunsku partiju, 
zar se moglo pretpostaviti da je on već godinu dana tajno zaručen s drugom? Na to 
uopće nije bila pomišljala. Da je nešto i posumnjala, nikada ne bi bila pomislila da 
opasnost dolazi s te strane. “Mislila sam da se u njih tamo mogu pouzdati", rekla je. 
Bila je u agoniji. Posavjetovali smo se ipak što bi se moglo učiniti, i ona napokon 
odluči pozvati Edwarda. Došao je, ali teško mi je ispričati što je uslijedilo. Svi njezini 

zahtjevi da razvrgne zaruke, potpomognuti mojim dokazima i Fannynim nagovorima, 
ostadoše bez rezultata. Zanerario je sve - osjećaj dužnosti, našu ljubav... Nisam znao 
da je Edward tako tvrdoglav i bešćutan. Gospođa Ferrars spomenula mu je svoje 
velikodušne namjere ako oženi gospođicu Morton; rekla mu je da će mu pokloniti 
imanje u Norfolku koje bez poreskih dažbina donosi tisuću funti godišnje. Kad su se 
stvari pogoršale, ponudila mu je čak dvanaest stotina. U protivnom, objasnila mu je 
kakve ga posljedice mogu zadesiti nastavi li tu nisku vezu. Ostat će mu samo vlastite 
dvije tisuće godišnje. Nikad ga više neće ni pogledati. Ako nađe posao koji bi mu 
poboljšao prihode, učinit će sve da mu to onemogući. 

Marianne s gnušanjem pljesne rukama i uzvikne: - Bože dragi, zar je to moguće? 

— S pravom se čudiš, Marianne - odvrati njezin brat. — Uistinu nema granica 
drskost kojom je odbacio te argumente. Tvoj je uzvik sasvim na mjestu. 

Marianne se htjede usprotiviti, ali odustane sjetivši se svoga obećanja. 

— Ipak, sve bijaše uzalud - nastavi John. — Edward nije mnogo govorio, ali ono 
što je rekao zvučalo je vrlo odlučno. Nitko ga neće prisiliti da razvrgne zaruke. Bit će 
dosljedan ma koliko ga to stajalo. 

— Dakle, postupio je kao pošten muškarac — uzvikne gospođa Jennings ne 
odoljevši iskušenju. — Oprostite, gospodine Dashwood, ali da je postupio drukčije, 
smatrala bih ga podlacem. I mene se ta stvar tiče koliko i vas, jer mi je Lucy 
nećakinja, a uvjerena sam da nema bolje djevojke na svijetu i da ona zaslužuje dobra 
muža. 

John Dashwood se zapanji, no, kako je bio mirne naravi, te nije podlijegao 
izazovima i nikad nije hotimice vrijeđao, osobito ne imućnije ljude, odgovori bez 
negodovanja: 

— Ne bih htio reći nešto loše o bilo kojem vašem rođaku, gospođo. Usuđujem se 
primijetiti da je gospođica Lucy Steele vrlo ljupka i vrijedna djevojka, ali u ovom 
slučaju, znate, ta je veza neodrživa. No, prilično je čudno da se tajno zaručila za 
čovjeka o kojem je skrbio njezin ujak, baš za sina tako imućne žene kao što je 
gospođa Ferrars. Ukratko, ne bih htio govoriti o postupcima osobe do koje vam je 
toliko stalo, gospođo Jennings. Svi joj mi želimo sreću, ali razumljivo je i ponašanje 
gospođe Ferrars. Postupila je kao savjesna i dobra majka. Ponijela se dostojanstveno i 
širokogrudno. Edward je svemu kriv i bojim se da će snositi teške posljedice. 

Marianne uzdahnu; i ona se toga bojala. Elinor bijaše svim srcem uz Edwarda 
koji je prkosio majčinim prijetnjama, premda je znala da ga Lucy ne zaslužuje. 

— No, kako je to završilo? - upita gospođa Jennings. 

- Žao mi je, gospođo, ali vrlo nesretno. Majka je zauvijek potjerala Edwarda. 
Jučer je napustio njezin dom, no ne znam kamo je otišao, je li još u gradu; znate, ni 
mi nismo u mogućnosti raspitati se. 

— Jadni mladić! Što će biti s njim? 

— Doista, gospođo, što? Tužno je to pitanje. Kakvi su mu izgledi s takvom 
imovinom? Kako će živjeti s dvije tisuće funti? A još kad pomislim kako je za tri 

mjeseca mogao imati dvije tisuće i pet stotina funti godišnje (gospođica Morton ima, 
naime, trideset tisuća) da nije bio tako nerazuman. Ne mogu zamisliti njegov bijedan 
položaj. Moramo ga žaliti; to više što mu ne možemo pomoći. 

— Jadni mladić! - uzvikne gospođa Jennings. - U mom domu bio bi uvijek 
dobrodošao. Reći ću mu to ako ga pronađem. Nije za njega da se sad brine za sebe i 
provodi dane u konačištima i gostionicama. 

Elinor joj bijaše zahvalna na dobroti prema Edwardu, premda joj je bilo smiješno 
kako je to izgovorila. 

— Kad bi se brinuo za sebe onako kako se svi njegovi prijatelji brinu za njega, sad 
bi mu bilo dobro, ništa mu ne bi nedostajalo - reče John Dashwood. - Ali, nije tako, 
te se ne treba ni čuditi što mu nitko ne može pomoći. A još mu se nešto gore sprema: 
majka je, prirodno, odlučila smjesta prepisati veliko imanje na Robertovo ime. U 
drukčijim okolnostima, moglo je biti Edwardovo. Jutros kad sam odlazio, razgovarala 
je o tome s odvjetnicima. 

— To je, dakle, njezina osveta? — reče gospođa Jennings. 

Svatko ima svoj način. Ja ne bih tako postupila; zašto bih usrećila jednog sina, 
ako me je drugi uvrijedio? 

Marianne ustade i prošeta odajom. 

- Što bi čovjeka moglo više razdražiti — nastavi John - od saznanja da mu mlađi 
brat posjeduje ono što je moglo bi ti njegovo? Jadni Edward. Doista ga žalim. 

Sažalijevali su ga tako još nekoliko minuta, a onda John ustade. Na rastanku ih 
još jednom utješi da će se Fanny vjerojatno ubrzo oporaviti i da nema razloga za 
zabrinutost. Tri dame ostadoše same i sve tri mišljaše isto, barem što se tiče 
postupaka gospođe Ferrars, Dashwoodovih i Edwarda. 

Mariannino ogorčenje izišlo je na vidjelo čim je John izašao. To je ponukalo i 
Elinor, a gospođu Jennings nije trebalo osobito nagovarati te se sve tri žestoko 
okomiše na osobe umiješane u skandal. 

Trideset Csmo pogtartje 


GOSPOĐA Jennings je srdačno pohvalila Edwardovo držanje, no jedino su Elinor i 
Marianne shvaćale njegovu pravu vrijednost. Samo su one znale kako je mali izazov 
bio dovoljan da ga natjera na neposluh i kako mu je malo utjehe preostalo gubitkom 
prijatelja i imutka. Moglo ga je tješiti jedino uvjerenje da je u pravu. Elinor se 
ponosila njegovim poštenjem, a Marianne mu je oprostila sve uvrede i sažalijevala ga 
zbog teške kazne. No, iako su tim javnim otkrićem ponovno stekle uzajamno 
povjerenje, nasamo nisu htjele o tome raspravljati. Elinor je izbjegavala razgovor jer 
ju je Mariannino nježno i gorljivo uvjeravanje da je Edward i nadalje ljubi, prisiljavalo 
da većma razmišlja o njemu, a htjela je upravo suprotno - zaboraviti ga; Marianne se, 
pak, ubrzo obeshrabrila, jer je nakon takvih razgovora, uspoređujući svoje i Elinorine 
postupke, bivala još nezadovoljnija sama sobom. 

Osjećala je svu žestinu te usporedbe; ali ne onako kako se Elinor nadala; 
razmišljanje o tome nije ju nagnalo da hrabro stisne zube i podnosi. Naprotiv, gorko 
se kajala i prekoravala samu sebe što to ranije nije učinila. Ispovijed joj je donijela 
nove patnje, s malo izgleda da će brzo proći. Duša joj bijaše još uvijek tako ispaćena 
da nije mogla prikupiti snagu, a to ju je još više demoraliziralo. 

Tijekom dva sljedeća dana nisu čuli nikakve novosti o događajima u Ulici Harley 
ili četvrti Bartlett. I premda su već dosta znali o tome, te je gospođa Jennings bila 
sasvim dobro snabdjevena podacima i mogla ih širiti dalje i bez novih saznanja, ona 
ipak odluči što prije posjetiti nećakinje, ne bi li ih utješila i ujedno saznala nove 
pojedinosti o strašnom događaju. Jedino ju je neuobičajeno mnoštvo njezinih 
posjetitelja sprečavalo da to smjesta učini. 

Treći dan nakon Johnova posjeta osvanuo je lijep i sunčan. Bila je nedjelja, te 
mnogi pohrliše u Kensington Park premda bijaše tek drugi tjedan ožujka. Tu se 
zatekoše i gospođa Jennings i Elinor. Marianne je ostala kod kuće jer se, doznavši da 
su Willoughbyjevi opet u gradu, bojala susreta s njima. 

Na ulazu i park pridruži im se dobra poznanica gospođe Jennings. Elinor nije 
zažalila; dok su njih dvije razgovarale, mogla je nesmetano razmišljati. Nije susrela ni 
Willoughbyjeve, ni Edwarda, a činilo se neko vrijeme da neće naići nitko ni veseo, ni 
tužan, tko bi je zanimao. Ali, na njezino iznenađenje, naiđe gospođica Steele. 
Izgledala je prilično utučena, no bijaše joj drago kad su se srele. Ohrabrena osobitom 
pažnjom gospođe Jennings, ona napusti na trenutak svoje društvo i pridruži im se. 

Gospođa Jennings došapnu Elinor: 

— Izvucite što više iz nje, draga moja. Reći će vam sve ako je upitate. Vidite da 
ne mogu ostaviti gospođu Clarke. 

Srećom po znatiželjnu gospođu Jennings i Elinor, djevojka se raspričala i ne 
čekajući da je netko upita. U protivnome ništa ne bi saznale. 

— Tako me raduje što vas vidim - započe gospođica Steele uhvativši je prisno za 
ruku. — Upravo sam čeznula da vas sretnem. - A tišim glasom: - Gospođa Jennings 
već je čula, pretpostavljam. Ljuti li se? 

— Na vas ne, nimalo. 

— To je dobro. A lady Middleton, ljuti li se ona? 

— Ne mogu zamisliti zašto bi se ona ljutila? 

— To mi je strašno drago. Bože blagi! Bilo je užasno! Nikad nisam vidjela Lucy 
tako bijesnu. Zaklela se isprva da mi neće ukrasiti moj novi šešir, da neće za mene 
učiniti ništa do kraja života; no, sad se već smirila i opet smo najbolje prijateljice. 
Pogledajte, isplela mi je sinoć ovu vrpcu na šeširu i usadila pero. Eto, sad ćete mi se i 
vi smijati. Ali, zašto ne bih nosila ružičastu vrpcu? Baš me briga što je to doktorova 
najdraža boja. To nikad ne bih bila saznala da mi sam nije rekao. Sestrične me silno 
zadirkuju zbog toga! Katkad doista ne znam kamo da gledam pred njima. 

Odlutala je na temu o kojoj Elinor nije mogla ništa reći pa zaključi da će biti 
najbolje ako se nekako vrati na prethodni razgovor. 

— Dakle, gospođice Dashwood - nastavi pobjedonosno — nek' ljudi govore što 
hoće, ali vjerujte mi, nije istina da je gospođa Ferrars zabranila Edwardu ženidbu s 
Lucy. Sramota je da tako zlobne vijesti kolaju gradom. Ma što Lucy mislila o tome, 
znate, nije na drugima da to tako uvjereno tvrde. 

— Nisam čula ništa slično, uvjeravam vas - reče Elinor. 

— Oh, zar niste? Ali, netko je to rekao i ja znam tko; gospođica Godby je, na 
primjer, rekla gospođici Sparks kako nitko razuman ne može očekivati od gospođe 
Ferrars da odustane od gospođice Morton i njezinih trideset tisuća funti zbog Lucy 
Steele koja nema ništa. To sam na svoje uši čula baš od gospođice Sparks. Osim toga, 
moj je bratić Richard izjavio da će gospodin Ferrars morati iz kuće. Ni sama nisam 
znala što da mislim jer se Edward tih dana nije pojavljivao; već sam pomislila da je 
Lucy od svega odustala. Ta, otišle smo od vašeg brata u srijedu, a nismo ga vidjele 
cijeli četvrtak, petak i subotu. Nismo znale što se događa s njim. Lucy mu je jednom 
prilikom naumila pisati, ali se predomislila. Jutros, tek što smo se vratile iz crkve, 
ipak je došao. Tada je sve izašlo na vidjelo: kako su ga u srijedu pozvali u Ulicu 
Harley, što su mu majka i ostali rekli i kako je pred svima izjavio da voli jedino Lucy i 
da neće nijednu doli Lucy. I da se toliko zabrinuo zbog onog što se dogodilo da je, 
izašavši iz roditeljskog doma, uzjahao konja i odlutao u nepoznato i da je cijeli 
četvrtak i petak proveo u nekoj gostionici ne bi li zaliječio rane. Dobro razmislivši, 
zaključio je kako ne bi bilo pošteno od njega zadržavati Lucy vezanu zarukama kad je 
ostao bez imutka. Imao je samo dvije tisuće funti i nimalo izgleda da stekne više, a to 
bi za Lucy zacijelo bio gubitak, a ne dobitak. Ako bi se zaredio, o čemu je također 
razmišljao, mogao bi dobiti tek podžupu, a kako bi od toga živjeli? On neće da ona 

propadne uz njega. Ni govora o tome. I tada je stade moliti da smjesta raskine s njim i 
ostavi ga, ako joj je stalo do probitka. Razgovijetno sam ga čula baš tako govoriti. I to 
samo za njezino dobro. Htio se rastati samo zbog nje. Mogu se zakleti da nije izustio 
ni slova o tome da mu je dosadila, ili da želi oženiti gospođicu Morton, ili nešto tome 
slično. No, Lucy ne htjede ni čuti; smjesta mu odgovori (s mnogo nježnih riječi o 
ljubavi, znate kako to već ide. Eh. Takve se riječi ne ponavljaju, znate) — dakle, reče 
mu kako joj nije ni nakraj pameti da raskine s njim jer bi uz njega mogla živjeti bez 
ičega, sve što on bude imao, bit će i njoj dovoljno. On je poslije toga bio strašno 
sretan. Dogovorili su se što bi trebalo učiniti i odlučili da bi se smjesta morao 
zarediti, a oženit će se kad dobije podžupu. Dalje nisam mogla slušati jer me je 
odozdo pozvao bratić, javljajući da je stigla gospođa Richardson s kojom sam i došla 
ovamo u park. Dakle, morala sam ući u sobu, prekinuti ih i upitati Lucy hoće li s 
nama. No, ona nije namjeravala ostaviti Edwarda. Zam sam otišla u svoju sobu, 
navukla par svilenih čarapa i izašla s Richardsonovima. 

— Ne razumijem što ste mislili rekavši da ste ih prekinuli - reče Elinor. — Bili ste 
Svi u istoj prostoriji, zar ne? 

— Ne, ne svi. Tja, gospođice Dashwood, zar mislite da se ljudi ljube dok je netko 
pokraj njih? Oh, sramote! Uvjerena sam da vam je to i te kako dobro poznato, 
(usiljeni smijeh) Ne, ne; oni su se zatvorili u salon, a ja sam slušala s druge strane 
vrata. 

— Zar tako!? — uzvikne Elinor. — Zarste mi ponovili ono što ste samo 
prisluškivali? Žaami je što nisam unaprijed znala jer u tom vas slučaju zacijelo ne bih 
gnjavila da mi pripovijedate o stvarima koje ni sami niste smjeli znati. Kako ste se 
mogli tako ponijeti prema sestri? 

— Ta, hajte, molim vas! Nema u tome ništa. Samo sam stajala pokraj vrata i čula 
što sam mogla. Uvjerena sam da bi i Lucy tako postupila. Prije godinu-dvije, kad smo 
Martha Sharpe i ja čuvale mnoge tajne, nije se ustručavala sakriti se u ormar ili iza 
kamina, kako bi slušala o čemu razgovaramo. 

Elinor htjede razgovarati o nečem drugom, no gospođicu Steele je bilo teško 
odvratiti od onoga što joj se najviše vrzmalo po glavi. 

— Edward uskoro namjerava otići u Oxford — reče. — Sada, međutim, stanuje u 
Ulici Pall Mall, broj... Kako li je zla njegova mati, zar ne? A ni vaš brat i šurjakinja 
nisu se baš lijepo ponijeli! Ipak, nemam namjeru pred vama govoriti loše o njima. 
Doduše, poslali su nas kući u svojoj kočiji, što nisam ni očekivala. I jako sam se bojala 
da će vaša šurjakinja tražiti da joj vratimo kutije sa šivaćim priborom koje nam je dala 
dan-dva ranije; srećom, nije ih ni spomenula, a ja sam za svaki slučaj svoju sakrila. 
Edward kaže da mora poslom u Oxford. Nakon toga, čim dođe do biskupa, zaredit će 
se. Baš me zanima kakvu će župu dobiti! Bože blagi! (kikotanje) Kladim se u što god 
hoćete da znam što će reći moje sestrične kad čuju novost. Reći će mi da bih morala 
pisati doktoru koji bi svojim utjecajem mogao pribaviti Edwardu bolje mjesto. 
Poznajem ja njih. Ali ne bih to učinila ni za što na svijetu. “No, no", smjesta ću im 

odgovoriti. “Kako vam je to palo na um?! Ja da pišem doktoru?" 

— Utješno je što ste se pripremili na najgore - primijeti Elinor. — Već znate što 
ćete im odgovoriti. 

Gospođica Steele htjede nastaviti, ali je u tome spriječi dolazak njezinih 
prijatelja. 

— Oho! Evo Richardsonovih. Htjela sam vam još mnogo ispripovjediti, ali ne 
mogu dulje ostati. Kažem vam, to su vrlo fini ljudi. On užasno mnogo zarađuje. Imaju 
vlastitu kočiju. Nemam vremena porazgovarati s gospođom Jennings, pa joj, molim 
Vas, vi recite kako mi je vrlo drago da se ne ljuti na nas, kako ni lady Middleton, 
uostalom. Ako bi se dogodilo nešto što bi vas i vašu sestru odvelo iz Londona, a 
gospođa Jennings ostala sama i željna društva, vrlo bismo rado došle i ostale kod nje 
koliko joj drago. Mislim da nas lady Middleton ovaj put više neće pozvati. Zbogom; 
žao mi je što Marianne nije s vama. Lijepo je pozdravite. Oh, vidim da nosite haljinu 
od točkastog muslina! I ne bojite se da ćete je poderati u parku? 

To joj je bila jedina briga na rastanku. Pozdravila je gospođu Jennings i 
pridružila se Richardsonovima. Elinor je razmišljala o onome što je netom čula. Nije, 
doduše, mnogo saznala. Sve je to već ranije bila i sama predvidjela. Edward i Lucy 
čvrsto su odlučili oženiti se, a ostalo je sasvim neizvjesno kad će to biti, kao što je i 
Elinor pretpostavljala; sve je ovisilo o njegovoj službi i hoće li je dobiti, za što u tom 
trenutku nije bilo ni najmanje izgleda. 

Čim su se ukrcale u kočiju, gospođa Jennings navali s pitanjima. Elinor nije 
htjela govoriti o stvarima koje su na tako nečastan način dospjele u javnost. Zato je 
ukratko ponovila samo nevažne pojedinosti koje bi, bila je uvjerena, i Lucy mirne 
savjesti obznanila svijetu. Rekla joj je tek da se zaručnici ne namjeravaju rastati, već 
planiraju kako će privesti svoju vezu sretnom sjedinjenju. To je navelo gospođu 
Jennings da primijeti: 

— Dakle, čekaju da se on zaposli! Ha, svi znamo kako će to završiti. Čekat će 
dvanaest mjeseci, a kad uvide da od toga nema ništa, prihvatit će neku župu s 
godišnjim prihodima od pedeset funti. Tu su još kamate na njegovih dvije tisuće funti 
i male svote koje će dobiti od gospodina Steelea i gospodina Pratta. A onda će svake 
godine imati dijete! Bog im pomogao! Bit će zaista siromašni! Moram razmisliti što 
bih im ja mogla dati za kućanstvo. Dvije služavke i dva sobara - koješta! Tako sam 
mislila neki dan. Ne, ne, moraju biti zadovoljni jednom ženom za sve poslove. 
Bettyna sestra im u tom slučaju ne bi odgovarala. 

Sljedećeg jutra Elinor je dobila pismo od Lucy. U njemu je pisalo: 


Bartlett, ožujka... 

Nadam se da će mi draga moja gospođica Dashwood oprostiti na slobodi što joj 
pišem; ali uvjerena sam da ćete zbog našeg prijateljstva biti sretni kad nakon svib 
teškoća kroz koje smo prošli u posljednje vrijeme, čujete dobre vijesti o meni i Edwardu. 
Neću se, dakle, više ispričavati, već nastavljam porukom da smo, hvala Bogu, nakon 
svih patnji, oboje dobro i sretni kao što pristoji onima koji se ljube. Prošli smo kroz 
velika iskušenja, proživjeti teške progone, ali istodobno bijasmo podržani od mnogih 

prijatelja, među kojima vi niste posljednji. Uvijek ću se sa zahvalnošću sjećati vaše 
dobrote, a tako i Edward komu sam sve ispričala. Uvjerena sam da će vam biti drago 
čuti, a također i gospođi Jennings, da sam jučer popodne provela s njim u sreći i ljubavi 
puna dva sata. Nije htio ni čuti o rastanku, iako sam ga iskreno molila da se zauvijek 
raziđemo ako on tako želi, jer mi je osjećaj dužnosti nalagao da slijedim glas razuma. 
No, on je rekao da do toga nikad neće doći, jer mu nije stalo do majke i ne mari za 
njezinu srdžbu dok ima moju ljubav. Izgledi za našu budućnost nisu baš sjajni, to je 
istina, ali budemo li strpljivi, možemo se nadati boljim vremenima. Uskoro će se 
zarediti i uzmognete li nas preporučiti, nekom tko bi nas mogao primiti na stan, 
iskreno se nadam da ćete to i učiniti. Uzdam se da će i draga gospođa Jennings reći koju 
lijepu riječ o nama sir Johnu ili gospodinu Palmeru, ili ma kojem prijatelju koji bi nam 
mogao pomoći. Jadna Anne, pogriješila je, ali u najboljim namjerama, pa joj ne 
predbacujem. Nadam se da gospođi Jennings neće biti teško svratiti k nama ako je put 
danas navede ovuda. To bi bilo vrlo lijepo od nje, a moje bi je sestrične rado upoznale. 
Kraj lista upozorava me da zaključim pa, moleći Vas da prenesete moje poštovanje i 
zahvalnost njoj, sir Johnu, lady Middleton i njezinoj dragoj dječici, pozdravljam 
gospođicu Mariannu i ostajem 
Vaša itd. itd. 


Čim je pročitala pismo, Elinor ga odnese gospođi Jennings, zaključivši da ga je 
autorica i napisala baš s tom željom. Ona ga pročita s čestim primjedbama, uzvicima 
zadovoljstva i pohvalama. 

— Uistinu lijepo! Kako zgodno piše! Da, da, pametno je postupila kad mu je 
predložila da ode ako želi. To je baš svojstveno Lucy. Sirotica! Kad bih mu barem ja 
mogla pribaviti stan. Vidite, naziva me dragom gospođom Jennings. To je iznimno 
dobroćudno biće. Odlično, tako mi svega. To je vrlo zgodna rečenica. Da, da, posjetit 
ću je, svakako. Kako je pažljiva; na sve misli! Hvala vam, draga moja, što ste mi 
pokazali to pismo. Nikad nisam vidjela tako lijepo sročenu besjedu. Svaka čast Lucy, 
njezinoj pameti i srdačnosti. 

Trideset deveto poglartje 


GOSPOĐICE Dashwood bijahu već više od dva mjeseca u gradu i Mariannino 
nestrpljenje i želja za odlaskom rasli su iz dana u dan. Uzdisala je za prostorom, 
slobodom i ladanjskim mirom sela. Umislila je da ju jedino Barton može smiriti. 
Elinor je također željela otići, ali nije toliko navaljivala, jer je bila svjesna teškoća koje 
obično iskrsnu na velikim putovanjima, što Marianne nikako nije htjela shvatiti. 
Počela je, ipak, ozbiljno razmišljati o odlasku te je spomenula tu želju njihovoj vrloj 
domaćici, koja je svim srcem uze zadržavati. Tada iskrsnu novi prijedlog koji se 
od roditeljskog doma. Palmerovi su potkraj ožujka nakanili otputovati u Cleveland i 
tamo provesti uskršnje blagdane. Charlotte je pozvala gospođu Jennings i obje 
njezine prijateljice da im se pridruže. To samo po sebi ne bi bilo dovoljno za 
tankoćutnu gospođicu Dashwood, ali kako se pozivu vrlo iskreno i uljudno pridružio 
i gospodin Palmer koji se, uopće, vrlo pažljivo ponašao prema njima otkad se doznalo 
za Marianninu nesreću, Elinor sa zadovoljstvom prihvati ponudu. 

Kad je rekla Marianni što je učinila, nije naišla na odobravanje. 

— Cleveland! - uzviknula je sestra uzrujano. — Ne, ne mogu ići u Cleveland... 

— Zaboravljaš da se to mjesto ne nalazi... nije baš blizu... - započe Elinor nježno. 

— Ali ipak je u Somersetshireu. Ne mogu poći u Somersetshire. Nekoć sam 
čeznula za tim krajem... Ne, Elinor, ne možeš očekivati od mene da pođem tamo. 

Elinor je ne htjede uvjeravati u besmislenost tih osjećaja. Nastojaše joj potaknuti 
drukčije misli i na taj je način pridobiti za svoj plan. Objasni joj zato da će, ode li u 
Cleveland, ubrzo vidjeti i majku za kojom je toliko čeznula, a to joj ostanak u 
Londonu zacijelo ne bi omogućio. Od Clevelanda, koji je udaljen od Bristola samo 
nekoliko milja, putuje se do Bartona najviše jedan dan. Iako je put naporan, majčin 
sluga mogao bi bez teškoća doći k njima i pomoći im. Budući da nema izgleda da će 
ostati u Clevelandu dulje od tjedna, njihov povratak kući može uslijediti već za nešto 
više od tri tjedna. Marianne je iskreno voljela majku te nije dugo potrajalo i njezina 
ljubav nadvlada sva zamišljena zla što su na nju vrebala u Clevelandu. 

Gospođa Jennings bijaše vrlo zadovoljna svojim gošćama te ih stade iskreno 
nagovarati da se iz Clevelanda ponovno vrate k njoj. Elinor joj zahvali, ali reče da ne 
kani mijenjati plan. Zadobivši majčinu suglasnost o povratku, nastojala je utanačiti 
što više pojedinosti s tim u vezi. I Mariannu je donekle umirilo razmišljanje o kratku 
vremenu koje ju je još dijelilo od Bartona. 

— Ah, pukovniče, ne znam što ćemo vi i ja bez gospođica Dashwood - dočekala 

ga je prvom prilikom gospođa Jennings, kad je već bilo dogovoreno da otputuju. — 
One su čvrsto odlučile poći kući nakon izleta s Palmerovima. Kako li ćemo biti 
usamljeni kad se vratim! Gospode! Sjedit ćemo i zuriti jedno u drugo kao dvije 
dosadne mačke. 

Opisujući tako žestoko njihove buduće susrete, gospođa Jennings se vjerojatno 
nadala da će ga navesti da učini nešto, ne bi li izbjegao takvu budućnost; ako je u 
tome bilo istine, uskoro je s razlogom mogla vjerovati da je postigla cilj; jer, tek što se 
Elinor primaknula prozoru kako bi jasnije vidjela crtež koji je namjeravala precrtati 
za prijateljice, pukovnik pođe za njom i upusti se u ozbiljan razgovor. Gospođi 
Jennings nije promaknuo učinak njegovih riječi na djevojku. Bilo joj je, doduše, ispod 
časti prisluškivati, te se čak premjestila na stolac pokraj glasovira na kojem je svirala 
Marianne, ne bi li prečula razgovor, no ipak je primijetila da je Elinor prestala crtati, 
porumenjela i uzbuđeno slušala. Pukovnikove riječi koje je nesmetano i razgovijetno 
čula u tišini između dviju Marianninih vježbi, ispuniše joj očekivanja. Čito se da se 
ispričava zbog neuglednosti svoga doma. To ju je sasvim uvjerilo. Smatrala je da joj 
nije trebao to reći, ali smjesta zaključi da pukovnik time samo želi pokazati 
pristojnost. Nije razabirala Elinorin odgovor, ali po micanju usnica zaključi da joj to 
ne predstavlja nikakvu zapreku. Gospođa Jennings u sebi čestitaše Elinor na njezinu 
poštenju. Nastavili su razgovor, no ona nije razumjela ni slova. Sretnim slučajem, za 
sljedeće Mariannine stanke do nje dopre pukovnikov staložen glas: 

— Bojim se da se to neće tako skoro srediti. 

Zapanjena i šokirana tim riječima tako nedostojnim udvarača, gotovo je 
uzviknula: - Zaboga, a što vas to sprečava? — No, suzdržala se i promrmljala sebi u 
bradu: — To je vrlo čudno! Zacijelo neće čekati da još više ostari. 

Činilo se, međutim, da to pukovnikovo odugovlačenje nije nimalo ražalostilo 
njegovu strpljivu sugovornicu. Kad su završili razgovor i razišli se, gospođa je 
Jennings razgovijetno čula Elinor kako kaže nježnim i osjećajnim glasom: 

— Bit ću vam zauvijek vrlo zahvalna. 

Gospođu Jennings je oduševila njezina zahvalnost, ali se nemalo iznenadila kad 
je pukovnik nakon takve izjave naglo, hladnokrvno i bez riječi napustio njezin dom. 
Nije očekivala da je njezin stari prijatelj tako nezainteresiran prosac. 

Razgovor je, zapravo, tekao ovako: 

— Čuo sam - rekao je on usrdno - o nepravdi koju je vašem prijatelju, gospodinu 
Ferrarsu, nanijela njegova obitelj. Ako sam dobro shvatio, doslovce su ga prognali 
zbog ustrajnosti u zarukama s vrlo poštenom mladom damom. Jesam li ispravno 
obaviješten? Je li tako? 

Elinor mu potvrdi. 

— Kakva okrutnost, kakva nerazborita okrutnost! — nastavi on ogorčeno. - 
Strašno je razdvajati ili pokušati razdvojiti dvoje mladih koji se tako dugo vole. 
Gospođa Ferrars nije svjesna što time čini - na što bi mogla navesti svoga sina. Vidio 
sam u dva ili tri navrata gospodina Ferrarsa i vrlo mi je drag. S tim mladićem čovjek 

se ne može odmah sprijateljiti, ali dovoljno ga poznajem da bih mu poželio svako 
dobro, a kao vašem prijatelju želim mu to pogotovo. Obaviješten sam da se 
namjerava zarediti. Budite tako dobri pa mu poručite da je služba“ u Delafordu 
slobodna. Eto, ujutro su mi to pismeno javili; može je preuzeti, ako je smatra sebe 
dostojnom. No, vjerojatno se neće nećkati kad se zatekao u tako nesretnim 
okolnostima. Žao mi je što se ne radi o vrjednijoj ponudi. To je župa, ali nevelika. 
Dosadašnji korisnik nije zarađivao više od dvjesto funti godišnje i premda se može 
ostvariti više, bojim se da mu ni najveći iznos neće osigurati dostatan prihod. No, bilo 
kako bilo, veliko mi je zadovoljstvo ponuditi mu taj posjed. Molim vas, prenesite mu 
to. 

Ni da joj je pukovnik ponudio brak, Elinor se vjerojatno ne bi tako iznenadila; 
toliko ju je dirnula njegova velikodušnost. Pokazalo se da put kojim je krenuo, a koji 
ga je po njezinu mišljenju vodio u propast, već u ovom času Edwardu omogućava 
ženidbu. A baš je ona bila ta koja će mu omogućiti da se oženi! Obuzelo ju je 
uzbuđenje koje je gospođa Jennings pripisala sasvim drugom uzroku; možda je 
pritom osjetila i nešto ne tako čisto, ne tako zadovoljavajuće, no prožimala ju je želja 
da učini dobro djelo i bijaše zahvalna na pukovnikovu prijateljstvu. Napokon. On je 
upravo zbog takvog njezina držanja i ponudio Edwardu nadarbinu. Zahvalila mu je 
od srca, hvaleći uz to Edwarda, njegove sposobnosti i životne stavove. Znala je da on 
to i zaslužuje. Obećala je da će mu sa zadovoljstvom prenijeti njegovu ponudu, ako 
on uistinu baš njoj želi prepustiti tako ugodnu zadaću. Doduše, u sebi je istodobno 
pomislila da bi ga pukovnik ipak bolje obavio. Ona bi ga najradije bila izbjegla, jer 
nije željela da Edward baš njoj ostane dužnik - ali pukovnik Brandon, voden istim 
motivima, odbi tu zadaću, a pritom se činilo kako želi da baš ona prenese Edwardu 
poruku. Elinor se nije usudila suprotstaviti toj želji. Nadala se da je Edward još u 
gradu, jer je sretnim slučajem doznala od gospođice Steele njegovu adresu. Dakle, 
mogla ga je obavijestiti još istoga dana. Kad su se dogovorili, pukovnik reče kako će i 
on imati koristi, jer će dobiti poštene i časne susjede, a tada sa žaljenjem primijeti da 
je kuća mala i neugledna; tu je nedaću, kao što je i gospođa Jennings pretpostavila, 
Elinor glatko zanemarila, bar što se veličine tiče. 

— Mislim da im neće smetati što je kuća malena - rekla je. - Neće biti velika ni 
obitelj, ni prihodi. 

Pukovnika iznenadiše te riječi jer je shvatio da ona ženidbu drži sasvim 
izvjesnom posljedicom njegova poklona. Nije mogao vjerovati da bi Delaford nekomu 
poput Edwarda bio dovoljan izvor prihoda za osnivanje obitelji. To joj je i rekao: 

— Ta mala župa mogla bi gospodinu Ferrarsu omogućiti udoban život jedino kao 
samcu. Ako se oženi, neće mu mnogo pružiti. Bojim se da moje pokroviteljstvo tu 
prestaje. Drugo me ne zanima. Ako bi mi ipak nekim nepredviđenim slučajem bilo 
suđeno da mu i dalje pomažem, morat ću promijeniti mišljenje o njemu. Danas mu 
iskreno želim biti od koristi, ali možda tada neće biti tako. Ovo što sada činim vrlo je 
malo, gotovo ništa, jer ga tako neznatno približava njegovu cilju, idealu i sreći. 


6 Engleski living — u anglikanskoj crkvi beneficija, posjed što ga svećenici mogu dobiti na korištenje uz službu; 
nadarbina. 

Žemba je još daleko; ili, u najmanju ruku, bojim se da se to neće tako skoro 
dogoditi. 

Tako je glasila rečenica koju je pogrešno razumjela gospođa Jennings i 
opravdano se osjetila povrijeđenom. Ah nakon tog prikaza razgovora pukovnika 
Brandona i Elinor, dok su stajali pored prozora, možda će Elinorino zahvaljivanje na 
rastanku djelovati podjednako razumno i prikladno kao da joj je pukovnik ponudio 
brak. 

DAKLE, gospođice Dashwood - značajno se smiješeći reče gospođa Jennings, kad ih je 
pukovnik napustio. — Neću vas pitati što vam je govorio; jer, iako sam, časti mi, 
nastojala ne čuti, do mene je dovoljno doprlo, pa sam shvatila o čemu se radi. I, 
uvjeravam vas, nikad nisam bila sretnija. Od srca želim mnogo radosti. 

— Hvala vam, gospođo - odvrati Elinor. - Doista me sve to veoma raduje. Vrlo 
cijenim pukovnikovu dobrotu. Nema na svijetu mnogo ljudi koji bi tako postupili. 
Malo ih je tako srdačnih! Ništa me u životu nije toliko iznenadilo. 

— Bože! Draga moja, vi ste vrlo skromni! Mene to nimalo nije iznenadilo. Ta, u 
posljednje sam vrijeme često pomišljala kako bi se to moralo dogoditi. 

— Tako sudite jer poznajete pukovnikovu dobrotu; no, ipak niste mogli 
predvidjeti da će mu se tako brzo ukazati prilika. 

— Prilika! - ponovi gospođa Jennings. — Oh! Što se toga tiče, kad se muškarac na 
to jednom odluči, već će nekako naći priliku. No, draga moja, još jednom vam želim 
mnogo sreće. Mislim da ću uskoro saznati gdje da potražim najsretniji par na svijetu. 

— Pretpostavljam da ih namjeravate pronaći u Delafordu - reče Elinor s blagim 
smiješkom. 

— Tako je, draga moja, to ću i učiniti. Samo ne znam što je pukovnik htio s onim 
brbljanjem o lošoj kući. Ta, njegova je kuća u Delafordu izvrsna. 

— Govorio je da je zapuštena. 

- No, a čija je to krivica? Zašto je ne dotjera? Tko bi to mogao učiniti umjesto 
njega? 

Prekinuo ih je sluga objasnivši da pred kućom čeka kočija. Spremajući se na 
odlazak, gospođa Jennings reče: 

— Eto, draga moja, moram otići, a nismo dovršile razgovor. No, večeras ćemo se 
napričati do mile volje, a bit ćemo i nasamo. Neću vas pozvati sa sobom jer vidim da 
ste suviše uzbuđeni da biste marili za društvo. Osim toga, zacijelo biste htjeli svojoj 
sestri sve ispričati. 

Marianne je bila otišla iz sobe prije tog razgovora. 

— Svakako, gospođo. Reći ću Marianni sve, ali zasad samo njoj — nikomu više. 

— Oh! Onda dobro - reče prilično razočarana gospođa Jennings. — U tom slučaju 
vjerojatno ne želite da ispričam Lucy. Naime, namjeravam danas poći do Holborna. 

— Ne, gospođo, molim vas, nemojte reći čak ni Lucy. Sazna li danas ili sutra, 
svejedno je. Mislim da nitko ne bi smio saznati dok ne napišem pismo gospodinu 
Ferrarsu. A to ću smjesta učiniti. Što se njega tiče, ne smijem gubiti vrijeme, jer će i 

on morati obaviti dosta priprema za novu dužnost. 

Gospođu Jennings zbuniše njezine riječi. Nije shvaćala čemu tolika žurba u 
pisanju gospodinu Ferrarsu. Ubrzo joj je ipak nešto sinulo pa je uzviknula: 

— Oho! Shvaćam vas. Gospodin Ferrars će predvoditi ceremonijal“. No, utoliko 
bolje za njega. Da, da, za takvu se dužnost mora zarediti. Baš mi je drago da se tako 
dobro slažete. Ali, draga moja, nije li to pomalo neprilično? Za mu ne bi pukovnik 
mogao pisati? Ta, on bi to morao, zar ne? 

Elinor nije sasvim razumjela prvu rečenicu, no zaključi da nema smisla tražiti 
objašnjenje, te odgovori: 

— Pukovnik Brandon je osjetljiv čovjek. Volio bi da njegove namjere netko drugi 
prenese gospodinu Ferrarsu. 

— I tako ste vi prisiljeni to učiniti. No, to je čudna osjetljivost! Ipak, neću vam 
više smetati, (vidjevši da se sprema pisati) Vi najbolje znate što vam je činiti. Do 
viđenja, dakle, draga moja. Ništa me nije tako obradovalo još od Chavttine 
trudnoće. 

Ona izađe, ali se odmah vrati. 

— Upravo se sjetih Bettyne sestre. Bit će mi drago pribaviti joj tako dobru 
gospodaricu. Doduše, nisam sigurna hoće li vam odgovarati. Ona je izvrsna domaćica 
i spretna švelja. No, razmislite o tome kad budete imali vremena. 

— Svakako, gospođo - odgovori Elinor i ne slušajući je. Htjela je biti sama, a ne 
raspravljati o posluzi. 

Kako da započne — kako da izrazi svoje osjećaje u pismu, to joj je sada bila 
glavna briga. Određene okolnosti otežavale su joj ono što bi svakom drugom bilo 
najlakše. Bojala se napisati suviše, ali i premalo. Sjedila je tako zamišljena nad 
papirom, s perom u ruci, kad se na vratima pojavi glavom Edward. 

Pred kućom je bio susreo gospođu Jennings koja je upravo ulazila u kočiju. 
Došao je ostaviti oproštajno pisamce, a ona ga natjerala da uđe ispričavajući se što ne 
može poći s njim. Rekla mu je da je gospođica Dashwood u kući i da želi s njim 
razgovarati o vrlo određenoj stvari. 

Elinor je upravo bila razmišljala kako je, ma koliko to bilo teško, ipak lakše 
opisivati osjećaje u pismu nego govorom. No, tada je upao njezin posjetitelj i prisilio 
je da mu prenese pukovnikovu ponudu na najteži način. Nenadanim njegovim 
dolaskom bijaše vrlo iznenađena i zbunjena. Nije ga vidjela od dana kad se saznalo za 
njegove zaruke, dakle kad još nije znao da je i Elinor sve poznato. Ta činjenica, i sve 
ono o čemu je bila razmišljala, kao i ono što mu je trebala priopćiti, sasvim su je 
zbunili. I on je bio zbunjen. Sjedili su tako vrlo uzbuđeno, a to je stanje mnogo 
obećavalo. On se nije mogao sjetiti ni je li ju zamolio za oproštaj jer je tako nenadano 
došao k njoj. Zaključio je da će biti najbolje ako to još jednom učini kad se malo 
smiri. 


7 Igra riječi: engleski — man = čovjek, ali arhaično: svećenik koji obavlja ceremonijal ženidbe. Otuda činjenica da Elinor 
nije odmah uvidjela zabludu gospođe Jennings — primj. prev. 

— Gospođa Jennings mi reče — započe on - da ste htjeli razgovarati sa mnom. 
Tako sam ja shvatio; inače vas ne bih ovako uznemirivao. Bilo bi mi, doduše, vrlo žao 
da vas ne vidim prije nego što odete iz Londona. Osobito zato što će proći dosta 
vremena... naime, vjerojatno neću imati to zadovoljstvo da vas uskoro posjetim. Sutra 
odlazim u Oxford. 

— Vjerujem da ipak ne biste bili otišli a da se ne pozdravite s nama i da vam ne 
zaželimo sve najbolje - reče Elinor pribravši se. Odlučila je da mu što prije kaže ono 
čega se toliko bojala. - Gospođa Jennings vas je točno obavijestila. Moram vam nešto 
važno reći i upravo sam vam htjela napisati pismo. Dobila sam vrlo ugodnu zadaću, 
(dišući mnogo hrže nego inače) Prije desetak minuta bio je ovdje pukovnik Brandon i 
zamolio me da vam kažem kako bi mu bilo veliko zadovoljstvo ponuditi vam netom 
upražnjenu nadarbinu u Delafordu, jer je saznao da ste se nakanili zarediti. Žao mu je 
samo što posjed nije unosniji. Dopustite mi da vam čestitam na tako časnom i 
dobronamjernom prijatelju i da se pridružim njegovoj želji da vam nadarbina — koja 
sada donosi oko dvije stotine funti godišnje - bude od još veće koristi i omogući 
vam... možda nešto više od privremenog smještaja... ukratko, nešto što će vam 
povećati izglede za sretan život. 

Tko bi opisivao Edwardove osjećaje u tom času, kad ih ni on sam nije mogao 
izraziti. Sudeći po izgledu, bio je zapanjen tako neočekivanom i nezamislivom 
ponudom. Rekao je samo dvije riječi: 

— Pukovnik Brandon! 

— Da - nastavi Elinor mnogo sigurnije, jer je najgore prošlo. - Pukovnik Brandon 
smatra to dokazom svoje zabrinutosti zbog svega što vam se u posljednje vrijeme 
dogodilo - zbog jadnog stanja u koje vas je gurnuo nepravedan postupak obitelji. 
Marianne, ja i svi vaši prijatelji dijelimo tu zabrinutost. Pukovnik također želi 
pokazati da vas veoma cijeni i da osobito odobrava vaš postupak u spomenutom 
slučaju. 

— Pukovnik Brandon daje mi posjed! Zar je to moguće? 

— Bezobzirnost vaše rodbine naučila vas je da ni od koga ne očekujete 
prijateljstvo. 

— Nije baš tako - odgovori on ponukan nenadanom spoznajom. - U vaše sam 
prijateljstvo uvijek vjerovao. Kako bih sada mogao zanemariti činjenicu da sve to 
dugujem samo vama i vašoj dobroti? Osjećam to... izrazio bih to nekako kad bih 
mogao, ali... kao što vam je poznato, nisam govornik. 

— Griješite. Uvjeravam vas da to u potpunosti, ili barem gotovo u potpunosti, 
dugujete vlastitim vrlinama i pukovnikovu daru zapažanja, kad ih je otkrio u vama. 
Nema tu mojih prstiju. Nisam ni znala da je ta služba slobodna, dok mi sam nije 
rekao. Uostalom, uopće mi nije bilo poznato da pukovnik raspolaže takvim 
posjedom. Možda vam ga je, kao prijatelj naše obitelji, kao moj prijatelj zapravo, ne 
možda nego zasigurno, ponudio s još većim zadovoljstvom. Ali, dajem vam riječ da 
meni ništa ne dugujete. 

Istine radi, priznala je mali udio u pothvatu; doduše, krzmajući i oklijevajući jer 
se nije htjela prikazati Edwardovom dobročiniteljicom. Možda ga je baš to nagnalo da 

povjeruje kako ona to zaista jest. Kad je završila, šutio je neko vrijeme duboko 
zamišljen, a onda progovorio s naporom; 

— Pukovnik Brandon je, čini se, vrijedan i pošten čovjek. Svi ga drže takvim, a vaš 
ga brat vrlo cijeni. Očito je razuman, a ponaša se kao pravi gospodin. 

— Nadam se da ćete se i sami u to uvjeriti kad ga bolje upoznate - reče Elinor. — 
Budući da ćete biti susjedi (čula sam da je župni dvor sasvim blizu njegove kuće), vrlo 
je važno da se doista pokaže onakvim kakvim ga opisuju. 

Edward ne odgovori. No, kad je okrenula glavu, on je pogleda tako ozbiljno, 
iskreno i neveselo, da se činilo kako želi reći da bi mu više odgovarala mnogo veća 
razdaljina između župnog dvora i pukovnikove kuće. 

— Pukovnik Brandon obitava, čini mi se, u Ulici St. James - reče on i ustane. 

Elinor mu dade kućni broj. 

— Moram, dakle, požuriti da mu zahvalim, jer vi ne želite moju zahvalnost. 
Priznajem, uistinu me je usrećio. 

Ona ga nije zadržavala. Na rastanku mu poželi mnogo sreće, osobito ako mu ne 
bude tako dobro kako je počelo. On joj htjede uzvratiti jednako toplim željama, ali 
vidjelo se da to premašuje njegove mogućnosti. 

— Kad ga ponovno sretnem, bit će Lucyn suprug - pomisli ona kad su se vrata 
zatvorila za njim. 

Bijaše zadovoljna takvim predviđanjem te stade razmišljati o prošlosti, o 
Edwardovim riječima i ponašanju po kojima bi mogla prosuditi njegove osjećaje. 
Prirodno, razmišljala je i o sebi i svojim čuvstvima, što ju nije toliko radovalo. 

Kad se gospođa Jennings vratila kući, bila je toliko opsjednuta tajnom koju je 
jutros načula da je smjesta pohitala k Elinor i raspričala se o tome, iako se netom bila 
vratila iz posjeta ljudima koje je tek upoznala, te bi o njima mogla i te kako opširno 
pripovijedati. 

— No, draga moja - uzviknula je - poslala sam vam tog mladića. Nisam li dobro 
postupila? Nadam se da nije bilo nikakvih teškoća. Zar je odbio vašu ponudu? 

— Ne, gospođo; to bi bilo prilično nevjerojatno. 

— No, i kad će biti spreman? Jer, izgleda da sve o tome ovisi. 

— Zapravo, ja se tako slabo razumijem u te formalnosti da ne bih mogla 
predvidjeti koliko je vremena i pripreme potrebno - odgovori joj Elinor. — No, 
pretpostavljam da će za dva-tri mjeseca sve biti pripremljeno. 

— Dva ili tri mjeseca! — klikne gospođa Jennings. - Bože! Kako možete o tome 
tako mirno govoriti? Bog mi pomogao; mene bi zacijelo izdalo strpljenje! Lijepo je što 
ste tako dobri prema jadnom gospodinu Ferrarsu, no čini mi se besmislenim da toliko 
čekate na njega. Zacijelo će se naći netko tko bi to isto tako dobro obavio. Netko tko 
već ima svećenički poziv. 

— Vrla gospođo - reče Elinor. - O čemu vi to govorite? Ta, pukovnik Brandon 
želi pomoći baš gospodinu Ferrarsu. 

— Bog s vama, dijete! Ta ne mislite me valjda uvjeravati da vas pukovnik uzima 

za ženu samo da bi platio gospodinu Ferrarsu deset gvineja?! 

Poslije toga, zabluda nije mogla dulje potrajati. Smjesta je započelo 
objašnjavanje, što je obje silno zabavilo. Saznavši istinu, gospođa se Jennings nije 
ražalostila. Zamijenila je jedno zadovoljstvo drugim, a za Elinorinu udaju za 
pukovnika još je bilo nade. 

— Da, da, župa je malena - reče kad je prošao val iznenađenja i zadovoljstva — i 
možda će u kući biti nužni popravci, no ja sam, zamislite, shvatila da se pukovnik 
ispričava zbog svoje vile koja ima pet salona u prizemlju i, kako mi reče nadstojnica, 
petnaest postelja za goste. I to, da se ispričava vama, koji se navikli živjeti u Bartonu — 
u kućerku! Učinilo mi se upravo smiješnim. No, draga moja, moramo smekšati 
pukovnika i nagovoriti ga da uredi župni dvor prije no što Lucy useli u nj. 

— Ali, pukovnik drži da takav život i služba neće omogućiti Edwardu ženidbu i 
brak. 

— Pukovnik je naivčina i razmaženko. Dotječe mu dvije tisuće godišnje i misli da 
se nitko ne može oženiti s manjim prihodima. Kladim se da ću, poživim li, posjetiti 
delafordski župni dvor prije Svetog Mihaela“. A svakako neću poći ako Lucy ne bude 
tamo. 

I Elinor je bila njezina mišljenja da neće mnogo dulje čekati. 


Š Michaelmas = engl. — Crkveni blagdan, 29. rujna. 

ZAHVALIVŠI pukovniku, Edward pohita ispričati Lucy kakva ih je sreća zadesila. Bio je 
silno radostan kad je stigao u njezin dom u Bartlettu te je i sama Lucy sutradan 
priznala gospođi Jennings, koja joj je došla čestitati, da ga nikad ranije vije vidjela 
tako vedra. 

I ona je očito bila sretna; pridružila se očekivanjima gospođe Jennings da će se 
prije Sv. Mihaela udobno smjestiti u Delafordu. Istodobno je, za razliku od Edwarda, 
bez ikakva ustezanja hvalila Elinor i njezinu dobrotu. Zaključila je da njoj duguju 
zahvalnost za sve i otvoreno izjavila kako je više neće iznenaditi dobra djela 
gospođice Dashwood, jer ona je u stanju sve učiniti za čovjeka kojeg uistinu cijeni. A 
pukovnika Brandona, ne samo što je odlučila obožavati kao sveca, već je htjela da se 
prema njemu i ponaša kao prema svecu. Uvelike je isticala njegove zasluge, a u sebi je 
odlučila da se u Delafordu što je moguće više okoristi njegovim slugama, kočijom, 
kravama i živadi. 

Prošlo je više od tjedna otkad je John Dashwood posjetio gospođu Jennings i 
njezine gošće. Osim jednog kratkog razgovora, otad nije bilo vijesti o bolesti njegove 
žene, te Elinor zaključi da bi je trebala posjetiti. Ta joj se obveza, doduše, nije nimalo 
sviđala, a ni njezine je družice nisu podržavale. Marianne je tvrdokorno odbila poći s 
njom, a ni to joj nije bilo dovoljno te se svim silama trudila zadržati sestru. Gospođa 
Jennings je, doduše, ponudila Elinor kočiju kao i uvijek, ali je toliko zazirala od 
gospođe Johna Dashwooda da je čak ni znatiželja da vidi kako izgleda nakon 
nedavnih razočaravajućih otkrića, ni žarka želja da joj se suprotstavi braneći 
Edwarda, nije mogla ponovno natjerati u njezinu blizinu. Elinor je, dakle, sama pošla 
u posjet do kojeg joj je od svih bilo ponajmanje stalo, a ujedno se izvrgavala opasnosti 
da se sukobi sa ženom koju nitko nije imao toliko razloga mrziti kao ona. 

Gospođicu Dashwood nisu primili. No, prije nego će se kočija okrenuti pred 
kućom, Fannyn muž slučajno izađe na trijem. Reče da mu je drago što je vidi, te da se 
upravo uputio k njima. Pozove je u kuću uvjeravajući je da bi je i Fanny htjela 
pozdraviti. 

Uspeše se u salon. Tamo nije bilo nikoga. 

— Fanny je vjerojatno u svojoj sobi — reče on. — Idem smjesta k njoj. Uvjeren sam 
da se neće protiviti što si došla. Daleko od toga. Sada pogotovu nema razloga... 
usprkos svemu, bile ste joj uvijek drage, i ti i Marianne... Zašto i ona nije došla? 

Elinor izmisli neku ispriku. 

— Nije mi krivo što si sama — odvrati on. - Moram ti mnogo toga reći. U vezi s 
tom nadarbinom pukovnika Brandona... zar je to istina? Zaista ju je poklonio 
Edwardu? Jučer sam to slučajno čuo pa sam se bio uputio k vama da nešto pobliže 
saznam. 

— Da, istina je. Pukovnik Brandon smjestio je Edwarda u Delafordu. 

— Zaista! Dakle, to je vrlo neobično! Nisu u srodstvu! Ne održavaju nikakve veze! 
I odjednom taj poklon sada kad su nadarbine na takvoj cijeni! Koliko to vrijedi? 

— Oko dvije stotine godišnje. 

— Izvrsno! Za takvu je nadarbinu, doduše, mogao dobiti i četrnaest stotina funti 
pod pretpostavkom da je posljednji uživalac bio star i bolestan, te da je bilo izgleda 
da posjed ostane bez korisnika. Da, zaista, kako to da već prije smrti prijašnjeg 
uživaoca nije tako postupio? Sada je vjerojatno prekasno za prodaju. Čudi me što je 
pukovnik Brandon bio nespretan u tako običnim, jednostavnim poslovima. Eto, 
gotovo nijedno ljudsko biće nije imuno na neujednačenost karaktera. Ipak, kad bolje 
razmislim, dolazim do zaključka da stvari stoje ovako: Edward će uživati posjed samo 
dok osoba kojoj ga je pukovnik prodao ne postane punoljetna. Da, da, tako će biti, 
uvjeren sam. 

Elinor mu se oštro suprotstavi. Objasni mu da je bila osobno zadužena prenijeti 
Edwardu pukovnikovu ponudu pa prema tome zna o kakvim se uvjetima radi. John 
moraše popustiti. 

— To me doista čudi! - uzvikne saslušavši je. - Kakav bi mogao biti pukovnikov 
motiv? 

— Vrlo jednostavan - želi pomoći gospodinu Ferrarsu. 

— No, dobro; ma kakav bio pukovnik, Edwardu je sjekira upala u med! Nemoj o 
tome pričati Fanny, ja sam joj već rekao. Dobro je podnijela tu vijest, ali ipak, ne bi joj 
se svidjelo da se o tome mnogo govori. 

Elinor se teškom mukom suzdrža da ne primijeti kako se Fanny ne bi smjela 
uzrujavati zbog nenadane sreće što joj je zadesila brata, jer taj događaj ni na koji 
način ne može ugroziti ni nju ni njezino dijete. 

— Gospođa Ferrars zasad ne zna ništa — nastavi on tiše kako bi pridao važnost 
onome što govori. — Mislim da će biti najbolje ako joj ništa ne kažemo. A kad dođe do 
vjenčanja, bojim se da će sve saznati. 

— Ali, čemu oprez? Pretpostavljam, doduše, da gospođa Ferrars neće biti 
zadovoljna kad čuje da joj sin posjeduje dovoljno novca da se sam uzdržava. To se 
protivi njezinim postupcima, ali nakon svega što je nedavno učinila, može li uopće 
nešto osjećati? Ona je raskrstila sa sinom, zauvijek ga je odbacila i prisilila ljude nad 
kojima ima nekakvu vlast da ga se odreknu. Zacijelo ga nakon toga neće sažalijevati. 
Neće je zanimati njegova sudbina. Zar bi mogla biti toliko kolebljiva da djetetu 
uskrati sve udobnosti, a istodobno gaji prema njemu majčinske osjećaje? 

— Ah, Elinor — reče John - ti dobro zaključuješ, ali nimalo ne poznaješ ljudsku 
prirodu. Jednom kad Edward ostvari tu nesretnu vezu, majka će i te kako osjećati za 
nj; zaboravit će da je s njim raskrstila. Zato moramo pred njom prikriti sve okolnosti 

koje bi mogle ubrzati taj strašni događaj. Gospođa Ferrars nikada neće zaboraviti da 
joj je Edward sin. 

— Iznenađuješ me; mislila sam da joj je to već isparilo iz sjećanja. 

- Činiš joj veliku nepravdu. Gospođa Ferrars je vrlo dobra majka. 

Elinor šutješe. 

— Sad razmišljam o tome da Robert oženi gospođicu Morton - reče gospodin 
Dashwood nakon kratke stanke. 

Smiješeći se bratovu ozbiljnom i odlučnom glasu, Elinor mirno ogovori: 

— Mlada dama, pretpostavljam, nema mogućnosti izbora. 

— Izbor! Kako to misliš? 

— Sudeći po tvojim riječima, mislim da je gospođici Morton očito svejedno hoće 
li se udati za Edwarda ili za Roberta. 

— Svakako, tu ne može biti razlike; Robert nakon nemilog događaja slovi kao 
najstariji sin. Uostalom, obojica su vrlo prikladni mladići i ne znam u čemu bi jedan 
bio bolji od drugoga? 

Elinor ništa ne reče. I John ušuti, a zatim ovim riječima zaključi svoja 
razmišljanja: 

— Uvjerit ću te u nešto, draga moja sestrice — i on joj uze ruku te nastavi groznim 
šapatom: — A učinit ću to, jer znam da ćeš biti sretna. Mislim, i to ne bez razloga - jer 
sam tako čuo iz najpouzdanijeg izvora — inače ti to ne bih govorio te ne bi ni bilo 
poželjno o tome razgovarati... no, dakle, čuo sam iz najpouzdanijeg izvora... ne, 
doduše, od gospođe Ferrars osobno, već od njezine kćeri... no, ukratko, mislim da je 
određena osoba bila sklonija izvjesnoj vezi koja je postojala ranije - ti me razumiješ, 
zar ne? I spremnija blagosloviti je s manje negodovanja nego ovu sada o kojoj ne želi 
ni čuti. Bilo mi je vrlo drago čuti da gospođa Ferrars tako gleda na događaje; to je vrlo 
ugodan osjećaj za sve nas. “To se uopće ne može usporediti", rekla je, “od dva zla ono 
prvo svakako bi bilo manje." Sada, kad je sve propalo, ne bi se dvoumila. Ali, to više 
ne dolazi u obzir - nema potrebe o tome razmišljati, jer nije ni bilo nikakve ljubavi — 
sve je to prošlo. No, rekoh ti to, znajući da će te obradovati. Mislim da nemaš zašto 
žaliti, draga moja Elinor. Očito je da ti je i ovako dobro — barem isto tako dobro, ili, 
možda, čak i bolje, ako se sve uzme u obzir. Jesi li bila s pukovnikom Brandonom 
ovih dana? 

Elinor je čula dovoljno; dok bi se u drugih probudila taština i samozadovoljstvo, 
nju su bratove riječi samo uzrujale i nagnale na razmišljanje. Zato joj bijaše drago što 
ju je ulazak Roberta Ferrarsa spasio od potrebe da odgovori bratu i da čuje još štošta 
na svoj račun. Čavrljali su nekoliko časaka, a tada se John Dashwood sjeti da još nije 
obavijestio Fanny o sestrinu dolasku, pa izađe iz sobe. Elinor se tako ukaza prilika da 
pobliže upozna Roberta. Nije joj bilo potrebno mnogo vremena da stekne o njemu 
sasvim nepovoljno mišljenje. Sudeći po ponašanju, bijaše to samoživ i neozbiljan 
mladić, zaljubljen u sama sebe, stvor koji je mirno uživao u nepravednoj podjeli 
majčinske ljubavi i darežljivosti, koji se koristio bratovom nesrećom i koji je dobivao, 


Razum i osjećaji 


umjesto da gubi, svojim raskalašenim načinom života. 

Tek što je progovorio, stao se raspitivati o Edwardu. I on je bio dočuo za 
nadarbinu pa su ga zanimale pojedinosti. Elinor mu ponovi što je ispričala Johnu. 
Njezine riječi i na njega ostaviše snažan dojam, iako posve drukčiji. Stao se 
neumjereno i podrugljivo smijati. Preko svake mjere uzbudila ga je Edwardova 
namjera da stupi u svećeničke redove; a kad je još stao zamišljati brata kako odjeven 
u bijelu odoru čita molitve i navješćuje sklapanje braka između Johna Smitha i Mary 
Brown, ništa na svijetu nije mu bilo smješnije. 

Ozbiljna i tiha, Elinor čekaše da završe te besmislice i promatraše ga 
nepomičnim pogledom koji je odavao silno ogorčenje. No, bijaše to dobro odmjeren 
pogled jer ga on, usprkos njezinim osjećajima, nije osjetio. Vlastiti ga je razum 
ponukao da se uozbilji, a ne Elinor koja je negodovanje zadržala u sebi. 

— Možemo se šaliti - rekao je, napokon zatomivši izvještačen smijeh što se bio 
produljio više nego su zahtijevale okolnosti — no, to su, bogami, vrlo ozbiljne stvari. 
Jadni Edward! Upropašten je zauvijek. Strašno mi je žao. On je, ipak, vrlo dobroćudan 
stvor. Nije ništa gori od drugih. Ne smijete suditi o njemu na temelju vašeg površnog 
poznanstva, gospođice Dashwood. Jadni Edward! Ponašanje mu nije baš najbolje, ali 
nismo se svi rodili s jednakim sposobnostima, znate. Nismo baš svi okretni. Jadni 
momak! Da ste ga samo vidjeli u nekom nepoznatom društvu - to vam je zaista 
žalosna slika! Ali, duše mi, u njega je dobro srce. Dajem vam riječ, bio sam 
nevjerojatno iznenađen kad je sve izišlo na vidjelo. Nisam mogao vjerovati. Majka me 
je prva obavijestila. Shvatio sam odmah svojom dužnošću da odlučno postupim, pa 
joj rekoh: “Draga gospođo, ne znam što u povodu toga vi namjeravate učiniti, no što 
se mene tiče, izjavljujem da više nikad neću ni pogledati Edwarda ako oženi tu 
osobu." Eto, to sam joj rekao. Uistinu sam bio vrlo neugodno iznenađen! Jadni 
Edward! Sasvim se udesio. Zauvijek se isključio iz pristojnog društva! No, kako rekoh 
majci, to me nimalo ne čudi. Sudeći po njegovu odgoju, moglo se to i očekivati. Jadna 
majka, bila je izvan sebe. 

— Jeste li ikad vidjeli tu damu? 

— Jesam. Jednom, dok je bila kod nas, slučajno sam svratio na desetak minuta. I, 
to je bilo dovoljno. Obična, nespretna provincijalka, bez stila, otmjenosti i gotovo 
nelijepa. Izvrsno je se sjećam. Upravo vrsta djevojke kakva bi po mojoj ocjeni mogla 
zavesti Edwarda. Kad mi je majka to ispričala, ponudio sam se da osobno razgovaram 
s njim i odgovorim ga od ženidbe. No, tada je već bilo prekasno; ustanovio sam da se 
ništa ne može učiniti. Na nesreću, nisam od početka bio u tijeku događaja. Sve sam 
saznao tek kad je već bila zapodjenuta svađa, pa više nije bilo prikladno da se i ja 
umiješam. Ali, da su me bili obavijestili nekoliko sati ranije, najvjerojatnije bi se nešto 
moglo učiniti. Bio bih ozbiljno i jasno izložio Edwardu kako stvari stoje. “Momče moj 
dragi", bio bih mu rekao, “razmisli što činiš. Upustio si se u vrlo nečasnu vezu kojoj se 
protivi čitava obitelj." Da ne duljim, progoni me pomisao da se mogao naći neki izlaz. 
No, sad je prekasno. On mora trpjeti, znate, to je sigurno; i te kako trpjeti. 

Izrekao je to posve mirno, a tada u sobu uđe gospođa Johna Dashwooda i 
prekide razgovor. Ona nije htjela da se o tome govori izvan obitelji, ali Elinor opazi 

na njoj posljedice skandala; odala ju je izvjesna zbunjenost i nastojanje da bude 
ljubazna prema njoj. To ju je daleko odvelo, pa je čak izrazila žaljenje što Elinor i 
njezina sestra tako brzo odlaze iz Londona, a baš se bila nadala da će ih češće viđati. 
John, koji ju je bio dopratio i koji je sad zaljubljeno gutao svaku njezinu riječ, 
pogrešno je shvatio taj njezin golemi napor, pomislivši zadovoljno kako ima 
druželjubivu i nježnu ženu. 

LONDONSKE veze brata i sestara završile su Johnovim kratkim posjetom njihovu 
privremenom domu u Ulici Harley. Došao je čestitati Elinor što će besplatno poći na 
tako dalek put u smjeru Bartona i što će dan-dva kasnije u Cleveland doputovati i 
pukovnik Brandon. Izgledi za ponovni susret negdje na selu bijahu slabi, a održavali 
su ih jedino neuvjerljiv Fannyn poziv da svrate u Norland ako im bude usput, što je 
bilo vrlo malo vjerojatno, i Johnovo srdačnije, iako ne tako javno obećanje da će 
smjesta posjetiti Elinor u Delafordu zasnuje li tamo svoju obitelj. 

Začudo, činilo se da ju svi njezini prijatelji žele poslati u Delaford, a to je bilo 
posljednje mjesto koje je htjela posjetiti ili u njemu živjeti. Ne samo što su brat i 
gospođa Jennings smatrali to njezinim budućim domom, već ju je i Lucy na rastanku 
srdačno pozvala da je tamo posjeti. 

Jednog jutra, početkom travnja, s Trga Hanover i iz Ulice Berkeley krenuše na 
put dvije družine. Putnici se bijahu dogovorili da se susretnu na putu. Naumili su 
putovati više od dva dana kako bi ugodili Charlotti i njezinu djetetu. Gospodin 
Palmer i pukovnik Brandon krenut će kasnije ali putovati brže, pa će im se ubrzo po 
njihovu dolasku pridružiti u Clevelandu. 

Marianne, koja je provela malo vedrih sati u Londonu i dugo čeznula za 
odlaskom, rastajala se sad od kuće u kojoj je nekoć bila gajila nade i povjerenje prema 
Willoughbyju, obuzeta bolom i tugom. Nije mogla suspregnuti suze napuštajući grad 
u kojem je boravio Willoughby i kovao nove planove, nove ljubavne veze u kojima 
ona nije sudjelovala. 

Elinor je na odlasku bila bolje raspoložena. Nitko joj nije tako zaokupljao misli, 
nije ostavljala nikoga za kim bi imalo žalila, bila je zadovoljna što se riješila Lucy i 
njezina prijateljstva i sretna što odvodi sestru prije no što ju je susreo Willoughby i 
zadao joj nove patnje. Nadala se da će višemjesečno plandovanje u Bartonu opet 
smiriti Mariannu, a u njoj učvrstiti već postignuti mir. 

Putovanje je proteklo sigurno. Drugog dana prispjeli su u obećanu ili zabranjenu 
pokrajinu Somerset, jer takvom ju je naizmjence zamišljala Marianne, a trećeg dana 
prijepodne doputovaše u Cleveland. 

Bijaše to prostrano, suvremeno zdanje, sagrađeno na blagoj padini. Nije bilo 
parka, no mjesta za odmor i razonodu bijaše napretek. Kao i sve ladanjske posjede, 
kuću je okruživalo raznoliko raslinje kroz koje je do samog ulaza vrludala 
pošljunčena staza. Livada bijaše zasađena stablima, a oko kuće su jele, planinski 
jasenovi, akacije i visoki lombardijski jablani činili gustu, neprozirnu prepreku koja je 

odvajala glavnu zgradu od gospodarskih kuća. 

Marianne uzbuđeno kroči u vilu koju je samo osam milja dijelilo od Bartona, a 
trideset od Gmbe Magne. Nije prošlo ni pet minuta, a ona se ponovno iskrade i, dok 
su drugi zaposleno pomagali Chdotti da pokaže domaru svoje dijete, uputi se 
vijugavim puteljkom kroz procvalo ukrasno grmlje, tražeći mjesto odakle se pruža 
najbolji pogled na okolinu. Došavši do malog neogrčkog hrama na uzvisini, zagledala 
se u daljinu. Pogled joj se zaustavi na udaljenim brežuljcima na jugoistočnim dijelu 
horizonta. Sjetno maštaše kako se s njihovih vrhova pruža pogled na Gmbe Magnu. 

U tim dragocjenim trenucima tuge, lijući očajničke suze, radovala se što je došla 
u Cleveland. Vraćajući se drugim putem i ćuteći sve sretne prednosti ladanjske 
slobode lutanja u nesputanoj i raskošnoj osami, odlučila je svaki slobodni trenutak 
svog boravka s Palmerovima provesti u takvim samotnim šetnjama. 

Vratila se na vrijeme da se pridruži ostalima koji su otišli razgledati bližu 
okolicu. Dan joj je brzo prošao u kuhinjskom dvorištu, gdje je vidjela divne ruže 
penjačice na zidovima i porazgovarala s vrtlarom koji se društvancu potužio na biljne 
nametnike što uništavaju cvijeće. Prošetali su i do staklenika gdje se sneveselila, jer 
su se zbog nečije nepažnje smrznule njezine omiljene biljke, a to je opet nasmijalo 
Charlottu koja se, uostalom, izvrsno zabavljala u peradarniku slušajući služavkine 
jadikovke zbog nagle bolesti koke nesilice ili zbog lisica koje su krale iz gnijezda jaja i 
piliće. 

Jutro je bilo lijepo i suho, pa Marianne, planirajući svoje izlete, nije ni pomišljala 
da bi se vrijeme moglo promijeniti. Nemalo se iznenadila kad ju je poslije ručka jaka 
kiša spriječila da ponovno izađe. Bila se nadala šetnji kroz sumrak do hrama, a možda 
i dalje. Večernja studen i vlaga ne bi ju bili zadržali, ali po takvu pljusku ipak nije 
mogla poći. 

Društvo bijaše neveliko i sati pretjecahu u tišini. Gospoda Palmer bavila se 
djetetom, a gospođa Jennings tkanjem; razgovarali su o prijateljima koje su ostavili u 
gradu, ugovarali sastanke za lady Middleton i raspravljali hoće li gospodin Palmer i 
pukovnik Brandon stići te noći dalje od Readinga. Premda je to nije zanimalo, Elinor 
je sudjelovala u razgovoru, a Marianne, koja je imala poseban dar da u svakoj kući 
pronađe put do biblioteke, ne obazirući se je li to uopće dopušteno, ubrzo je sebi 
pribavila knjigu. 

Dobronamjerna i prijateljski raspoložena gospođa Palmer učinila im je boravak 
vrlo ugodnim. Ponašala se otvoreno i srdačno i tako vrlo uspješno nadopunila 
pomanjkanje staloženosti i otmjenosti u službenom ophođenju gdje se traži oblik 
uljudnosti. Osvajala je svojom dobrotom i ljepotom; nikoga nije smetalo što bijaše 
priprosta, jer to nije ni pokušavala prikriti. Elinor bi joj bila oprostila sve osim njezina 
smijeha. 

Dva gospodina stigoše sljedećeg dana predvečer. Tako se društvo ugodno 
povećalo, a pridošlice unesoše živost u njihov razgovor koji je tog kišovitog jutra bio 
gotovo zamro. 

Elinor je ranije malo viđala gospodina Palmera, no prilikom tih rijetkih susreta 
pristupao je Marianni i njoj tako raznovrsno da nije znala što očekivati od njega sada, 
u krugu obitelji. Ustanovila je, međutim, da je vrlo susretljiv prema svojim gostima, a 
samo povremeno grub prema ženi i njezinoj majci. Znao je biti vrlo ugodan u društvu 
i mogao bi uvijek biti takav da ga u tome nije sprečavao osjećaj nadmoći prema 
gospođi Jennings i Charlotti, što ga je on proširio na sve ljude uopće. Preostalim 
osobinama sasvim se uklapao u svoj spol i životnu dob. Uživao je u jelu, bio je 
nepouzdan u pogledu točnosti, volio je svoje dijete, iako je hinio da ga prezire. 
Provodio je jutra za biljarom umjesto da obavlja poslove. Sve u svemu, svidio joj se 
iznad očekivanja, ali nije žalila što ne osjeća prema njemu još veću naklonost; jer, 
opažajući njegov epikurizam, njegovu uskogrudnost i taštinu, s užitkom se prisjećala 
Edwardove plemenite naravi, skromnosti i plahosti. 

O Edwardu ili barem o nekim njegovim brigama saznala je od pukovnika 
Brandona koji je nedavno bio u Dorsetshireu. Smatrajući je nepristranom 
Ferrarsovom prijateljicom, i nekom vrstom vlastite pouzdanice, ispričao joj je gotovo 
sve o delafordskoj župi, opisao joj njezine nedostatke i rekao kako će ih sam ukloniti. 
Pritom je, kao i uvijek, otvoreno pokazivao kako mu je drago što nakon 
desetodnevnog izbivanja opet s njome razgovara, bio je vedar, srdačan, njezine je 
riječi i mišljenja slušao s poštovanjem. Elinor bi na temelju takva držanja možda i 
posumnjala da je zaljubljen u nju kako je tvrdila gospođa Jennings, da nije sada, kao i 
ranije, čvrsto vjerovala da je Marianne njegova stvarna odabranica. U svakom slučaju, 
ona o tome nije razmišljala, osim kad bi je primjedbe gospođe Jennings na to prisilile. 
Osjećala je da su njezina vlastita zapažanja ipak ispravnija; ona mu je promatrala oči, 
pogled, a gospođa Jennings držala je samo do njegova ponašanja; i dok potonja nije ni 
opazila njegovu zabrinutost zbog Marianne koja se, sudeći po grlobolji i glavobolji, 
bila žestoko nahladila — Elinor je na njegovu licu otkrila nagle promjene koje su 
odavale duboke osjećaje i nepotrebnu bojazan istinskog zaljubljenika. 

Dvije večeri uzastopce, trećeg i četvrtog dana njihova boravka u Clevelandu, 
Marianne je bila poduzela duge šetnje, odlutavši na suhe šljunkovite staze u 
najudaljenija, osobito divlja područja, gdje je drveće bilo najstarije, a duboka trava 
najmokrija. Tumarajući i sjedeći nepromišljeno u mokrim cipelama i čarapama, tako 
se prehladila da su se za dva dana svi zabrinuli. Isprva se pretvarala da joj nije ništa i 
odbijala pomoć, ali napokon je bolest svlada. Sa svih strana stadoše pristizati savjeti i 
lijekovi koje ona uporno odbijaše. Držaše da će sasvim ozdraviti ako se dobro 
naspava, premda je imala groznicu, vrtoglavicu, bolove u svim udovima i u grlu, te 
česte napadaje kašlja. Kad je legla, Elinor ju teškom mukom nagovori da uzme barem 
jedan ili dva najjednostavnija lijeka. 

SLJEDEĆEG jutra Marianne ustade kao obično. Na sve upite odgovaraše da joj je bolje, a 
htjede to i dokazati radeći uobičajene poslove. No, dan je odmicao, a ona sjeđaše 
pokraj vatre držeći drhtavim rukama knjigu koju nije mogla čitati, ili ležaše na sofi 
umorna i slaba — što baš nije govorilo u prilog njezinu ozdravljenju. Kad je uvečer, 
osjećajući se vrlo loše, rano otišla u krevet, pukovnik Brandon stao se čuditi kako joj 
je sestra mirna. Elinor ju je, doduše, cijeli dan njegovala protiv njezine volje i davala 
joj noću dobre lijekove, ali se, poput Marianne, nadala da će joj dobar san najviše 
pomoći, pa se nije istinski zabrinjavala. 

Očekivanja obiju iznevjerila je nemirna i grozničava noć. Kako Marianne 
sutradan, usprkos svim nastojanjima, nije mogla ustati već se dobrovoljno vratila u 
krevet, Elinor brzo odluči prihvatiti savjet gospođe Jennings i pozove obiteljskog 
ljekarnika Palmerovih. 

Došavši, ljekarnika je pregledao bolesnicu i ohrabrio gospođicu Dashwood 
tvrdeći da će joj sestra ozdraviti za nekoliko dana. Međutim, rekavši da joj je grlo 
upaljeno i dopustivši da mu pobjegne riječ “zaraza", uzbunio je gospođu Palmer koja 
se pobojala za svoje dijete. Gospođa Jennings je, za razliku od Elinor, i ranije bila 
sklona vjerovati da je Marianne ozbiljno oboljela, a sad se, saslušavši zaključak 
gospodina Harrisa, sasvim uozbiljila i prihvatila Charlottinu bojazan i oprez, i stala je 
nagovarati da smjesta otputuje s djetetom. Gospodin Palmer mislio je da je to suvišna 
mjera opreza, ali nije mogao zanemariti ženinu zabrinutost i odbiti njezino 
salijetanje. I tako je gospođa Palmer, nepun sat nakon dolaska gospodina Harrisa, 
krenula s dječačićem i njegovateljicom k bliskom rođaku gospodina Palmera koji je 
obitavao u mjestancu nekoliko milja udaljenom od Batha. Suprug je svečano obećao 
da će joj se za dan-dva pridružiti. Mlada mati htjela je da s njom pođe i majka, no 
gospođa Jennings odluči ostati u Clevelandu dok Marianne ne ozdravi. Njezina 
dobrota zadivi Elinor. Nastojala joj je brigom i pažnjom zamijeniti majku od koje ju je 
odvela. Doista se pokazala požrtvovnom i dragovoljnom Elinorinom pomoćnicom 
koja je dijelila s njom sve zadaće pa se često, zahvaljujući njezinu bogatom iskustvu u 
njegovanju bolesnika, ta pomoć i te kako osjećala. 

Troma, potištena, malaksala i uistinu bolesna, jadna se Marianne nije više mogla 
nadati da će zdrava dočekati novi dan. To ju je još više rastužilo jer bi, kako su bili 
predvidjeli, tog dana krenuh kući, da nije bilo te nesretne bolesti. S njima je trebao 

poći sluga gospođe Jennings, kako bi lakše prevalile cijeli put i nenadanim dolaskom 
iznenadile sljedećeg jutra majku. Bolesnica je malo govorila, a i to bijahu samo puste 
jadikovke zbog neizbježnog zakašnjenja. Elinor ju je nastojala ohrabriti i uvjeriti da 
će to biti samo kratkotrajno odgađanje, kako je i sama tada vjerovala. 

Sutradan se bolesničino stanje nije gotovo nimalo izmijenilo; nije joj bilo ni 
bolje ni gore. Broj ukućana i dalje se smanjivao; otputovao je gospodin Palmer, iako 
nevoljko. S jedne strane, bijaše mu žao ostaviti Mariannu, a s druge, nije htio ostaviti 
dojam da se boji svoje žene. Pukovnik Brandon ipak ga je nagovorio da ispuni 
obećanje i pođe za njom. Dok se on pripremao za odlazak, i pukovnik pristojnosti 
radi spomenu da bi morao otići. Gospođa Jennings tom se prilikom vrlo lijepo 
ponijela. Znala je, ako ga pusti, tako uznemirena i zabrinuta zbog Marianne, oboje bi 
bili nesretni. Zato mu je smjesta rekla da mora ostati jer nema s kim igrati piquet dok 
Elinor njeguje sestru. Tako ga je usrdno nagovarala da nije dugo morao hiniti 
odlučnost, to prije što ga je srce ionako zadržavalo u Clevelandu. Njezinim 
nagovorima pridružio se i gospodin Palmer koji se, izgleda, osjećao sigurnije 
ostavljajući za sobom čovjeka koji će pomoći i posavjetovati gospođicu Dashwood u 
hitnim slučajevima. 

Mariannu, razumljivo, nisu izvijestili o tim dogovorima. Nije joj bilo poznato da 
su vlasnici Clevelanda zbog nje otputovali samo sedam dana nakon dolaska. Nije se 
čudila što ne viđa gospođu Palmer, a kako je to nije zabrinjavalo, nije ni pitala za nju. 

Dva dana nakon odlaska gospodina Palmera, njezino je stanje, zanemarimo li 
neznatnu promjenu, ostalo uglavnom isto. Gospodin Harris, koji ju je svakoga dana 
pohodio, još je hrabro tvrdio da će se brzo oporaviti. Gospođica Dashwood također 
bijaše optimist, no ostali nisu bili tako sigurni. Gospođa Jennings već je zarana 
zaključila da se bolesnica nikada neće sasvim oporaviti, a pukovnik Brandon, koji je 
slušao uglavnom njezine zle slutnje, bio je u vrlo jadnom stanju pa se nije mogao 
oduprijeti njezinu utjecaju. Pokušao se razumnim zaključivanjem osloboditi straha, 
koji je i ljekarnik držao apsurdnim, ali kako je sate i sate provodio posve osamljen, 
bijaše podložan svakojakim tužnim mislima te nikako ne mogaše otjerati iz pameti 
uvjerenje da Mariannu više nikada neće vidjeti. 

Trećeg dana ujutro njihova se sumorna proročanstva, međutim, zamalo 
pokazaše nepotrebnima. Nakon pregleda, gospodin Harris zaključi da se njegova 
pacijentica oporavlja. Bilo joj je ojačalo, a i drugi simptomi govorili su da joj je bolje 
nego prilikom prethodnih pregleda. Elinor bijaše presretna, jer joj je se obistiniše 
nade. Radovaše se što je, pišući majci, slijedila vlastite procjene, umjesto predviđanja 
svojih prijatelja, te je bolest zbog koje su se zadržali u Clevelandu prikazala posve 
bezopasnom. Gotovo je bila odredila dan kad će Marianne biti sposobna za 
putovanje. 

Ali svršetak dana nije tako ohrabrivao kao početak. Marianne se predvečer opet 
razboljela, postavši mamurnija i uznemirenija nego prije. Nadajući se najboljem, 
Elinor je, doduše, mislila da tu promjenu valja pripisati samo umoru, jer joj je sestra 
morala stajati dok joj je mijenjala krevetninu; stoga joj je oprezno dala sve prepisane 
lijekove i zadovoljno promatrala kako tone u san od kojega je mnogo očekivala. 

Spavala je dugo, iako ne onako mirno kako je Elinor priželjkivala. Žgha vidjeti kako 
će joj biti kad se probudi, ona ostade uz nju, dok je gospođa Jennings, ne znajući za 
pogoršanje, otišla neobično rano u postelju, a njezina sluškinja, u ovom slučaju i 
glavna bolničarka, odmarala se u odajama za služinčad. 

Mariannin san bivao je sve nemirniji. Netremice motreći kako se prevrće po 
postelji i slušajući česte, ali nerazumljive pritužbe, Elinor je već htjede probuditi iz 
tako bolnog drijemeža, kad Marianne, odjednom uznemirena slučajnom bukom u 
kući, naglo sjedne u krevetu i grozničavo vrisne: 

— Dolazi li mama? 

— Ne još - odgovori joj sestra krijući užas i pomažući joj da legne - ali ubrzo će 
doći, nadam se. Znaš, daleko je odavde do Bartona. 

— Ali ne smije poći preko Londona - nastavi Marianne istim grozničavim 
glasom. - Neću je nikada vidjeti ako ode preko Londona. 

Elinor zabrinuto ustanovi da joj sestra nije sasvim prisebna i umirujući je, opipa 
bilo. Kucalo je slabije i brže nego ikad! A Marianne je i dalje mahnito pričala o mami. 
Izbezumljena i zabrinuta, ona smjesta odluči pozvati gospodina Harrisa i poslati 
glasnika majci u Barton. Dosjeti se da bi se o tome trebalo posavjetovati s 
pukovnikom; on će znati najbolji način da pošalje pismo. Smjesta pozvoni služavki da 
je zamijeni kraj sestrine postelje i pojuri u salon gdje se on, znala je, obično 
zadržavao do kasno u noć. 

Nije smjela oklijevati. Brzo mu ispripovjedi svoje bojazni i poteškoće. Nije imao 
ni hrabrosti ni samopouzdanja da ih pokuša opovrgnuti — slušao ju je klonulo, bez 
riječi — ali, bio je spreman pomoći joj, te se činilo da je unaprijed očekivao takvu 
priliku i pripremio se za nju. Ponudio je da on bude glasnik koji će otići po gospođu 
Dashwood. Elinor ga nije previše odgovarala; zahvalila mu je kratko ali od srca, našto 
on žurno pošalje svoga slugu po gospodina Harrisa i po poštanske konje, a ona napiše 
nekoliko redaka majci. 

Osjećala je u tom trenutku duboku zahvalnost prema pukovniku. Zar je mogla 
majci poželjeti boljeg suputnika? Njegovo će je mišljenje voditi, pažnja ohrabriti, a 
prijateljstvo utješiti! Ukoliko je uopće moguće ublažiti taj udarac, njegova nazočnost, 
ponašanje i pomoć to će svakako učiniti. 

U međuvremenu djelovao je sigurno i sabrano, premda se nije tako osjećao. U 
najvećoj žurbi, učinio je sve što je bilo potrebno i točno izračunao kad bi se Elinor 
mogla ponadati njihovu povratku. Nije čekao ni časa. Konji su dovedeni i prije nego 
što su ih očekivali, te pukovnik Brandon požuri u kočiju, stisnuvši joj ruku na 
rastanku i govoreći joj nešto ozbiljna lica, ali tako tiho da ga nije ni razumjela. Bijaše 
oko ponoći. Elinor se vrati u sestrine odaje kako bi tamo dočekala gospodina Harrisa 
i bdjela nad bolesnicom do jutra. Te su noći obje mnogo propatile. Marianni sati 
promicaše u besanim bolovima i deliriju, a Elinor je okrutno morila briga. Trajalo je 
to do dolaska gospodina Harrisa. Elinor je sada skupo plaćala prijašnju 
samouvjerenost; u strahu zbog sestre otišla je u drugu krajnost. A sluškinja koja je 

sjedila do nje, jer Elinor nije htjela buditi gospođu Jennings, još je više podbadaše 
primjedbama da je njezina gospodarica uvijek govorila kako se s bolešću ne valja 
šaliti. 

Marianne je i nadalje od vremena do vremena neodređeno spominjala majku. 
Kad god bi izgovorila njezino ime, jadnoj Elinor srce je zamiralo u grlu. Korila se što 
je bila olako shvatila njezinu bolest. Očajnički razmišljajući o nekom djelotvornom 
lijeku, uobražavala je da bi ubrzo svaki lijek mogao biti uzaludan zbog tolikog 
odlaganja. Gledala je u mislima očajnu majku kako stiže prekasno da vidi ljubljeno 
dijete, ili prekasno da je barem vidi uravnoteženu. 

Već je htjela ponovno poslati po gospodina Harrisa ili po nekog drugog, ako on 
ne može doći, kad, otprilike poslije pet ujutro, ljekarnik ipak stiže. Svojim je 
mišljenjem, doduše, donekle ublažio posljedice zakašnjenja; premda je priznao da je 
došlo do vrlo neočekivane i neugodne promjene, tvrdio je da za bolesnicu nema 
stvarne opasnosti. Zaključio je da će joj koristiti novi način liječenja i s manje 
samopouzdanja reče to Elinor, obećavši ponovno doći za dva do tri sata. Elinor je 
njegov posjet ipak donekle umirio. 

Saznavši ujutro što se dogodilo, brižna gospođa Jennings stade prekoravati 
Elinor što je nisu pozvali u pomoć. Sad je imala još više razloga za zabrinutost pa nije 
posumnjala u istinitost opisanih zbivanja. Premda je pokušala tješiti Elinor, nije baš 
djelovala ohrabrujuće, jer je i sama bila uvjerena da joj je sestra u golemoj opasnosti. 
U dubini duše već je istinski oplakivala jadnicu. Nagla propast i rana smrt tako mlade 
i tako ljupke djevojke, kakva bijaše Marianne, pogodili bi i manje zainteresirane 
osobe. Bilo je i drugih razloga da se tako osjeća; Marianne je tri mjeseca bila njezina 
družica i još je pod njezinim okriljem, a za to vrijeme zadesila ju je teška nesreća zbog 
koje je dugo patila. Mučio ju je i nemir njezine sestre koju je osobito voljela. Kad je 
još pomislila na njihovu majku i procijenila da Marianne majci isto toliko znači 
koliko Charlotte njoj, stala ju je iskreno sažalijevati. 

Gospodin Harris je drugi put bio točan, no njegova se očekivanja nisu ispunila: 
nov način liječenja bijaše bezuspješan. Mariannu je tresla groznica. Bila je tiha, ali 
posve odsutna. Obuzeo ju je težak stupor. Elinor je smjesta zapazila njegove bojazni, 
pa predloži da pozovu liječnika. No, on reče da to nije potrebno; htio je još nešto 
pokušati, neki novi lijek u čiju je djelotvornost bio gotovo isto tako uvjeren kao prošli 
put. Odlazeći, uputio je Elinor nekoliko riječi ohrabrenja koje jadna djevojka nije ni 
čula. Bila je mirna, osim pri pomisli na majku, ali se više gotovo ničemu nije nadala. 
Probdjela je u takvu stanju do podneva, ne odvajajući se od sestrine postelje. U 
mislima su je proganjale bolne vizije, jedna mračnija od druge. Osobito ju je potištio 
razgovor s gospođom Jennings koja se nije ustezala pripisati žestinu i opasnost 
Mariannine bolesti dugotrajnoj prethodnoj patnji zbog teškog ljubavnog razočaranja. 
Elinor je shvatila razložnost te pomisli, a to ju je još više rastužilo. 

Oko podneva, međutim, učinilo joj se da osjeća poboljšanje u otkucajima 
sestrina bila. Bila je oprezna, ta možda joj se ipak samo učinilo. Bojala se novog 
razočaranja, te je neko vrijeme šutjela o tome čak i pred svojom družicom. Čekala je, 
promatrala i iznova joj opipavala zapešće. Napokon se odvažila obznaniti svoje nade. 

Jedva je vanjskom mirnoćom prikrivala unutarnje uzbuđenje; to joj je mnogo teže 
padalo nego sve prethodne nevolje. Uvjerivši se i sama, gospođa Jennings prizna 
privremeno poboljšanje, ali upozori mladu prijateljicu da se ne zanosi lažnom vjerom 
u ozdravljenje. Oprezna zbog mnogih dotadašnjih zabluda, Elinor joj povlađivaše. 
Ali, bijaše prekasno. Nada se već bila rodila. Ispunjena tim blaženim čuvstvom, 
nadvila se nad sestru i promatrala - a ni sama nije znala što. Nakon pola sata pojavi 
se još jedan povoljan znak. Ubrzo ga potvrdiše i drugi. Njezin dah, put, usne, sve je 
odavalo poboljšanje, i Marianne je odjednom pogleda pribrano, premda posve 
iscrpljena. Elinor se lomila između nade i straha, a taj užasni osjećaj mučio ju je do 
četiri sata popodne kad je došao gospodin Harris. Tek su je njegova uvjeravanja i 
čestitke na sestrinu oporavku, koji je čak nadmašio njegova očekivanja, nagnale da 
zaplače od radosti. 

Marianne je u svakom pogledu krenula putem ozdravljenja i on izjavi da se 
nalazi izvan opasnosti. Vjerojatno zadovoljna svojim opravdanim bojaznima na koje 
se prije nitko nije obazirao, gospođa Jennings sada dopusti sebi da povjeruje u njegov 
sud, te čak reče, iskreno obradovana, da bi bolesnica uskoro mogla sasvim ozdraviti. 

Elinor se nije mogla veseliti poput drugih. Njezina je radost bila drukčije prirode 
— i očitovala se u svemu prije nego u veselju. Mariannin povratak u život, prijateljima 
i voljenoj majci, ispunjavao joj je dušu osjećajem iznimne sreće i svesrdne 
zahvalnosti; ali to nije pokazivala ni veseljem, ni riječima, ni smijehom. Neiskazivo 
zadovoljstvo što je prožimalo njezino cijelo biće odlučno je zadržala u sebi. 

S kratkim prekidima ostala je uz sestru cijelo popodne. Umirivala ju je, 
udovoljavala joj, pomagala i pratila gotovo svaki njezin pogled, svaki uzdah. 
Mogućnost ponovnog pogoršanja povremeno bi je podsjetila na ranije brige. Tada bi 
je uvijek iznova temeljito pregledala i ustanovila da nema razloga za strah; Marianne 
se očigledno oporavljala. Kad je oko šest sati popodne zaspala mirnim, tihim i po 
svemu sudeći udobnim snom, Elinor je mogla odahnuti. 

Približavao se čas kad se mogao očekivati pukovnikov povratak. Nadala mu se 
oko deset ili nešto kasnije. Mislila je na majku koja će se tada osloboditi strašne 
napetosti u kojoj sad zacijelo putuje k njima. I pukovnik također! — I njega bi trebalo 
žaliti! Oh, kako je polako teklo vrijeme neizvjesnosti! 

U sedam sati, ostavljajući smirenu i usnulu Mariannu, ona siđe u salon i pridruži 
se gospođi Jennings kod čaja. Zbog silnih briga što su je morile, nije gotovo ništa jela 
za doručak, a zbog naglog obrata nije ni ručala. Osvježenje joj je sada dobro došlo, 
pogotovu jer je mogla mirno uživati u jelu. Gospođa Jennings je nakon čaja stade 
nagovarati da se odmori prije majčina dolaska i dopusti njoj da bdije kraj bolesnice, 
no Elinor ne osjećaše umor, ne mogaše u tom času spavati, niti se htjede nepotrebno 
odvajati od Marianne. Gospođa Jennings je otprati do bolesnice, pogleda je li sve u 
redu i ode u svoje odaje pisati pisma prije spavanja, ostavljajući Elinor uz sestrino 
uzglavlje, zadubljenu u misli. 

Noć bijaše hladna i olujna. Vjetar je urlikao oko kuće, a kiša bubnjala o prozore; 

no presretna Elinor ne obraćaše na to pažnju. Marianne spavaše ne ćuteći nevrijeme, 
a putnici - njih je čekala bogata nagrada za sve nedaće na putu. 

Sat otkuca osam. Da je bilo deset, Elinor bi bila uvjerena kako je tog trena čula 
približavanje kočije. Tako snažan bijaše osjećaj da je, usprkos tome što je bilo gotovo 
nemoguće da su već stigli, ipak otišla u susjednu prostoriju i otvorila prozorske kapke 
da provjeri. Smjesta opazi da je sluh nije prevario. Ugledala je upaljene svjetiljke 
kočije. U njihovu treperavom sjaju učini joj se da vidi četveropreg. To je odavalo 
kolika bijaše majčina zabrinutost i ujedno objašnjavalo njihov tako neočekivano brz 
dolazak. 

Elinor se nikada nije tako teško svladavala kao u tom času. Bila je svjesna 
majčinih osjećaja kad se kočija zaustavila pred kućom - njezina straha - nedoumice, 
zdvajanja - možda očajavanja! A što će joj tek ona reći? U takvom stanju nije mogla 
ostati mirna. Moralo se brzo djelovati. Pričekala je samo da služavka gospođe 
Jennings zauzme njezino mjesto kraj sestre, a tada pojuri niza stube. 

Dok je trčala hodnikom, u predvorju odjeknu buka. Dakle, već su ušli. Ona 
požuri prema salonu - uđe - i ugleda Willoughbyja. 


"Jane Austen 


(: vtiđeozet četvnto poglartje 


ELIONOR S užasom ustuknu i, slušajući prvi poriv svog srca, okrenu se prema izlazu. 
Već je bila dohvatila kvaku kad je zaustavi njegov užurbani glas koji je više 
zapovijedao negoli molio. 

— Gospođice Dashwood, molim vas, ostanite pola sata... deset minuta. 

— Ne, gospodine - odgovori mu ona čvrsto. — Neću ostati. Vi meni nemate što 
kazati. Sluge su vam, pretpostavljam, zaboravili reći da gospodin Palmer nije kod 
kuće. 

— Da su mi rekli kako su gospodin Palmer i svi njegovi rođaci otišli dođavola, ne 
bi me zaustavili. Moram razgovarati s vama, samo s vama - vikaše on prodorno. 

— Sa mnom? - Bila je zapanjena. — Dobro, gospodine - budite kratki — i ako 
možete - ne toliko žestoki. 

— Sjednite i bit ću i jedno i drugo. 

Nećkala se. Nije znala što joj je činiti. Bojala se da bi mogao naići pukovnik 
Brandon i zateći ih. Obećala je, doduše, Willoughbyju da će ga saslušati, a uz to se, 
osim osjećaja časti, probudila u nje i znatiželja. Razmišljala je nekoliko trenutaka. 
Razum joj je nalagao da ga se što prije oslobodi, a to će najprije postići ako ga sasluša. 
Proveli su tako nekoliko minuta u tišini. 

— Molim vas, požurite — nestrpljivo će Elinor. - Nemam vremena za gubljenje. 

Činilo se da duboko razmišlja i ne čuje. 

— Vaša je sestra izvan opasnosti - otpoče zatim iznenada. - Čuo sam to od sluge. 
Bogu hvala! No, je li to istina? Je li to zaista istina? 

Elinor mu ne htjede odgovoriti. On ponovi još usrdnije. 

— Zaboga, recite mi je li izvan opasnosti ili nije. 

— Nadamo se da jest. 

On ustade i zakorači odajom. 

— Da sam to znao prije pola sata... ali kako sam već ovdje, to nije ni važno - reče 
usiljeno živahno i ponovno sjedne. - Gospođice Dashwood, samo jednom - možda 
posljednji put veselimo se zajedno. Baš sam dobro raspoložen. Recite mi iskreno — 
duboka sjena preleti mu licem - držite li me za viteza ili za budalu? 

Elinor ga gledaše zabezeknuto. Pomisli da je možda pijan; nije mogla drukčije 
objasniti taj neobični posjet i još čudnije ponašanje. Pod tim dojmom ona ustade i 
reče: 

— Gospodine Willoughby, savjetujem vam da se smjesta vratite u Combe... Ne 
mogu se s vama više zadržavati. Ma što mi htjeli reći, bit će bolje da se saberete i 
objasnite mi sutra. 

— Shvaćam vas - smiješeći se odgovori on posve mirno. - Da, pijan sam. Pinta 
vina što sam je popio uz hladnu govedinu u Marlboroughu sasvim me opila. 

— U Marlboroughu! - klikne Elinor ne shvaćajući njegove namjere. 

— Da. Otišao sam jutros u osam iz Londona i izišao iz kočije tek u Marlboroughu 
da nešto prigrizem. 

Njegov čvrst pogled i miran ton uvjeriše Elinor da ga u Cleveland ne dovodi 
pijanstvo, ma kakve bile njegove ine neoprostive ludosti. Razmišljaše časak, te reče: 

— Gospodine Willoughby, morali biste osjećati, kao što ja osjećam - da nakon 
svega što se dogodilo - samo vrlo dobar razlog može opravdati vaš dolazak i 
navaljivanje da vas saslušam. Dakle, o čemu se radi? Kakve su vam namjere? 

— Ako uzmognem - otpoče on ozbiljno - namjeravam vas nagovoriti da me malo 
manje mrzite nego do sada. Želim objasniti i nekako se ispričati za prošlost. Otvorit 
ću vam srce i uvjeriti vas da nisam uvijek bio hulja, iako sam bio budala. Možda će mi 
Ma... — vaša sestra - ponešto i oprostiti. 

— Zar je to pravi razlog vašeg dolaska? 

— Jest, tako mi duše — odgovorio je osjećajnim glasom koji podsjeti Elinor na 
nekadašnjeg Willoughbyja. Učini joj se da govori istinu, premda ne htjede u to 
povjerovati. 

— Ako je to sve, možete već sada biti zadovoljni, jer Marianne vam... ona vam je 
odavno oprostila. 

— Zaista! — poviče on usrdno. — U tom slučaju oprostila mi je prije no što je 
trebalo. No, oprostit će mi još jednom, ali ovaj put s razlogom. Hoćete li me saslušati? 

Elinor potvrdi. 

— Ne znam kako ste shvatili moje postupke prema vašoj sestri — reče nakon 
duljeg razmišljanja — ni kakve ste mi zločinačke motive pripisali. Možda ni sad nećete 
steći bolje mišljenje o meni, no vrijedi pokušati, ispričat ću vam sve. Kad sam 
upoznao vašu obitelj i sprijateljio se s vama, jedine moje namjere bijahu da se što 
ugodnije provedem tijekom boravka u Devonshireu. To sam i ostvario; bilo mi je 
zaista ljepše nego ikad. Vaša ljupka sestra, njezino privlačno držanje, morali su me 
usrećiti. Gotovo od početka, ponašala se prema meni iznimno... Sada, kad razmišljam 
o tome, i o njoj, čudi me kako sam mogao biti tako nerazuman! No, priznajem, tada 
je u meni probudila samo taštinu. Za njezinu sreću nisam mario, mislio sam jedino 
kako ću se ja zabavljati; budio sam u njoj osjećaje koje sam već ionako navikao buditi 
u žena i svim sam joj se silama nastojao svidjeti, ne uzvraćajući joj nimalo ljubav. 

Elinor ga ljutito i prijekorno prostrijeli pogledom i prekinu: 

— Nema nikakvog smisla, gospodine Willoughby, da o tome duljite, a ja da 
slušam. Nakon ovakvog početka ništa dobro ne može uslijediti. Ne zadajte mi više 
bol, ne govorite više. 

— Hoću da čujete sve — odgovori on. — Nikad nisam bio bogat, a uvijek sam 
rasipno živio. Volio sam se družiti s imućnijima od sebe. Otkad sam postao 

punoljetan, moji su dugovi rasli. Doduše, smrt i nasljedstvo stare rođakinje, gospođe 
Smith, trebali su me osloboditi tih dugova, ali kako se taj događaj nije mogao 
predvidjeti, a možda bih još vrlo dugo morao na nj čekati, stao sam se baviti mišlju da 
popravim svoje imovno stanje ženidbom s bogatom udavačom. Dakle, nisam mogao 
ni pomišljati da se čvršće vežem uz vašu sestru. Postupio sam zlobno, sebično i 
okrutno. Nema tog prijezira i prijekora, pa čak ni da dolaze od vas, gospođice 
Dashwood, koji bi dovoljno žestoko osudili taj čin. Nastojao sam je osvojiti, ne 
uzvraćajući joj ništa. U svoju obranu reći ću samo to: iako sam bio gnjusan, sebičan i 
tašt, tada još nisam bio svjestan koliku bol joj zadajem, jer u to vrijeme nisam znao 
što je ljubav. Ali, da jesam - možda ne bih tako postupio; jer, da sam uistinu ljubio, 
bih li bio osjećao samo taštinu i pohlepu? Ili, štoviše, bih li se bio poigravao njezinim 
osjećajima? A baš to sam činio. Kako bih izbjegao relativno siromaštvo kojeg se, da 
sam prihvatio njezinu ljubav i njezino društvo, zacijelo ne bih bio užasavao, bogato se 
oženih i izgubih sve ono što me moglo istinski usrećiti. 

— Dakle, ipak ste svojedobno vjerovali da vam je draga i da osjećate nešto za nju 
— primijeti Elinor blaže. 

— Oduprijeti se takvim čarima, odoljeti tolikoj nježnosti, zar postoji itko tko bi 
to mogao?! Da, postao sam joj nerazumno privržen. Proveo sam s njom najsretnije 
trenutke, držeći da su mi namjere časne, a osjećaji pošteni. Ali i tada, kad sam već bio 
čvrsto odlučio reći joj što osjećam, neuviđavno sam to odgađao iz dana u dan, ne 
želeći se tako siromašan upustiti u tu vezu. Neću sad objašnjavati svoje postupke, niti 
vas siliti da razmišljate o apsurdnosti mog ustezanja da se obvežem i vjerom tamo 
gdje sam već uložio čast. Događaji su dokazali da sam bio budala - lukava budala — 
koja je marljivo tražila dobru priliku da se ponizi i zauvijek upropasti. Napokon sam, 
ipak, odlučio opravdati udvaranje i reći joj otvoreno ono što sam joj tako dugo samo 
naznačivao — da je volim. Čekao sam priliku da se nađemo nasamo. No, u 
međuvremenu - tijekom samo nekoliko sati koliko je preostalo da se vidimo i 
porazgovaramo u četiri oka - dogodilo se nešto vrlo nesretno, nešto što će izmijeniti 
moju odluku, a s njom i sve moje nade. Došlo je do otkrića... — on tu zastade i obori 
pogled - ...netko je obavijestio gospođu Smith, neki daljnji rođak, pretpostavljam, 
koji me je želio lišiti njezine milosti, o jednoj vezi u koju sam se bio upleo... No, nije 
potrebno da to dalje objašnjavam - zbunjeno nadoda, promotrivši je ispitivački. — Vi 
poznajete tu osobu. Vjerojatno već odavno znate cijelu priču. 

— Jest — odvrati Elinor jednako zbunjeno, ali hladno. Nije se sada smjela 
raznježiti nad njim. — Sve sam čula. I kako mislite opravdati svoju krivicu u toj 
užasnoj aferi? Čini mi se da je to jednostavno nemoguće. 

— Sjetite se od koga ste to čuli - uzviknu Willoughby. - Je li taj bio nepristran? 
Priznajem, trebao sam se brinuti o stanju te žene i voditi računa o njezinu karakteru. 
Ne želim sebe opravdati, ali ipak ne bih htio da steknete dojam kako sva težina 
grijeha leži na meni; ako sam je povrijedio, to još ne znači da je bila besprijekorna; 
ako sam bio drzak, nije ni ona bila svetica. Njezine su strasti i slabosti isto tako... Ali, 

neću se sad braniti. Njezina ljubav zaslužila je bolji postu pak. Često se s kajanjem 
prisjećam nježnosti kojima me uspjela nakratko ponovno privući. Od srca žalim što 
se to moralo dogoditi. Nisam povrijedio samo nju; nanio sam bol i onoj koja me je 
(smijem li reći?) isto tako silno ljubila, a koja je bila — oh, toliko pametnija! 

— Vaša ravnodušnost prema toj nesretnoj djevojci nimalo ne opravdava to što ste 
je tako okrutno napustili. Moram to reći, iako mi je ovaj razgovor vrlo neugodan. Ne 
mislite da ćete svoje postupke opravdati njezinim slabostima, njezinom prirodnom 
nenadarenošću, kad ste sami bili tako očito bezdušni. Morali ste biti svjesni koliko joj 
nedostajete dok ste se uvijek vedri i sretni zabavljali u Devonshireu i kovali nove 
planove. 

— Ali, duše mi, nisam znao - zaneseno će on. - Zaboravio sam joj ostaviti adresu; 
uostalom, zdrav razum mogao joj je reći gdje se nalazim. 

— A što je rekla gospođa Smith? 

— Smjesta me je kaznila zbog prijestupa. Možete zamisliti kako sam bio zbunjen. 
Sve ju je okrenulo protiv mene; njezino čistunstvo, uštogljeni pogledi na život, 
nepoznavanje svijeta - sve. Nisam mogao zanijekati što se dogodilo, a moji pokušaji 
da popravim dojam bijahu uzaludni. Netko ju je, pretpostavljam, već ranije bio 
nagovorio da ne povjeruje u moralnu ispravnost moga ponašanja uopće. Bila je, 
štoviše, nezadovoljna što sam joj prilikom tog posjeta posvetio vrlo malo pažnje i 
vremena. Ukratko, došlo je do potpunog raskida. Bilo je, doduše, spasa za mene, 
dobra je žena na vrhuncu svoje kreposti obećala da će zaboraviti prošlost ako oženim 
Elizu. Ali nisam to mogao, te me je službeno lišila milosti i izbacila iz kuće. Sljedećeg 
jutra trebao sam otputovati; a cijelu noć proveo sam razmišljajući što mi je ubuduće 
činiti. Velika unutarnja borba završila je ipak prebrzo. Ni ljubav prema Marianni, ni 
saznanje da i ona mene ljubi nisu mogli nadvladati moj strah od siromaštva, niti 
nadjačati lažne ideje o nužnosti bogatstva kojima sam po naravi bio sklon, a imućna 
ih je okolina u kojoj sam se kretao samo poticala. Imao sam razloga vjerovati da će 
me moja sadašnja žena zbrinuti ako je samo zaprosim, te uvjerih samoga sebe da mi 
ne preostaje ništa pametnije. No, po odlasku iz Devonshirea čekala me još jedna 
kušnja; baš taj dan bijah pozvan k vama na ručak. Dakle, trebalo je izmisliti neku 
ispriku i odbiti poziv. Dugo sam razmišljao da li da napišem pismo ili da se osobno 
ispričam. Osjećao sam da bi bilo užasno vidjeti Mariannu. Čak sam sumnjao da bih je 
mogao vidjeti i ostati pri svojoj odluci. U tome sam, ipak, podcijenio vlastitu 
bezobzirnost. Otišao sam, naime, osobno, susreo je, vidio kako očajava i ostavio je 
očajnu. Otišao sam u nadi da je više nikada neću vidjeti. 

— Zašto ste dolazili, gospodine Willoughby? - upita Elinor prijekorno. - Pismo bi 
bilo sasvim dovoljno. Zašto je bilo potrebno da dođete? 

— Zbog vlastitog ponosa. Bilo mi je nezamislivo pobjeći iz Devonshirea i tako 
pobuditi vaše sumnje i nagađanja susjedstva o onome što se dogodilo između 
gospođe Smith i mene. Zato sam na putu za Honiton odlučio svratiti do vas. 
Ugledavši vašu dragu sestru, ćutio sam se užasno. Da sve bude još gore, zatekao sam 
je samu. Svi ste bili nekamo otišli. A još prethodne večeri bio sam se rastao od nje 
čvrsto uvjeren, sasvim siguran da postupam ispravno! Da nije bilo tih nekoliko sati, 

pripala bi mi zauvijek! Sjećam se kako sam bio sretan i veseo idući od vas u 
Allenham. Bio sam zadovoljan sobom i oduševljen drugima! No, prilikom tog našeg 
posljednjeg prijateljskog susreta pristupio sam joj s takvim osjećajem krivnje te mi je 
zamalo ponestalo snage da se i dalje pretvaram. Neću nikada zaboraviti njezinu tugu, 
razočaranje i duboku ogorčenost kad sam joj rekao da moram smjesta otići iz 
Devonshirea. A još mi je slijepo vjerovala i uzdala se u mene! Oh, Bože - kakav sam 
tvrdokoran pokvarenjak bio! 

Nekoliko časak oboje šutješe. Elinor prva progovori: 

— Jeste li joj rekli da ćete se uskoro vratiti? 

— Ne znam što sam joj rekao - odgovori on nestrpljivo. - O onome što se 
dogodilo zacijelo joj ništa nisam rekao, a o budućnosti sam joj najvjerojatnije 
nabrajao svašta. Ne mogu sad o tome misliti. To mi neće pomoći. Tada se pojavila 
vaša draga majka kako bi me još više mučila svojom dobrotom i povjerenjem. Hvala 
nebesima! Ipak me je mučila. 

Osjećao sam se bijedno. Sad mi je drago što je bilo tako. To je dokaz da je ipak 
ostalo malo poštenja u mojoj glupoj pokvarenoj duši. Dakle, otišao sam, ostavio sve 
što sam ljubio i uputio se onoj prema kojoj sam u najboljem slučaju bio ravnodušan. 
Putujući s vlastitim konjima sporo sam napredovao. Bilo je dosadno, nisam imao s 
kime razgovarati. U gradu su me očekivala uzbuđenja, bogatstvo, a iza mene Barton 
koji mi je pružio tako umirujući prizor! Oh! Bijaše to blaženo putovanje! 

Ušutio je. 

— Dakle, gospodine — reče Elinor nestrpljivo očekujući da ode, premda ga je 
sažalijevala - je li to sve? 

— Sve! - Ni govora. Zar ste zaboravili što se dogodilo u gradu? Ono sramno 
pismo... Je li vam ga pokazala? 

— Da, pročitala sam sva pisma. 

— Kad je do mene stigla njezina prva poruka (a to se dogodilo odmah jer sam sve 
vrijeme bio u gradu), osjećao sam se — poslužit ću se otrcanim izrazom - neopisivo. 
Iskazao bih to još jednostavnije te možda neću u vama pobuditi nimalo sućuti - moji 
osjećaji bijahu vrlo, vrlo bolni. Svaki redak, svaka riječ — da se okoristim izlizanom 
metaforom koju bi mila autorica tog pisma zabranila da je sad ovdje — bijahu za mene 
udarac maljem, a saznanje da je Marianne došla u London - istim rječnikom - udarac 
groma. Gromovi i maljevi! Kako bi me prekorila zbog tih fraza! Njezin ukus, njezini 
pogledi - čini mi se da ih bolje poznajem negoli vlastite. I uvjeren sam da su vredniji. 

Elinorini osjećaji što su se mnogo puta mijenjali tijekom tog neobičnog 
razgovora, sada se opet ublaže. Držaše ipak svojom dužnošću da ispravi 
sugovornikove ideje poput ove potonje. 

— Nemojte tako, gospodine Willoughby. Sjetite se da ste oženjeni. Ispričajte mi 
samo ono što mislite da moram čuti. 

— Obznanjujući mi da sam joj još uvijek drag kao i nekad, da me jednako voli 
unatoč mnogim tjednima razdvojenosti i da još uvijek vjeruje u moju postojanost, 

njezino pismo probudi u meni grižnju savjesti. Kažem probudi, jer su je poslovi i 
raskalašen život u Londonu bili donekle zatomili. Bio sam se pretvorio u divnog, 
okorjelog nitkova, koji uobražava da je postao ravnodušan prema njoj i da ona 
zacijelo jednako osjeća za njega. Razmišljao sam o našim nekadašnjim odnosima kao 
o tričavoj, nevažnoj, neozbiljnoj vezi, slijegao ramenima što je tomu tako i gušio u 
sebi svako kajanje, sve skrupule, s vremena na vrijeme potajice govoreći: “Bit će mi 
vrlo drago ako dočujem da se sretno udala." Ali to pismo prisililo me je da bolje 
upoznam sebe. Osjetio sam da mi je do nje više stalo nego do bilo koje žene na 
svijetu, i da sam se prema njoj sramno ponio. Upravo je tada, međutim, sve već bilo 
dogovoreno između mene i gospođice Grey. Nije bilo uzmaka. Mogao sam vas samo 
obje izbjegavati. Nisam odgovorio Marianni želeći se na taj način osigurati od 
njezinih pisama. Neko sam čak vrijeme odlučio ne posjetiti vas u Ulici Berkeley. 
Napokon sam ipak procijenio da je bolje izigravati hladno i uobičajeno poznanstvo, 
pa sam jednog jutra pričekao da izađete iz kuće i ostavio svoju posjetnicu. 

- Čekali ste da izađemo! Vidjeli ste nas?! 

— Dakako. Iznenadit ćete se kad saznate koliko sam vas često promatrao, koliko 
sam se često zamalo sudario s vama. Ušao sam u mnogo trgovina kako bih izbjegao 
taj susret, dok je vaša kočija prolazila ulicom. Stanovao sam u Ulici Bond i gotovo nije 
bilo dana da nisam ugledao ili vas ili vašu sestru. Već bismo se odavno sreli da nisam 
neprestano motrio i oprezno vam se uklanjao. Izbjegavao sam i Middletonove, kao i 
sve one koji bi mogli biti naši zajednički poznanici. Ipak, ne znajući jesu li u gradu ili 
nisu, naletio sam na sir Johna i to, čini mi se, već prvog dana kako su doputovali. Bilo 
je to dan nakon što sam ostavio posjetnicu kod gospođe Jennings. Pozvao me je na 
zabavu s plesom što se te večeri održavala kod njih. Znao bih pouzdano da ste i vi 
pozvane, čak da mi to i nije rekao. Naravno, nisam se odazvao. Sljedećeg jutra stiglo 
je još jedno Mariannino kratko pismo - i nadalje ispunjeno ljubavlju, otvoreno, 
neprijetvorno, povjerljivo. Sve je to još više ocrnilo moj postupak. Nisam mogao 
odgovoriti. Pokušao sam - no, nisam uspio sastaviti ni jednu rečenicu. Ali, mislio sam 
o Marianni neprestano. Ako me imalo žalite, gospođice Dashwood, imajte sućuti za 
mene kakav sam bio tada. Srcem i dušom čeznuo sam za Mariannom, a bijah prisiljen 
izigravati sretnog ljubavnika drugoj ženi! Ta tri ili četiri tjedna bili su mi najgori. I 
napokon, ne moram vam to ni pričati, došlo je do neizbježnog susreta. Uništio sam to 
slatko biće! Kako je to bila užasna večer! S jedne strane Marianne, lijepa poput 
anđela, doziva me svojim divnim glasom — oh, Bože - pruža mi ruku i, motreći me 
tako zabrinuto svojim čarobnim očima zahtijeva objašnjenje, a s druge, đavolski 
ljubomorna Sophia s izrazom poput... ali, to nije važno; sad je sve to prošlo. Kakva 
večer! Pobjegao sam čim mi se ukazala prilika. No, ipak sam uspio ugledati 
samrtničko bljedilo na Marianninu prelijepom licu. Tada sam je posljednji put vidio — 
a ukazala mi se u takvom obličju. Bijaše to užasan prizor! Pa ipak, kad sam danas 
dolazio, misleći da umire, donekle me je tješila spoznaja da točno znam kako će 
izgledati onima koji je budu vidjeli posljednji. Dok sam putovao, njezino je lice bilo 
preda mnom, neprestano preda mnom, blijedo i nesretno kao i onomad. 

Oboje neko vrijeme razmišljaše bez riječi. Ustajući, Willoughby prvi prekinu 

tišinu: 

— Dobro, dakle, da požurim i odem. Sestri vam je bolje, zacijelo je izvan 
opasnosti, zar ne? 

— Uvjereni smo u to. 

— I vaša jadna majka!? Ona je luda za Mariannom. 

— Ali pismo, gospodine Willoughby, vaše pismo. Što biste o tome mogli reći? 

— Da, da, o tome osobito. Poznato vam je da mi je vaša sestra već sljedećeg jutra 
opet pisala. Vidjeli ste što. Doručkovao sam kod Ellisonovih. Iz moga unajmljenog 
stana donijeli su mi tamo njezino pismo, zajedno s još nekima. Dogodilo se da ga je 
Sophia opazila prije mene. Njegova veličina, finoća papira i rukopis smjesta su joj 
pobudili sumnju. Već je ranije bila načula nešto neodređeno o mojoj vezi s nekom 
mladom damom u Devonshireu. Prethodne večeri ukazala joj se prilika da točno 
utvrdi o kakvoj je mladoj dami riječ i to ju je učinilo paklenski ljubomornom. 
Pretvarajući se nestašnom, što inače u voljene žene može sasvim očarati, otvorila je 
pismo i pročitala ga. Ta joj se drskost i te kako osvetila. Dotuklo ju je ono što je 
pročitala. Bio bih mogao podnijeti njezinu nesreću, ali njezine strasti, njezinu zloću, 
morah smiriti po svaku cijenu. I ukratko — što mislite o stilu moje žene? Tankoćutan 
je, nježan, istinski ženstven - zar ne? 

— Vaša žena!? Pismo je bilo napisano vašim rukopisom. 

— Da, ali meni je pripalo samo da pokorno prepišem rečenice koje me bilo sram 
potpisati. Original je u potpunosti njezin - njezine zgodne misli i nježan izraz. Ali što 
sam mogao!? Bili smo zaručeni, sve je već bilo pripremljeno, datum vjenčanja gotovo 
dogovoren. No, govorim poput glupana. - Pripreme! Dan vjenčanja! Pošteno 
govoreći, bio mi je potreban njezin novac, i morao sam učiniti sve da spriječim 
raskid. Napokon, zar bi se nešto promijenilo da sam sam pisao to pismo? Zar bi 
Marianne i njezini prijatelji drukčije mislili o meni? Ta, samo je jedan odgovor 
dolazio u obzir. Morao sam ispasti hulja, pa zar je važno jesam li to učinio otmjeno ili 
grubo? “U njihovim sam očima zauvijek propao", govorio sam sebi. “Pristup njihovu 
društvu za me je zatvoren za svagda. Već me drže nedosljednim stvorom. Ovo će ih 
pismo samo uvjeriti da sam podlac." Razmišljao sam tako, obuzet nekim očajničkim 
nemarom, dok sam prepisivao ženine riječi i rastajao se od posljednjih uspomena na 
Mariannu. Bio sam prisiljen priložiti njezina tri pisma što su se na nesreću zatekla u 
mojoj džepnoj bilježnici, u protivnom bio bih ih sakrio i do smrti nosio uza se. Nisam 
ih mogao ni poljubiti. U toj nesretnoj bilježnici koju je gospođa tako bezobzirno i za 
mene tako ponižavajuće pretresla, bio sam pohranio i pramen njezine kose kako bih 
ga uvijek mogao nositi uza se. Otela mi je sve moje najdraže uspomene. 

— Teško griješite, gospodine Willoughby. Zaslužujete prijekor — reče Elinor 
ljutito, ne mogavši prikriti svoje osjećaje. - Ne smijete tako govoriti niti o gospođi 
Willoughby, niti o mojoj sestri. Sami ste izabrali. Nitko vas nije na to natjerao. Vaša 
žena ima pravo od vas očekivati barem uljudnost i poštovanje. Zacijelo vas voli jer se 
inače ne bi bila udala za vas. Marianni nije nikakva utjeha što govorite o njoj tako 

ružno i prijezirno, a pretpostavljam da to ni vašoj savjesti ne ide u prilog. 

— Ne govorite mi o mojoj ženi — reče on duboko uzdahnuvši. - Ona ne zaslužuje 
vašu sućut. Znala je da je ne volim kad smo se vjenčali. No, vjenčali se jesmo. Došli 
smo u Combe Magnu da bismo bili sretni, a poslije se vratili u grad zabavljati se. I 
žalite li me sad, gospođice Dashwood? Ili moja priča nije imala svrhe? Jesam li po 
vašemu mišljenju barem malo manje kriv nego prije? Htijenja mi nisu uvijek bila loša. 
Jesam li barem donekle objasnio svoje grijehe? 

— Da, nešto malo svakako ste postigli. Pokazali ste se, u cjelini gledano, manje 
krivim nego što sam vjerovala da jeste. Pokazali ste da u srcu niste tako zli. No 
uzrokovali ste toliko nesreće da mi je teško i zamisliti što bi moglo izazvati još više. 

— Molim vas, kad se oporavi vaša sestra, ponovite joj što sam vam ispričao. Neka 
i ona barem malo promijeni mišljenje o meni. Rekli ste da mi je već oprostila. 
Dopustite mi da zamislim kako će mi, bolje upoznavši moje srce i sadašnje osjećaje, 
praštati neposrednije, nježnije i s manje ponosa. Recite joj kako sam očajan i koliko 
se kajem. Recite joj da sam joj u dubini duše uvijek bio i ostao vjeran i da mi je u 
ovom trenutku draža no ikad. 

— Reći ću joj ono što je nužno da biste se opravdali i pred njom, ako je to uopće 
moguće. No još mi niste objasnili pravi razlog svoga dolaska. I kako ste saznali da je 
bolesna? 

— Naišao sam sinoć u predvorju Drury Lanea? na sir Johna Middletona. Kad me 
prepoznao, oslovio me prvi put u protekla dva mjeseca. Nakon moje ženidbe bio me 
je potpuno prezreo, što me nije ni začudilo ni ražalostilo. Tom prilikom, međutim, 
onako pošten i budalast, iskreno me prezirući a zabrinut za vašu sestru, nije odolio 
iskušenju; ispričao mi je ono što bi me svakako moralo žestoko bocnuti, premda on 
to možda nije ni očekivao. Rekao mi je, dakle, otvoreno i grubo da Marianne umire u 
Clevelandu od trbušnog tifusa, da je tog jutra dobio pismo od gospođe Jennings u 
kojem ga obavještava o kakvoj je užasnoj opasnosti riječ, da su svi Palmerovi pobjegli 
u golemom strahu itd. Bio sam preneražen te nisam uspio prikriti osjećaje čak ni pred 
sir Johnom u kojega je dar zapažanja vrlo nerazvijen. Raznježio se kad je vidio kako 
patim. Sasvim je zaboravio prvotne zle namjere i, podsjećajući me na staro obećanje u 
pogledu mladog ptičara, gotovo mi na rastanku pružio ruku. Sto li sam osjetio 
saznavši da Marianne umire - i da umire držeći me najveći zločincem, prezirući me, 
mrzeći me u posljednjim trenucima života? Jer, kako sam mogao znati kakve su joj 
sve užasne stvari napričali o meni? Jedna me je osoba svakako mogla prikazati 
sposobnim za svako zlo. Osjećao sam se strašno! - Brzo sam donio odluku i danas 
ujutro u osam bijah u kočiji. Eto, sad znate sve. 

Elinor ne odgovori. Nijemo razmišljaše o nepopravljivoj šteti što ju je u duši i 
naravi tog čovjeka izazvala samostalnost i njezine posljedice — lijenost, razuzdanost i 
rasipnost. A u tom su se nadarenom mladiću, inače, bili sretno ujedinili prirodno 
otvorena, poštena narav i osjećajan, nježan duh. Okolina ga je učinila nepromišljenim 
i jalovim. Nepromišljenost i jalovost učinili su ga bezdušnim i sebičnim. Osjećajući se 

jalovim, htio je vlastitu krivicu svaliti na drugoga. Tako se istinski zaljubio, ali je 
neumjerenost, ili potreba što je iz nje proistjecala, zahtijevala da žrtvuje tu ljubav. 
Svaka pogrešna stuba što ga je vodila do zla, dovela ga je isto tako i do kazne. Sada 
kad mu više nije dostupna, stala ga je progoniti ljubav, od koje se bio prividno 
otrgnuo, protiv svojih osjećaja, usprkos časti i želji. Brak kojim je bez imalo skrupula 
upropastio njezinu sestru, sad će se po svoj prilici izroditi u nezadrživ izvor nesreće i 
za njega i za njegovu suprugu. Nakon nekoliko minuta Willoughby je trgnu iz 
mračnih misli. Vjerojatno je i sam bio utonuo u slične, jer ustajući skrušeno reče: 

— Nema smisla da sjedim ovdje; moram poći. 

— Idete li natrag u grad? 

— Ne, idem u Combe Magnu. Moram tamo obaviti neki posao. Odande se za koji 
dan vraćam u grad. Zbogom. 

Ispružio je ruku. Nije mu je mogla odbiti. Usrdno je stisnuo njezinu. 

— Osjećam da sada ipak imate o meni bolje mišljenje - reče, naslonivši se na 
okvir kamina kao da je zaboravio na odlazak. 

Elinor potvrdi. Reče mu da mu oprašta, da ga žali i da mu želi mnogo sreće; 
doda čak nekoliko toplih savjeta kako da to postigne. Odgovor nije ohrabrivao. 

— U pogledu sreće moram živjeti kako mi je suđeno -— reče on. — Sreća u 
vlastitom domu ne dolazi u obzir. Ako bi mi pak bilo dopušteno misliti da se vi i vaši 
bližnji zanimate za mene, moju sudbinu i moje postupke, možda bih na taj način... 
pazio što činim... u najmanju ruku, imao bih zašto živjeti. Doduše, Mariannu sam 
zauvijek izgubio. Da mi je kojim slučajem ponovno biti slobodan... 

Elinor ga prijekorno zaustavi. 

— No, dobro - pokori se on. — Još jednom - zbogom. Otići ću, i strahovati pred 
jednim jedinim događajem! 

— Kako to mislite? 

— Mislim na Marianninu udaju. 

— Potpuno ste u krivu. Ona vam više nikada ne može pripasti. 

— Ali pripast će nekom drugom. I ako taj netko bude baš osoba koju najmanje 
trpim... Ne, neću više iskušavati vašu milost i dobru volju; dokazat ću da i ja mogu 
praštati tamo gdje sam nanio najviše zla. Zbogom - Bog vas blagoslovio! To rekavši, 
gotovo istrči iz sobe. 

KAD JE otišao, pa čak i kad je zamro posljednji zvuk kočije što se udaljavala u tami, 
Elinor ostade zaokupljena mnoštvom različitih misli kojima je zajednička bila samo 
jeka tuge, te neko vrijeme nije ni pomišljala na sestru. 

Willoughby, kojeg je prije samo pola sata držala za najbezvrednijeg stvora, taj 
isti Wiloughby sad je u njoj pobudio izvjesnu samilost, usprkos svim pogreškama. 
Žalila ga je, razmišljajući o njemu i njegovu doživotnom progonstvu iz njezine 
obitelji, a kako je ubrzo sama zaključila - žaleći ga udovoljavala je više njegovim 
željama nego vrlinama. Osjećala je da je tako utjecao na nju samo stjecajem 
okolnosti; da je u njoj prevladao razum, do toga ne bi došlo. Njezinu naklonost 
izazvali su Willoughbyjeva neobična privlačnost i ona otvorena, nježna i živahna 
narav koju nije mogla smatrati vrlinom. U njemu je, k tome, još plamtjela ljubav 
prema Marianni, ali želja da se u to još jednom upusti nije bila nimalo nedužna. Sve 
je to ona i te kako osjećala, ali se ipak nije mogla othrvati njegovu utjecaju. 

Kad se napokon vratila Marianni, zatekla ju je kako se budi, osvježena dugim i 
slatkim snom koji je opravdavao njezine nade. Elinor je bila presretna. Tako se 
radovala zbog prošlosti, sadašnjosti i budućnosti, zbog Willoughbyjeva posjeta, 
Mariannina ozdravljenja i očekivanog majčina dolaska, da u nje nije ostalo ni trunke 
nekadašnje tuge. Bojala se jedino da se ne oda pred sestrom. Ta opasnost, međutim, 
nije dugo potrajala jer je pola sata nakon Willoughbyjeva odlaska ponovno sišla u 
predvorje privučena bukom još jedne kočije. Htjela je poštedjeti majku svakog 
suvišnog trenutka užasne napetosti, pa je potrčala niz hodnik prema vanjskim 
vratima, otvorivši ih upravo na vrijeme da je dočeka i uvede u kuću. 

Gospođa Dashwood putovala je u silnom strahu i gotovo je bila umislila da 
Marianne više nema. Došavši na odredište, izdao ju je glas; nije imala snage raspitati 
se za nju. No Elinor, ne čekajući pozdrave i pitanja, sama ispriča vedre novosti. Majku 
učas obuze golema radost, jednaka prijašnjem strahu. Kći i njezin prijatelj pomogoše 
joj doći do salona. Lijući suze radosnice, ona tu stade grliti Elinor i premda ne 
mogaše izustiti ni riječ, pogledi što ih je uz nijemi stisak ruke povremeno upućivala 
pukovniku Brandonu odavahu zahvalnost i pozivahu ga da i on sudjeluje u njihovoj 
sreći. Tako je uistinu i bilo, no pukovnik se radovao još više od nje. 

Čim se gospođa Dashwood pribrala, zaželi vidjeti Mariannu. Za dvije minute bila 
je uz voljeno dijete koje joj se činilo još dragocjenijim zbog duge odsutnosti, nesreće i 
opasnosti. Vidjevši tako dirljiv susret, Elinor bijaše presretna. Bojala se jedino da 
Marianne od uzbuđenja neće moći zaspati. No gospođa Dashwood umjela je biti 

mirna, pa čak i razumna, kad je u pitanju život njezina djeteta, te se Marianne, 
zadovoljna majčinom blizinom i svjesna da je još preslaba za razgovor, spremno 
pokori muku i tišini što su ih bile savjetovale sve njezine njegovateljice. Gospođa 
Dashwood odluči probdjeti uz nju cijelu noć, pa Elinor, želeći udovoljiti majci, pođe 
u postelju. Bio joj je potreban odmor. Iscrpli su je prethodna besana noć i mnogi sati 
što ih je brižno probdjela uz Mariannino uzglavlje. Ali san joj nije dolazio na oči. U 
mislima joj se neprestano javljao Willoughby, “taj jadni Willoughby", kako ga je već 
nazivala. Sad, kad je čula njegova opravdanja, okrivljavala je sebe i predbacivala sebi 
što ga je prije tako strogo bila osudila. No, bilo joj je vrlo teško ispuniti obećanje i sve 
ispričati sestri. Strahovala je pred tim pothvatom, bojala se dojma što bi ga u 
Marianne mogla izazvati njegova ispovijest. Pitala se hoće li Marianne ikad moći 
nakon takvog objašnjenja biti sretna s drugim. Zažalila je na trenutak što Willoughby 
nije udovac, ali se tada sjeti pukovnika Brandona i smjesta se pokaje, osjećajući da joj 
je sestru svojim patnjama i postojanošću on mnogo više zaslužio no njegov suparnik. 
Imajući to na umu poželjela bi sve prije negoli smrt gospođe Willoughby. 

Nenadanim dolaskom pukovnika Brandona u Barton gospođa Dashwood 
doživjela bi mnogo žešći šok, da je već prije nije bio mučio neugodni predosjećaj u 
pogledu Marianne. 

Zbog toga je ne čekajući nove vijesti već bila naumila baš toga dana poći u 
Cleveland. Bila se pripremila za put i zamolila Careyjeve da pripaze na Margaret koju 
nije htjela povesti sa sobom bojeći se zaraze. 

Marianni je svakim danom bivalo bolje. Odlično raspoloženje gospođe 
Dashwood dokazivalo je ono što je i sama neprestano ponavljala — da je jedna od 
najsretnijih žena na svijetu. Slušajući te izjave i gledajući je tako veselu, Elinor se 
ponekad pitala nije li majka sasvim zaboravila Edwarda. No gospođa Dashwood, 
uzdajući se u umjerenost s kojom joj je Elinor prikazala svoje razočaranje, bijaše 
potpuno zaslijepljena radošću i razmišljaše samo o vedrim stvarima. Marianne bijaše 
spašena od smrtne opasnosti u koju ju je baš ona bila gurnula nagovarajući je na 
nesretnu vezu s Willoughbyjem. Postojao je još jedan razlog njezina dobrog 
raspoloženja o kojem Elinor nije ni sanjala. Čim joj se ukazala prilika da razgovara 
nasamo s kćeri, ona joj ga ovako ispriča: 

— Napokon smo same. Moja Elinor, ti još ni ne znaš koliko sam sretna. Pukovnik 
ljubi Mariannu. Sam mi je to rekao. 

Ćuteći i zadovoljstvo i bol, tek djelomično iznenađena, kći ne odgovori. Slušaše 
pažljivo, bez riječi. 

— Nisi mi nalik, draga Elinor, i zato se ne čudim tvome miru. Kad dobro 
promislim, želeći svako dobro svojoj obitelji, držim da bi bilo vrlo poželjno kad bi 
pukovnik Brandon oženio jednu od vas dviju. Čini mi se da bi Marianne bila sretnija s 
njim nego ti. 

Elinor ju htjede upitati zašto tako misli, jer bijaše svjesna da nema valjanog 
razloga, razmotre li se nepristrano razlike u njihovim godinama, naravi i osjećajima; 

no majka se uvijek zanosila maštanjima kad se poveo neki zanimljiv razgovor, pa 
tako, umjesto da pita, Elinor joj se samo nasmiješi. 

— Ispovjedio mi se jučer, na putu. Dogodilo se to iznenada, nenamjerno. Možeš 
zamisliti - neprestano sam govorila i razmišljala samo o svom djetetu. Ni on nije 
mogao prikriti uznemirenost. Opazila sam da je zabrinut kao i ja. Misleći, vjerojatno, 
da pukim prijateljstvom ne može opravdati toliku simpatiju, kao što danas uglavnom 
i jest slučaj — ili možda uopće ne misleći — on mi je odao svoje nezatomive osjećaje, 
povjerio mi da već dugo, iskreno i nježno ljubi Mariannu. Zaljubio se u nju, moja 
Elinor, na prvi pogled. 

Međutim Elinor zamijeti da to nisu riječi pukovnika Brandona, niti njegov način 
ophođenja, već plodovi majčine mašte koja je odabirala i uljepšavala sve što joj se 
svidjelo. 

— On je ustrajao u ljubavi koja nadmašuje sve što je Willoughby ikada osjećao ili 
se pretvarao da osjeća, i koja je mnogo toplija, iskrenija i postojanija, premda je bio 
svjestan Mariannine nesretne sklonosti prema tom nevaljalom mladiću! Ustrajao je 
nesebično, ne nadajući se ničemu! Htio ju je samo vidjeti sretnu s drugim... Tako 
dostojanstvena duša! Tolika iskrenost, tolika otvorenost. Nitko se u njemu ne može 
prevariti. 

— Da, svima je dobro poznato da je pukovnik Brandon valjan čovjek — reče 
Elinor. 

— Svakako — nastavi majka ozbiljno. - U suprotnome bila bih posljednja osoba 
koja bi nakon njegova priznanja poduprla tu ljubav ili se zadovoljila njome. No, već 
sam njegov prijateljski i požrtvovni dolazak u Barton dokazuje da je to čovjek 
vrijedan hvale. 

— Narav mu, doduše, ne bismo smjele ocjenjivati samo po jednom dobrom djelu 
na koje ga je, isključimo li čovječnost, navela ljubav prema Marianni. Gospođa 
Jennings i Middletonovi već ga dugo i prisno poznaju. Poštuju ga i vole. Premda sam 
ga kasnije upoznala, i ja ga cijenim i držim da je pošten čovjek. Ako Marianne može 
biti sretna s njim, prihvatit ću tvoje mišljenje da je ta veza za nas najveća sreća. Što si 
mu odgovorila? Jesi li ga ohrabrila? 

— Oh, mila moja, tada se ni sama nisam ničemu nadala. Pomišljala sam kako u 
tom času Marianne možda umire. No, on nije ni tražio nadu i ohrabrenje. 
Nenamjerno se povjerio; osjećao je potrebu da se ispovjedi biću koje će ga utješiti. 
Nije mi pristupio kao prosac. Ipak sam mu rekla nakon nekog vremena, jer isprva 
bijah sasvim zbunjena, da bih bila vrlo sretna dođe li do njihova vjenčanja, samo ako 
Marianne poživi, čemu sam se nadala. Stigavši ovamo i uvjerivši se da mi je dijete na 
putu ozdravljenja, ponovila sam mu to još jednom s mnogo više riječi ohrabrenja. Još 
samo malo, vrlo malo strpljivosti, rekla sam mu, i sve će sretno završiti. Ne bismo 
smjeli dopustiti da Marianne još dugo pati zbog onog Willoughbyja. Nadam se da će 
se pukovnik svojim vrlinama ubrzo za to pobrinuti. 

— Sudeći, doduše, po pukovnikovu raspoloženju, izgleda da on i nije tako 
optimističan. 

— Da. On misli kako će biti potrebno mnogo vremena da Marianne zaboravi na 

dugotrajnu i bolnu ljubav što ju je doživjela s Willoughbyjem. Čaki kad bi opet 
mogla nekomu pokloniti svoje srce, on se boji da ga zbog velike razlike u godinama 
ne bi mogao zadobiti. Ali, u tome griješi. Njegova je dob samo prednost jer odaje 
zrelost naravi i stavova. Uvjerena sam da će svojim sklonostima usrećiti tvoju sestru. 
Cela njegova pojava i način ponašanja govore mu u prilog. Naklonjena sam mu, ali 
me to ne zasljepljuje; on svakako nije naočit kao Willoughby, no istodobno u njegovu 
držanju ima nečeg mnogo pristupačnijeg. Ako se sjećaš, bilo je ponekad u 
Willoughbyjevu pogledu nešto što mi se nije svidjelo. 

Elinor se ne mogaše sjetiti, no majka nastavi ne čekajući njezino odobravanje: 

— A pukovnikovo ophođenje mnogo je ljepše od Willoughbyjeva i pouzdano 
znam da više odgovara Marianni. On je nježan, iskreno pažljiv prema drugima i tako 
muški jednostavan, a to je mnogo prikladnije za njezine prave sklonosti nego 
Willoughbyjeva često hinjena i nepromišljena živahnost. Da je ovaj potonji bio 
pošten, kao što nije, Marianne s njim nikad ne bi bila tako sretna kako će biti s 
pukovnikom Brandonom. 

Ona zastade. Kći joj ne bijaše sasvim suglasna, no ne reče ništa da je ne 
povrijedi. 

— Ako i ostane u Bartonu — pridoda gospođa Dashwood - u Delafordu će mu 
Marianne biti blizu. A vrlo je vjerojatno — jer kako čujem, to je veliko mjesto - da će 
se u blizini naći za nas kakva kućica u kojoj bi nam bilo isto tako dobro kao u našoj 
sadašnjoj. 

Jadna Elinor! Svi njezini putovi vode u Delaford! No, ona se nije predavala: 

— A njegovo imovno stanje također je bitno. Znaš, u mojoj životnoj dobi svatko 
brine o tome; i premda ne znam niti me zanima koliko je, uvjerena sam da je 
pukovnik imućan čovjek. 

Ulazak treće osobe u tom ih trenutku prekine u razgovoru i Elinor se povuče 
kako bi nasamo razmislila o svemu. Željela je uspjeh svojem prijatelju, no ipak joj 
bijaše žao Willoughbyja. 

Ć: videos šesto poglartje 


IAKO iscrpljujuća, Mariannina bolest bijaše prekratka vijeka da bi iziskivala 
dugotrajan oporavak. Mladost, prirodna snaga te majčina nazočnost i pomoć 
omogućiše djevojci da se četiri dana nakon njezina dolaska preseli u garderobu 
gospođe Palmer. Na njezin zahtjev pozvaše tamo pukovnika Brandona jer mu je 
htjela zahvaliti što joj je doveo majku. 

Ušavši u sobu, ugledavši je onako iscrpljenu i prihvativši joj blijedu ruku koja 
mu se smjesta ispružila, toliko se uzbudio da je Elinor zaključila kako se iza njegovih 
osjećaja zacijelo krije nešto više od ljubavi prema Marianni ili stida što za tu ljubav svi 
znaju. Ubrzo je u tužnu mu pogledu i izmučenu izrazu lica dok je gledao njezinu 
sestru opazila nešto što bi moglo biti uzrokom takvog stanja. Učinilo joj se da mu se 
u mislima vraćaju mnogi prizori iz prošlosti u kojima je sličnosti između Elize i 
Marianne sad bila još veća zbog njezinih upalih očiju, bolesnog bljedila, opće slabosti 
i toplog zahvaljivanja na izvršenju neobične zadaće. 

I gospođa Dashwood pažljivo je motrila što se događa, ali je, zbog sasvim 
različitih pretpostavki, dolazila do drukčijih zaključaka, te u pukovnikovu ponašanju 
nije zapazila ništa više od onog najjednostavnijeg što je samo po sebi očito. Po 
Marianninim riječima i kretnjama zaključila je, međutim, da se u njoj već rađa nešto 
više od zahvalnosti. 

Marianne je svakim danom jačala i gospođa Dashwood, povodeći se za vlastitim 
i kćerinim željama, stade govoriti o povratku u Barton. O njezinim namjerama ovisili 
su i postupci prijatelja; gospođa Jennings nije mogla otići iz Clevelanda dok su 
Dashwoodovi tamo, a pukovnik Brandon je, zahvaljujući njihovim zajedničkim 
nagovorima da ostane, zaključio kako je njegova nazočnost dobrodošla, ako ne i 
nužna. I on i gospođa Jennings nagovoriše zauzvrat gospođu Dashwood da se na 
povratku posluži njegovom kočijom kako bi bolesnom djetetu bilo udobnije. 
Pukovnik, pak, prihvati zajednički poziv gospođe Dashwood i gospođe Jennings koja 
je u svojoj dobronamjernosti bila jednako gostoljubiva u tuđe kao i u svoje ime, da 
kao nagradu za darežljivost posjeti za nekoliko tjedana Dashwoodove u njihovu 
domu. 

Dođe dan rastanka i odlaska. Marianne se osobito dugo, iskreno, zahvalno i s 
puno poštovanja i lijepih želja rastajaše od gospođe Jennings te se činilo da sve to čini 
jer se kaje u sebi što joj prije nije bila posvetila dovoljno pažnje. Prijateljski i uljudno 
pozdravi se s pukovnikom Brandonom koji joj zatim oprezno pomože ući u kočiju 
gdje je polovicu prostora za putnike namijenio samo njoj. Za njom uđoše gospođa 

Dashwood i Elinor. Drugi ostadoše vani razgovarajući o putnicima dok ne osjetiše da 
je i za njih došlo vrijeme rastanka. Gospođa Jennings uđe u svoju kočiju i upusti se u 
nepovezano lamentiranje o gubitku mladih družica, a pukovnik Brandon odmah se 
za njom sam uputi u Delaford. 

Dashwoodove putovaše dva dana. Marianne je dobro podnosila dugotrajnu 
vožnju. Majka i sestra s predanom joj ljubavlju i pažnjom nastojaše olakšati 
putovanje, nalazeći nagradu za trud u njezinu tjelesnom i duševnom miru. Elinor 
osobito radovaše ono potonje. Ta tjednima i tjednima promatrala ju je kako 
neprekidno pati mučena duševnim bolom što ga nije imala hrabrosti iskazati, niti 
snage prikriti. Sad je opazila, s veseljem što ga nitko ne bi mogao ravnopravno s 
njome podijeliti, očito smirenje duha koje će joj kao plod ozbiljna razmišljanja, 
vjerovala je Elinor, postupno omogućiti da se ponovno raduje životu i bude sretna. 

I zaista, približavajući se Bartonu i promatrajući prizore u kojima je svako drvo i 
svako polje budilo čudne i bolne uspomene, ona postade šutljiva i zamišljena, 
okretala je od njih lice i dugo zurila kroz prozor. Elinor se tome ne čuđaše, a niti joj 
predbacivaše; i kad opazi, pomažući joj izići iz kočije, da je plakala, ona to objasni 
prirodnim osjećajem zbog kojeg ju je valjalo žaliti i svakako pohvaliti, jer je bila čedna 
i suzdržana, ali ništa više od toga. Po svim kasnijim postupcima i ponašanju zaključila 
je da je Marianne sasvim prisebna; jer čim uđoše u zajedničku dnevnu odaju, ona je 
obuhvati odlučnim i staloženim pogledom koji kao da izražavaše njezinu volju da se 
smjesta privikne na sve predmete što su joj budili uspomene na Willoughbyja. 
Govoraše malo, no riječi joj imaše vedri prizvuk. Ponekad bi, doduše, uzdahnula, ali 
bi se odmah zatim pokušala nasmiješiti. Nakon večere htjede zasvirati na glasoviru. 
Sjedne na stolac, ali joj pogled najprije padne na partituru opere koju joj je bio 
poklonio Willoughby ispisavši na naslovnoj stranici njezino ime. U njoj su se nalazili 
neki od njihovih najomiljenijih dueta. To ipak bijaše suviše. Odmahnu glavom. 
Odloži note i, tužeći se na ukočene prste, prebiraše neko vrijeme po tipkama, a onda 
zaklopi glazbalo. Pritom, doduše, odlučno izjavi da će ubuduće mnogo vježbati. 

Ni sljedećeg jutra nije izostalo sretno znamenje. Štgiše, djelovala je još vedrije, 
vjerojatno okrijepljena dobrim snom. Radovala se Margaretinu povratku, govoreći da 
je jedina i prava sreća kad se cijela obitelj ponovno okupi i kad se svi njezini članovi 
zajedno raduju. 

— Bude li lijepa vremena kad se oporavim, ići ćemo svakog dana u duge šetnje - 
govorila je. - Otići ćemo do posjeda na kraju pašnjaka i pogledati kako napreduju 
djeca; prošetat ćemo do novih sir Johnovih nasada u Barton-Crossu i Abbeylandu; a 
često ćemo odlaziti na stare ruševine kod samostana i istražiti njihovo podzemlje. 
Znamda ćemo biti sretni. Znamda će ljeto proći u veselju. Ustajat ću najkasnije u 
šest i vrijeme do ručka provoditi uz knjigu i glasovir. Skovala sam plan da se ozbiljno 
posvetim učenju. Naša mi je knjižnica, doduše, i predobro poznata da bih u njoj 
pronašla nešto više od zabave, ali u Parku ima mnogih djela koje vrijedi pročitati. A 
neke suvremenije knjige mogu posuditi od pukovnika Brandona. Čitajći samo šest 


Razum i osjećaji 


sati dnevno, za godinu dana steći ću prilično znanje koje mi sada nedostaje. 

Elinor pohvali njezine plemenite namjere. Moraše se, doduše, nasmijati načinu 
na koji joj je sestra upala u takve krajnosti — jer, kao što je sad sve svoje snage 
usmjerila prema razumnim i plemenitim ciljevima, tako je ranije bila utonula u 
beživotnu ravnodušnost i sebičnu mrzovolju. Ubrzo se, međutim, prestade smijati 
sjetivši se da još nije ispunila obećanje što ga je dala Willoughbyju. Strahovaše da bi 
njegova ispovijest mogla ponovno uznemiriti Mariannu i bar na neko vrijeme 
upropastiti njezine radišne nakane. Kako bi odgodila zao čas, odluči pričekati da 
Marianne sasvim ozdravi pa da joj tada ispriča sve. Nije ni slutila da će ubrzo 
iznevjeriti vlastitu odluku. 

Nekoliko sljedećih dana ružno vrijeme zadrži bolesnicu u kući. Napokon osvane 
vedro i toplo jutro koje ulijevaše majci povjerenje i pozivaše kći u prirodu. Marianni 
bijaše dopušteno šetati livadom ispred kuće oslanjajući se na Elinorinu ruku. 

Izlazeći prvi put nakon bolesti slabašna se Marianne pridržavaše sestre i 
koračaše polagano. Udaljiše se od kuće tek da bi im se ukazao nesmetan pogled na 
brežuljak, na sudbonosan brežuljak u daljini. Marianne zastade i, gledajući ga, mirno 
reče: 

— Tamo, baš sam tamo na onome mjestu posrnula, pala i prvi put ugledala 
Willoughbyja. 

Glas je izda dok je izgovarala posljednje riječi, ali se ona ubrzo pribra i primetnu: 

— Drago mi je što bez velike boli mogu promatrati to mjesto! Smijem li o tome 
govoriti, Elinor? - izrekla je u nedoumici. - Možda to i nije dobro... Ali, sad mogu o 
tome govoriti onako kako bih, nadam se, trebala... 

Elinor je blago ponuka da bude otvorena. 

— Ne žalim više za njim — nastavi Marianne. - Ne bih ti htjela pričati što sam 
nekad osjećala za njega, već što sada osjećam. Kad bih samo mogla pronaći 
zadovoljstvo u jednoj jedinoj spoznaji, kad bih mogla misliti i znati da nije uvijek bio 
prijetvoran, da mi nije uvijek lagao; a nadasve, kad bih znala da nije bio baš tako zao 
kakvim sam ga zamišljala od trenutka kad sam čula priču o onoj nesretnoj djevojci... 

Zastala je. Elinor odgovori, osjećajući golem značaj onoga što će joj reći: 

— Misliš li da bi ti bilo lakše kad bi te netko u to uvjerio? 

— Da. Moj mir višestruko ovisi o tome. Jer nije užasno samo to što sumnjičim 
osobu koja mi je bila draga - strašna je i slika koju imam o sebi. Kako sam mogla biti 
tako sramotno neoprezna. 

— Kako bi, dakle, protumačila njegovo ponašanje? - upita sestra. 

— Rekla bih da je... oh, kako bih rado pomislila da je bio samo neodlučan, vrlo, 
vrlo kolebljiv. 

Elinor ne reče ništa. Razmišljaše bi li bilo prikladno da joj se smjesta povjeri ili 
da pričeka dok se Marianne sasvim oporavi. Šetale su nekoliko minuta šuteći. 

— Ne želim mu baš mnogo dobra - reče napokon Marianne, uzdahnuvši - nadam 
se da i njega tište iste misli kao i mene. Ako je tako, dovoljno će propatiti. 

— Uspoređuješ li svoje držanje s njegovim? 

— Ne. Uspoređujem ga s onakvim kakvo je trebalo biti. Uspoređujem ga s tvojim. 

— Tvoj i moj položaj nemaju mnogo sličnosti. 

— Da, no ipak sam mogla drukčije postupiti. Najdraža Elinor, nemoj dobrotom 
braniti ono što bi tvoj zdravi razum osudio. U bolesti sam se naučila misliti. Imala 
sam vremena i mira da ozbiljno razmišljam. Mnogo prije no što sam se oporavila 
dovoljno da mogu govoriti, bila sam sasvim sposobna za razmišljanje. Razmotrila sam 
prošlost i uvidjela da sam od našeg prvog susreta prošle jeseni počinila samo niz 
neopreznosti prema samoj sebi bez imalo uviđavnosti prema drugima. Shvatila sam 
da sam vlastitim osjećajima pripremila sebi patnje i da su me malodušnost i 
kukavičluk gotovo odveli u grob. Bilo mi je i te kako poznato da sam oboljela 
vlastitom krivicom jer sam sasvim zanemarila brigu o zdravlju. To sam čak i tada 
uviđala, ali nisam htjela o tome brinuti. Da sam umrla — bilo bi to samouništenje. 
Nisam htjela pogledati opasnosti u oči sve dok opasnost nije prestala. A tada, 
shvativši sve to, osjetih se užasno. Čudim se kako sam uopće ozdravila, čudim se da 
me želja za životom, iznenadna želja da ostanem s vama i ne odem Bogu na 
ispovijest, nije tada ubila. Da sam umrla — u kakvom bih te očajanju bila ostavila, 
tebe, moju njegovateljicu, prijateljicu i sestru! Tebe, koja si bila svjedok moje 
sebičnosti, koja si poznavala sva moja prigovaranja! Kako bih živjela u tvojem 
sjećanju!? I u uspomeni svoje majke? Kako bi je ti utješila? Ne mogu izreći koliko se 
gnušam sebe. Kad god bih se okrenula prošlosti, ugledala bih neku zanemarenu 
dužnost ili neki neuspjeh. Činilo mi se da sam svima nanijela bol. Gospođi Jennings i 
njezinoj neprekidnoj dobroti uzvraćala sam neposluhom i nezahvalnošću. Prema 
Middletonovima, Palmerovima, gospođicama Steele, pa čak i prema površnim 
poznanicima, bila sam drska i nepravedna; srce mi je otvrdnulo na dobrotu, a njihova 
pažnja išla mi je na živce. A Johnu i Fanny, da, čak i njima koji zaslužuju tako malo, 
pružila sam još manje nego bi trebalo. No, tebi nadasve, više nego majci, tebi sam 
učinila nepravdu. Jedino sam ja poznavala sve patnje i rane tvoga srca; a pogledaj 
kako me je to poučilo. Svojim postupcima nisam pomogla ni tebi ni sebi. Preda 
mnom je bio tvoj primjer, ah od toga nikakve koristi. Jesam li bila obazrivija prema 
tebi? Jesam li te tješila? Jesam li bila strpljiva poput tebe? Jesam li ti pomagala da 
ustraješ i preuzela na sebe dio tvojih napora da budeš sa svima susretljiva i svima 
zahvalna? Ne, sve si morala obaviti sama. Zanemarila sam svoju dužnost i 
prijateljstvo i ponašala se prema tebi jednako kad si bila nesretna kao i onda kad sam 
vjerovala da ti je dobro. Držala sam da tuga i nesreća pripadaju samo meni, žaleći tek 
što je srčanost koja je mene napustila prisilila i tebe koju sam žarko ljubila da patiš 
zbog mene. 

Tu ona prekinu svoje pokajanje, A Elinor je, premda suviše poštena da bi joj 
laskala, smjesta pohvali i ohrabri želeći ju utješiti, što je Marianne svojom iskrenošću 
i skrušenošću i zaslužila. Mlađa sestra stisne joj ruku i odgovori: 

— Vrlo si dobra prema meni. Dokazat ću se u budućnosti. Iznijela sam svoje 
namjere i uzmognem li ih se pridržavati, vladat ću osjećajima i popraviti narav. Drugi 
više neće brinuti zbog mene, a sama se neću mučiti. Živjet ću sad samo za obitelj. Ti, 

majka i Margaret morate od sada biti za mene sve. Moju ljubav dijelit ćete samo vi. 
Neću više nikada otići od vas. Budem li odlazila u društvo, bit će to samo da pokažem 
kako mi je duša čedna, srce skromno i kako mogu staloženo i savjesno sudjelovati u 
društvenim zbivanjima i manjim životnim dužnostima. Što se tiče Willoughbyja — ne 
bi bilo pametno reći da ću ga ubrzo ili ikada zaboraviti. Druge okolnosti ili drukčiji 
način mišljenja ne mogu izbrisati moje uspomene na njega. Ali znam kako ću ih 
zatomiti; vjera, razum i stalna zaposlenost pomoći će mi u tome. 

Zastade te primetnu tišim glasom: — Kad bih samo znala tajne njegova srca, sve 
bi bilo lakše. 

Elinor je već za njezine ispovijesti neko vrijeme bila razmišljala o mogućim 
prednostima i nedostacima njezine tajne u odnosu na Mariannine osjećaje. Dočekala 
je posljednju sestrinu jadikovku još neodlučna da li da joj odmah povjeri ili da 
pričeka. Shvativši da ju dugotrajno razmatranje nije nikamo dovelo, ona se odjednom 
odluči i smjesta prijeđe na stvar. 

Nadala se da će joj uspjeti vješto iznijeti cijeli slučaj. Pažljivo je pripremila 
znatiželjnu slušateljicu na novost. Iskreno i jednostavnim riječima ispripovijedala je 
glavne misli i činjenice na kojima je Willoughby zasnivao svoju ispriku. Istinito je 
opisala njegovo kajanje, ali je donekle ublažila tvrdnje da mu je još vrlo stalo do nje. 
Marianne je šutjela. Drhtala je oborivši pogled, a usne su joj bile još bljeđe nego 
nakon teške bolesti. Pred njom je iskrsnulo tisuću pitanja, a nije se usudila postaviti 
nijedno. Uzbuđeno je upijala svaki slog, svako slovo. Nesvjesno je stisnula sestrinu 
ruku, a suze joj potekoše niz obraze. 

Bojeći se da se umorila, Elinor je povede kući. Lako je pogađala što Mariannu 
zanima iako nije ništa pitala, pa je putem do kućnog praga govorila samo o 
Willoughbyju i njihovu razgovoru. Pažljivo joj je opisala sve pojedinosti tog razgovora 
i njegova držanja gdje se u pojedinosti smjela upustiti. Čim su ušle u kuću, Marianne 
zahvalno poljubi sestru i prozbori jedva razumljivo: — Reci to i mami — a zatim se 
polako uputi u gornje odaje. Elinor je ne htjede smetati. Znala je da joj je potrebna 
samoća. Skrene zato u gostinsku sobu razmišljajući unaprijed o rezultatima 
razgovora s Mariannom. Odlučila je opet potaknuti tu temu ako joj sestra bude 
kolebljiva. 

GOSPOĐA Dashwood bijaše dirnuta ispoviješću svog prijašnjeg miljenika. Radovalo ju 
je što je sa sebe skinuo dio nametnute krivnje; žalila ga je; željela je da bude sretan. 
Ali nije mogla obnoviti nekadašnje osjećaje. Više nije mogao potpuno zadobiti 
njezino povjerenje i neokaljan se vratiti Marianni. Ta, ništa nije moglo izbrisati 
njegovu krivicu zbog postupka prema Elizi. Dakle, nije bilo povratka na staro. Ništa 
nije moglo nauditi interesima pukovnika Brandona. 

Da je gospođa Dashwood, poput kćeri, osobno čula Willoughbyjevu priču - da je 
bila svjedokom njegove nesreće i pod utjecajem njegova pokajničkog izgleda, 
vjerojatno bi ga još većma žalila. No, Elinor nije ni mogla ni htjela pobuditi u drugih 
osjećaje kakve je sama iskusila slušajući njegovu ispovijest. Razmišljajući o tome 
imala je dovoljno vremena da trijezno prosudi Willoughbyjeve mane i vrline. Željela 
je, stoga, prenijeti samo jednostavnu istinu i objelodaniti one činjenice koje su zaista 
pripadale njegovoj naravi, ne upuštajući se u opisivanje njegove slatkorječivosti kako 
ne bi druge dovela u zabludu. 

Uvečer, kad su se sve tri okupile, Marianne namjerno povede o njemu razgovor; 
nije joj to bilo lako; isprva je nemirno sjedila mučena rastrganim mislima, a tada, 
zarumenjevši se, reče isprekidanim glasom: 

— Htjela bih vas obje uvjeriti da sada sve shvaćam onako kako biste to vi željele. 

Gospođa Dashwood smjesta bi je bila prekinula i uzela blago tješiti, da ne bijaše 
Elinor koja joj dade znak da šuti jer htjede čuti sestrino nepristrano mišljenje. 
Marianne polagano nastavi: 

— Laknulo mi je nakon onoga što mi je jutros ispričala Elinor. Čula sam što sam 
željela čuti. - Glas joj se prekine na tren, no sabravši se, nastavi mirnije: - Sad sam 
sasvim zadovoljna. Ne želim nikakvu promjenu. S njim nikad ne bih bila sretna da 
sam sve to saznala, a saznala bih prije ili kasnije. Ne bih ga bila poštovala, ne bih mu 
vjerovala. Moji bi se osjećaji zauvijek promijenili. 

— Znam, znam - uzvikne majka. - Ta, tko bi mogao biti sretan s čovjekom takvih 
nazora i postupaka! S osobom koja je tako grubo poremetila mir našeg najdražeg 
prijatelja i najboljeg čovjeka na svijetu. Ne, mojoj Marianni srce ne bi dopustilo da 
bude sretna s takvim muškarcem! Tebe bi mučila savjest i zbog onoga zbog čega bi 
trebala mučiti tvojeg muža. 

Marianne uzdahne i ponovi: - Ne želim nikakvu promjenu. 

— Sada prosuđuješ poput trezvenog i razumnog bića — reče Elinor. — Čini mi se 
da kao i ja nalaziš u tome i mnogim drugim okolnostima dovoljno razloga koji ti 
kazuju da bi udajom upala u mnoge sasvim određene teškoće i doživjela gorka 
razočaranja. Ljubav ti tada ne bi mnogo pomogla; uostalom, njegova nikada nije bila 
pouzdana. Da si se udala, bila bi uvijek siromašna. I on sam priznaje da je rastrošan, a 
cijelo mu držanje odaje da uopće ne zna za samoprijegor. Njegovi prohtjevi i tvoje 
neiskustvo s malim, vrlo malim prihodima zacijelo bi te oneraspoložili, a činjenica da 
nikad nisi upoznala nestašicu ni razmišljala o njoj, u takvom ti položaju nimalo ne bi 
pomogla. Zahvaljujući svojoj časti i čestitosti znam da bi, uvidjevši jednom svoj 
položaj, pokušala sve što je u tvojoj moći da uštediš; i možda bi, žrtvujući sebe i svoju 
udobnost, nešto i uštedjela, ali ne mnogo... A štedeći tako malo na sebi, ne bi mogla 
spriječiti propadanje što bi počelo prije vaše eventualne ženidbe; kad bi ipak 
pokušala, ma koliko razumno to bilo, ograničiti njegove užitke, bojim se da bi time, 
namjesto pristanka, samo izazvala njegovu sebičnu narav i uništila vlastiti utjecaj na 
njegovo srce. On bi tada zacijelo zažalio što se upustio u vezu koja mu je donijela 
toliko poteškoća. 

Marianni zadrhtaše usne i ona ponovi riječ “sebičan" kao da je htjela reći: “Zar 
doista misli da je sebičan?" 

— Svi njegovi postupci od početka do kraja vaše veze zasnivali su se na sebičnosti 
— odgovori Elinor. — Isprva se sebično poigravao tvojom ljubavlju. Kasnije, kad se i 
sam zaljubio, sebično se ustručavao to priznati, a sebičnost ga je napokon odvela iz 
Bartona. Vlastiti užici ili osobni mir bili su mu uvijek najvažniji. 

— To je istina. Nikad nije mario za moju sreću. 

— Sada žali zbog svojih nedjela — nastavi Elinor. - A zašto žali? Zato što nije sve 
završilo njemu po volji. Zato što on nije sretan. Sada živi spokojno u bogatstvu. Ne 
muči ga nestašica, ali drži da se oženio manje privlačnom ženom od tebe. No, zar iz 
toga slijedi da bi s tobom bio sretan? Nedaće bi bile drukčije. Tada bi trpio novčanu 
oskudicu o kojoj, sada kad je nema, misli da ne predstavlja ništa. Imao bi ženu kojoj u 
pogledu naravi ne bi mogao predbacivati, ali bi mu uvijek nedostajalo novca - bio bi 
uvijek siromašan. I vjerojatno bi ubrzo došao do zaključka da su imovina i bogati 
prihodi mnogo važniji nego obiteljska sreća i simpatična ženica. 

— Ne sumnjam u to - reče Marianne. - I ne žalim ni za čim — osim zbog vlastite 
lakomislenosti. 

— Bilo bi bolje reći zbog majčine nerazumnosti, dijete moje —- reče gospođa 
Dashwood. - Ja sam odgovorna za sve. 

Marianne je prekine, a Elinor, zadovoljna što su obje uvidjele svoje pogreške, 
nastojaše izbjeći dublje preispitivanje prošlosti koje bi moglo oneraspoložiti sestru. 
Zato smjesta nastavi vraćajući se na prvi predmet razgovora: 

— Mislim da bi se iz cijele pripovijesti moglo zaključiti sljedeće: sve 
Willoughbyjeve poteškoće proizašle su iz njegova nepoštena postupka prema Elizi 
Williams. To zlodjelo uzrokovalo je i sva ostala, kao i njegovo sadašnje 
nezadovoljstvo. 

Marianne objeručke prihvati tu opasku, a majka se njome osjeti ponukanom 

nabrojiti sve vrline pukovnika Brandona koji je kao iskren prijatelj mnogo propatio 
zbog njezine kćeri. Marianne se, međutim, držaše kao da nije čula te riječi. 

Sljedećih dana Elinor prema očekivanju opazi da joj se sestra ne oporavlja brzo 
kao prije. No, budući da je pokazivala čvrstu volju i trudila se izgledati vedro i 
smireno, ona se pouzda u najsigurnijeg iscjelitelja - vrijeme. 

Vratila se i Margaret te se cijela obitelj ponovno okupila u miru svog nevelikog 
doma. Ako i nisu tako marno obavljali svoje uobičajene poslove kao prilikom prvog 
dolaska u Barton, ipak je u svih bila prisutna želja da se što prije predano posvete 
svojim zanimanjima. Elinor je nestrpljivo očekivala vijest o Edwardu. Nije čula o 
njemu od odlaska iz Londona, nije znala što namjerava, nije joj čak bilo poznato gdje 
trenutno boravi. Dopisivala se s bratom koji se raspitivao za Mariannino zdravlje. U 
Johnovu prvom pismu bila je i ova rečenica: “Ništa ne znamo o našem nesretnom 
Edwardu, a ne smijemo se raspitivati o tako nezgodnoj osobi, pa zaključujemo da je 
još u Oxfordu." To je bilo sve što je saznala iz pisma, jer u listovima što su poslije 
stigli nije se čak ni spominjalo njegovo ime. Ipak, nije očajavala što mu se izgubio 
trag. 

Jednog jutra poslali su slugu nekim poslom u Exter. Kad je, vrativši se, izvijestio 
gospodaricu o rezultatu puta, dodao je na kraju: 

— Poznato vam je, pretpostavljam, da se gospodin Ferrars oženio. 

Marianne se naglo trgnu, pogleda Elinor, vidje kako blijedi i histerično se sruši 
na stolac. Odgovorivši slugi, gospoda Dash wood intuitivno također pogleda stariju 
kćer i vidjevši izraz njezina lica s užasom shvati koliko djevojka pati. Istodobno 
primijeti i Mariannin očaj pa zastade u nedoumici ne znajući kojem bi djetetu prije 
priskočila u pomoć. 

Sluga koji je opazio samo da je Marianni pozlilo bijaše priseban i pozove 
sluškinju. Ona i gospođa Dashwood prenesoše je u drugu odaju. Marianne se već bila 
pribrala i majka je prepusti Margaret i sluškinji pa se vrati vrlo uznemirenoj Elinor. 
Njoj se očigledno bio vratio dar govora i zaključivanja, jer je upravo ispitivala 
Thomasa kako je to saznao. Gospođa Dashwood smjesta preuze tu tešku dužnost pa 
se Elinor ne moraše naprezati da bi saznala novosti. 

— Tko ti je rekao da je gospodin Ferrars oženjen, je li, Thomas? 

— Vidjeh gospodina Ferrarsa jutros u Exteru. I njegovu gospođu, također. 
Nekadašnju gospođicu Steele. Zaustavili su kočiju kod konačišta “Novi London", a ja 
sam se tamo zatekao noseći Sallynu poruku za brata joj, koji radi na prijevozu pošte. 
Slučajno sam prolazeći pored kočije podigao pogled i smjesta prepoznao mlađu 
gospođicu Steele. Skinuh kapu, pozdravih je, a ona me prepozna i upita za vas i 
mlade dame, osobito za Mariannu. Zamolila me da vam prenesem najsrdačnije 
pozdrave i da vam poruči kako je gospodinu Ferrarsu i njoj vrlo žao što nemaju 
vremena posjetiti vas, ali da jako žure naprijed. Na povratku će svakako doći k vama. 

— No, je li ti rekla da se udala, Thomas? 

— Jest, gospođo. Nasmiješila se i rekla kako je promijenila prezime otkad je stigla 

u ove krajeve. Bila je uvijek vrlo simpatična i razgovorljiva gospođica; i jako pristojna. 
Zato sam joj zaželio mnogo sreće. 

— Je li gospodin Ferrars bio s njom u kočiji? 

— Da, gospođo, primijetio sam ga otraga, ali on mi se nije obraćao. Taj gospodin 
nikad nije volio pričati. 

Elinor je u dubini srca znala zašto se Edward nije javio slugi; vjerojatno je i 
gospođa Dashwood protumačila to na isti način. 

— U kočiji nije bilo nikog osim njih? 

— Ne, gospođo, samo njih dvoje. 

— Znaš li odakle su došli? 

— Netom su bili doputovali iz grada, kako mi reče gospođica Lucy — odnosno 
gospođa Ferrars. 

— I putuju dalje na zapad? 

— Da, ali neće se dugo zadržati. Ubrzo se vraćaju, a tada će svakako svratiti 
ovamo. 

Gospođa Dashwood pogleda kćer, ali Elinor je sve shvatila i prije njihova posjeta. 
Prepoznala je u poruci Lucynu pravu narav i bijaše uvjerena da se neće ni približiti 
njihovu domu. Tiho je rekla majci da vjerojatno putuju gospodinu Prattu nedaleko od 
Plymoutha. 

Činilo se da je Thomas sve rekao, no Elinor htjede saznati još nešto: 

— Jesi li ih vidio kako odlaze? 

— Ne, gospođice - baš su uprezali konje, ali nisam se više smio zadržavati. Bojao 
sam se da ne okasnim. 

— Je li gospođa Ferrars dobro izgledala? 

— Jest, gospođice, rekla je da joj je vrlo dobro, a kako se meni čini, ona je uvijek 
bila zgodna mlada gospođica - izgledala je jako zadovoljno. 

Gospođa Dashwood nije više imala pitanja. Pustiše Thomasa i odložiše piće. 
Marianne je već bila poručila da neće jesti. Gospođu Dashwood i Elinor prošla je volja 
za jelom, a Margaret je mogla biti sretna što uz tako često uznemiravane sestre koje 
su u posljednje vrijeme lako gubile tek i dobro raspoloženje, nije češće ostajala bez 
ručka. 

Kad su na stol iznijeli desert i vino, gospođa Dashwood ostade nasamo s Elinor. 
Obje su dugo i zamišljeno šutjele. Majka se nije usudila progovoriti i tješiti kćer. 
Uvidjela je da je pogriješila što se oslanjala na Elinorin hinjeni mir; da, ona je samo 
prikrivala patnje kako bi nju, koja je ionako trpjela zbog Marianne, poštedjela još 
veće nesreće. Ustanovila je da ju je Elinorin samoprijegor naveo na pogrešan 
zaključak da je ta veza, koju je nekoć vrlo dobro shvaćala, mnogo beznačajnija no što 
bi to ona htjela ili kakvom se sada pokazala. U takvom uvjerenju, bojaše se, postupila 
je nepravedno, nepažljivo, gotovo ružno prema svojoj Elinor. Mariannine tegobe bile 
su priznatije i vidljivije i to ju je navelo da zaboravi kako i Elinor možda jednako pati, 
premda bijaše izvjesno da svoju bol podnosi tiše i hrabrije. 

ELINOR je sada spoznala razliku između očekivanja neugodnog događaja i izvjesnosti 
da se on zbio. Bijaše to golema razlika premda joj je razum govorio da će do toga 
zasigurno doći. Protiv svoje volje bila se nadala da će nešto iskrsnuti i spriječiti 
Edwarda da oženi Lucy; neka njegova odluka, ili nagovor prijatelja, ili neka povoljnija 
prilika za damu, pridonijet će zajedničkoj sreći. No, sad je Edward oženjen i ona se 
proklinjaše zbog lažnih snova koji su joj toliko otežali bol spoznaje. 

Isprva se donekle iznenadila što se tako brzo oženio, čak prije nego je (kako je 
pretpostavljala) stupio u redove crkve. No ubrzo je zaključila kako samoživa i sebična 
Lucy u žurbi da ga zgrabi nije htjela dopustiti nikakvu odgodu. Oženili su se u gradu i 
sad su žurili k ujaku. Što li je Edward osjećao, našavši se četiri milje od Bartona, 
ugledavši majčina slugu i čuvši Lucynu poruku?! 

Uskoro će se smjestiti u Delafordu, pretpostavljala je. Delaford - mnogi su i nju 
htjeli tamo vidjeti. Željela je upoznati to mjesto, a ipak ju je nešto odbijalo od njega. 
Ugledala ih je u mislima u župnom dvoru. Lucy će se zacijelo brinuti o svemu, 
istodobno sjedinjujući želju za raskoši i potpunu štednju, stideći se svoje štedljivosti, 
promicat će u svakoj prilici svoj interes, ulagivati se pukovniku Brandonu, gospođi 
Jennings i svakom imućnijem poznaniku. Nije znala što da misli o Edwardu, ni što bi 
htjela misliti. Hoće li biti sretan ili nesretan? 

Elinor se nadaše da će joj netko od njihovih poznanika u Londonu pisati o tom 
događaju i priopćiti sve pojedinosti. No, dani su prolazili, a nikakvo pismo ni 
objašnjenje nije stizalo. Iako nije bila uvjerena da bi ma koga trebalo okriviti, 
predbacivala je prijateljima. Svi su bili lakomisleni i nemarni. 

— Kad namjeravaš pisati pukovniku Brandonu, majko? — upitala je jednog dana 
nestrpljivo, želeći da se nešto dogodi. 

— Pisala sam mu prošlog tjedna, mila. Nadam se da ću ga prije vidjeti nego dobiti 
od njega odgovor. Nastojala sam ga nagovoriti da nas posjeti, pa me ne bi iznenadilo 
ako se ovih dana pojavi kod nas. 

I to je već bilo nešto; nešto čemu se moglo nadati. Pukovnik Brandon će zacijelo 
znati mnoge pojedinosti. 

Samo što to izreče, pogled joj privuče sjenka jahača što se nazirala kroz okno. 
Konjanik se zaustavi pred njihovim vratima. Bijaše to neki gospodin, zacijelo osobno 
pukovnik Brandon. Sada će sve čuti; ona drhtaše u iščekivanju. Ali — to ne bijaše 

pukovnik Brandon - ni njegovo obličje, ni stas. Zar je moguće da je vani ugledala 
Edwarda?! Pogleda ponovno. Upravo je sjahao; ne, nije pogriješila. Bijaše to Edward. 
Ona se povuče i sjede. “Namjerno dolazi od gospodina Pratta k nama. Bit ću mirna. 
Mirna i dostojanstvena.? 

U hipu uvidje da su i ostali shvatili zabunu. Primijeti kako majka i Marianne 
rumene, vidje kako je gledaju i međusobno se došaptavaju. Dala bi sve da uzmogne 
progovoriti - i objasniti im kako ne želi da prema njemu budu hladne i prezrive. No, 
bila je bez riječi, prisiljena njima na volju prepustiti sve. 

Vladao je tajac. Svi su u tišini čekali posjetitelja. Njegovi su koraci odjekivali 
šljunčanom stazom. Već je bio u hodniku, a čas kasnije pred njima. 

Nije im izgledao radosno; čak ni Elinor. Lice mu bijaše blijedo od uzbuđenja i 
činilo se kao da strepi kako će ga dočekati. Ubrzo, uostalom, uvidje da prvi susret nije 
bio srdačan. Ipak, gospođa Dashwood se trgnu i, vjerujući da postupa po kćerinim 
željama, za koju bi u tom času učinila sve što je u njezinoj moći, usiljenim smiješkom 
pozdravi došljaka, pruži mu ruku i zaželi dobrodošlicu. 

On porumeni i promrmlja nešto nerazumljivo. Elinor micaše usnama bezglasno 
ponavljajući majčin pozdrav, a kad je prošao taj časak, požali što mu i ona nije pružila 
ruku. No, tad je već bilo kasno, te ona ponovno sjede i stade čavrljati o vremenu, 
hineći nehaj i vedro raspoloženje. 

Ne bi li prikrila uznemirenost. Marianne se povuče što dalje, izvan pogleda, a 
Margaret, shvaćajući dijelom o čemu se radi, ali ne sasvim, smatraše svojom 
dužnošću da se drži dostojanstveno te sjede u udaljeni kut i ne prozbori ni riječi. 

Kad se Elinor prestala veseliti suhu vremenu, nastupi vrlo neugodna stanka. 
Prekide je gospođa Dashwood osjetivši potrebu da se raspita za zdravlje gospođe 
Ferrars. On joj užurbano odgovori da je dotična dama izvrsno. 

Opet stanka. 

Elinor prikupi hrabrost i upita, bojeći se vlastitoga glasa: 

— Je li gospođa Ferrars u Longstapleu? 

— U Longstapleu? - ponovi on iznenađeno. - Ne, majka mi je u gradu. 

— Mislila sam na gospođu Edwarda Ferrarsa - reče Elinor odlažući piće na stol. 

Nije se usudila podići pogled; ali gledale su ga i majka i Marianne. On porumeni, 
preplašeno i sumnjičavo odmahnu glavom, i upita nakon duljeg nećkanja: 

— Vjerojatno mislite... mog brata... mislite na gospođu... gospođu Roberta 
Ferrarsa. 

— Gospođa Roberta Ferrarsa! - zapanjeno ponove Marianne i njezina majka. 
Premda nije mogla govoriti, i Elinor ga začuđeno pogleda. On ustade i priđe prozoru 
očito ne znajući što mu je činiti. Dohvati škare što su tamo ležale i ošteti ih režući na 
komadiće njihove korice. Istodobno prozbori isprekidanim, užurbanim glasom: 

— Možda niste znale — vjerojatno niste ni čule da mi se brat nedavno oženio — 
najmlađom... gospođicom Lucy Steele. 

Ukućani bijahu osupnuti njegovim riječima. Elinor, koja se nadvila nad svoj 
ručni rad, bijaše tako uzbuđena te gotovo nije znala gdje se nalazi. 

— Da - reče Edward - vjenčali su se prošlog tjedna i sad su u Dawlishu. 

Elinor to nije mogla izdržati. Gotovo trčeći odjuri iz odaje, a kad se vrata za 
njom zatvoriše, brizne u radosni plač. Čimo joj se u prvi mah da suze nikada neće 
prestati. Edward koji je do tada gledao svakoga samo ne nju, opazio je kako žurno 
odlazi, a možda je i čuo ili osjetio njezinu uzbuđenost, jer smjesta utone u nekakvo 
sanjarsko raspoloženje koje nisu mogla prekinuti ni pitanja, ni primjedbe, pa čak ni 
ljubazne riječi gospođe Dashwood. Naposljetku bez riječi izađe iz sobe i uputi se put 
sela, ostavljajući prisutne potpuno zbunjenima i zapanjenima naglom promjenom u 
njegovu držanju. Preosta im tek da to pokušaju objasniti nagađanjima. 

z vbidoset deveto poglartje 


MA KAKO neobično izgledahu cijeloj obitelji okolnosti njegova oslobođenja, bijaše 
izvjesno da je Edward slobodan čovjek; a svi su lako i brzo predvidjeli kako će on 
iskoristiti tu slobodu. Jer, nakon iskustva u čarima jednih nepromišljenih zaruka u 
koje se upustio bez majčina pristanka suprotstavljajući joj se pune četiri godine, svi 
su očekivali da uslijede nove, jednako neprikladne zaruke. 

Razlog njegova posjeta Bartonu bijaše, zapravo, vrlo jednostavan. Došao je 
zaprositi Elinor. Uzme li se u obzir da u tome nije bio sasvim bez iskustva, moglo bi 
nekoga i začuditi što se tada osjećao tako nelagodno, te mu je bilo potrebno 
ohrabrenje i svjež zrak. 

Nije nužno posebice opisivati kako se brzo odlučio, kad se ukazala povoljna 
prilika za prošnju, kako se tom prilikom izrazio i kako su ga primili. Valja reći tek 
ovo; kad su u četiri sata, tri sata nakon njegova dolaska, svi sjeli za stol, djevojka je 
već bila isprošena, njezina je majka dala svoj pristanak, a Edwarda je obuzeo ne samo 
ljubavni ushit već i istinska, razumljiva ljudska sreća. Bilo je u tome nešto više od 
uobičajenog veselja. Nije mu podizalo moral i godilo srcu samo to što je zadobio 
Elinorinu ljubav. Radovalo ga je osobito da mu nitko nije predbacivao zbog veze koja 
ga je tako dugo mučila i da se napokon oslobodio žene koju odavna nije volio; ubrzo 
nakon toga oslobođenja, eto, uplovio je u sigurnu luku s drugom ženom, o čemu je 
očajnički razmišljao od onog časa kad je prvi put zaželio takav ishod. Sad je sretan, a 
još jučer... ne, nije dvojio, nije bio uznemiren, napet... bio je upravo očajan. Govorio 
je otvoreno o toj promjeni, iskreno, tečno i zahvalno, što njegovi prijatelji nikad 
ranije u njega nisu opažali. 

Otvorio je Elinor srce, povjerio joj sve svoje slabosti. Priznao je sve pogreške, a 
dječačku ljubav prema Lucy objasnio je filozofskom dostojanstvenošću jednog 
dvadesetčetverogodišnjaka. 

— Bila je to budalasta, dokona sklonost — rekao je — posljedica nepoznavanja 
svijeta i nedostatka pametnijeg posla. Da mi je majka našla neki posao, kad je u mojoj 
osamnaestoj prestalo Prattovo skrbništvo nada mnom, mislim - ne, uvjeren sam da se 
to nikada ne bi dogodilo. Premda sam otišao iz Longstaplea osjećajući, kako sam tada 
mislio, nesavladivu sklonost prema njegovoj nećakinji, ta bi moja umišljena 
zaljubljenost brzo pala u zaborav da sam imao bilo kakvo zanimanje, bilo kakav 
posao koji bi me zaokupio nekoliko mjeseci i odvojio od nje. Osobito, da sam se više 
kretao među ljudima, a to je tada trebalo učiniti. Ali, namjesto rada i zanimanja što bi 
mi ga majka odredila ili dopustila da ga sam izaberem, vratio sam se kući sasvim 

besposlen. Sljedećih dvanaest mjeseci nisam se bavio ni sa čim, čak ni učenjem, jer su 
me na Oxford upisali tek u devetnaestoj. Nisam, dakle, imao nikakva posla osim da 
umišljam kako sam zaljubljen. Kako mi zahvaljujući majci kod kuće nije bilo baš 
sasvim ugodno i nisam imao prijatelja niti nalazio druga u svom bratu, a nova sam 
prijateljstva teško sklapao, bilo je sasvim prirodno što sam često odlazio u Longstaple 
gdje sam se, znajući da će me u njemu lijepo primiti, osjećao kao kod kuće. I tako 
sam od osamnaeste do devetnaeste najviše vremena proveo upravo tamo. Lucy mi se 
učinila najljupkijom i najprivrženijom djevojkom na svijetu. Bila je lijepa - tada sam 
tako mislio, a viđao sam tako malo drugih žena da nisam mogao uspoređivati i 
uvidjeti njezine nedostatke. Sve u svemu, nadam se, dakle, da naše zaruke u to doba 
nisu izgledale ni neprirodne ni neoprostivo besmislene, iako su bile glupe, što je 
kasnije i meni postalo bijedno. 

Toliko se toga promijenilo za nekoliko sati, a sreća se tako nenadano nasmiješila 
obitelji Dashwood da ih je vjerojatno očekivala besana noć. Gospođa Dashwood bila 
je presretna i zbog toga se osjećala nelagodno. Nije znala kako izraziti silnu ljubav što 
ju je ćutjela za Edwarda, kako pohvaliti Elinor, kako priznati zahvalnost zbog njegova 
oslobođenja a da mu ne povrijedi ponos, kako im omogućiti nesputan i miran 
razgovor a ujedno uživati u njihovu društvu kao što je željela. 

Marianne je svoju sreću izražavala samo suzama. Nametale su joj se usporedbe — 
tužna sjećanja; premda je iskreno voljela sestru, njezina radost bijaše nekako 
malaksala i tiha. 

Ali Elinor... Kako opisati njezina čuvstva? Od časa kad je saznala da se Lucy 
udala za drugoga i da je Edward slobodan pa do trenutka kad je on potvrdio njezine 
probuđene nade, bila je vrlo nemirna. No, kad je prošao i taj drugi tren, kad su 
nestale sve sumnje i bojazni - vidjevši Edwarda časno oslobođenog prijašnjih zaruka, 
vidjevši kako se brzo oporavlja u novoj situaciji i kako joj izjavljuje nježnu i trajnu 
ljubav kakvoj se samo mogla nadati — Elinor bijaše pritisnuta, preplavljena vlastitom 
srećom. Kao što priliči ljudskom biću, i ona se spremno prepustila suzama 
radosnicama te je proteklo nekoliko sati dok joj se duša smirila i upokojilo napaćeno 
srce. 

Edward je ostao prikovan za njihov dom cijeli idući tjedan. Jer, ma kakve obveze 
imao, bilo je nemoguće posvetiti ugodnom boravku uz Elinor manje od tjedna, a 
toliko nije ni dostajalo za sve ono što su htjeli jedno drugom ispripovijedati o 
prošlosti, sadašnjosti i budućnosti. Doduše, u samo nekoliko sati razgovora može se 
načeti više tema nego što je uobičajeno za ma koja dva razumna bića, ali s 
ljubavnicima je drukčije. Među njima nijedan predmet razgovora nije zaključen dok 
ga najmanje dvadeset puta nisu ponovili. 

Lucyna udaja koja ih sve prirodno nije prestala čuditi bila je, naravno, jedan o 
prvih predmeta razgovora dvoje zaljubljenih. Elinor je dobro poznavala obje strane 
pa je pogotovu cijeli događaj držala vrlo neobičnim i neobjašnjivim. Nije mogla 
objasniti što ih je privuklo jedno drugome, što je to Robert pronašao u djevojci o 

kojoj je pred Elinor govorio bez ikakvih simpatija. Kako li se mogao oženiti njome 
kad je već bila zaručena za njegova brata kojeg je zbog nje odbacila cijela obitelj? 
potpuna zagonetka. 

Edward ga je pokušao protumačiti pretpostavkom da su se najprije slučajno sreli 
i da je tom prilikom došlo do izražaja njihovo izvrsno nadopunjavanje u taštini i 
laskanju. To ih je postupno odvelo dalje. Elinor se sjetila da joj je Robert bio rekao u 
Ulici Harley kako bi sve sretno završilo da se on pravodobno umiješao u bratovu 
nesretnu vezu. Ponovila je to Edwardu. 

— To mu baš i priliči - smjesta odvrati on. - Možda joj je isprva baš s takvim 
namjerama pristupio. A Lucy ga je možda htjela pridobiti na moju stranu. Kasnije su 
vjerojatno iskrsnuli i drugi planovi. 

On, međutim, kao ni ona, nije znao koliko je dugo trajala ta njihova veza. U 
Oxfordu, kamo je takoreći bio protjeran iz Londona, čuo je o njoj samo iz njezinih 
pisama koja su do kraja stizala redovito i bila jednako nježna kao uvijek. On, dakle, 
uopće nije bio sumnjao u ono što se kasnije dogodilo. Kad je napokon upravo iz 
Lucyna pisma sve izašlo na vidjelo, nije znao što da misli; da li da se snebiva, užasava 
ili raduje zbog takvog oslobođenja. On pruži Elinor to pismo. 


Dragi gospodine! 

Budući da sam uvjerena da me već odavna ne ljubite, osjećam se slobodnom 
pokloniti svoju ljubav drugome i ne sumnjam da ću s njim biti sretna kao što sam nekoć 
vjerovala da bih mogla biti s Vama. No bijaše mi mrsko prihvatiti nečiju ruku dok mu 
srce pripada drugoj. Iskreno Vam želim mnogo sreće u izboru, a neće biti moja krivica 
ako ne budemo uvijek tako dobri prijatelji kako bi sada zahtijevalo naše blisko srodstvo. 
Poručujem Vam bez ustezanja da se ne ljutim na Vas i uvjerena sam da ni Vi nama 
nećete nauditi. Vaš je brat potpuno zadobio moju ljubav, a kako nismo mogli jedno bez 
drugoga, nedavno smo bili pred oltarom i sada putujemo na nekoliko tjedana u 
Dawlish. Vaš bi brat vrlo rado upoznao to mjesto, ali želi da Vam prije toga napišem 
ovih nekoliko redaka. Ostajem zauvijek 

Vaša iskrena i dobronamjerna prijateljica i sestra 

Lucy Ferrars. 


Spalila sam sva Vaša pisma, a sliku ću Vam prvom prilikom vratiti. Molim Vas, uništite 
moje črčkarije — ali uvojak kose možete zadržati. 


Elinor pročita pismo i vrati ga bez riječi. 

— Ne tražim tvoje mišljenje o tom sastavku — reče Edward. - Nekad ti ne bih 
nizašto na svijetu pokazao to pismo. - Kako li sam crvenio nad ovim stranicama!? 
Otkad se dopisujemo, mislim da je to prvo pismo čiji mi je sadržaj otvorio oči i 
natjerao me da uvidim sve mane njezina stila. 

— Bilo kako bilo - reče Elinor nakon stanke - sad su vjenčani. A tvoju je majku 
sustigla zaslužena kazna. Tebe je odbacila i na taj način osamostalila Roberta 

omogućujući mu samostalan izbor; zapravo, podmitila je s tisuću funti godišnje 
jednog sina da učini baš ono zbog čega je razbaštinila drugoga. Mislim da je neće 
ništa manje zaboljeti što je Robert oženio Lucy nego da si je oženio ti. 

— To će je još više zaboljeti, jer je Robert uvijek bio njezin miljenik. To će je teže 
pogoditi, ali će mu iz istih razloga još brže oprostiti. 

Edward nije znao kako trenutno stoje stvari među njima, jer još nije pokušao 
stupiti u dodir sa svojom obitelji. Otišao je iz Oxforda dvadeset i četiri sata nakon 
primitka Lucyna pisma. Imajući pred sobom samo jedan cilj, najkraću cestu za 
Barton, nije imao vremena razmisliti o svojim budućim postupcima prema njima, a 
na takvom putovanju nije ni želio o tome razmišljati. Htio je najprije saznati što će 
biti s njim i gospođicom Dashwood; a sudeći po žurbi u traganju za tim sudbinskim 
odgovorom moglo bi se zaključiti da nije očekivao odbijanje, premda je svojedobno 
bio ljubomoran na pukovnika Brandona, i premda je skromno govorio o sebi i svojim 
vrlinama, a uljudno o sumnjama i nedoumicama. Morao je, međutim, priznati da se 
bojao kako će ga primiti, a to je i rekao na vrlo zgodan način. Štobi o tome rekao 
dvanaest mjeseci kasnije - prepustit ćemo mašti muževa i žena. 

Elinor je bilo sasvim jasno da je Lucy namjerno bila nejasna razgovarajući s 
Thomasom jer je htjela napakostiti Edwardu. I njemu je tada napokon svanulo da je 
ta žena sposobna počiniti svakojaka zla. Premda su mu se već ranije bile otvorile oči, 
čak prije poznanstva s Elinor, te je uvidio da u nekim stavovima nije baš pametna i 
širokih nazora, bio je slijep u pogledu njezina odgoja. Do primitka njezina 
posljednjeg pisma, držao ju je nadarenom a dobroćudnom djevojkom koja mu je 
potpuno privržena. To ga je uvjerenje, napokon, i spriječilo da razvrgne zaruke koje 
su mu, mnogo prije no što su izazvale majčinu srdžbu, neprestano zadavale brige i 
bol. 

— Smatrao sam svojom dužnošću - reče on - neovisno o svojim osjećajima, da joj 
nakon majčine osude omogućim izbor: nastaviti sa mnom ili ne. Ostao sam s&n, 
nijedan prijatelj nije mi bio od pomoći. Kako sam mogao pretpostaviti, u takvom 
položaju koji, činilo mi se, nije izazivao ničiju pohlepu ni taštinu, da se odlučila za 
mene iz hira, iz potpune nezainteresiranosti? A tako je iskreno, tako nježno 
zahtijevala da sa mnom dijeli zlu sudbinu! Čakni sada ne znam što ju je na to 
nagnalo, kakve je koristi zamišljala u udaji za čovjeka kojega nije nimalo cijenila, a 
koji je u džepu imao samo dvije tisuće funti. Nije tada mogla predvidjeti da će mi 
pukovnik Brandon ponuditi smještaj. 

— Nije; ali mogla je očekivati da će iskrsnuti nešto povoljno za te; da će tvoja 
obitelj s vremenom popustiti. U svakom slučaju, nije ništa izgubila produljujući 
zaruke. Ispostavilo se da ju to nije omelo u namjerama ni sputavalo u djelovanju. Ta 
je veza svakako bila časna i vjerojatno joj je u očima prijatelja povećala ugled. A da se 
nije pojavilo ništa povoljnije, bilo bi joj još uvijek bolje udati se za tebe nego ostati 
usidjelica. 

Edward, naravno, smjesta pristade na to objašnjenje uvjeren da je Lucyn 

postupak bio posve prirodan, a njezini motivi očigledni. 

Elinor ga stade grditi što je tako nerazumno dugo ostao s njima u Norlandu, 
čime ni najmanje nije dokazao svoju vjernost. Bijaše vrlo stroga, a zapravo joj je 
godila ta njegova nerazboritost. 

— Ponio si se sasvim pogrešno — reče - jer - da i ne spominjemo moje nazore, 
naši su odnosi zbog toga zastranili. Zamišljali smo i očekivali nešto što se u tvojem 
tadašnjem položaju nikako nije moglo ostvariti. 

On se ispričavaše da je bio naivan i da se pogrešno uzdao u postojanost svojih 
zaruka. 

— Prostodušno sam mislio kako ne može biti opasno što sam s tobom, a zadao 
sam vjeru drugoj. Držao sam da će mi, budem li imao na umu da sam zaručen, srce 
ostati čisto i sveto poput moje časti. Osjećao sam da ti se divim, no govorio sam 
samom sebi da je to samo prijateljstvo; i dok nisam stao uspoređivati tebe i Lucy, 
nisam ni bio svjestan koliko sam zabrazdio. Nakon toga sam, vjerojatno, uistinu 
pogriješio što sam ostao u Sussexu, a zadržavao sam se ovakvim jalovim 
razmišljanjem: samo meni prijeti opasnost; nikomu ne mogu nauditi osim sebi. 

Elinor se nasmiješi i odmahne glavom. 

Edward zadovoljno dočeka vijest da će ih možda uskoro posjetiti pukovnik 
Brandon. Htio ga je bolje upoznati, a to je ujedno bila dobra prilika da mu kaže kako 
više ne gleda nevoljko na ponuđeno mjesto u Delafordu. - Kako sam mu se onomad 
tako neuljudno zahvalio na ponudi - reče — on vjerojatno misli da mu to nikad neću 
oprostiti. 

Sad se i sam začudio što još nikad nije bio tamo. Tako ga je malo zanimala ta 
mogućnost, da je o kući, vrtu, poljima, veličini župe, obradivosti tla i ubiranju 
desetine saznao tek od Elinor koja je toliko čula od pukovnika Brandona. Tako ju je 
pažljivo saslušao da bijaše izvjesno kako o svemu tome nije imao pojma. 

Naposljetku ostade samo jedno pitanje. Morali su zajedno premostiti još samo 
jednu poteškoću. Spojila ih je uzajamna ljubav, istinski su ih prijatelji prihvatili i od 
sveg srca im odobravali, činilo se da odgovaraju jedno drugome i da će biti sretni; 
dakle, preostalo je samo: od čega će živjeti. Edward je imao dvije tisuće funti, Elinor 
tisuću i osim delafordske župe, jedino su to mogli smatrati vlastitom svojinom. Bilo je 
nemoguće očekivati nešto od gospođe Dashwood, a nisu bili baš toliko zaljubljeni da 
bi mislili kako će im tristo pedeset funti godišnje pružiti sva životna zadovoljstva. 

Edwarda nije sasvim napustila nada da će se majka promijeniti prema njemu; na 
tome je zasnivao mogućnost većih prihoda. No, Elinor nije bila tog mišljenja; jer, 
kako Edward u tom slučaju neće oženiti gospođicu Morton, a kako je gospođa Ferrars 
držala Elinor tek nešto manjim zlom od Lucy Steele, prijetilo je da Robertov i 
Edwardov brak ostanu bez blagoslova, a cijela imovina pripadne Fanny. 

Otprilike četiri dana nakon Edwarda stiže i pukovnik Brandon. Gospođa 
Dashwood bijaše sad potpuno zadovoljena i presretna što prvi put otkad se doselila u 
Barton ima više gostiju no što ih se u kuću može udobno smjestiti. Edward je zadržao 
prednost prvog pridošlice pa je pukovnik svake večeri odlazio u svoju staru kuću u 
Parku. Jutrom bi ponovno dolazio, upravo na vrijeme da prekine prvi susret dvoje 

zaljubljenih. 

Poslije trotjednog boravka u Delafordu gdje, barem u večernjim satima, nije 
radio ništa osim što je razmišljao o nerazmjeru između čovjeka u trideset i šestoj i 
sedamnaestogodišnjakinje, pukovnik je doputovao u Barton prilično potišten. Bila 
mu je potrebna Marianne, njezina topla dobrodošlica i blage, ohrabrujuće riječi 
njezine majke. 

Sred takvih prijatelja, okružena takvom pažnjom, zaista je živnuo. Nije još bio 
čuo za Lucynu udaju; nije još znao što se bilo dogodilo, pa je prvih nekoliko sati samo 
slušao i čudio se. Gospođa Dashwood sve mu je objasnila, a on se stao nanovo veseliti 
zbog usluge što ju je ponudio gospodinu Ferrarsu jer je sad mogao pomoći i Elinor. 

Nema potrebe naglašavati da su dva gospodina stekla uzajamno dobro mišljenje 
i da su se veoma zbližili, jer drukčije nije moglo ni biti. Podudarali su se u nazorima, 
razboritosti, sklonostima i načinu mišljenja, što bi i bez nekih drugih sličnosti bilo 
dovoljno za čvrsto prijateljstvo; no, kako su bili zaljubljeni u sestre, koje se k tome i 
dobro slažu, bijaše neizbježno da se smjesta sprijatelje, dok bi inače za to trebalo i 

Elinor je sad radosno čitala pisma što su stizala iz grada, a prije samo nekoliko 
dana ona bi ju mnogo više uzbuđivala. Gospođa Jennings napisala joj je divnu 
pripovijest iskaljujući svoj iskreni prijezir prema nevjernoj djevojci i tugujući zbog 
jadnog gospodina Edwarda koji je, bila je uvjerena, ludovao za tom bezvrijednom 
namigušom i sada zacijelo slomljena srca tavori u Oxfordu. “Mislim da je to izvedeno 
na najpodmukliji način", pisala je, “jer nema ni dva dana kako me je Lucy posjetila i 
provela sa mnom nekoliko sati. Nitko nije ni sanjao što će se dogoditi, čak ni jadna 
Nancy koja mi je sutradan došla sva uplakana, u silnom strahu od gospođe Ferrars i 
ne znajući kako da otputuje u Plymouth; jer izgleda da je Lucy prije svadbe posudila 
od nje sav novac kako bi se, pretpostavljamo, mogla njime dičiti, tako da jadna Nancy 
nije imala ni prebite pare. Dala sam joj drage volje pet gvineja i povela je sa sobom u 
Exter. Ona namjerava ostati nekoliko tjedana kod gospođe Burgess u nadi da će tamo 
ponovno sresti doktora. Mislim da je Lucyno najveće nedjelo što je izigrala sestru ne 
uzevši ju sa sobom. A Edward! Jadni mladić — ne mogu ga izbrisati iz pameti. No, 
svakako morate pozvati u Barton i njega da ga gospođica Marianne pokuša utješiti." 

Muke gospodina Dashwooda bijahu ozbiljnije prirode. Gospođa Ferrars bila je 
najnesretnija žena na svijetu, jadna Fanny silno je patila, a on je sve to promatrao 
čudeći se i hvaleći nebesa što obje nisu podlegle takvim udarcima sudbine. Robertova 
uvreda bijaše neoprostiva, ali Lucyna je bila kudikamo gora. Oboje se više nikada ne 
smiju spomenuti pred gospođom Ferrars. Bude li ikad oprostila svom sinu, njegovu 
ženu nikad neće priznati kćerkom niti joj dopustiti da se pojavi pred njom. Bijaše 
razložno odlučeno da njihov zločin čini mnogo većim tajanstvenost u kojoj su to 
izveli, jer bi se bile poduzele odgovarajuće mjere za sprečavanje ženidbe da su članovi 
obitelji mogli predvidjeti što se sprema. John je stoga pozivao Elinor da mu se 
pridruži u žalopojci što je ta nesretnica proširila nesreću na drugog člana obitelji, 


Razum i osjećaji 


namjesto da se udala za Edwarda, čime bi sve bilo svršeno. — Nastavio je ovim 
riječima: 

— Gospođa Ferrars još nijednom nije spomenula Edwardovo ime, što nas i ne 
čudi; ali iznenađuje nas da nam on u povodu tog događaja nije napisao ni retka. 
Možda šuti bojeći se da nekoga ne uvrijedi. Poslat ću mu pisamce u Oxford sa 
savjetom da se pokori i pokaje, te da pismo takva sadržaja naslovi na Fanny, a ona će 
ga pokazati majci. Fanny i ja mislimo da to ne bi bilo uzalud. Ta, svi mi znamo da je 
gospođa Ferrars nježna srca i da nadasve želi biti u dobrim odnosima sa svojom 
djecom. 

Taj je dio pisma bio od izvjesnog značenja za Edwardove izglede kod obitelji. 
Naveo ga je da se pokuša pomiriti, ali ne baš onako kako su to zamišljali šurjak i 
sestra. 

— Da se pokorim i pokajem! — ponovio je. - Zar bi oni htjeli da molim majku za 
oproštaj zbog Robertove nezahvalnosti prema njoj i nečasnog postupka prema meni? 
Ja se ne mogu pokoriti. Ne kajem se, niti žalim zbog svega što se dogodilo. To me je, 
naprotiv, usrećilo, ali to njih neće zanimati. Ne znam zašto bih se morao pokoriti. 

— Ipak, možeš moliti za oproštaj — reče Elinor - jer si nanio majci uvredu. Sad je, 
čini mi se, dobra prilika čak i da zažališ što si se zaručio usprkos majčinu protivljenju. 

On reče da bi to mogao učiniti. 

— Kad ti bude oprošteno, neće biti naodmet malo poniznosti prilikom 
objavljivanja drugih zaruka, koje su u njezinim očima gotovo jednako nerazumne kao 
i prve. 

Nije se tome protivio, ali se i nadalje opirao zamisli da napiše pokajničko pismo. 
Držaše da će mu biti lakše osobno, licem u lice, moliti majku za oproštaj nego 
pismeno, te odluči otputovati u London i, namjesto da piše Fanny, sam udobrovolji 
majku. - A budu li John i Fanny nastojali pridonijeti pomirenju, bit će to za mene 
znak da u njih ipak ima još malo dobrote - zaključi Marianne. 

Pukovnik Brandon ostao je u Bartonu tri ili četiri dana, a tada oba gospodina 
zajedno pođoše na put. Krenuli su u Delaford kako bi Edward osobno vidio budući 
dom i pomogao svom dobročinitelju i prijatelju u planiranju potrebnih popravaka. Za 
nekoliko će dana iz Delaforda Edward sam produljiti za London. 

NAKON odgovarajućeg opiranja, baš toliko žestokog koliko je bilo potrebno da se ne 
osramoti zbog suvišne velikodušnosti, a toga se, čini se, oduvijek bojala, gospođa 
Ferrars dopusti Edwardu da joj iziđe na oči i ponovno ga proglasi sinom. 

Njezina je obitelj u posljednje vrijeme proživljavala česte mijene. Godinama je 
imala dva sina; ali prije nekoliko tjedana Edwardov zločin i otuđenje oduzeše joj 
jednoga; slično otuđenje s Robertove strane oduzme joj na četrnaest dana oba; i sad 
opet imaše jednog, zahvaljujući Edwardovu uskrsnuću. 

lako mu bijaše dopušteno da još jednom živi, nije se mogao osjećati sigurnim 
sve dok ne prevali preko glave objavu novih zaruka. Bojao se da bi mu taj čin mogao 
naglo promijeniti položaj i upropastiti ga još jednim brzim izgnanstvom. Izvijestio je, 
stoga, majku vrlo bojažljivo i oprezno, a ona ga saslušala neočekivano staloženo. 
Isprva ga je svim raspoloživim protudokazima nastojala odgovoriti od ženidbe; rekla 
mu je da bi uzevši ruku gospođice Morton dobio ženu višeg staleža i bogatiju. 
Prisutni su joj povlađivali kad je naglasila da je gospođica Morton plemićka kći s 
trideset tisuća funti, dok je Elinorin otac bio obični građanin, a ona nema više od tri 
tisuće. No, kad je utvrdila da je sin ne želi poslušati, premda joj nije poricao istinitost 
argumenata, poučena prošlim iskustvom ona procijeni da je najmudrije pokoriti se. I 
tako, nakon nedoličnog odlaganja kojim je htjela zadovoljiti svoj ponos, gospođa 
Ferrars objavi svoj pristanak na ženidbu Edwarda i Elinor. 

Trebalo je zatim razmotriti što će im dati kako bi povećala njihov prihod. Tom je 
prilikom lijepo izišlo na vidjelo kako Edwarda, iako joj je sad bio jedini sin, ne drži i 
najstarijim. Dok je Robert i nadalje dobivao tisuću funti godišnje, ona se nije nimalo 
protivila Edwardovoj namjeri da se zaredi zbog tričavih dvjesto pedeset, niti mu je 
obećavala nešto povrh deset tisuća koje je dobio zajedno s Fanny. 

Edward i Elinor, međutim, bijahu zadovoljni; nisu očekivali ni toliko, pa je 
gospođa Ferrars sa svojim dvoličnim ispričavanjem bila jedina osoba koja se čudila 
što nije dala više. 

Došavši tako do imovine koja će zadovoljavati njihove potrebe, bilo je potrebno 
da budući supružnici pričekaju da se uredi njihov dom što ga je pukovnik Brandon, 
silno želeći ugoditi Elinor, već bio počeo dotjerivati. Vrijeme je prolazilo, budući 
mladenci doživješe tisuću razočaranja zbog mnogih odgoda, jer radnici nikako da 
privedu posao kraju, i Elinor odluči prekršiti odluku da se ne uda prije no što sve 

bude gotovo. Obred se održao početkom jeseni u bartonskoj crkvi. 

Prvi mjesec u braku proveli su u kući svog dobročinitelja odakle su mogli 
nadgledati radove u župnom dvoru i na licu mjesta urediti stvari prema svom ukusu; 
odabirali su tapete, projektirah ukrasne nasade i crtah puteljke. Proročanstva 
gospođe Jennings uglavnom su se ispunila, premda u nešto skromnijem obliku; 
posjetila je Elinor i Edwarda u njihovu domu prije Svetog Mihaela i uvjerila se još 
jednom da su vrlo sretni. Imali su uistinu sve; željeli su jedino da se pukovnik 
Brandon oženi Mariannom, te malo bolju ispašu za svoju stoku. 

Kad su se uselili u novi dom, posjetili su ih gotovo svi rođaci i prijatelji. Došla je i 
gospođa Ferrars da osobno prisustvuje sreći kojoj je svojim pristankom i sama 
pridonijela iako se zbog toga gotovo stidjela. Čak su se i Dashwoodovi upustili u 
trošak i doputovali iz Sussexa ukazati im čast. 

— Ne kažem da sam razočaran, draga moja sestro — rekao joj je John dok su 
jednog jutra šetali pred pukovnikovom kućom. — To bi bilo previše, jer ti se i ovako 
zaista osmjehnula neopisiva sreća. No, priznajem, bilo bi mi veliko zadovoljstvo 
pukovnika Brandona zvati šurjakom. Pogledaj njegovo imanje, taj položaj, kuća, sve 
je u tako poštovanja vrijednom i izvrsnom stanju! A tek njegove šume! Takva debla 
nisam vidio u cijelom Dorsetshireu! I premda se Marianne možda ne čini osobom 
koja bi ga mogla privući — držim da bi ih ipak mogla što češće pozivati u goste. 
Pukovnik se kod vas osjeća kao kod kuće i tko zna što bi se iz toga moglo roditi — jer, 
kad je dvoje upućeno jedno na drugo i ne viđa često druge - a ti bi uvijek bila u 
mogućnosti osigurati joj tu prednost, i tako dalje; ukratko, ništa te ne stoji da i njoj 
pružiš priliku. Shvaćaš me. 

No, premda ih je gospođa Ferrars posjetila, hineći prema njima ljubaznost, 
nijednom nisu osjetili njezinu stvarnu dobrotu i dobročinstvo. Imali su to zahvaliti 
Robertovim ludostima i lukavstvu njegove žene koji su ubrzo došli do izražaja. 
Sebična Lucyna oštroumnost, koja je isprva upropastila Roberta, bit će osnovno 
sredstvo u borbi za njegov povratak. Čim se Lucy ukazala prva prilika da upotrijebi 
svoju poniznost, poštovanje, uslužnost i beskrajne laske, gospođa Ferrars je 
pomilovala sina i ponovno ga uzela pod svoje okrilje. 

Lucyno ponašanje pritom, kao i njezin konačni uspjeh, mogu dakle poslužiti kao 
ohrabrujući primjer kako iskrena i uporna briga za vlastiti interes, ma koliko je 
naizgled ometali sa strane, može osigurati svaki uspjeh i dovesti do sreće uz sasvim 
beznačajne žrtve kao što su vrijeme i ljudska savjest. Kad ju je Robert prvi put 
potražio i posjetio u Bartlettovu zdanju, želio je samo riješiti bratov problem. Jedino 
ju je namjeravao nagovoriti da odustane od zaruka. Budući da se tome ispriječila 
samo njihova uzajamna ljubav, očekivao je, prirodno, da će u jednom ili dva 
razgovora riješiti cijelu stvar. U tome se, međutim, i samo u tome, grdno prevario. 
Premda mu je Lucy ubrzo dala na znanje da bi je svojom rječitošću jednom mogao i 
uvjeriti, uvijek je za to uvjerenje bio potreban još jedan razgovor, još jedan posjet. U 
glavi su joj uvijek prilikom rastanka ostajale još neke sumnje, koje je mogao ukloniti 
samo novi razgovor, novi sastanak. Na taj je način zadobila njegovu pažnju, a ostalo 
je došlo prirodnim slijedom. Namjesto razgovora o Edwardu, postupno su stali 

govoriti samo o Robertu, što je ionako bio njegov omiljeni predmet razgovora u 
kojem je ubrzo i ona sudjelovala s gotovo jednakim zanimanjem. I, ukratko, oboje su 
uskoro shvatili da je on potpuno nadomjestio brata. Bio je ponosan na tu pobjedu, 
ponosan što je izigrao Edwarda i vrlo ponosan što se oženio potajice, bez majčine 
privole. Poznato je što se nakon toga zbilo. Proveli su vrlo sretno nekoliko mjeseci u 
Dawlishu; jer ona se morala odreći i preboljeti gubitak mnogih rođaka i nekadašnjih 
poznanstava, dok je on provodio dane u stvaranju nacrta za nekoliko veličanstvenih 
ljetnikovaca. Vratili su se zatim u grad, na Lucyn poticaj jednostavno zamolili 
gospođu Ferrars za oprost i dobili ga. Doduše, oprost se isprva odnosio samo na 
Roberta, što je bilo i razumljivo. Lucy, koja prema njegovoj majci nije imala obveza, 
pa ih nije ni mogla prekršiti, ostala je još nekoliko tjedana u nemilosti. No, 
zahvaljujući ustrajnom i poniznom držanju i pokajničkim pismima u kojima je krivila 
sebe zbog Robertova grijeha i dvolično se zahvaljivala na zlom postupku, jednog joj 
se dana gospođa Ferrars ipak nabusito obratila. Lucy bijaše oduševljena tom 
“ljupkom" pažnjom koja se ubrzo i vrtoglavim skokovima pretvorila u najviši stupanj 
ljubavi i privrženosti. Ona postade potrebna gospođi Ferrars poput Roberta ili Fanny. 
I dok Edwardu nikad ne bijaše iskreno oprošteno što ju je nekoć namjeravao oženiti, 
a o Elinor se govorilo kao o uljezu, premda je bila plemenitijeg roda, nju su uvijek 
držali i otvoreno priznavali najdražom kćeri. Smjestili su se u gradu, primili obilatu 
pomoć gospođe Ferrars i prisno prijateljevali s Dashwoodovima. Zanemarimo li 
ljubomoru i pakost što su stalno vreli između Fanny i Lucy, u čemu su, jasno, 
sudjelovah i njihovi muževi, kao i česte kućne nesloge Roberta i Lucy, sklad u kojem 
su zajedno živjeli bijaše nenadmašan. 

Mnoge je možda zbunio način na koji je Edward proigrao pravo najstarijeg sina, 
a još više kako ga je Robert stekao. Bio je to, međutim, sporazum opravdan svojim 
ishodom, premda ne i razlogom. Jer u Robertovu načinu života i mišljenja nikad nije 
bilo ni trunke kajanja zbog svoga bogatstva, bilo da bi osjetio kako bratu ostavlja 
premalo, ili pomislio da previše uzima za sebe. Ocijenimo li, pak, Edwarda po 
spremnom odstupanju od svih prava, gorljivoj ljubavi prema svojoj ženi i domu te 
uvijek vedru raspoloženju, možemo zaključiti da je bio sasvim zadovoljan svojim 
dijelom i da nije težio promijeniti takvo stanje. 

Elinor se udajom takoreći nije ni odvojila od svoje obitelji. Majka i sestre 
boravile su u Bartonu tek povremeno kako im kuća ne bi postala sasvim beskorisna. 
Preostali, veći dio godine obitavali su u Delafordu. Gospođu Dashwood dovodilo je u 
tako česte posjete kćeri zadovoljstvo, ali i taktika, jer i ona je, kao i John, premda 
mnogo otvorenije, iskreno željela Mariannu približiti pukovniku Brandonu. Bilo joj je 
to sada najmilije zanimanje. Premda je obožavala kćer, čeznula je da tu ljubav 
prepusti svom cijenjenom prijatelju. Edward i Elinor također su željeli vidjeti 
Mariannu u ulozi domaćice velike kuće u susjedstvu. Svi oni osjećali su pukovnikove 
patnje i bili svjesni svojih obveza prema njemu. Prevladavalo je mišljenje da bi 
Marianne za sve to bila dostojna nagrada. 

Što je mogla učiniti protiv takvog zajedničkog osjećanja — protiv spoznaje o 
njegovoj dobroti, protiv uvjerenja da je žarko ljubi, a to joj je napokon moralo postati 
bjelodano, premda mnogo kasnije nego ostalima? 

Mariannu Dashwood zadesila je neobična sudbina. Bijaše joj suđeno otkriti 
netočnost vlastitog mišljenja i vlastitim se postupcima suprotstaviti svojim najdražim 
načelima. Bijaše joj suđeno prevladati ljubav što se tako rano bila rodila u njoj i samo 
s osjećajem duboka poštovanja i toplog prijateljstva podati svoju ruku drugom! - A taj 
drugi bijaše čovjek koji je u prethodnoj ljubavi propatio isto koliko i ona, čovjek kojeg 
je prije dvije godine smatrala prestarim za ženidbu - i koji je još nalazio sigurnost u 
načinu odijevanja i nosio prsluk od flanela! 

No, tako je bilo. Namjesto da postane žrtvom nesavladive strasti, kao što je 
nekoć rado zamišljala očekujući da će joj se to i dogoditi, namjesto da zauvijek ostane 
uz majku, nalazeći jedino zadovoljstvo u povučenosti i učenju, kako je kasnije u 
mirnijem i trezvenijem raspoloženju bila odlučila - zatekla se u devetnaestoj godini 
pred novom ljubavlju, pred novim dužnostima, u novom domu. Postala je supruga, 
gospodarica obitelji i pokroviteljica cijelog sela. 

Pukovnik Brandon bio je sretan. Oni koji su ga najviše voljeli bijahu uvjereni da 
je zaslužio tu sreću. U Marianni je našao utjehu i lijek za sve prijašnje nedaće. 
Zahvaljujući njezinu društvu i privrženosti živnuo je i u mislima, razvedrila mu se 
narav. Na opće zadovoljstvo njihovih prijatelja, i Marianne je pronašla sreću u toj 
promjeni. Ona nikad nije mogla voljeti polovično; postupno se cijelim srcem predala 
mužu, kao što je to nekoć učinila i s Willoughbyjem. 

Willoughby nije bezbolno primio vijest o njihovoj ženidbi. Kaznu mu je ubrzo 
nakon toga upotpunila gospoda Smith dobrovoljno mu oprostivši grijehe. Razlog toj 
milosti bio je, kako je navela, uzoran brak što ga je sklopio s časnom ženom. Na taj 
način dala mu je do znanja kako je mogao biti i sretan i bogat u isti mah da se 
svojedobno časno ponio prema Marianni. Tako je bio kažnjen zbog ružnog postupka, 
a ne treba sumnjati da se sada gorko kajao. Još je dugo nakon toga zavidio pukovniku 
Brandonu, ne mogavši prežaliti gubitak Marianne. Ali nije potrebno zaključiti kako je 
ostao zauvijek neutješan, kako se povukao iz društva, utonuo u sumorno 
raspoloženje, ili umro slomljena srca. Ništa od toga. Živio je i dobro se zabavljao. 
Žena mu nije bila sasvim bez duha, a ni dom nije bio uvijek neudoban. Baveći se 
konjima i psima, različitim sportovima i razonodom, nije sasvim zanemarivao ni 
svoju obitelj. 

Ma koliko se tješio zbog gubitka Marianne, prema njoj je ostao obazriv i sa 
zanimanjem pratio što joj se događalo. Potajice ju je držao uzorom ženskog 
savršenstva; mnoge je nove ljepotice kasnije odbacio jer nimalo nisu nalikovale 
gospođi Brandon. 

Gospođa Dashwood bijaše dovoljno mudra da ostane u Bartonu i ne pokuša se 
sasvim preseliti u Delaford. Srećom po sir Johna i gospođu Jennings, jer ih je 
Marianne napustila, Margaret je sazrela za ples i zabavu, te se čak moglo 
pretpostaviti da već ima i udvarače. 

Čvrste obiteljske veze uvjetovale su, prirodno, često dopisivanje i razmjenu 

posjeta između Bartona i Delaforda. Neka ne bude svrstan na posljednje mjesto ni 
ovaj primjer iz Elinorina i Mariannina sretnog i vrlog života: premda bijahu sestre i 
življahu gotovo nerazdvojno, među njima ne bijaše nesloge, niti mrzovolje među 
njihovim muževima. 

